
Numele meu e Mila și aceasta este călătoria mea. 

Sunt multe locuri de unde aș putea începe povestea. Aș putea 
începe cu orașul în care m-am născut, în Kryvicy!, pe malurile 
râului Servac, în districtul Miadzel. Aș putea începe de pe 
vremea când aveam opt ani, în ziua când a murit mama, sau 
când aveam doisprezece ani și tata a alunecat sub roţile 
tractorului unui vecin. Totuși cred că ar trebui să încep povestea 
aici, în deșertul mexican, departe de casa mea din Belarus. Aici 
mi-am pierdut inocenţa. Aici mi s-au prăbușit visurile. 

Este o zi de noiembrie fără nori, iar păsări mari și negre se 
avântă pe un cer mai albastru ca niciodată. Stau într-o dubiţă 
albă condusă de doi bărbaţi care nu-mi știu numele adevărat, 
dar cărora nici nu le pasă. Râd și mă strigă Red Sonja?, nume pe 
care îl folosesc de când m-au văzut coborând din avion în orașul 
Mexic. Anja spune că e din cauza părului. Red Sonja e numele 
unui film pe care nu l-am văzut, dar pe care l-a văzut Anja. Imi 
șoptește că este vorba despre o frumoasă luptătoare care își 
taie dușmanii cu o sabie. Cred că ei își bat joc de mine 
strigându-mă astfel, deoarece nu sunt frumoasă; nu sunt 
luptătoare. Am doar șaptesprezece ani și sunt speriată fiindcă 
nu știu ce se va întâmpla. 

Eu și Anja ne ţinem de mâini, în timp ce dubiţa ne duce pe noi 
și pe încă cinci fete printr-un deșert sterp plin de uscăciuni. 
„Pachetul Turul Mexican” era ceea ce ne promisese femeia din 
Minsk, dar știam ce însemna cu adevărat: o evadare. O șansă. 
„Luaţi un avion până în Mexic, ne spusese ea, și vă vor aștepta 
câţiva oameni la aeroport să vă ajute să treceţi graniţa pentru o 
viață mai bună. Ce fel de viitor vă așteaptă aici? ne întrebase. 
Nu sunt slujbe bune pentru fete, nu sunt apartamente, nici 
bărbaţi decenţi. Nu aveţi părinţi care să vă întreţină. Și tu, Mila - 
tu vorbești engleză foarte bine, adăugase ea. În America o să vă 
integrați uite așa. Pocnise din degete. Fiţi curajoase! Riscaţi! 
Angajatorii vă vor plăti drumul, deci ce mai așteptați?” 


1 Localitate din Belarus. (n.red.). 
2 Sonja cea Roșie. (n.red.). 


Cred că nu tocmai asta, mă gândesc, în timp ce nemărginitul 
deșert se întinde în fața noastră. Pe măsură ce Anja se 
înghesuie lângă mine, celelalte fete din dubiţă sunt tăcute, 
începem să ne întrebăm același lucru: „Ce am făcut?” 

Am mers toată dimineața. Cei doi bărbaţi din faţă nu ne spun 
nimic, dar cel de lângă șofer se tot întoarce să se uite la noi. O 
caută mereu cu privirea pe Anja, și nu îmi place deloc felul în 
care se holbează la ea. Anja nu și-a dat încă seama de asta 
fiindcă moţăie pe umărul meu. Șoricelul, așa o strigam la școală, 
pentru că e foarte timidă. O simplă ocheadă a unui băiat o face 
să roșească. Suntem de aceeași vârstă, dar când mă uit la faţa 
adormită a Anjei, văd un copil. Și mă gândesc că nu ar fi trebuit 
să o las să vină cu mine. Ar fi trebuit să-i spun să rămână în 
Kryvicy. 

În sfârșit, dubiţa noastră iese de pe autostradă și o ia pe un 
drum de pământ. Celelalte fete sunt agitate și se uită pe geam 
la dealurile cafenii, unde bolovanii sunt împrăștiați ca niște oase 
vechi. În orașul meu deja a căzut prima zăpadă, dar aici, în 
acest ţinut fără iarnă, există numai praf, cer albastru și arbuști 
uscați. Ne oprim, iar cei doi bărbaţi se întorc și se uită la noi. 

Şoferul spune în rusă: 

— E timpul să coborâm și să o luăm la picior. Este singura 
cale de a trece graniţa. 

Deschid portiera și ieșim pe rând, șapte fete, clipind și 
întinzându-ne membrele după lunga călătorie. In ciuda soarelui 
puternic, este răcoare aici, mult mai rece decât m-am așteptat. 
Anja mă ia de mână, tremurând. 

— Pe aici, spune șoferul și ne conduce de pe drumul de 
pământ pe o cărare ce ne duce sus, printre dealuri. 

Urcăm printre bolovani și arbuști plini de ţepi care ni se agaţă 
de picioare. Anja e încălţată cu pantofi deschişi la vârf și trebuie 
să se oprească destul de des pentru a-și scoate pietricelele 
ascuţite. Suntem însetate, dar bărbaţii ne dau voie să ne oprim 
doar o dată ca să bem apă. Apoi ne continuăm drumul, urcând 
pe poteca pietruită, asemenea unor capre dizgraţioase. 
Ajungem pe creastă și începem coborârea, spre un pâlc de 
copaci. Abia când am ajuns la poale am văzut că este o albie 
secată. Pe mal sunt împrăștiate resturile rămase în urma celor 
care au trecut înaintea noastră: sticle din plastic, un scutec 
murdar, un pantof vechi din vinilin crăpat de soare. O rămășiță 

dintr-o prelată albastră flutură agățată de o creangă. Un drum 
bătut de mulţi visători, și noi suntem alţi șapte, călcându-le pe 
urme spre America. Deodată temerile îmi sunt risipite, pentru că 
aici, printre aceste rămășițe, se află dovada că suntem aproape. 

Bărbaţii ne fac semn să înaintăm și începem să urcăm pe 
celălalt mal. 

Anja mă ia de mână și îmi șoptește: 

— Mila, nu pot să mai merg. 

— Trebuie. 

— Dar îmi sângerează piciorul. 

Mă uit la degetele ei rănite, la felul în care i se prelinge 
sângele pe pielea fină, și strig la bărbaţi: 

— Prietena mea s-a tăiat la picior! 

Şoferul ne răspunde: 

— Nu-mi pasă. Continuaţi să mergeţi. 

— Nu putem înainta. Are nevoie de îngrijiri. 

— Ori continuaţi să mergeţi, ori vă lăsăm în urmă. 

— Măcar lăsaţi-o să-și schimbe pantofii! 

Bărbatul se întoarce. În acel moment, este cu totul alt om. 
Privirea de pe faţa lui o face pe Anja să tremure. Celelalte fete 
au îngheţat și au făcut ochii mari, ca niște oi speriate care se 
îngrămădesc una într-alta în timp ce el se îndreaptă spre mine. 

Lovitura este așa de rapidă, încât nici nu mi-am dat seama ce 
se-ntâmplă. Deodată sunt în genunchi și pentru câteva secunde 
totul e întunecat. Țipetele Anjei se aud în depărtare. Apoi încep 
să simt durerea pulsându-mi în falcă. Simt gustul sângelui. Il văd 
cum curge stropind pietrele de râu. 

— Ridică-te! Haide, ridică-te! Am pierdut deja mult timp. 

Mă clatin pe picioare. Anja mă privește cu ochii îndurerați. 

— Mila, poartă-te frumos! îmi șoptește. Trebuie să faci ceea 
ce ne spun! Nu mă mai dor picioarele. Pot să merg. 

— Înțelegi acum? mă întreabă bărbatul. Se întoarce și le 
aruncă o privire severă celorlalte fete. Vedeţi ce se întâmplă 
dacă mă enervați? Dacă îndrăzniţi să comentaţi? Acum luaţi-o 
din loc! 

Fetele încep să urce de-a lungul albiei râului. Anja mă ia de 
mână și mă trage. Sunt prea uluită ca să mă împotrivesc, așa că 
mă târăsc după ea, înghițind sânge, abia văzând poteca din fața 
mea. 


Nu mai mergem mult. Urcăm pe malul opus, străbatem un 
pâlc de copaci și ieșim la un drum de pământ. 

Două dubiţe sunt parcate acolo și ne așteaptă. 

— Mergeti în șir indian, strigă șoferul. Hai, mai repede! Vor să 
vă vadă. 

Deși surprinse de ordinul acestuia, formăm un șir, șapte fete 
obosite cu dureri de picioare și haine prăfuite. 

Patru bărbaţi coboară din dubiţe și îl salută pe șoferul nostru 
în engleză. Sunt americani. Un bărbat robust iese ușor din rând, 
privindu-ne. Poartă o șapcă de baseball și arată ca un fermier 
ars de soare care își inspectează vacile. Se oprește în dreptul 
meu și se încruntă la mine. 

— Ce s-a întâmplat cu ea? 

— A, a fost obraznică, răspunde șoferul nostru. Este doar o 
vânătaie. 

— Oricum e prea sfrijită. Cine ar vrea-o? 

Oare știe că înţeleg engleza? Îi pasă? „Oi fi eu sfrijită, dar tu ai 
o faţă de porc.” 

Își îndreaptă privirea spre celelalte fete. 

— Bine, spune el și începe să zâmbească. Să le vedem. 

Şoferul se uită la noi. 

— Dezbrăcaţi-vă! ne ordonă el în rusește. 

Ne uităm la el uimite. Până în acest moment, m-am agăţat de 
o fărâmă de speranţă că femeia din Minsk ne-a spus adevărul și 
anume că ne-a găsit de lucru în America. Anja va avea grijă de 
trei fetițe, eu voi vinde rochii într-un magazin cu articole pentru 
nunți. Chiar și după ce șoferul ne-a luat pașapoartele, și când ne 
zdruncinam pe drumul acela, mă gândeam: „E încă posibil ca 
totul să iasă bine. Încă poate fi adevărat”. 

Niciuna dintre noi nu se mișcă. Nu ne vine să credem ce ne-a 
pus să facem. 

— Aţi auzit? ţipă șoferul. Vreţi să arătaţi toate ca ea? Arată 
spre fața mea umflată, pe care se vedeau urmele loviturii. 
Dezbrăcaţi-vă! 

Una dintre fete clatină din cap și începe să plângă, lucru care 
îl scoate din sărite. Palma lui face să i se învârtă capul și se 
poticnește într-o parte. El o trage de mână, o apucă de bluză și 
i-o rupe. Ea scoate un țipăt și încearcă să-l împingă. A doua 
lovitură o trântește la pământ. Apoi se duce lângă ea și îi trage 
un picior puternic în coaste. 


— Acum, spune el, întorcându-se spre noi. Cine urmează? 

Una dintre fete bâjbâie grăbită cu nasturii de la bluză. Acum 
toate îi facem pe plac, ne dăm jos tricourile, ne desfacem 
fermoarele de la fuste și de la pantaloni. Chiar și Anja, timida 
Anja, își dă jos, ascultătoare, hainele. 

— Totul, ne ordonă șoferul. Daţi tot jos. De ce vă mișcaţi așa 
de încet, căţelelor? În curând veţi învăţa să fiţi mai rapide. 

Se duce la o fată care își acoperă sânii cu mâinile. Nu și-a dat 
jos lenjeria intimă. El îi apucă sutienul, iar fata tresare în timp ce 
el i-l rupe. 

Cei patru americani încep să ne dea târcoale precum lupii, 
privirile lor plimbându-se pe trupurile noastre. Anja tremură așa 
de tare, încât îi aud dinţii clănțănind. 

— O să o încerc pe asta. 

Una dintre fete scoate un suspin în timp ce e târâtă spre 
dubiţă. Bărbatul nici măcar nu se sinchisește să-și ascundă 
fapta. O împinge pe fată cu faţa pe dubiță, îi dă jos pantalonii și 
o pătrunde, iar ea începe să ţipe. 

Ceilalţi bărbaţi aleg și ei. Dintr-odată, Anja este luată cu forța 
de lângă mine. Încerc să o ţin, dar șoferul mă lovește peste 
mână. 

— Pe tine nimeni nu te vrea. Mă împinge în dubiță și mă 
încuie acolo. 

Prin fereastră pot să văd și să aud totul. Râsetele bărbaţilor, 
împotrivirile și plânsetele fetelor. Nu pot să privesc, dar nici nu 
mă pot întoarce. 

— Mila! strigă Anja. Mila, ajută-mă! 

Trag de ușa încuiată, disperată să ajung la ea. Bărbatul a 
trântit-o la pământ și i-a desfăcut forțat picioarele. Stă întinsă cu 
mâna în noroi și ține ochii închiși din cauza durerii. Și eu ţip, bat 
cu mâinile în geam, dar nu pot să-l sparg. 

După ce bărbatul termină cu ea, e murdar de sânge. Se 
încheie la pantaloni și spune cu glas puternic: 

— Frumos. Foarte frumos. 

O privesc pe Anja. La început cred că a murit deoarece nu se 
mișcă. Bărbatul nici măcar nu se uită la ea, ci caută într-un 
rucsac o sticlă cu apă din care bea cu lăcomie. Nu o vede pe 
Anja revenindu-și. 

Deodată, ea sare în picioare și începe să alerge. 


În timp ce o ia la fugă prin deșert, eu împing cu degetele 
geamul. „Grăbește-te Anja. Fugi. Fugi!” 

— Hei! strigă unul dintre bărbați. Aia fuge. 

Anja încă aleargă. Este desculță, dezbrăcată, iar pietrele 
ascuțite cu siguranţă o taie la picioare. Dar marele deșert i se 
întinde în faţă și ea nu se clatină. 

„Nu privi în urmă. Continuă să alergi! Continuă...” 

Împușcătura îmi îngheaţă sângele. 

Anja cade la pământ, dar nu se dă bătută. Se chinuie să se 
ridice în picioare, face câţiva pași clătinându-se precum o 
femeie beată, apoi cade în genunchi. Începe să se târască, 
fiecare centimetru câștigat e un triumf. Se întinde de parcă ar 
vrea să apuce o mână salvatoare pe care niciuna dintre noi nu o 
poate vedea. 

Se aude o a doua împușcătură. 

De data aceasta, Anja cade, dar nu se mai ridică. 

Şoferul își bagă pistolul în toc și se uită la fete. Toate plâng, 
se îmbrățișează în timp ce se uită în depărtare la trupul Anjei. 

— Mare pierdere, spune cel care a violat-o. 

— Prea mare deranj să le alergăm, remarcă șoferul. Mai aveţi 
șase dintre care să alegeți. 

Au încercat marfa; acum bărbaţii încep să se tocmească. 
După ce au terminat, încep să ne împartă ca pe niște bucăţi de 
carne. Câte trei fete în fiecare dubiţă. Nu reușesc să aud cât au 
plătit pentru noi, știu doar că eu sunt chilipirul, cea care face 
parte dintr-o altă afacere. 

Pe măsură ce ne îndepărtăm, mă uit în depărtare la trupul 
Anjei. Nu s-au sinchisit să o îngroape; stă expusă la soare și 
vânt, iar păsările înfometate deja îi dau târcoale. In câteva 
săptămâni nu va mai rămâne nimic din ea. Va dispărea, la fel 
cum și eu sunt pe cale să dispar, pe un tărâm unde nimeni nu 
îmi știe numele. În America. 

Intrăm pe o autostradă. Văd un semn: US 94. 

Dr. Maura Isles nu avusese parte de aer curat toată ziua. Încă 
de la șapte dimineaţa inhalase mirosul morţii, un iz foarte 
cunoscut ei, astfel încât nu tresărise când bisturiul ei tăia carnea 
rece, iar miasme respingătoare se ridicau dinspre organele 
expuse. Poliţiștii care stăteau uneori în încăpere să observe 
autopsiile nu erau chiar așa de stoici. Uneori, Maura simțea 
mirosul cremei Vicks cu care se dădeau pe la nas pentru a ţine 
duhoarea la distanţă. Câteodată nici Vicks nu era de ajuns și îi 
vedea pălind, întorcându-se și repezindu-se deasupra chiuvetei. 
Poliţiștii nu erau obișnuiți, cum era ea, cu mirosul astringent de 
formol sau cel al membranelor în descompunere. 

Astăzi, o notă incompatibilă de dulceaţă se adăugase 
buchetului de mirosuri: parfumul uleiului de cocos, provenind de 
pe pielea doamnei Gloria Leder, care se afla pe masa de 
autopsie. Avea cincizeci de ani, divorțată, cu șoldurile late, sâni 
grei și unghiile de la picioare date cu o strălucitoare ojă roz. 
Bronzul profund era marcat de marginile costumului de baie pe 
care îl purta când fusese găsită moartă lângă piscina din 
apropierea apartamentului ei. Era o pereche de bikini - nu 
tocmai alegerea potrivită pentru un corp ofilit de trecerea anilor. 
„Când am purtat ultima dată costumul de baie?” se gândi Maura 
și simţi o urmă ciudată de invidie faţă de doamna Gloria Leder, 
care își petrecuse ultimele clipe ale vieţii bucurându-se de ziua 
aceea de vară. Era aproape august, iar Maura încă nu ajunsese 
la plajă și nici nu mersese la o piscină, nici măcar nu stătuse la 
soare în propria curte. 

— Rom și cola, spuse tânărul poliţist care stătea la marginea 
mesei. Cred că asta avea în pahar. ÎI avea chiar la piciorul 
scaunului. 

Era prima oară când Maura îl vedea pe polițistul Buchanan la 
morgă. O deranja modul în care își tot aranja masca la gură, 
sprijinindu-se când pe-un picior, când pe celălalt. Băiatul părea 
mult prea tânăr pentru un poliţist. Toţi începeau să fie mult prea 
tineri. 

— Ai analizat conţinutul acelui pahar? îl întrebă pe Buchanan. 


— Ăă... nu doamnă. Am simţit mirosul. Sunt sigur că bea rom 
cu cola. 

— La nouă dimineaţa? 

Maura se uită spre celălalt capăt al mesei, la asistentul ei, 
Yoshima. Ca de obicei, nu scotea niciun cuvânt, dar Maura 
observă o sprânceană întunecată ridicându-se, ca un 
comentariu elocvent din partea lui Yoshima. 

— N-a reușit să bea prea mult, comentă Buchanan. Paharul 
era aproape plin. 

— În regulă, fu de acord Maura. Să îi examinăm spatele. 

Împreună cu Yoshima întoarse cadavrul. 

— Are un tatuaj aici, pe coapsă, remarcă Maura. Un fluturaș 
albastru. 

— Dumnezeule, se miră Buchanan. O femeie de vârsta ei? 

Maura se uită mai atent. 

— Crezi că cincizeci de ani înseamnă să fii bătrân, nu? 

— Păi, atât are mama mea. 

„Ai grijă băiete. Sunt doar cu zece ani mai tânără.” 

Luă bisturiul și făcu o incizie. Asta era a cincisprezecea 
autopsie din ziua respectivă, și o făcu în grabă. Doctorul Costas 
era în vacanță și după accidentul rutier din noaptea trecută, 
morga era plină, de dimineaţă, cu cadavre în saci. Chiar în 
momentul în care își făcea ordine în ceea ce avea de rezolvat, 
mai fuseseră aduse încă două cadavre la frigider. Vor trebui să 
aștepte până mâine, pentru că angajaţii de la morgă plecaseră 
deja, iar Yoshima se tot uita la ceas, nerăbdător să se ducă 
acasă. 

Ea făcu o incizie, goli toracele și abdomenul. Scoase organele 
mânjite de sânge și le puse pe masă, unde urmau să fie 
analizate. Încetul cu încetul, Gloria Leder își scotea la iveală 
secretele: un ficat mărit, semnul denunţător al prea multor 
amestecuri de rom și cola. Un uter fibromatos. 

În cele din urmă, când deschise cutia craniană, descoperi 
motivul decesului. Maura își dădu seama în timp ce scoase 
creierul cu mâinile. 

— Hemoragie cerebrală, rosti ea uitându-se la Buchanan. 

Era mult mai palid decât atunci când pășise înăuntru. 

— Probabil că a suferit un anevrism - un punct slab la una 
dintre arterele de la baza creierului. Hipertensiunea a accelerat 
procesul. 

Buchanan înghiţi, uitându-se cu atenţie la pielea ce 
constituise odată scalpul Gloriei Leder, acum întins peste față. 
Asta e partea care, de obicei, îi îngrozește, moment în care 
majoritatea se cutremură sau se întorc - când pielea feţei cade 
ca o mască obosită din cauciuc. 

— Deci... crezi că e moarte naturală? o întrebă încet. 

— Corect. Nu mai e nimic de văzut aici. 

Tânărul începuse deja să își scoată halatul chirurgical în timp 
ce se îndepărta de masă. 

— Cred că am nevoie de aer curat... 

„Și eu la fel, gândi Maura. E o seară de vară, grădina mea 
trebuie udată și nu am ieșit afară toată ziua.” 

Dar o oră mai târziu se afla încă în clădire, stând la birou, 
uitându-se peste niște fișe și întocmind rapoarte. Deși se 
schimbase de halat, mirosul morgii părea că încă stă agăţat de 
ea, un miros care nu poate fi îndepărtat cu apă și săpun, era 
impregnat în mintea ei. Luă reportofonul și începu să 
înregistreze raportul despre Gloria Leder. 

— Femeie albă de cincizeci de ani găsită moartă într-un 
șezlong lângă piscina din apropierea apartamentului ei. Este o 
femeie bine dezvoltată, cu o constituţie sănătoasă, fără traume 
vizibile. Examinările externe arată o veche cicatrice chirurgicală 
pe abdomen, probabil de la apendicită. Are tatuat un fluturaș 
pe... 

Se opri, amintindu-și tatuajul. Era pe șoldul stâng sau pe cel 
drept? „Doamne, ce obosită sunt, își zise în sinea ei. Nu îmi aduc 
aminte.” Ce detaliu trivial. Nu avea nicio importanță asupra 
concluziilor, dar detesta să nu fie precisă. 

Se ridică de pe scaun și merse pe coridorul pustiu până la 
casa scărilor, pașii răsunându-i cu ecou. Intrând în laborator, 
aprinse luminile și văzu că Yoshima lăsase încăperea curată, ca 
de obicei, mesele strălucind de curățenie, podeaua ștearsă. Se 
îndreptă spre camera frigorifică și trase cu putere de ușa grea. 
Fâșii de ceaţă rece ieșiră. Inspiră, din reflex, de parcă urma să 
intre într-o apă murdară, și păși în cameră. 

Opt congelatoare erau ocupate; majoritatea trupurilor urmau 
să fie ridicate de pompele funebre. Merse, verificând etichetele, 
până o găsi pe Gloria Leder. Desfăcu sacul, își băgă mâna sub 
șezutul cadavrului și o întoarse exact cât să vadă tatuajul. 

Era pe șoldul stâng. 

Închise sacul și era pe cale să închidă ușa, când îngheţă. Se 
întoarse și privi în camera frigorifică. 

„Am auzit ceva?” 

Porni ventilatorul, suflând aer îngheţat. Da, asta trebuie să fie, 
se gândi ea. Sistemul de aerisire. Sau compresorul frigiderului. 
Sau apa curgând prin conducte. Era timpul să plece acasă. Era 
atât de obosită, încât începuse să-și imagineze tot felul de 
lucruri. 

Dădu să iasă. _ 

Incremeni din nou. Întorcându-se, se holbă la rândul de 
cadavre în saci. Inima îi bătea atât de puternic, încât își auzea 
doar pulsul. 

„S-a mișcat ceva, sunt sigură.” 

Desfăcu primul sac și se uită la un bărbat care avea pieptul 
cusut. Deja i se făcuse autopsia, observă ea. Era, cu siguranță, 
mort. 

„Care o fi? Care a produs zgomotul?” 

Desfăcu al doilea sac și apăru o faţă vânătă, cu craniul 
zdrobit. Mort. 

Cu mâinile tremurându-i, desfăcu al treilea sac. Dădu la o 
parte plasticul și văzu faţa palidă a unei femei tinere cu părul 
negru și buze vineţii. Deschizând tot sacul, descoperi o bluză 
umedă, materialul atârnând pe carnea albă, pielea strălucind de 
la picăturile reci de apă. Tăie bluza scoțând la iveală sânii și talia 
subţire. Corpul era încă intact, nu fusese făcută nicio incizie de 
către legist. Degetele mâinilor și ale picioarelor erau purpurii, 
mâinile erau albăstrii. 

Apăsă cu degetele pe gâtul femeii și simţi pielea rece. Se 
aplecă aproape de buze, în așteptarea unei respiraţii slabe, o 
slabă urmă de aer. 

Cadavrul deschise ochii. 

Maura încremeni și se dădu în spate, lovindu-se de targa din 
spatele ei, aproape răsturnându-se din cauza roţilor care se 
mișcară. Se echilibră și descoperi că ochii femeii erau încă 
deschişi, dar privea în gol. Buzele vineţii mimau cuvinte. 

„Scoate-o din camera frigorifică! Încălzeşte-o!” 

Maura împinse targa spre ușă, dar aceasta nu se clinti; 
cuprinsă de panică, uitase să deblocheze roţile. Trase de 
manetă în jos și împinse din nou. De data asta se mișcă, ieșind 
zgomotos din camera frigorifică spre o zonă călduroasă. 


12 


Ochii femeii se închiseră din nou. Aplecându-se, Maura nu 
simţi nicio urmă de respiraţie. „Isuse. Nu pot să te pierd tocmai 
acum.” 

Nu știa nimic despre această străină - nici măcar numele sau 
istoricul medical. Această femeie ar putea fi plină de virusuri, 
dar cu toate astea Maura atinse buzele femeii cu buzele ei și 
aproape că vomită la gustul cărnii reci. Inspiră puternic de trei 
ori și apăsă cu degetele pe gât pentru a verifica pulsul. 

„Îmi imaginez? Oare ceea ce simt este pulsul meu, vibrând în 
degete?” 

Apucă telefonul de pe perete și formă 911. 

— Operatorul de serviciu. 

— Sunt dr. Isles de la biroul medicului legist. Trimiteţi o 
ambulanţă. Este o femeie aici în stop cardiac... 

— Scuzaţi-mă, aţi spus cumva biroul medicului legist? 

— Da! Sunt la capătul clădirii, pe Albany Street, vizavi de 
centrul medical. 

— Vă trimit acum o ambulanţă. 

Maura puse receptorul în furcă. Își reprimă, încă o dată, 
dezgustul, în timp ce își lipi buzele de ale femeii. Suflă de trei 
ori, apoi puse degetele pe carotidă. 

Un puls. Avea, cu siguranţă, puls. 

Auzi deodată un horcăit urmat de o tuse. Femeia inspira acum 
și se auzea cum se îneacă subit cu mucus. 

„Rămâi cu mine. Respiră, femeie. Respiră!” 

Un zgomot puternic de cauciucuri anunţă sosirea ambulanţei. 
Împinse cu putere ușile din spate și se strâmbă din cauza 
luminilor puternice în timp ce vehiculul dădea cu spatele. Doi 
paramedici coborâră, trăgând după ei trusa de prim ajutor. 

— Suntem aici! strigă Maura. 

— E tot în stop cardiac? 

— Nu, acum respiră. Și simt un puls slab. 

Cei doi bărbaţi alergară spre clădire, uitându-se la femeia de 
pe targă. 

— Dumnezeule, murmură unul dintre ei. Acela e un sac 
pentru cadavre? 

— Am găsit-o în camera frigorifică, zise Maura. Cred că suferă 
de hipotermie. 

— Doamne. E mai cumplit decât un coșmar. 


13 


Scoaseră o mască de oxigen și perfuzii, apoi îi atașară 
aparatul EKG. Pe monitor, un scurt impuls apărea precum liniile 
trasate de creionul unui caricaturist leneș. Inima femeii bătea și 
ea putea să respire, dar cu toate astea părea moartă. 

Punând un garou pe unul din braţele care atârnau moi, 
paramedicul întrebă: 

— Care-i povestea ei? Cum a ajuns aici? 

— Nu știu nimic despre ea, îi răspunse Maura. Coborâsem să 
verific un alt cadavru în camera frigorifică și am auzit o mișcare. 

— Astfel de lucruri au loc des aici? 

— Asta e prima dată când mi se întâmplă. 

Și spera că avea să fie ultima. 

— Cât timp a stat în frigider? 

Maura se uită la fișa medicală, unde erau înregistrate toate 
intrările din ziua respectivă și observă că fusese adusă o Jane 
Doe? la morgă în jurul prânzului. Acum opt ore. Opt ore 
înfășurată într-un sac. „Dacă ajungea pe masa de autopsie? 
Dacă îi tăiam pieptul?” Căutând printr-un coș, găsi un plic ce 
conţinea actele femeii. 

— Firma Weymouth Fire & Rescue a adus-o, spuse Maura. Se 
pare că se înecase... 

— Hei, stai ușurel! 

Paramedicul abia îi băgase o branulă în venă și pacienta 
reveni deodată la viaţă, încordându-și corpul pe targă. Lângă 
branulă, pielea se albăstri, din cauza unei hemoragii. 

— Fir-ar să fie, am pierdut vena. Ajută-mă s-o întorc cu faţa în 
jos! 

— Fata asta o să se ridice și o să plece. 

— Se zbate acum. Nu pot să bag branula. 

— Hai atunci s-o punem pe targă și s-o mutăm. 

— Unde o duceţi? întrebă Maura. 

— Chiar peste drum. La centrul medical de urgențe. Dacă ai 
vreun act, o să fie nevoie de o copie. 

Maura dădu aprobator din cap. 

— Ne întâlnim acolo. 

e 

Se făcuse coadă în fața biroului centrului medical de urgente, 
iar infirmiera de serviciu refuză să se uite la Maura, care încerca 
să-i atragă atenția. În această noapte agitată era nevoie de un 

picior rupt și sângele ţâșnind pentru a ajunge în faţa tuturor 
celor care așteptau la rând, dar Maura ignoră privirile încruntate 
ale celorlalți pacienţi și se duse în fața biroului. Bătu în geam. 

— Așteptaţi-vă rândul, îi spuse infirmiera de serviciu. 

— Sunt dr. Isles. Am hârtiile de transfer ale unui pacient. 
Doctorul va avea nevoie de ele. 

— Ce pacient? 

— Femeia care a fost adusă de vizavi. 

— Vă referiţi la doamna de la morgă? 

Maura tăcu, dându-și deodată seama de faptul că toți ceilalți 
pacienţi care stăteau la coadă puteau auzi ce spunea. 


— Da. 
Asta a fost tot ce rosti. 
— Veniţi înăuntru atunci. Vor să vorbească cu 


dumneavoastră. Au probleme cu ea. 

Ușa se deschise, iar Maura intră în secția de tratamente, își 
dădu seama imediat ce voia infirmiera să spună prin 
„probleme”. Jane Doe încă nu fusese mutată într-un salon, ci 
stătea pe hol, acoperită cu o pătură electrică. Cei doi paramedici 
și o infirmieră se chinuiau să o controleze. 

— Trage de curea! 

— Fir-ar să fie, iar i-a ieșit mâna... 

— Lasă masca de oxigen. Nu mai are nevoie de ea. 

— Fii atent la branulă, o s-o pierdem. 

Maura se repezi la targă și apucă încheietura pacientei înainte 
să-și poată scoate branula. Părul lung și negru al pacientei o lovi 
peste față pe Maura, în timp ce femeia se chinuia să se 
elibereze. Cu douăzeci de minute în urmă, era un cadavru cu 
buzele vineţii, într-un sac. Acum de-abia reușeau s-o ţină-n frâu, 
pe măsură ce membrele îi reveneau la viaţă. 

— Ţineţi-o! Țineţi-o bine de mână! 

Sunetul se auzi adânc din gâtlejul femeii. Era geamătul unui 
animal rănit. Apoi capul i se lăsă pe spate și țipătul se 
transformă într-un urlet nepământean. „Nu e uman”, se gândi 
Maura, în timp ce i se ridica părul pe ceafă. „Dumnezeule, ce- 
am adus din morți?” 

— Ascultă-mă. Ascultă! îi porunci Maura. Luă capul femeii în 
mâini și se uită atent la un chip panicat. Nu voi permite să ţi se 
întâmple nimic, îţi promit. Trebuie să ne lași să te ajutăm. 

La auzul vocii Maurei, femeia se linişti. Ochii albaștri o 
priveau, pupilele dilatându-se ca niște lacuri imense. 

Una din infirmiere puse cu grijă o curea în jurul mâinii femeii. 

„Nu, se gândi Maura. Nu face asta.” 

Când cureaua atinse încheietura femeii, aceasta sări ca arsă. 
Își smuci mâna și Maura se trase înapoi, obrazul usturând-o de 
la lovitură. 

— Ajutor! ţipă infirmiera. Îl puteţi aduce pe doctorul Cutler 
aici? 

Maura se retrase, fața zvâcnindu-i, în timp ce un doctor și o 
altă infirmieră ieșeau dintr-un salon. Agitaţia atrase atenţia 
pacienţilor care se aflau în sala de așteptare. Maura îi văzu cum 
trăgeau curioși cu ochiul prin glasvand, urmărind o scenă mult 
mai bună decât orice episod din Emergency Room”. 

— Știm dacă e alergică la ceva? întrebă doctorul. 

— Nu e nimic trecut în fișa ei medicală, răspunse infirmiera. 

— Ce se întâmplă aici? De ce nu o puteți controla? 

— Nu știm. 

— Bine. Bine, hai să încercăm trei miligrame de Haloperidol 
IV. 

— Nu mai avem IV. 

— Atunci administraţi-i intramuscular. Haideţi odată! Și daţi-i 
și niște Valium înainte să se rănească. 

Femeia mai scoase un țipăt când acul îi perforă pielea. 

— Știm ceva despre această femeie? Cine e? Doctorul o zări 
pe Maura la câţiva pași depărtare. Sunteţi vreo rudă de-a ei? 

— Eu am chemat ambulanta. Sunt doctor Isles. 

— Medicul ei? 

Înainte ca Maura să răspundă, unul din paramedici spuse: 

— Este medicul legist. Aceasta e pacienta care s-a trezit la 
morgă. 

Doctorul se holbă la Maura. 

— Glumești. 

— Am găsit-o mișcând în camera frigorifică. 

Doctorul râse neîncrezător. 

— Cine a declarat-o moartă? 

— Cei de la firma Weymouth Fire & Rescue au adus-o. 

Doctorul îi aruncă o privire pacientei. 

— Acum se vede clar că trăiește. 


+ Serial TV din 1983. (n.red.). 

— Doctore Cutler, sala doi e acum liberă, îl anunță o 
infirmieră. O putem duce acolo. 

Maura îi însoți în timp ce duceau targa pe hol, spre salon. 
Zbuciumul femeii se potolise, medicamentele și doza de Valium 
începeau să-și facă efectul. Infirmierele îi recoltară sânge și o 
reconectară la aparatul EKG, urmărindu-i ritmul cardiac pe 
monitor. 

— Bine, doctor Isles, spuse medicul de gardă în timp ce 
cercetă ochii femeii cu o lanternă-stilou. Povestiţi-mi mai multe. 

Maura deschise plicul care conţinea hârtiile fotocopiate care 
însoțiseră cadavrul. 

— Să vă spun ce e scris în hârtiile de transfer. La opt 
dimineața, firma Weymouth Fire & Rescue a primit un telefon de 
la Sunrise Yacht Club, unde barcagiii au găsit-o plutind în 
Hingham Bay. Când au scos-o din apă, nu avea puls și nici nu 
respira. Și nu avea niciun act de identitate. Un poliţist a fost 
chemat la fața locului și a crezut că a fost un accident. A fost 
adusă la noi în jurul prânzului. 

— Și nimeni de la morgă nu a observat că trăiește? 

— A sosit când eram prinși cu alte cazuri. A fost accidentul 
acela pe Autostrada l-95. Și eram acolo încă de noaptea trecută. 

— Acum e aproape ora nouă. Și nimeni n-a verificat-o pe 
femeia asta? 

— Morţii nu au urgențe. 

— Îi lăsaţi pur și simplu în frigider? 

— Până când avem timp de ei. 

— Dar dacă n-o auzeaţi mișcându-se în seara asta? Se 
întoarse cu faţa la ea. Vreti să spuneţi că putea să rămână acolo 
până mâine-dimineață? 

Maura simţi cum se înroșește. 

— Da, recunoscu ea. 

— Dr. Cutler, la Reanimare este un pat disponibil, îi spuse o 
infirmieră. Vreţi să o mutăm acolo? 

El încuviință din cap. 

— Nu știm ce droguri a luat, așa că vreau să o conectaţi la 
aparate. Se uită la pacientă, care avea ochii închiși. Buzele 
continuau să i se miște, de parcă se ruga. Săraca femeie a murit 
deja o dată. Să nu se întâmple și a doua oară. 

Maura auzi telefonul sunând în casă, în timp ce se chinuia să 
deschidă ușa. Până ajunse în sufragerie, telefonul se opri. Cine o 
sunase nu lăsase niciun mesaj. Verifică cele mai recente apeluri 
pierdute, dar nu recunoscu numele ultimei persoane care o 
apelase: ZOE FOSSEY. Un număr greșit? 

„Refuz să îmi fac griji din pricina asta”, se gândi și se îndreptă 
spre bucătărie. 


Acum îi suna telefonul mobil. ÎI scoase din poșetă și văzu pe 
ecran că o suna colegul ei, doctorul Abe Bristol. 
— Da, Abe? 


— Maura, poţi să îmi spui ce s-a întâmplat la morgă în seara 
asta? 

— Ai aflat? 

— Deja am primit trei apeluri. De la Globe, Herald și de la o 
televiziune locală. 

— Ce vor reporterii? 

— Întreabă toţi despre cadavrul care s-a trezit la viaţă. Spun 
că abia a fost dusă la clinică. Habar nu am despre ce vorbesc. 

— Dumnezeule! Cum de a aflat presa atât de repede? 

— Deci, e adevărat? g 

— Aveam de gând să te sun... Se opri. Incepuse să sune 
telefonul în sufragerie. Mai sună cineva. Pot să te sun eu, Abe? 

— Atâta timp cât promiţi să mă pui și pe mine la curent. 

Se duse în sufragerie și ridică receptorul. 

— Doctor Isles. 

— Zoe Fossey la telefon, de la postul de televiziune Channel 
Six News. Puteţi comenta faptul... 

— E aproape ora zece, o repezi Maura. Aţi sunat la mine 
acasă. Dacă vreţi să staţi de vorbă cu mine, va trebui să sunaţi 
la serviciu în timpul orelor de lucru. 

— Am înţeles că o femeie s-a trezit la morgă în seara aceasta. 

— Nu intenţionez să comentez. 

— Sursele ne spun că atât un poliţist, cât și o firmă de 
pompieri din Weymouth au declarat-o moartă. Aceeași 
constatare a fost făcută și de cineva de la departamentul 
dumneavoastră? 

— Morga nu a fost implicată în această constatare. 

— Dar femeia se afla în custodia dumneavoastră, nu-i așa? 

— Nimeni din departamentul nostru nu a declarat-o moartă. 

— Vreţi să spuneţi că vina aparţine Departamentului de 
Pompieri din Weymouth și poliţiei? Cum puteți face o astfel de 
greșeală? Nu este evident când cineva este în viață? 

Maura închise telefonul. 

Aproape imediat sună din nou. Un alt număr apăru pe ecran. 

Ridică receptorul. 

— Doctor Isles. 3 

— Aici este Dave Rosen, de la Associated Press. Imi cer scuze 
că vă deranjez, dar investigăm un raport despre o tânără femeie 
care a fost dusă la morgă și s-a trezit într-un sac. Este adevărat? 

— De unde aţi aflat despre asta? Acesta e al doilea telefon pe 
care îl primesc. 

— Bănuiesc că veți primi mai multe telefoane. 

— Și ce vi s-a spus? 

— Că a fost adusă la morgă în această după-amiază de către 
Weymouth Fire & Rescue. Că dumneavoastră aţi descoperit că 
trăiește și aţi chemat o ambulanţă. Am vorbit deja la spital și mi- 
au spus că se află în stare gravă, dar e stabilă. E corect? 

— Da, dar... 

— Chiar se afla în sac atunci când aţi găsit-o? Era închis? 

— Faceţi ca totul să sune atât de senzaţional. 

— Verifică cineva de la dumneavoastră cadavrele atunci când 
sunt aduse pentru a se asigura că persoanele sunt decedate? 

— Voi da o declaraţie mâine-dimineaţă. Noapte bună. 

Închise și, înainte ca telefonul să sune din nou, îl scoase din 
priză. Doar așa putea să se odihnească în seara asta. Uitându-se 
la telefonul deconectat, se întrebă: „Cum naiba s-a aflat așa de 
repede?” 

Apoi se gândi la toţi martorii din spital - angajaţii, infirmierele, 
îngrijitorii. Pacienţii din sala de așteptare, uitându-se curioși prin 
geamul despărțitor. Oricare dintre ei ar fi putut pune mâna pe 
telefon. Un simplu apel și vestea s-ar fi aflat. Nimic nu se 
răspândește mai repede decât o bârfă macabră. „Mâine, își zise 
în sinea ei, va fi un adevărat chin și va trebui să fiu pregătită.” 

Scoase telefonul mobil și îl sună pe Abe. 

— Avem o problemă, îi spuse. 

— Mi-am dat seama. 

— Nu vorbi cu presa. Voi face eu o declaraţie. Mi-am scos 
telefonul din priză pentru noaptea asta. Dacă ai nevoie de mine, 
mă găsești pe telefonul mobil. 

— Eşti pregătită să înfrunţi toate astea? 

— Cine altcineva o va face? Eu sunt cea care a găsit-o. 

— Maura, știi că asta va deveni o știre naţională. 

— Associated Press deja m-au sunat. 

— Dumnezeule, ai vorbit cu Departamentul de Sănătate 
Publică? Ei vor conduce ancheta. 

— Cred că ei sunt următorii pe lista celor pe care îi voi suna. 

— Ai nevoie de ajutor pentru scrierea declaraţiei? 

— Am nevoie de ceva timp să lucrez la ea. Voi ajunge mai 
târziu mâine. Reţine-i până ajung la birou. 

— Probabil că va avea loc un proces. 

— Suntem nevinovaţi, Abe, nu am greșit cu nimic. 

— Nu contează. Pregătește-te. 

e TREI 


— Juri că mărturia pe care o vei depune în cazul audiat va fi 
adevărul, tot adevărul și numai adevărul, așa să-ţi ajute 
Dumnezeu? 

— Jur, răspunse Jane Rizzoli. 

— Mulţumesc. Puteţi lua loc. 

Jane simţi că toate privirile din sală erau aţintite asupra ei în 
timp ce se așeză pe scaun. O urmăriseră cu privirea încă din 
momentul în care pășise în sala de judecată, cu gleznele 
umflate, cu burta mare sub rochia largă de femeie însărcinată. 
Se foi în scaun încercând să stea confortabil și să păstreze un 
aspect autoritar, dar în cameră era cald și deja simţea broboane 
de sudoare pe frunte. O polițistă transpirată, neliniștită și 
însărcinată. Da, cu adevărat o persoană autoritară. 

Gary Spurlock, procurorul general adjunct al regiunii Suffolk, 
se ridică pentru a-și începe pledoaria. Jane îl știa ca fiind un 
procuror calm și metodic, așa că nu era îngrijorată de această 
primă rundă de întrebări. Se uită la Spurlock, evitând orice 
privire spre inculpat, Billy Wayne Rollo, care stătea într-o rână 
lângă avocata lui și o urmărea pe Jane. Ştia că Rollo încerca să o 
intimideze uitându-se urât la ea. Intimideaz-o pe polițistă, fă-o 
să se simtă nesigură. Era la fel ca mulţi alți nemernici pe care îi 
cunoscuse, iar privirea lui nu era pentru ea o noutate. Doar 
ultima speranţă a unui învins. 

— Puteţi să ne spuneţi numele dumneavoastră și să îl spuneţi 
pe litere, vă rog? o întrebă Spurlock. 

— Detectiv Jane Rizzoli. R-I-Z-Z-O-L-l. 

— Și meseria dumneavoastră? 

— Lucrez ca detectiv la Departamentul Omucideri din cadrul 
Departamentului de Poliţie din Boston. 

— Puneţi să ne spuneţi ce studii aveţi și ceva despre 
dumneavoastră? 

Se foi din nou, începând să o doară spatele din cauza 
scaunului tare. 

— Am o specializare în drept penal obţinută la Massachusetts 
Bay Community College. După perioada de instruire la 

Academia de Poliţie din Boston, am lucrat ca ofiţer de patrulare 
atât în Back Bay, cât și în Dorchester. 

Tresări din cauza unei lovituri a bebelușului. „Liniștește-te. 
Mama depune mărturie.” Spurlock aștepta ca ea să-și termine 
răspunsul. Continuă: 

— Am lucrat ca detectiv la Brigada Antidrog timp de doi ani. 
Apoi, acum doi ani și jumătate, m-am transferat la 
Departamentul Omucideri, unde lucrez în momentul de faţă. 

— Mulţumesc. Acum aș dori să vă întreb ceva legat de 
evenimentele din 3 februarie anul curent. În timpul serviciului, 
ați vizitat o reședință în Roxbury. Corect? 

— Da, domnule. 

— Adresa era Malcolm X Boulevard nr. 4280, corect? 

— Da, este un bloc de locuinte. 

— Povestiţi-ne despre această vizită. 

— În jurul orei 14:00, noi - eu și partenerul meu, detectivul 
Barry Frost - am ajuns la această adresă pentru a sta de vorbă 
cu un chiriaș din apartamentul 2B. 

— În legătură cu ce? 

— Cu investigarea unei crime. Persoana de la 2B era un 
cunoscut al victimei. 

— Deci persoana în cauză nu era suspectă în acel caz? 

— Nu, domnule. Nu o consideram suspectă. 

— Și ce s-a întâmplat apoi? 

— Abia bătusem la ușa apartamentului 2B când am auzit o 
femeie țipând. Venea din apartamentul alăturat, 2E. 

— Puteţi descrie ţipetele? 

— AȘ putea spune că erau mai degrabă ţipete de teamă, de 
frică. Și am auzit câteva bubuituri puternice, de parcă mobila 
era trântită sau cineva era izbit de ușă. 

— Obiectez! Avocatul apărării, o femeie înaltă, blondă, se 
ridică în picioare. Sunt speculații. Nu a fost în apartament ca să 
vadă. 

— Se acceptă, spuse judecătorul. Detectiv Rizzoli, vă rog să 
vă păstraţi bănuielile în legătură evenimente la care nu aţi fost 
martoră. 

„Chiar dacă n-a fost doar o bănuială afurisită? Pentru că exact 
asta se întâmpla: Billy Wayne Rollo trântea capul prietenei sale 
de podea.” 

Jane își înghiţi supărarea și își reluă declaraţia: 

— Am auzit o bubuitură puternică în apartament. 

— Și ce aţi făcut? 

— Eu și detectivul Frost am bătut imediat în ușă la 
apartamentul 2E. 

— V-aţi legitimat ca fiind ofițeri de poliţie? 

— Da, domnule. 

— Și ce s-a întâmplat... 

— Asta e o minciună nenorocită! sări inculpatul. Nu au spus 
niciodată că sunt polițiști. 

Toată lumea îl privi pe Billy Wayne Rollo; el se uita doar la 
Jane. 

— Controlaţi-vă, domnule Rollo, ordonă judecătorul. 

— Dar e o mincinoasă! 

— Doamnă avocat, ori vă controlaţi clientul, ori va fi obligat să 
părăsească sala. 

— Șșșș, Billy, murmură avocata apărării. Asta nu ne ajută. 

— In regulă, zise judecătorul. Domnule Spurlock, puteți 
continua. 

Procurorul aprobă din cap și se întoarse spre Jane. 

— Ce s-a întâmplat după ce aţi bătut la ușă la 2E? 

— Nu am primit niciun răspuns. Dar puteam auzi ţipetele și 
zgomotul. Am decis amândoi că cineva este în primejdie și că 
trebuie să intrăm în apartament cu sau fără consimțământ. 

— Și aţi intrat? 

— Da, domnule. 

— Mi-au scos nenorocita aia de ușă din balamale! interveni 
Rollo. 

— Liniște, domnule Rollo! îl repezi judecătorul, iar inculpatul 
se afundă în scaun, urmărind-o atent pe Jane. 

„Vită-te la mine cât vrei, nemernicule. Crezi că mă 
intimidezi?” 

— Detectiv Rizzoli, continuă Spurlock, ce aţi văzut în 
apartament? 

Jane își întoarse privirea spre procuror. 

— Am văzut un bărbat și o femeie. Femeia era întinsă pe 
spate. Avea mai multe vânătăi pe față, iar una din buze îi 
sângera. Bărbatul era deasupra ei. Avea mâinile în jurul gâtului 
ei. 

— Se află acest bărbat acum în sală? 

— Da, domnule. 

— Vă rog să ni-l arătaţi. 

Arătă în direcţia lui Billy Wayne Rollo. 

— Ce s-a întâmplat apoi? 

— Eu și cu detectivul Frost l-am tras pe domnul Rollo de pe 
femeie. Ea era conștientă încă. Domnul Rollo a opus rezistenţă, 
iar în încăierare, detectivul Frost a primit o lovitură puternică în 
abdomen. Apoi domnul Rollo a fugit din apartament. L-am 
urmărit pe scări și acolo am reușit să-l prind. 

— De una singură? 

— Da, domnule. Tăcu. Adăugă apoi fără nicio urmă de umor: 
După ce a căzut pe scări. Părea să fie destul de beat. 

— Nenorocita asta m-a împins! izbucni Rollo. 

Judecătorul bătu cu ciocănelul. 

— Am auzit destule! Aprod, condu-l pe inculpat afară. 

— Domnule judecător. Avocata apărării se ridică. Il voi ţine 
sub control. 

— Până acum nu prea ați reușit, doamnă Quinlan. 

— Acum va sta liniștit. Îi aruncă o privire clientului ei. Nu-i 
așa? 

Rollo aprobă resemnat. 

Spurlock continuă: 

— Nu mai am întrebări, onorată instanţă, și se așeză. 

Judecătorul se uită la avocatul apărării. 

— Doamnă Quinlan? 

Victoria Quinlan se ridică pentru a-și începe pledoaria. Jane nu 
mai avusese de-a face cu această avocată, așa că nu știa la ce 
să se aștepte. In timp ce Quinlan se apropia de boxa martorilor, 
Jane se gândea: „Ești tânără, blondă și frumoasă. De ce îl aperi 
pe nemernicul ăsta?” Femeia se mișca precum un fotomodel pe 
pasarelă, picioare lungi scoase în evidenţă de o fustă scurtă și 
pantofi cu toc. Pe Jane o dureau picioarele doar uitându-se la 
acei pantofi. O femeie precum Quinlan era, probabil, mereu în 
centrul atenţiei și profita de acest lucru acum în timp ce se 
plimba până la boxa martorilor, conștientă că fiecare bărbat din 
boxa juraţilor se holba la funduleţul ei ferm. 

— Bună dimineaţa, detective, spuse Quinlan. 

Drăguţ, prea drăguţ. In orice clipă această blondă avea să-și 
dea arama pe faţă. 

— Bună dimineaţa, doamnă, răspunse Jane pe un ton neutru. 

— Spuneaţi că în prezent lucraţi la Departamentul Omucideri. 

— Da, doamnă. 

— Şi ce cazuri noi investigaţi în momentul de față? 

— În acest moment nu am niciun caz nou. Dar continui să 
urmăresc... 

— Cu toate astea sunteţi detectiv în cadrul Departamentului 
de Poliţie din Boston. În prezent nu este niciun caz de crimă care 
să necesite o investigaţie amănunţită? 

— Sunt în concediu de maternitate. 

— Ah, sunteţi în concediu. Deci acum nu mai lucraţi. 

— Mă ocup de partea administrativă. 

— Hai să lamurim acest aspect. Nu sunteţi detectiv activ. 
Quinlan zâmbi. În prezent. 

Jane simţi cum se înroșește. 

— Cum am spus, mă aflu în concediu de maternitate. Chiar și 
polițiștii au copii, adăugă cu o notă de sarcasm, regretând 
imediat. 

„Nu intra în jocul ei. Păstrează-ţi calmul.” Asta era ușor de zis, 
dar greu de făcut în această căldură infernală din sală. Se 
stricase oare aerul condiţionat? De ce pe ceilalţi nu-i deranja 
căldura? 

— Când veţi naște, detective? 

Jane tăcu, întrebându-se unde voia să ajungă. 

— Trebuia să nasc săptămâna trecută, spuse într-un final. 
Întârzie. 

— Să ne întoarcem la data de 3 februarie, când l-aţi întâlnit 
pentru prima dată pe clientul meu, domnul Rollo, eraţi... cum? 
Erați gravidă în a treia lună? 

— Obiectez, se ridică Spurlock. Este irelevant. 

— Doamnă avocat, i se adresă judecătorul lui Quinlan, care 
este scopul întrebării dumneavoastră? 

— Are legătură cu mărturia pe care a depus-o mai devreme, 
domnule judecător. Faptul că doamna detectiv Rizzoli a fost 
capabilă să îl imobilizeze și să îl aresteze pe clientul meu, pe 
scări, de una singură. 

— Și ce legătură are asta cu stadiul sarcinii? 

— O femeie însărcinată în luna a treia ar avea dificultăţi... 

— Este ofiţer de poliţie, doamnă Quinlan. Arestarea oamenilor 
face parte din datoria ei. 

„Așa, domnule judecător. Spuneţi-i dumneavoastră.” 

Victoria Quinlan bătu în retragere. 

— În regulă, onorată instanţă. Îmi retrag întrebarea. Se 
întoarse, din nou, spre Jane. O privi timp de câteva clipe pentru 
a cântări următoarea mișcare. Aţi spus că dumneavoastră și 
partenerul dumneavoastră, detectivul Frost, vă aflaţi la fața 
locului. Că aţi stabilit de comun acord să intrați în apartamentul 
2B? 

— Nu era apartamentul 2B, doamnă. Era apartamentul 2E. 

— A, da, desigur. Greșeala mea. 

„Da, sigur. De parcă nu voiai să mă încurci.” 

— Aţi declarat că aţi bătut la ușă și v-aţi legitimat ca fiind 
ofiţeri de poliţie. 

— Da, doamnă. 

— Și acest lucru nu avea nicio legătură cu adevăratul motiv 
pentru care vă aflaţi în clădire. 

— Nu, doamnă. A fost o coincidență faptul că ne aflam acolo. 
Când constatăm că viaţa unui cetățean este în pericol e datoria 
noastră să intervenim. 

— De aceea aţi ciocănit la apartamentul 2B. 

— 2E. 

— Şi când nu a răspuns nimeni aţi spart ușa. 

— Am simţit că o femeie este în pericol, din cauza ţipetelor 
care se auzeau. 

— Cum v-aţi dat seama că sunt ţipete de frică? Nu puteau fi 
țipete de, să spunem, plăcere? 

Lui Jane îi veni să râdă, dar se abţinu. 

— Nu asta am auzit. 

— Sunteţi sigură de asta? Există vreo diferență? 

— O femeie cu buza însângerată este o dovadă destul de 
bună. 

— În momentul acela nu aveaţi de unde ști. Nu l-aţi lăsat pe 
clientul meu să răspundă la ușă. Aţi tras concluzii pripite și ați 
dat buzna înăuntru. 

— Am oprit o bătaie. 

— Știţi că așa-zisa victimă a refuzat să îl acuze pe domnul 
Rollo și că sunt încă împreună? 

Jane rămase cu gura căscată. 

— E decizia ei. „E tare proastă.” Ceea ce am văzut în acea zi 
în apartamentul 2E era clar abuz. Era sânge. 

— Sângele meu nu contează? izbucni Rollo. M-ai împins pe 
scări, cucoană! Încă mai am cicatricea aici, pe obraz! 

— Liniște, domnule Rollo! ordonă judecătorul. 

— Priviţi! Vedeţi unde m-am lovit de scări? Am avut nevoie de 
copci! 

— Domnule Rollo! 

— L-aţi împins pe clientul meu pe scări, detective? întrebă 
Quinlan. 

— Obiecţie, spuse Spurlock. 

— Nu, nu l-am împins, răspunse Jane. Era destul de beat încât 
să cadă singur pe scări. 

— Minte! ţipă acuzatul. 

Se auzi ciocănelul. 

— Liniște, domnule Rollo. 

Dar faţa lui Billy Wayne Rollo se înroși de furie. 

— Ea împreună cu partenerul ei m-au târât pe casa scării ca 
nimeni să nu vadă ce îmi fac. Credeţi că mă putea aresta de una 
singură? Această femeie însărcinată? Vă îndrugă numai rahaturi. 

— Sergent Givens, scoateți-l afară din sală pe acuzat. 

— E un caz de brutalitate din partea poliţiei, ţipă Rollo în timp 
ce aprodul îl ridică în picioare. Voi, cei din juriu, sunteți proști? 
Nu vedeți că asta e o porcărie inventată? Poliţiştii ăştia doi m-au 
împins pe nenorocitele alea de scări. 

Judecătorul lovi ciocănelul cu putere. 

— Curtea se retrage pentru o pauză. Vă rog să-i conduceţi pe 
jurați afară. 

— O, da! Să luăm o pauză. Rollo începuse să râdă și să-l 
împingă pe aprod. Exact când aud, în sfârșit, adevărul! 

— Scoate-l de aici, sergent Givens. 

Givens îl înșfacă pe Rollo de braţ. Furios, acesta se învârti și îl 
lovi pe aprod în burtă. Cu capul. Amândoi căzură la podea și 
începură să se bată. Victoria Quinlan se uita, cu gura căscată, 
cum clientul ei și aprodul se tăvăleau pe podea la câţiva 
centimetri de pantofii ei cu toc Manolo Blahnik. 

„Dumnezeule. Cineva trebuie să preia controlul.” 

Jane ţâșni din scaun. Strecurându-se pe lângă Quinlan, Jane 
înhăță cătușele aprodului pe care, în învălmășeală, le scăpase 
pe podea. 

— Ajutor! ţipă judecătorul, bătând cu ciocănelul. Mai avem 
nevoie de un aprod aici! 

Sergentul Givens stătea întins pe spate, țintuit sub Rollo, care 
tocmai își ridica mâna dreaptă pentru o lovitură. Jane apucă 
mâna ridicată a lui Rollo și i-o încătușă. 

— Ce dracu'? strigă Rollo. 

Jane îl împinse cu piciorul de spate, îi răsuci mâna la spate și îl 
împinse peste aprod. Încă un clic și cealaltă cătușă se închise în 
jurul mâinii lui Rollo. A 

— Dă-te jos după mine, vacă nenorocită! urlă Rollo. Imi rupi 
spatele. 

Sergentul Givens, prins dedesubt, părea că se sufocă din 
cauza greutăţii. 

Jane își ridică piciorul de pe spatele lui Rollo. Deodată, un 
lichid cald îi curse dintre picioare, stropindu-i pe Rollo și pe 
Givens. Se dădu înapoi și privi în stare de șoc rochia udă și 
lichidul care se prelingea pe podea. 

Rollo se întoarse pe cealaltă parte și se uita mirat la ea, 
începând să râdă. Nu-și putea stăpâni râsul în timp ce se 
întorcea pe spate. 

— Priviţi! Nenorocita asta s-a pișat pe ea! 

e PATRU 


Maura oprise la semafor în Brookline Village când Abe Bristol 
o sună pe telefonul mobil. 

— Te-ai uitat la televizor azi-dimineaţă? o întrebă. 

— Nu-mi spune că povestea asta a ajuns deja la știri. 

— Pe Canalul Șase. Pe reporteră o cheamă Zoe Fossey. Ai 
vorbit cumva cu ea? 

— Foarte puţin, aseară. Ce a zis? 

— Pe scurt? „Femeie găsită în viaţă într-un sac de cadavre. 
Medicul legist  învinovăţește Departamentul de Pompieri 
Weymouth și poliţia statală pentru că au declarat-o moartă.” 

— Dumnezeule! N-am zis așa ceva. 

— Știu că n-ai zis. Dar acum avem un căpitan în Weymouth 
foarte supărat, iar poliţia statală nu e nici ea prea încântată. 
Louise a primit deja telefoane de la ei. 

Lumina de la semafor se făcu verde. Pe măsură ce înainta în 
intersecție, își dori să se poată întoarce și să plece acasă. 

— Ești la birou? îl întrebă. 

— Sunt de la șapte. Credeam că o să ajungi până acum. 

— Sunt în mașină. Am avut nevoie de câteva ore în plus azi- 
dimineaţă pentru a-mi pregăti declaraţia. 

— Trebuie să te avertizez că atunci când vei sosi, vei fi 
asaltată în parcare. 

— Sunt toţi strânși acolo? 

— Reporteri, care de televiziune. Sunt toți pe Albany Street, 
alergând între clădirea noastră și spital. 

— Ce convenabil pentru ei. O oprire pentru discuţii cu presa. 

— Ai mai auzit ceva despre pacientă? 

— L-am sunat azi-dimineaţță pe doctorul Cutler. Mi-a spus că 
raportul toxicologic al pacientei a ieșit pozitiv în ceea ce privește 
barbituricele și alcoolul. Trebuie să fi fost destul de îmbibată. 

— Probabil asta explică de ce a căzut în apă. Și cu barbiturice 
la bord, nu-i de mirare că au avut probleme în găsirea semnelor 
vitale. 

— De ce se transformă asta într-o isterie generală? 

— Deoarece este un subiect fierbinte pentru National 
Enquirer. Mortul ridicându-se din mormânt. Plus că este o 
femeie tânără, nu? 

— AŞ zice că are douăzeci și ceva de ani. 

— E frumoasă? 

— Contează? 

— Haide, râse Abe. Stii bine că are importanţă. 

Maura respiră calm. 

— Da, recunoscu ea. Este foarte atrăgătoare. 

— Păi, vezi: tânără, atrăgătoare și aproape tăiată de vie. 

— Nu a fost. 

— Eu te previn. Așa vor crede toți. 

— Nu pot să spun că sunt bolnavă azi? Poate prind următorul 
zbor spre Bermuda. 

— Și să mă lași pe mine cu necazul ăsta pe cap? Să nu 
îndrăznești. 

Când intră pe Albany Street, douăzeci de minute mai târziu, 
văzu două dubiţe de televiziune parcate lângă intrarea în 
Departamentul de Medicină Legală. Așa cum o avertizase Abe, 
reporterii erau pregătiţi s-o asalteze. 

Cobori din Lexusul ei cu aer condiționat în zăpușeala de afară, 
și un grup de reporteri se repezi spre ea. 

— Dr. Isles! o strigă un bărbat. Sunt de la Boston Tribune. Pot 
vorbi câteva clipe cu dumneavoastră despre necunoscută? 

Drept răspuns, Maura căută în servietă și scoase câteva copii 
a ceea ce scrisese de dimineaţă. Era un rezumat al lucrurilor 
petrecute noaptea trecută și a felului în care acţionase, împărți 
foile repede. 

— Aceasta este declaraţia mea. Nu mai am nimic de adăugat. 

Asta nu fu suficient pentru a opri valul de întrebări: 

— Cum se poate să facă cineva o asemenea greșeală? 

— Se știe numele femeii? 

— Ni s-a spus că Departamentul de Pompieri din Weymouth a 
constatat decesul. Puteţi să ne spuneţi un nume? 

— Trebuie să vorbiţi cu purtătorul lor de cuvânt. Nu pot 
răspunde în numele lor, declară Maura. 

O femeie luă cuvântul. 

— Trebuie să recunoașteţi, dr. Isles, că acesta e un caz clar de 
incompetență din partea cuiva. 

Maura recunoscu acea voce. Se întoarse și zări o femeie cu 
părul blond care își făcu loc în față. 

— Sunteţi reportera de la Canalul Șase. 

— Zoe Fossey. 

Femeia începu să zâmbească, mulțumită că a fost 
recunoscută, dar privirea pe care Maura i-o aruncă îi îngheţă 
instantaneu zâmbetul. 

— M-aţi citat greșit, îi zise Maura. N-am afirmat niciodată că 
învinovăţesc Departamentul de Pompieri sau poliţia statală. 

— Cineva trebuie să fie vinovat. Dacă nu ei, atunci cine? 
Dumneavoastră sunteţi vinovată, dr. Isles? 

— Bineînţeles că nu. 

— O femeie, încă în viaţă, a fost închisă într-un sac pentru 
cadavre. A fost închisă în frigiderul de la morgă timp de opt ore. 
Și nimeni nu e vinovat? Fossey tăcu pentru un moment. Nu 
credeţi că cineva ar trebui concediat pentru asta? De exemplu, 
ofițerul de poliţie care s-a ocupat de caz? 

— Vă grăbiţi să aruncați vina pe cineva. 

— Această greșeală ar fi putut-o costa viaţa pe femeie. 

— Dar nu a costat-o. 

— Nu e aceasta o greșeală minoră? Fossey râse. Cât de greu 
poate fi să constaţi dacă cineva e mort sau nu? 

— Mai greu decât v-aţi putea închipui, ripostă Maura. 

— Deci le luaţi apărarea. 

— V-am dat declaraţia mea. Nu vreau să comentez faptele 
altora. 

— Dr. Isles? Era din nou reporterul de la Boston Tribune. Aţi 
spus că stabilirea decesului cuiva nu e ușor. Știu că s-au mai 
făcut astfel de greșeli la alte morgi din ţară. Puteţi să ne 
explicaţi de ce este greu uneori? întrebă el respectuos. 

Nu era o provocare, ci o întrebare delicată, care merita un 
răspuns. 

Îl privi pe bărbat câteva clipe. Îi văzu ochii ageri, părul care-i 
flutura în vânt și barba îngrijită care o duseră cu gândul la un 
tânăr profesor de liceu. Acea privire întunecată și intensă avea, 
cu siguranță, să fure inimile multor eleve. 

— Cum vă numiţi? 

— Peter Lukas. Scriu săptămânal un editorial pentru Tribune. 

— Voi vorbi cu dumneata, domnule Lukas. Doar cu dumneata. 
Haideţi să intrăm. 

— Aşteptaţi! protestă Fossey. Unii dintre noi au așteptat aici 
de mai mult timp. 

Maura o privi furioasă. 

— În acest caz, domnișoară Fossey, nu ajunge departe cel 
care se scoală de dimineaţă, ci cel care e politicos. 

Se întoarse și intră în clădire, urmată de reporterul de la 
Tribune. 

Secretara ei, Louise, vorbea la telefon. Bătând cu degetul în 
receptor, îi șopti Maurei, oarecum disperată: 

— Sună întruna. Ce le spun? 

Maura puse o copie a declarației ei pe biroul lui Louise. 

— Trimite-le asta prin fax. 

— Doar atât vrei să fac? 

— Redirecţionează apelurile din partea presei. Am fost de 
acord să vorbesc cu domnul Lukas și doar cu el. Nu voi mai da 
alte interviuri. 

Expresia de pe fața lui Louise în timp ce-l privea pe reporter 
era ușor de citit: „Văd că ai ales unul frumos”. 

— Nu va dura mult, spuse Maura. A 

Îl conduse pe domnul Lukas la ea în birou și închise ușa. ÎI 
invită să ia loc. 

— Vă mulțumesc că aţi acceptat să staţi de vorbă cu mine, 
începu el. 

— Aţi fost singurul care nu m-a enervat. 

— Asta nu înseamnă că nu sunt enervant. 

O făcu să zâmbească. 

— Aceasta este o strategie de autoapărare, zise ea. Poate că, 
dacă vorbesc cu dumneavoastră, veţi deveni tipul pe care îl vor 
suna toţi apoi. Mă vor lăsa pe mine în pace și vor începe să vă 
hărţuiască pe dumneavoastră. 

— Mă tem că nu merge chiar așa. Vor continua să alerge după 
dumneavoastră. 

— Sunt atâtea subiecte mult mai importante despre care ați 
putea scrie, domnule Lukas. De ce acesta? 

— Deoarece acesta ne-a lovit sub centură. E vorba despre 
temerile noastre cele mai mari. Câţi dintre noi nu sunt îngroziți 
de faptul că vor fi consideraţi morţi atunci când nu sunt? Să fim, 
din greșeală, îngropaţi de vii? Lucru care, din nefericire, s-a 
întâmplat de câteva ori în trecut. 

Maura aprobă. 

— Au fost câteva cazuri consemnate istoric. Dar acestea au 
fost anterioare perioadei îmbălsămărilor. 

— Dar să te trezești la morgă? Acest lucru nu este doar 
istoric. Am descoperit că au mai fost astfel de cazuri în ultimii 
ani. 

Maura ezită: 

— S-a mai întâmplat. 

— Mult mai des decât crede lumea. Scoase un caiet și îl 
deschise. În 1984, a fost un caz în New York. Un bărbat se afla 
pe masa de autopsie. Medicul legist ia bisturiul și e gata să facă 
prima incizie, moment în care cadavrul se trezește și îl apucă pe 
doctor de gât. Doctorul se prăbușește la pământ și moare din 
cauza unui infarct. Lukas îi aruncă o privire. Aţi auzit de acest 
caz? 

— Vă preocupă doar cazurile senzaţionale. 

— Dar este adevărat, nu? 

Maura oftă. 

— Da, am auzit de acest caz. 

Deschise la o altă pagină a caietului său. 

— Springfield, Ohio, 1989. O femeie dintr-un azil este 
declarată moartă și este dusă la o casă funerară. Stă întinsă pe 
masă, iar antreprenorul de pompe funebre se pregătește să o 
îmbălsămeze. Apoi cadavrul începe să vorbească. 

— Păreţi a fi destul de familiarizat cu acest subiect. 

— Pentru că e fascinant. Răsfoi cu nerăbdare paginile 
caietului. Aseară am citit despre toate cazurile. O fetiţă din 
South Dakota care s-a trezit în sicriul deschis. Un bărbat din Des 
Moines căruia i-a fost tăiat pieptul. De abia apoi și-a dat seama 
legistul că inima îi bătea încă. Lukas o privi. Acestea nu sunt 
legende urbane, ci sunt cazuri reale, și sunt multe la număr. 

— Uitaţi, nu spun că nu s-a întâmplat, pentru că e clar că s-a 
întâmplat. Cadavre care s-au trezit la morgă. Morminte vechi au 
fost dezgropate și s-au găsit urme de unghii pe capacul 
coșciugului. Oamenii sunt atât de îngroziţi, încât unele sicrie 
sunt dotate cu transmiţătoare de urgenţă pentru a striga după 
ajutor, în caz că ești îngropat de viu. 

— Cât de liniștitor! 

— Așadar, se poate întâmpla. Sunt sigură că aţi auzit de 
teoria despre Isus. Că învierea lui Isus nu a fost de fapt o 
înviere. A fost doar un caz de înmormântare prematură. 

— De ce este atât de greu să determini că cineva e mort? Nu 
ar trebui să fie evident? 

— Uneori nu este. Oamenii care au corpul rece din cauza 
expunerii sau a înecării în apă rece pot părea morți. 
Necunoscuta noastră a fost găsită în apă rece. Și mai sunt 
anumite droguri care pot masca semnele vitale și pot îngreuna 
detectarea pulsului sau a respirației. 

— Romeo și Julieta. Poţiunea pe care a băut-o Julieta pentru a 
părea moartă. 

— Da. Nu știu ce a băut, dar scenariul nu este ireal. 

— Ce droguri au acest efect? 

— Barbituricele, de exemplu. Îţi încetinesc respiraţia și nu poţi 
să-ţi dai seama dacă o persoană respiră. 

— Asta a apărut în raportul toxicologic al necunoscutei, nu-i 
așa? Fenobarbital. 

Maura se încruntă. 

— De unde aţi auzit asta? 

— Diferite surse. E adevărat, nu? 

— Nu comentez. 

— Are cumva o fișa psihiatrică? De ce ar fi luat o supradoză 
de fenobarbital? 

— Nici măcar nu știm numele femeii, cu atât mai puţin fișa ei 
psihiatrică. 

O studie pentru câteva clipe, privirea lui neliniștind-o. „Acest 
interviu este o greșeală”, își zise ea. Acum câteva momente, 
Peter Lukas o impresionase pentru că fusese politicos și serios, 
tipul de jurnalist care ar fi tratat această poveste cu respect. Dar 
felul cum punea întrebările o stânjenea. Începuse acest interviu 
foarte bine pregătit și foarte versat în toate detaliile pe care ea 
nu voia să le discute; genul de detalii care aveau să stârnească 
atenţia publicului. 

— Am înţeles că femeia a fost scoasă din Hingham Bay ieri- 
dimineaţă, spuse el. Echipa de pompieri din Weymouth a fost 
prima care a ajuns acolo. 

— Așa este. 

— De ce nu a fost chemat medicul legist la fața locului? 

— Nu dispunem de atâţia oameni pentru a cerceta fiecare loc 
unde a avut loc o crimă. In plus, descoperirea a fost făcută în 
Weymouth, și nu a existat nimic care să indice vreo anomalie. 

— Și asta a fost stabilit de poliţie? 

— Detectivul lor a stabilit că a fost un accident. 

— Sau o posibilă tentativă de sinucidere? Având în vedere 
rezultatele examenului toxicologic? 

Nu avea rost să nege ceea ce el deja știa. 

— Se poate să fi luat o supradoză. 

— O supradoză de barbiturice. lar corpul i s-a răcit din cauza 
apei. Două motive pentru a induce în eroare stabilirea morții. N- 
ar fi trebuit luate în consideraţie? 

— Este... da, este ceva ce ar fi trebuit luat în consideraţie. 

— Dar nici detectivul, nici Departamentul de Pompieri din 
Weymouth nu au făcut-o, ceea ce mi se pare o greșeală. 

— Se poate întâmpla. Asta e tot ceea ce pot să spun. 

— Aţi făcut vreodată o asemenea greșeală, dr. Isles? Să 
declaraţi mort pe cineva care trăia? 

Tăcu, gândindu-se la anii de rezidenţiat, la o noapte când era 
de gardă și fusese trezită dintr-un somn profund de soneria unui 
telefon. Pacientul din patul 336A tocmai murise, o anunţase o 
infirmieră. Putea un rezident să vină s-o declare pe femeie 
moartă? În timp ce Maura se îndrepta spre camera pacientei, nu 
simțea niciun fel de neliniște, nicio lipsă de încredere. La 
facultate, nu existase niciun curs special despre stabilirea 
morţii; se credea că îţi vei da seama când o vei vedea. In acea 
noapte, mergea pe holul spitalului gândindu-se că își va 
îndeplini imediat sarcina și apoi se va întoarce în pat. Moartea 
nu survenise pe neașteptate; pacienta suferea de cancer în fază 
terminală, iar pe fișa ei scria clar FARA ORDIN DE INTERVENȚIE. 
Fără resuscitare. 

Intrând în camera 336, se speriase găsind patul înconjurat de 
membrii familiei îndurerate care se strânseseră pentru a-și lua 
rămas-bun. Maura avea public. Aceasta nu era comuniunea 
calmă cu decedatul, la care se aștepta. Era conștientă de toate 
privirile care o urmăreau în timp ce ea se apropia de pat. 
Pacienta stătea întinsă pe spate, având faţa senină. Maura luase 
stetoscopul, strecurase diafragma sub cămașa de noapte și o 
așeză pe pieptul fragil. In timp ce se apleca deasupra pacientei, 
simţise cum familia se strânge în jurul ei, cercetând-o cu 
atenție. Infirmierele stabiliseră deja că femeia murise; chemarea 
doctorului pentru a o declara moartă era doar o formalitate. O 
notă pe fișă și semnătura doctorului erau lucrurile de care aveau 
nevoie pentru a o transfera la morgă. Aplecată deasupra 

pieptului, fără să audă ceva, Maura de abia aștepta să 
părăsească salonul. Se ridicase, afișând expresia 
compătimitoare adecvată și își îndreptase atenţia spre bărbatul 
pe care îl considera a fi soțul pacientei. Vru să-i șoptească: „Îmi 
pare rău, dar a plecat spre un loc mai bun”. 

Șoapta unei respiraţii o împiedicase. 

Speriată, privise în jos, să vadă dacă pieptul pacientei se 
mișca. Privise cum femeia inspiră și expiră. Era o respiraţie 
agonizantă - nu un miracol, ci ultimele impulsuri electrice ale 
creierului, ultima convulsie a diafragmei. Fiecare membru al 
familiei din cameră căscase gura. 

— Dumnezeule! exclamase soţul ei. Încă nu s-a dus. 

— Se va duce în curând, fusese tot ceea ce Maura putu să 
spună. 

leșise din cameră cutremurată de gândul că era să comită o 
greșeală. Niciodată nu mai fusese atât de ușuratică în 
determinarea unui deces. 

Se uită la jurnalist. 

— Toată lumea face greșeli, zise ea. Chiar și un lucru simplu, 
precum constatarea unui deces, poate fi mai dificil decât 
credeți. 

— Deci luaţi apărarea echipei de pompieri? Și a poliţiei? 

— Vreau să spun că se mai fac și greșeli, atâta tot. „Și 
Dumnezeu știe că și eu am făcut câteva.” Știu cum s-ar fi putut 
întâmpla. Femeia a fost găsită în apă rece. Avea barbiturice în 
sânge. Aceste lucruri te fac să pari mort. În aceste circumstanţe, 
o greșeală nu e ceva ieșit din comun. Oamenii care s-au ocupat 
de acest lucru își făceau pur și simplu datoria și sper că veți fi 
corect față de ei atunci când veţi scrie articolul. 

Maura se ridică, anunțând că interviul s-a terminat. 

— Intotdeauna încerc să fiu corect, zise el. 

— Nu orice jurnalist poate să afirme așa ceva. 

Se ridică și el uitându-se la ea. 

— Vă rog să mă anunțați dacă am dat greș, după ce îmi veţi 
citi articolul. 

Îl conduse până la ușă, privind cum trece de biroul lui Louise 
și iese din clădire. 

Louise ridică ochii din calculator. 

— Cum a mers? 

— Nu știu. Poate că nu trebuia să vorbesc cu el. 

— Vom afla în curând, spuse Louise, îndreptându-și din nou 
privirea spre monitorul calculatorului, când va apărea articolul 
vineri în ziarul Tribune. 

e CINCI 


Jane nu-și dădea seama dacă vestea era bună sau proastă. 

Dr. Stephanie Tam se aplecă în faţă, ascultând prin 
stetoscopul Doppler, iar părul ei negru și neted îi acoperi faţa, 
astfel că Jane nu-i putea vedea expresia de pe chip. Stând 
întinsă pe pat, Jane privea cum stetoscopul aluneca pe burta ei 
umflată. Doctorita Tam avea mâini delicate, mâinile unui doctor, 
în timp ce folosea instrumentul cu aceeași delicateţe cu care 
cineva ar ridica o harpă. Deodată, mâna se opri și Tam se 
aplecă mai mult, concentrându-se. Jane se uită la soțul ei, 
Gabriel, care stătea lângă ea, și putea citi aceeași neliniște în 
ochii lui. 

„A păţit ceva copilașul nostru?” 

In cele din urmă, doctorita Tam se ridică și o privi pe Jane 
zâmbind. 

— Ascultaţi, îi spuse, dând volumul stetoscopului mai tare. 

O bătaie constantă și viguroasă putea fi auzită. 

— Acestea sunt niște bătăi puternice ale inimii fetusului, 
spuse Tam. 

— Asta înseamnă că bebelușul meu nu a păţit nimic? 

— Până acum bebelușul se simte foarte bine. 

— Până acum? Ce vrea să însemne asta? 

— Nu mai poate sta înăuntru prea mult. Tam strânse 
stetoscopul și îl puse la locul lui. Odată ce ţi s-a scurs lichidul 
amniotic, încep, de obicei, și contracţiile. 

— Dar nu se întâmplă nimic. Nu simt nicio contracție. 

— Tocmai. Bebelușul tău refuză să coopereze. Ai înăuntru un 
copil tare încăpățânat, Jane. 

Gabriel oftă. 

— Ca și mama. Se luptă cu răufăcătorii până în ultima clipă. Îi 
puteţi spune soţiei mele că acum este oficia/ în concediu de 
maternitate? 

— Cu siguranţă ești în concediu acum, zise Tam. Te voi duce 
jos la Ultrasunete ca să tragem cu ochiul și să vedem ce se 
întâmplă înăuntru. Apoi cred că trebuie să îţi provocăm 
contracții. 

— Nu vor începe de la sine? se miră Jane. 

— Ți s-a rupt apa. lar acum canalul este deschis în faţa 
infecțiilor. Au trecut două ore și nu ai avut nicio contracție. E 
timpul să-l zorim pe mititel. Tam se îndreptă vioaie spre ușă. Ii 
vom pune o perfuzie. Voi verifica la Ecografie, să vedem dacă te 
putem strecura imediat pentru o scanare. După aceea trebuie 
să scoatem bebelușul de acolo, ca să devii în sfârșit mămică. 

— Totul se întâmplă prea repede. 

Tam începu să râdă. 

— Ai avut timp nouă luni să te obișnuiești. Nu ar trebui să fie 
o surpriză complet neașteptată, îi zise ea în timp ce ieșea pe 
ușă. 

Jane se uită în tavan. 

— Nu cred că sunt pregătită pentru asta. 

Gabriel o strânse de mână. _ 

— Eu sunt pregătit pentru asta de mult timp. li luă cămașa de 
noapte, i-o ridică și își puse urechea pe burta ei goală. Salutare, 
micuţule! strigă el. Tata devine nerăbdător, așa că nu te mai 
prosti. 

— Au. Nu te-ai bărbierit bine azi-dimineaţă. 

— Mă mai bărbieresc o dată, special pentru tine. Se ridică și 
privirile li se întâlniră. Vorbesc serios, Jane. Imi doresc asta de 
foarte mult timp. Mica mea familie. 

— Dar dacă nu e așa cum îţi dorești? 

— Ce crezi tu că îmi doresc? 

— Copilul perfect, soţia perfectă. 

— Nu văd de ce mi-aş dori soția perfectă când te am pe tine, 
spuse el râzând și ferindu-se, în timp ce ea dădu să-l lovească. 

„Dar eu am reușit să-mi găsesc soțul perfect, se gândi ea, 
privindu-i ochii zâmbitori. Tot nu știu cum am fost atât de 
norocoasă. Nu știu cum o fată care a crescut cu o poreclă ca 
Față-de-Broască s-a căsătorit cu un bărbat care atrăgea privirile 
tuturor femeilor când intra într-o încăpere.” 

El se aplecă și îi spuse încet: 

— Tot nu mă crezi, nu? Pot să-ţi repet de o sută de ori și tot n- 
o să mă crezi. Tu ești exact ceea ce îmi doresc, Jane. Tu și 
bebelușul. O sărută pe nas. Acum, ce trebuie să-ți aduc, 
mămico? 

— Dumnezeule! Nu-mi spune așa. Nu e deloc atrăgător. 

— Mie mi se pare foarte atrăgător. De fapt... 

Râzând, îl lovi peste mână. 

— Pleacă. Du-te să mănânci ceva. Și adu-mi și mie un 
hamburger și cartofi prăjiţi. 

— Împotriva indicaţiilor doctorului. Fără mâncare. 

— Nu trebuie să afle. 

— Jane. 

— Bine, bine. Du-te acasă și adu-mi geanta cu lucrurile pentru 
spital. 

O salută militărește. 

— La ordinele dumneavoastră. De asta mi-am luat o lună de 
concediu. 

— Poţi să-i mai suni o dată pe părinţii mei? Tot nu răspund la 
telefon. Și adu-mi și laptopul. 

El oftă și clătină din cap. 

— Ce-i? întrebă Jane. 

— Eşti pe cale să naști și tu vrei să-ţi aduc laptopul? 

— Am multe acte de pus în ordine. 

— Eşti incorigibilă, Jane. 

Îi trimise un sărut din vârful degetelor. 

— Ştiai asta foarte bine când te-ai căsătorit cu mine. 

e 

— Ştii, spuse Jane, uitându-se la căruciorul cu rotile, aș putea 
să merg până la Ecografie, dacă îmi spui unde este. 

Voluntara clătină din cap și puse frânele la cărucior. 

— Regulile spitalului, doamnă, fără excepţii. Pacienţii trebuie 
duși în cărucior. Nu vrem să alunecaţi și să cădeți sau ceva de 
genul ăsta. 

Jane se uită la cărucior, apoi la voluntara cu părul argintiu 
care urma să împingă căruciorul. „Săraca femeie, se gândi Jane. 
Eu ar fi trebuit să o împing pe ea.” Fără prea mult entuziasm, se 
dădu jos din pat și se așeză în cărucior, în timp ce voluntara îi 
așeză perfuzia. De dimineaţă, Jane se lupta cu Billy Wayne Rollo; 
acum era plimbată de colo-colo, aidoma reginei din Sheba. Cât 
de umilitor. În timp ce era împinsă pe coridor, auzea respiraţia 
grea a femeii, simţea mirosul de pantofi vechi al ţigărilor în 
respiraţia femeii. Dacă voluntarei i se făcea rău? Dacă trebuia 
resuscitată? „Atunci am voie să mă ridic, sau este și asta 
împotriva regulilor?” 

Se afundă în cărucior, evitând privirile tuturor de pe coridor. 
„Nu vă uitaţi la mine, se gândea. Mă simt deja vinovată că 
săraca bunicuţă trebuie să împingă căruciorul.” 

Voluntara împinse căruciorul lui Jane în lift, lângă un alt 
pacient. Era un bărbat cărunt care mormăia întruna. Jane 
observă cureaua lată care îi ţinea corpul bărbatului în cărucior și 
se gândi: „Dumnezeule, sunt foarte stricţi în legătură cu regulile 
cărucioarelor. Dacă vrei să scapi, te leagă”. 

Bătrânul îi aruncă o privire. 

— La ce naiba te holbezi, cucoană? 

— La nimic, răspunse Jane. 

— Atunci, nu te mai uita. 

— Bine. 

Negrul îngrijit care stătea în spatele bătrânului scoase un 
chicotit. 

— Domnul Bodine vorbește așa cu toată lumea, doamnă. Nu-l 
lăsaţi să vă supere. 

Jane ridică din umeri. 

— Sunt mai des abuzată verbal la serviciu. 

„Am menţionat cumva că și gloanţele sunt implicate?” Se uita 
drept în faţă, privind cum se schimbă numărul etajelor, evitând, 
cu grijă, privirea domnului Bodine. 

— Foarte mulţi oameni din lumea asta nu-și văd de treburile 
lor, mormăi bătrânul. O adunătură de enervanți. Nu încetează să 
se holbeze. 

— Domnule Bodine, îi spune îngrijitorul, acum nu se holbează 
nimeni la dumneavoastră. 

— Ea se holba. 

„Nu-i de mirare că te-au legat, bătrân tâmpit ce ești”, se 
gândi Jane. _ 

Liftul se opri la parter și voluntara o scoase pe Jane. In timp ce 
mergeau pe hol spre Ecografie, simţea privirile altor pacienți. 
Oameni care mergeau singuri, uitându-se la invalida cu burta 
mare și cu mica brățară din plastic a spitalului. Se întreba: „Oare 
așa se simt toţi cei care sunt ţintuiți într-un cărucior? Sunt 
mereu obiectul privirilor compătimitoare?” 

În spatele ei auzi o voce nervoasă întrebând: 

— La ce dracu' te uiţi, domnule? 

„Te rog, se gândi ea. Să nu se îndrepte și domnul Bodine spre 
Ecografie.” Dar îl auzea mormăind în spatele ei în timp ce 
mergeau pe coridor și după colţ, la recepție. 

Voluntara o lăsă pe Jane în sala de așteptare, lângă bătrân. 
„Nu te uita la el, își spunea în sinea ei. Nu arunca nici măcar o 
privire în direcţia lui.” 

— Ce, nici tu nu vrei să vorbești cu mine? o întrebă el. 

„Gândește-te că nu e aici.” 

— Aha. Deci îţi imaginezi că nu sunt aici. 

Își ridică privirea, ușurată, când o ușă se deschise și o 
asistentă într-o salopetă albastră își făcu apariţia. 

— Jane Rizzoli? 

— Eu sunt. 

— Doctorița Tam va cobori în câteva minute. O să vă conduc 
în cameră acum. 

— Şi cu mine cum rămâne? se văită bătrânul. 

— Încă nu suntem pregătiţi pentru dumneavoastră, domnule 
Bodine, îi spuse femeia, în timp ce roti căruciorul lui Jane spre 
ușă. Aveţi răbdare. 

— Dar trebuie să merg la baie, fir-ar să fie. 

— Da, știu, știu. 

— Nu știi nimic. 

— Știu destule cât să nu-mi bat gura de pomană, murmură 
femeia în timp ce împingea căruciorul lui Jane pe hol. 

— O să vă ud covorul! ţipă bătrânul. 

— Unul dintre pacienţii dumneavoastră preferaţi? întrebă 
Jane. 

— O, da. Asistenta oftă. E preferatul tuturor. 

— Credeţi că într-adevăr are nevoie să meargă la baie? 

— Tot timpul. Are prostata cât pumnul meu și nu le dă voie 
chirurgilor să se atingă de ea. Femeia o duse pe Jane într-o 
cameră și blocă roţile căruciorului. Lăsaţi-mă să vă ajut să vă 
urcați pe masă. 

— Mă descurc. 

— Draga mea, cu o burtă așa de mare aveţi nevoie de o mână 
de ajutor. 

Femeia apucă mâna lui Jane, o ridică din scaun și o ajută să 
se urce pe masă. 

— Acum, relaxaţi-vă, da? îi spuse femeia în timp ce îi aranja 
perfuzia. Când va sosi doctorita Tam vom începe. 

Femeia ieși din cameră, lăsând-o singură pe Jane. Nu aveai ce 
să vezi în afară de echipamentul pentru ecograf. Nu erau 
ferestre, nici afișe pe pereţi, nici reviste. Nici măcar un număr 
din plictisitorul Go/f Digest. A 

Jane se întinse pe spate și se uită la tavanul gol. Işi puse 
mâinile pe abdomenul umflat și așteptă lovitura unui picioruș 
sau a unui umăr, dar nu simţi nimic. „Haide, bebelușule, își zise 
ea. Vorbește cu mine, spune-mi că vei fi în regulă.” 

Un aer rece venea de la aparatul de aer condiţionat și începu 
să tremure în cămașa de noapte subţire. Se uită la ceas și se 
trezi privind, în schimb, banda de plastic din jurul încheieturii. 
Numele pacientului: Rizzoli, Jane. „Acest pacient nu este tocmai 
răbdător, se gândi Jane. Haideţi odată, oameni buni!” 

O furnică dintr-odată pielea de pe abdomen și simţi cum se 
întărește pântecele. Mușchii se contractară ușor câteva clipe, 
apoi se relaxară. În sfârșit o contracție. 

Se uită la ceas. 11:50. 

e ŞASE 


Pe la prânz, temperatura depășise cu mult treizeci de grade, 
transformând trotuarele în niște tăvi încinse, o pâclă sulfuroasă 
punând stăpânire pe oraș. În faţa Departamentului de Medicină 
Legală, nu mai era niciun reporter; Maura reuși să străbată 
Albany Street fără să fie asaltată și să intre în spital. Impărți 
liftul cu vreo șase tineri interniști, aflaţi în prima lună de 
practică, și își aduse aminte de lecţia pe care o învățase în 
facultate: „Nu te îmbolnăvi în iulie”. Sunt toţi atât de tineri, 
observă ea, privindu-le feţele netede, părul neatins de 
bătrâneţe. Se părea că observă tot mai des lucrul acesta, la 
polițiști, la doctori. Cât de tineri păreau. „Și ce văd acești 
interniști când se uită la mine?” se întreba. O simplă femeie de 
vârsta a doua, fără uniformă, fără un ecuson cu inițialele MD? pe 
rever. Probabil credeau că e ruda vreunui pacient, căruia nu 
merită să-i arunci mai mult de o privire. Odată, fusese și ea ca 
aceşti interniști, tânără și mândră în halat alb. Înainte să înveţe 
lecţia înfrângerii. 

Ușile liftului se deschiseră și îi urmă pe interniști în spital. 
Trecură pe lângă biroul asistentelor, în halatele lor albe, fără să 
li se ceară explicaţii. Cea care a fost oprită de către asistenta de 
gardă a fost Maura, în hainele ei civile, cu întrebarea: 

— Scuzaţi-mă, căutaţi pe cineva? 

— Am venit în vizită la o pacientă, răspunse Maura. A fost 
adusă aseară la Urgenţe. Am înţeles că a fost transferată de la 
Terapie intensivă azi-dimineaţă. 

— Numele pacientei? 

Maura ezită. 

— Cred că este înregistrată tot ca necunoscută. Doctorul 
Cutler mi-a spus că se află în camera 431. 

Asistenta de gardă își miji ochii. 

— Îmi pare rău. Au sunat reporteri toată ziua. Nu putem da 
informaţii despre pacientă. 


5 MD (în limba engleză, Medical Doctor), medic. (n.red.). 

— Eu nu sunt reporteră. Eu sunt dr. Isles, de la Departamentul 
de Medicină Legală. l-am spus doctorului Cutler că voi trece să 
verific starea pacientei. 

— Pot să văd o legitimaţie? 

Maura căută în poșetă și puse legitimaţia pe masă. „Asta 
pățesc dacă nu port halatul medical”, se gândi ea. li vedea pe 
interniști mergând pe hol, fără a se împiedica, aidoma unui cârd 
țanţoș de gâște albe. 

— Sunaţi-l pe doctorul Cutler, sugeră Maura. El știe cine sunt. 

— Cred că este în regulă, spuse asistenta de gardă, dându-i 
înapoi legitimaţia. S-a făcut atâta tam-tam în legătură cu 
această pacientă, încât au fost nevoiţi să trimită un agent de 
pază. În timp ce Maura se îndepărta, asistentă o strigă: Cred că 
va dori să vă vadă legitimaţia. 

Pregătită să îndure încă o rundă de întrebări, ţinu legitimaţia 
în mână în timp ce se îndrepta spre camera 431, dar descoperi 
că nu e niciun agent de pază în faţa ușii închise. Când se 
pregătea să bată la ușă, auzi o bufnitură venind dinăuntru și 
zgomotul unei bucăţi de metal căzând. 

Dădu buzna în cameră, unde văzu o scenă confuză. Un doctor 
stătea la marginea patului, întinzând mâna spre punga de 
perfuzie. În partea opusă lui, un agent de pază era aplecat 
deasupra pacientei, încercând să o ţină de încheieturi. O 
noptieră tocmai se răsturnase, iar apa băltea pe podea. 

— Aveţi nevoie de ajutor? îi întrebă Maura. 

Doctorul îi aruncă o privire peste umăr și ea reuși să-i vadă 
ochii albaștri, părul blond tuns scurt periuţă. 

— Nu, ne descurcăm, îi răspunse el. 

— Lăsaţi-mă să îi leg încheietura, se oferi, mutându-se pe 
partea agentului de pază. 

În timp ce se apleca spre încheietura femeii, îi văzu mâna 
eliberându-se și îl auzi pe agent strigând alarmat. 

Explozia o făcu pe Maura să tresară. Ceva cald o stropi pe 
față, iar agentul se clătină dintr-odată, spre ea. Se împiedică din 
cauza greutăţii lui, căzând pe spate sub el. Apa rece de pe jos îi 
udă bluza, iar de deasupra picura sângele cald. incercă să dea la 
o parte corpul care se afla peste ea, dar era greu, atât de greu 
încât nu mai putea să respire. 

Corpul bărbatului începu să tremure, cuprins de convulsii de 
agonie. Un val de sânge cald îi invadă faţa, gura și Maura se 

înecă din cauza gustului. „Mă înec.” Scoţând un țipăt, împinse 
corpul bărbatului, alunecos din cauza sângelui, și reuși să se 
elibereze. 

Se ridică în picioare, uitându-se la femeie, care acum era 
liberă. Abia atunci văzu ce ţinea femeia strâns în mâini. 

„Un pistol. Are pistolul agentului de pază.” 

Doctorul dispăruse. Maura rămăsese singură cu necunoscuta 
și, în timp ce se măsurau din priviri, fiecare detaliu al chipului 
femeii ieșea în evidenţă cu o claritate teribilă. Părul negru 
încurcat, privirea sălbatică, încordarea cumplită a tendoanelor 
mâinii în timp ce strângea arma mai tare. 

„Dumnezeule, va apăsa pe trăgaci.” 

— Te rog, șopti Maura, vreau doar să te ajut. 

Zgomotul oamenilor alergând îi distrase atenţia femeii. Ușa se 
deschise și o infirmieră se uită, cu gura deschisă, la 
învălmășeala din cameră. 

Deodată, necunoscuta ţâșni din pat. Se petrecu atât de 
repede, încât Maura nu avu timp să reacționeze. Deveni rigidă 
când femeia o luă de braţ, iar ţeava pistolului fu lipită de gât. Cu 
inima bubuindu-i în piept, Maura se lăsă târâtă spre ușă, oţelul 
rece apăsându-i carnea. Infirmiera se dădu la o parte, prea 
îngrozită pentru a mai spune ceva. Fiind forțată, Maura ieși din 
cameră, pe coridor. Unde era paza? Strigase cineva după ajutor? 
Se îndreptau spre biroul asistentei de gardă, corpul transpirat al 
femeii lipit de cel al Maurei, gâfâitul ei panicat răsunând în 
urechea Maurei. 

— Fiţi atenţi! Daţi-vă la o parte, e înarmată! auzi Maura și zări 
grupul interniștilor cu care se întâlnise ceva mai devreme. 

Nu mai erau mândri în halatele lor albe, acum se retrăgeau, 
cu ochii larg deschiși. Atât de mulţi oameni; atâţia oameni 
nefolositori. 

„Să mă ajute cineva, fir-ar să fie!” 

Necunoscuta și ostatica ei ajunseseră acum în faţa biroului 
asistentei de gardă, iar femeile îngrozite din spatele biroului îi 
urmăreau mișcările, fără să scoată o vorbă, aidoma unor 
figurine din ceară. Telefonul suna, dar nu răspunse nimeni. 

Liftul se afla în față. 

Femeia apăsă pe buton. Când ușile se deschiseră, o împinse 
pe Maura în lift, intră și ea și apăsă UNU. 

„Patru etaje. Oare voi mai trăi când aceste uși se vor deschide 
din nou?” 

Femeia se așeză pe partea opusă. Maura se uită la ea, fără să 
scoată un sunet. „Oblig-o să vadă cine sunt. Fă-o să mă 
privească în ochi atunci când apasă pe trăgaci.” In lift era 
răcoare, iar necunoscuta nu avea nimic pe ea în afară de 
cămașa de noapte de la spital, dar transpiraţia lucea pe faţa ei, 
iar mâinile îi tremurau pe pistol. 

— De ce faci asta? o întrebă Maura. Nu ţi-am făcut niciun rău. 
Noaptea trecută am încercat să te ajut. Eu sunt cea care te-a 
salvat. 

Femeia nu scoase niciun cuvânt. Maura îi auzea doar 
respiraţia, grea și rapidă din cauza fricii. 

Liftul se opri, iar privirea femeii se îndreptă către ușă. 
Disperată, Maura încercă să-și amintească planul holului 
spitalului. Își aminti recepţia de lângă intrarea principală unde 
lucra un voluntar cu părul grizonant. Un magazin de cadouri, un 
șir de telefoane publice. 

Ușa se deschise. Femeia apucă braţul Maurei și o împinse 
afară din lift. Din nou, îi duse pistolul la gât. Maura își simţea 
gâtlejul uscat precum cenușa în timp ce păși pe coridor. Se uită 
în dreapta, în stânga, dar nu văzu pe nimeni, niciun martor. Apoi 
îl zări pe agentul de pază, singur, ghemuit în spatele ghișeului 
de informații. Văzându-i părul alb, inima Maurei înghețţă. Acesta 
nu era un salvator, era un bătrânel mort de frică, în uniformă. 
Un om care putea să împuște chiar ostaticul. 

Afară urla o sirenă, aidoma unui strigoi“ care se apropie. 

Capul Maurei fu smucit pe spate în timp ce femeia o apucă de 
păr, trăgând-o atât de aproape încât îi putea simţi respiraţia 
caldă suflându-i în ceafă, îi putea mirosi frica. Se îndreptară spre 
ieșire, iar Maura îl zări panicată pe agentul de pază în vârstă, 
tremurând în spatele biroului. Văzu baloane argintii în geamul 
magazinului de cadouri și un receptor legănându-se la capătul 
unui fir. Apoi fu împinsă pe ușă, direct în arșița după-amiezii. 

O mașină de patrulă a Departamentului de Poliţie din Boston 
frână brusc oprindu-se lângă trotuar și doi polițiști coborâră cu 
pistoalele scoase. Rămaseră nemișcaţi, urmărind-o cu privirile 
pe Maura, care le bloca ţinta. 


6 În tradiţia irlandeză, banshee (în original) este un spirit care se tânguie sub 
ferestrele caselor în care cineva urmează să moară. (n.tr.). 

O altă sirenă se auzea. 

Respirația femeii se transformă în gâfâieli disperate în timp ce 
își cântărea opţiunile care se împuţinau rapid. Nu putea înainta; 
o trase pe Maura în spate, târând-o din nou în clădire, 
retrăgându-se pe hol. 

— Te rog, șopti Maura în timp ce era îmbrâncită pe coridor. Nu 
ai cum să scapi. Pune-l jos. Lasă pistolul jos și îi înfruntăm 
împreună, bine? Mergem împreună la ei și nu îţi vor face niciun 
rău... 

Îi văzu pe cei doi polițiști înaintând pas cu pas, atenţi la orice 
mișcare. Maura încă le bloca vizibilitatea, și nu puteau face 
nimic decât să se uite, neajutorați, cum femeia se retrăgea pe 
coridor trăgând-o pe ostatică după ea. Maura auzi un icnet și, cu 
colțul ochiului, zări trecători șocați stând nemișcați. 

— Daţi-vă înapoi, oameni buni! ţipă unul din polițiști. Toată 
lumea să se dea la o parte. 

„Aici se termină totul, se gândi Maura. Sunt încolţită cu o 
nebună care nu poate fi convinsă să se predea.” Auzea 
respiraţia femeii intensificându-se în suspine frenetice, simţea 
cum circulă frica prin brațul femeii aidoma curentului prin firele 
de înaltă tensiune. Se simţea trasă inexorabil spre un sfârșit 
sângeros, pe care îl putea citi, inevitabil parcă, în ochii 
polițiștilor care înaintau ușor. Bubuitura armei femeii, capul 
ostaticului plin de sânge. 

Ploaia inevitabilă de gloanţe care îi va pune capăt. Până în 
acel moment, polițiștii nu avuseseră soluţii. Și necunoscuta, 
cuprinsă de panică, era tot atât de incapabilă să modifice cursul 
evenimentelor. 

„Eu sunt singura care poate schimba lucrurile. Acum a sosit 
clipa.” i 

Maura inspiră adânc, apoi expiră. In timp ce aerul îi ieșea din 
plămâni, își relaxă mușchii. Picioarele i se înmuiară și se prăbuși 
pe podea. 

Femeia scoase un sunet, încercând să o ţină pe Maura. Dar un 
corp moale este deja greu, iar ostatica ei se întinsese pe podea, 
scutul ei uman dispărând. Brusc, Maura era din nou liberă, 
rostogolindu-se într-o parte. Îşi puse mâinile în jurul capului și se 
ghemui aidoma unei mingi, așteptând schimbul de focuri. Dar 
nu auzi decât pași alergând și strigăte. 

— La naiba. Nu pot să trag! 

— Să se dea dracului toți la o parte. 

O mână o apucă și o scutură. 

— Doamnă? Vă simţiţi bine? Vă simţiţi bine? 

Tremurând, Maura își ridică în sfârșit privirea spre faţa 
polițistului. Auzi staţii pârâind și sirene urlând precum femeile 
care îi plâng pe morți. 

— Haideţi, trebuie să vă daţi la o parte. Un poliţist o apucă de 
braţ și o ajută să se ridice. Tremura atât de violent încât abia se 
putea ţine pe picioare, așa că bărbatul o ridică de mijloc și o 
duse afară. Toată lumea să iasă din clădire acum! strigă 
polițistul la trecători. 

Maura se uită în urmă. Necunoscuta dispăruse. 

— Puteţi să mergeţi? o întrebă polițistul. 

Nefiind în stare să scoată o vorbă, ea dădu pur și simplu din 
cap. 

— Atunci plecaţi! Trebuie să-i evacuăm pe toţi. Nu vreţi să fiţi 
aici. 

Nu atunci când situaţia tinde să devină sângeroasă. 

Făcu câţiva pași înainte. Se uită în spate încă o dată și văzu 
că polițistul deja se îndepărta pe coridor. Un semn arăta spre 
locul în care necunoscuta era pe cale să opună rezistenţă pentru 
ultima dată. 

Ecografie. 

e 

Jane Rizzoli se trezi speriată și clipi, confuză, privind tavanul. 
Nu se așteptase să ațipească, dar masa pentru examinare era 
surprinzător de confortabilă și ea era obosită; nu dormise prea 
bine în ultimul timp. Se uită la ceasul de pe perete și își dădu 
seama că fusese lăsată singură de mai mult de jumătate de oră. 
Cât timp mai trebuia să stea acolo? Așteptă să mai treacă cinci 
minute, devenind nervoasă. 

„Gata, m-am săturat. Mă duc să aflu de ce durează atât. Și nu 
voi aștepta căruciorul cu rotile.” 

Se dădu jos de pe masă, iar picioarele desculțe îi atinseră 
podeaua rece. Făcu doi pași și își dădu seama că avea legată de 
mână o pungă de plastic cu soluţie salină. Mută perfuzia pe un 
stativ portabil și îl împinse până la ușă. Uitându-se pe hol, nu 
zări pe nimeni. Nicio asistentă sau vreun îngrijitor, sau pe cineva 
de la Radiologie. 

Asta era foarte încurajator. Uitaseră complet de ea. 

Înaintă pe holul fără geamuri, împingând stativul cu perfuzia, 
roţile scârțâind în timp ce se învârteau pe linoleum. Trecu de o 
ușă deschisă, apoi de alta și văzu mese de operaţii goale și 
camere părăsite. Unde a dispărut toată lumea? In scurtul timp 
cât ea a dormit, dispăruseră toţi. 

Trecuse cu adevărat doar jumătate de oră? 

Stătea înțepenită pe holul acela pustiu, speriată de gândul, 
absurd de-a dreptul, ce-i străfulgeră prin minte, că în timp ce ea 
dormea, toți oamenii de pe întreaga planetă dispăruseră. Se uită 
de-a lungul holului, încercând să-și aducă aminte care era 
drumul spre sala de așteptare. Nu fusese atentă atunci când 
îngrijitoarea o condusese în cabinet. Deschizând o ușă, văzu un 
birou. Deschise o altă ușă și văzu o arhivă. 

Nici ţipenie de om. 

începu să meargă mai repede pe coridoare, stativul cu 
perfuzia zăngănind pe lângă ea. Ce fel de spital era ăsta, în care 
lăsaseră o femeie gravidă singură? O să facă plângere, fir-ar să 
fie, bineînţeles că o să facă plângere. Putea să aibă contracţii! 
Putea să moară! Deocamdată era scoasă din sărite și asta nu e 
starea în care ai vrea să fie o femeie însărcinată. Nu și această 
femeie însărcinată. 

Într-un final, zări semnul de ieșire și, știind perfect că urma să 
facă scandal, smuci de ușă. La prima vedere, nu-și dădu imediat 
seama ce se întâmplă în sala de așteptare. Domnul Bodine era 
legat de cărucior în colț. Tehnicianul de la ultrasunete și 
recepţionista se îngrămădeau unul în celălalt pe una din 
canapele. Pe cealaltă canapea, doctorița Tam stătea lângă 
îngrijitorul de culoare. Ce era asta, o petrecere? In timp ce ea 
fusese lăsată în camera din spate, de ce doctorița ei pierdea 
vremea aici pe canapea? 

Apoi văzu fișa medicală pe podea, observă cana răsturnată și 
cafeaua vărsată pe covor. Işi dădu apoi seama că doctorița Tam 
nu pierdea vremea, ci avea spatele țeapăn și mușchii feţei 
încordaţi din cauza fricii. Ochii ei nu o urmăreau pe Jane, ci pe 
altcineva. 

Atunci Jane înţelese. „Cineva stă în spatele meu.” 

e ȘAPTE 


Maura stătea în rulota centrului de comandă, înconjurată de 
telefoane, televizoare şi laptopuri. Aerul condiţionat nu 
funcționa, și înăuntru erau peste treizeci de grade. Ofiţerul 
Emerton, care supraveghea comunicarea radio, își făcu vânt în 
timp ce bea lacom dintr-o sticlă cu apă. Dar căpitanul Hayder, 
comandantul operaţiunilor speciale din cadrul Departamentului 
de Poliţie din Boston, părea calm în timp ce studia diagramele 
ce tocmai apăruseră pe monitorul computerului. Lângă el stătea 
directorul spitalului, arătând care erau elementele esenţiale de 
pe planuri. 

— S-a retras la Ecografie, spuse directorul. Aici era odată 
Radiologia, înainte de a fi mutată în noua aripă. Mă tem că asta 
îți va crea mari probleme, căpitane. 

— Ce probleme? întrebă Hayder. 

— Pereţii ăștia conţin scuturi din plumb și nu sunt ferestre sau 
uși în aripa asta. Nu vei putea năvăli înăuntru și nici nu vei 
putea să arunci o grenadă cu gaz lacrimogen. 

— Singura intrare la Ecografie este prin această ușă de pe 
hol? 

— Corect. Directorul îl privi pe Hayder. Oare a încuiat ușa aia? 

Hayder dădu aprobator din cap. 

— Ceea ce înseamnă că s-a blocat acolo. Ne-am retras 
oamenii de pe hol, astfel încât să nu fie în bătaia focului dacă 
încearcă să fugă. 

— Este într-o înfundătură. Singura cale de acces este prin 
locul unde sunt oamenii tăi. Pentru moment o ai bine încuiată. 
Dar, pe de altă parte, îţi va fi greu să ajungi la ea. 

— Deci suntem într-un impas. 

Directorul apăsă pe mouse, mărind o zonă de pe plan. 

— Există totuși o cale de a pătrunde, dar depinde de locul 
exact din această aripa, în care s-a retras. Scutul de plumb s-a 
construit de jur împrejurul acestor zone. Dar aici, în sala de 
așteptare, zidurile nu conţin plumb. 

— Din ce sunt construite? 

— Din rigips. Gips-carton. Aţi putea cu ușurință să tăiaţi 
tavanul de la etajul de deasupra. 

Directorul spitalului se uită la Hayder. 

— Dar atunci se va retrage în zona protejată și va fi de 
neatins. 

— Scuzaţi-mă, interveni Maura. 

Hayder se întoarse spre ea, ochii lui albaștri strălucind de 
furie. 

— Da, o repezi el. 

— Pot pleca acum, căpitane Hayder? Nu mai am nimic de 
spus. 

— Încă nu. 

— Cât mai durează? 

— Va trebui să așteptați până când negociatorul nostru va 
putea sta de vorbă cu dumneavoastră. A vrut să reținem toți 
martorii. 

— Voi fi bucuroasă să vorbesc cu el, dar nu văd niciun motiv 
să stau aici. Biroul meu este chiar peste drum. Știţi unde mă 
găsiţi. 

— Nu e suficient de aproape, dr. Isles. Trebuie să vă ţinem 
izolată. Hayder, își întoarse deja atenţia spre ecran, nepăsător la 
protestul ei. Totul se desfășoară în ritm alert și nu putem pierde 
timpul căutând martori rătăcitori. 

— Nu voi rătăci. Și nu sunt singura martoră. Erau și 
asistentele care aveau grijă de ea. 

— Le-am reținut și pe ele. Vom discuta cu toate. 

— Și mai era și doctorul acela în salon. Era acolo când s-a 
întâmplat. 

— Căpitane Hayder? spuse Emerton, întorcându-se de la 
radio. Primele patru etaje au fost evacuate. Nu-i pot muta pe 
pacienţii aflaţi în stare critică de la etajele superioare, dar în 
rest, i-am evacuat pe toți. 

— Perimetrul nostru? 

— Cel interior este asigurat. Au ridicat baricade pe hol. Mai 
așteaptă oameni pentru a asigura și perimetrul exterior. 

Televizorul de deasupra capului lui Hayder era dat pe un post 
de televiziune din Boston, fără sunet. Era o transmisiune în 
direct, imaginile fiind extrem de familiare. „Asta e Albany Street, 
observă Maura. Și ăsta e centrul de comandă unde, momentan, 

sunt ţinută prizonieră.” În timp ce locuitorii orașului Boston 
vedeau drama la televizor, ea era prinsă în mijlocul vârtejului. 

O clătinare a rulotei o făcu să se întoarcă spre ușă și văzu un 
bărbat intrând. Încă un poliţist, se gândi ea, văzând pistolul 
băgat în tocul de la șold, dar acest bărbat era mai scund și mai 
puţin impunător decât Hayder. 

Din cauza transpiraţiei, câteva smocuri de păr castaniu i se 
lipiseră pe fruntea înroșită. 

— Dumnezeule, e și mai cald aici, zise bărbatul. Nu merge 
aerul condiţionat? 

— Merge, îi răspunse Emerton, dar nu face doi bani. Nu am 
avut timp să-l reparăm. Este un iad pentru electronice. 

— Ca să nu mai vorbim de oameni, spuse bărbatul, urmărind- 
o cu privirea pe Maura. Îi întinse mâna. Sunteţi dr. Isles, nu? 
Sunt locotenentul Leroy Stillman. M-au chemat ca să mai calmez 
spiritele. Să vedem dacă rezolvăm asta fără violență. 

— Sunteţi negociatorul. 

Ridică modest din umeri. 

— Așa mi se spune. 

Își strânseră mâinile. Poate că înfățișarea lui modestă - un 
chip timid, capul chel - o liniștea. Spre deosebire de Hayder care 
părea mânat de adrenalină, acest bărbat o privea cu un zâmbet 
liniștitor și răbdător. De parcă avea tot timpul din lume să 
discute cu ea. Bărbatul se uită la Hayder. 

— Acest loc este insuportabil. N-ar trebui să stea aici. 

— Ne-aţi rugat să reținem martorii. 

— Da, dar nu să-i coaceţi de vii. Deschise ușa. Oriunde ar fi 
mai confortabil decât aici. 

leșiră afară, iar Maura inspiră adânc, bucuroasă că a ieșit din 
rulota aceea sufocantă. 

În timpul izolării ei, Albany Street se transformase într-o mare 
de maşini ale poliţiei. Aleea care dădea spre clădirea 
Departamentului de Medicină Legală de peste stradă era acum 
blocată, și Maura nu știa cum își va scoate mașina din parcare. 
În depărtare, dincolo de baricadele poliţiei, văzu antene 
parabolice, asemenea florilor răspândite pe tulpini înalte 
deasupra dubiţelor de la știri. Se întreba dacă echipajelor de la 
televiziune le era la fel de cald și se simțeau la fel de jalnic, 
stând în mașini cum stătuse și ea în acea rulotă. Așa spera. 

— Îţi mulţumesc că ai așteptat, spuse Stillman. 

— Nu prea am avut de ales. 

— Știu că nu este plăcut, dar trebuie să reținem martorii până 
îi putem interoga. Acum situaţia este relativ sub control și am 
nevoie de informații. Nu îi știm motivele. Nu știm câți oameni ar 
putea fi înăuntru. Trebuie să știu cu cine am de-a face, astfel 
încât să adopt tactica cea mai bună atunci când va dori să 
discute cu noi. 

— Incă nu a făcut-o? 

— Nu. Am izolat cele trei linii telefonice din aripa spitalului 
unde s-a baricadat, așa încât îi controlăm toate convorbirile. Am 
tot încercat să sunăm, dar ne tot închide. Până la urmă, va 
accepta să vorbească. Aproape mereu se întâmplă asta. 

— Crezi că ea este ca oricare alt răpitor? 

— Oamenii care fac asta tind să se comporte asemănător. 

— Câţi dintre răpitori sunt femei? 

— Trebuie să recunosc că e ceva neobișnuit. 

— Ai mai avut de-a face cu un astfel de caz? 

Bărbatul ezită. 

— Adevărul e, continuă el, că asta e prima dată când mă 
confrunt cu așa ceva. E prima dată pentru noi toţi. E un caz 
atipic. Femeile nu iau ostatici. 

— Această femeie a făcut-o. 

El aprobă. 

— Până aflu mai multe, trebuie să o abordez ca pe oricare altă 
luare de ostatici. Înainte de a negocia cu ea, trebuie să aflu cât 
mai multe despre ea. Cine este și de ce face asta. 

Maura clătină din cap. 

— Nu știu dacă te pot ajuta în privința asta. 

— Ești ultima persoană care a intrat în contact cu ea. Spune- 
mi orice îți amintești. Orice a spus, orice mișcare. 

— Am fost singură cu ea puţin timp, câteva minute. 

— Aţi vorbit? 

— Am încercat. 

— Ce i-ai zis? 

Maura simţi că îi transpiră din nou palmele amintindu-și acea 
călătorie cu liftul. Cum tremura mâna femeii în timp ce strângea 
pistolul. 

— Am încercat să o calmez, am încercat să mă înţeleg cu ea. 
l-am spus că nu vreau decât să o ajut. 

— Cum a reacționat? 

— Nu a spus nimic. Nu a scos niciun cuvânt. Aceasta a fost 
partea cea mai înfricoșătoare. Se uită la Stillman. Faptul că nu 
spunea nimic. 

El se încruntă. 

— A reacţionat la cuvintele dumitale în vreun fel? Ești sigură 
că te-a auzit? 

— Nu e surdă. Reacţiona la sunete. Știu că a auzit sirenele 
poliţiei. 

— Cu toate astea, nu a scos niciun cuvânt? E ciudat. Avem de- 
a face cu cineva care nu dorește să comunice? Asta va îngreuna 
negocierea. 

— Nu mi s-a părut genul care să negocieze. 

— Povestește-mi totul de la început, doctore Isles. Tot ce a 
făcut ea, tot ce ai făcut dumneata. 

— l-am povestit totul căpitanului Hayder. Aceleași întrebări 
puse la nesfârșit nu vă vor oferi noi răspunsuri. 

— Știu că te repeţi, dar orice îți amintești poate fi detaliul 
vital. Singurul lucru care-mi poate fi de folos. 

— Imi pusese un pistol la cap. Era greu să mă concentrez la 
altceva în afară de a rămâne în viață. 

— Ai fost cu ea. Îi știi ultima stare de spirit. Știi de ce a comis 
aceste acte? Sau dacă va răni vreun ostatic? 

— Deja a omorât un bărbat. Asta ar trebui să vă spună ceva. 

— Dar de atunci nu am mai auzit focuri de armă, așa că am 
trecut de primele treizeci de minute critice, care reprezintă cea 
mai periculoasă perioadă. A trecut aproape o oră și nu a făcut 
nicio mișcare. Nu a rănit pe nimeni, din câte știm noi. 

— Atunci ce face acolo? 

— Habar nu avem. Incă scormonim după informaţii despre 
trecutul ei. Echipa de la Omucideri verifică acum de ce a ajuns 
la morgă, și am prelevat ceea ce credem noi că sunt amprentele 
ei din salonul spitalului. Atâta timp cât nu rănește pe nimeni, 
timpul e de partea noastră. Cu cât durează mai mult, cu atât 
strângem mai multe informaţii despre ea și totul se va sfârși 
fără vărsare de sânge, fără acte de eroism. Se uită spre spital. li 
vezi pe polițiștii aceia? Cred că vor să ia cu asalt clădirea. Dacă 
se ajunge la asta, atunci am dat greș. Regula mea de aur pentru 
luarea de ostatici este simplă: să încetinesc lucrurile. O avem 
prizonieră într-o aripă fără ferestre, fără ieșiri, așa că nu poate 
să scape. Nu se poate deplasa. O lăsăm să stea și să se 


55 


gândească la situaţia în care se află. Își va da seama că nu are 
altceva de ales decât să se predea. 

— Dacă e destul de raţională încât să înțeleagă asta. 

Se uită la ea pentru o clipă. O privire care sonda cu blândețe 
semnificaţia spuselor ei. 

— Crezi că e raţională? 

— Cred că e înspăimântată, răspunse Maura. Când am fost 
singure în lift, i se putea citi panica în ochi. 

— De aceea a tras cu pistolul? 

— Cred că s-a simţit ameninţată. Eram trei aplecaţi deasupra 
patului ei, încercând să o imobilizăm. 

— Trei? Asistenta cu care am vorbit mi-a zis că atunci când a 
intrat în cameră, v-a văzut pe tine și pe agentul de pază. 

— Era și un doctor. Un bărbat tânăr, blond. 

— Asistenta nu l-a văzut. 

— Aa, a fugit. După împușcătură, a dat bir cu fugiţii. Făcu o 
pauză, încă supărată din cauza acelei amintiri. Eu am rămas 
blocată în cameră. 

— De ce crezi că pacienta l-a împușcat doar pe agentul de 
pază? Dacă eraţi trei lângă pat? 

— El stătea aplecat deasupra ei. El era mai aproape. 

— Sau o fi fost din cauza uniformei? 

Maura se încruntă. 

— Ce vrei să spui? 

— Gândește-te puţin. O uniformă este un simbol al autorităţii. 
Poate a crezut că este poliţist. Mă întreb dacă are dosar penal. 

— Multora le e frică de poliţie. Nu trebuie să fii infractor. 

— De ce nu l-a împușcat pe doctor? 

— Ti-am spus, a fugit. A ieșit de acolo. 

— Nici pe tine nu te-a împușcat. 

— Pentru că avea nevoie de un ostatic. Eu eram cea mai la 
îndemână. 

— Crezi că te-ar fi omorât dacă i se oferea ocazia? 

Privirile li se întâlniră. 

— Cred că femeia asta ar face orice ca să supravieţuiască. 

Ușa centrului de comandă se deschise deodată. Căpitanul 
Hayder scoase capul și îi spuse lui Stillman: 

— Ai face bine să intri și să asculţi asta, Leroy. 

— Ce e? 

— Este transmisă la radio. 

Maura îl urmă pe Stillman înapoi la centrul de comandă, care 
devenise și mai sufocant în scurta perioadă în care stătuseră 
afară. 

— Mai pune o dată înregistrarea, îi ordonă Hayder lui 
Emerton. 

Se auzi vocea unui bărbat entuziasmat. 

— ... ascultați KBUR, la microfon se află Rob Roy, gazda 
dumneavoastră în această după-amiază ciudată. Avem de-a 
face cu o situaţie bizară aici, oameni buni. E o femeie pe fir chiar 
acum care pretinde că ea este cea care ţine echipa locală SWAT 
în alertă, în fața spitalului. La început nu am crezut-o, dar 
producătoarea noastră a stat de vorbă cu ea. Credem că este 
cine pretinde... 

— Ce dracu' mai e și asta? întrebă Stillman. Trebuie să fie o 
farsă. Avem liniile acelea telefonice izolate. 

— Ascultă doar, spuse Hayder. 

— ... bună ziua, domnişoară, spuse crainicul. Vorbiţi cu noi. 
Spuneţi-ne cum vă cheamă. 

Vocea groasă a unei femei răspunse: 

— Numele meu nu este important. 

— Bine. Atunci, de ce naiba faceţi asta? 

— Zarurile au fost aruncate. Asta e tot ce vreau să spun. 

— Ce vrea să însemne asta? 

— Spune-le. Zarurile au fost aruncate. 

— Bine, bine. Orice ar însemna, toţi locuitorii orașului Boston 
au auzit. Oameni buni, dacă ne ascultați, zarurile au fost 
aruncate. Sunt Rob Roy de la KBUR și vorbim la telefon cu 
femeia care a cauzat toată agitația de la... 

— Spuneţi-le polițiștilor să nu intervină, continuă femeia. Am 
șase oameni în camera asta. Am destule gloanţe pentru toți. 

— Ohoo, doamnă! Calmaţi-vă. Nu aveţi niciun motiv să răniţi 
pe cineva. 

Fața lui Stillman se tăcu roșie de furie. Se întoarse către 
Hayder. 

— Cum de s-a întâmplat așa ceva? Am crezut că am izolat 
liniile acelea telefonice. 

— Le-am izolat. A sunat de pe un telefon mobil. 

— Mobilul cui? 

— Numărul este înregistrat pe numele Stephanie Tam. 

— Știm cine este? 


57 


— ... Opa! Oameni buni, am dat de necaz, spuse Rob Roy. 
Producătorul meu mi-a spus că mi s-a ordonat de către poliţia 
din Boston să întrerup orice comunicare cu această femeie. 
Poliția va întrerupe această transmisiune, prieteni, și va trebui 
să întrerup această convorbire. Mai sunteţi pe fir, doamnă? Alo? 
Pauză. Se pare că am pierdut-o. Sper să se calmeze. Doamnă, 
dacă încă mă mai auziţi, vă rog să nu răniţi pe nimeni. Vă putem 
ajuta, bine? Și tuturor ascultătorilor mei, aţi auzit totul pe KBUR. 
„Zarurile au fost aruncate...” 

Emerton opri înregistrarea. 

— Asta e! spuse el. Asta am înregistrat pe bandă. Am oprit 
convorbirea imediat, de îndată ce am auzit cu cine stătea 
animatorul de vorbă. Dar partea asta a convorbirii a fost 
transmisă. 

Sullivan părea uimit. Se uita la echipamentul audio acum mut. 

— Ce naiba face femeia asta, Leroy? întrebă Hayder. A fost 
ăsta un strigăt ca să i se dea atenţie? Incearcă să atragă mila 
publicului de partea ei? 

— Nu știu. A fost ciudat. 

— De ce nu vorbește cu noi? De ce să sune la un post de 
radio? Noi suntem cei care tot încearcă să o sune, și ea ne tot 
închide! 

— Are un accent. Stillman se uită la Hayder. Sunt sigur că nu 
e americancă. 

— Și ce a zis? „Zarurile au fost aruncate.” Ce înseamnă asta? 
Jocul e în desfășurare? 

— E un citat din lulius Cezar, interveni Maura. 

Toţi își întoarseră privirile spre ea. 

— Ce? 

— Este ceea ce a spus Cezar când a stat pe malul 
Rubiconului. Dacă traversa râul însemna că declară război 
Romei. Știa că dacă face mișcarea asta, nu mai era cale de 
întoarcere. 

— Ce legătură are lulius Caesar cu asta? întrebă Hayder. 

— Eu v-am spus doar de unde vine expresia. Când Cezar le-a 
ordonat trupelor să traverseze râul, știa că nu mai era cale de 
întoarcere. Era un pariu, lui însuși îi plăcea să parieze și îi plăcea 
să arunce cu zarurile. Când s-a decis, a spus: „Zarurile au fost 
aruncate”. Ea făcu o pauză. Și a intrat în istorie. 

— Deci asta înseamnă să treci Rubiconul, spuse Stillman. 

Maura aprobă. 

— Răpitorul nostru a făcut o alegere. Tocmai ne-a spus că nu 
există cale de întoarcere. 

Emerton strigă: 

— Am făcut rost de informaţia cu privire la telefonul mobil. 
Stephanie Tam e unul dintre doctorii spitalului. Secţia de 
Obstetrică-Ginecologie. Nu răspunde la pager, și ultima dată 
când a fost văzută se îndrepta spre Ecografie să vadă o 
pacientă. Spitalul verifică registrul pentru a-i identifica pe toţi 
angajaţii care nu au fost încă găsiţi. 

— Se pare că acum avem numele unuia dintre ostatici, spuse 
Stillman. 

— Dar acel telefon mobil? Am încercat să sunăm, dar ne 
închide. Îl lăsăm să funcţioneze? 

— Dacă i-l tăiem s-ar putea enerva. Pentru moment lasaţi-o 
să-l folosească. Îi vom urmări apelurile. Stillman tăcu și își 
scoase o batistă ca să-și șteargă transpiraţia de pe frunte. Cel 
puţin, acum comunică - dar nu cu noi. 

„E tot sufocant aici, își zise Maura, uitându-se la faţa roșie a 
lui Stillman. Și ziua e pe cale să se încingă și mai tare.” Simţi 
cum transpiră și își dădu seama că nu mai suportă să stea în 
această cabină nici măcar o secundă. 

— Am nevoie de aer curat. Pot pleca? 

Stillman îi aruncă o privire tulburată. 

— Da. Da, poţi pleca. Așteaptă - avem numărul tău de 
telefon? 

— Căpitanul Hayder are numărul de telefon de acasă și pe cel 
de mobil. Mă găsiţi la orice oră. 

leși afară și se opri, clipind în soarele amiezii. Privi uluită 
haosul de pe Albany Street. Asta era strada pe care mergea la 
lucru în fiecare zi, aceeași priveliște o vedea în fiecare 
dimineaţă pe când se apropia de aleea care ducea spre spital. 
Se transformase într-o harababură de mașini și de polițiști în 
uniforme negre din Divizia Operaţiuni Speciale. Toată lumea 
aștepta următoarea mișcare a femeii care provocase această 
stare de urgenţă. O femeie a cărei identitate era încă 
necunoscută. 

O luă spre biroul ei, făcându-și loc printre mașinile parcate, 
aplecându-se pe sub banda pusă de poliție. Ridicându-se, văzu o 
figură familiară îndreptându-se spre ea. In cei doi ani de când îl 

cunoștea pe Gabriel Dean, nu îl văzuse niciodată agitat, rar îl 
văzuse arătându-și emoţiile. Dar bărbatul pe care îl avea în faţa 
ochilor avea o expresie de panică pură. 

— Ai auzit vreun nume? o întrebă. 

Ea dădu din cap zăpăcită. Nume? 

— Ostaticii. Cine e în clădire? 

— L-am auzit menţionând doar un nume până acum. Un 
doctor. 

— Cine? 

Tăcu, speriată de modul agresiv în care o întrebă. 

— O anume doctoriţță Tam. Telefonul ei mobil a fost folosit 
pentru a suna la un post de radio. 

El se întoarse și se uită spre spital. 

— Dumnezeule. 

— Ce s-a întâmplat? 

— Nu o găsesc pe Jane. Nu a fost evacuată împreună cu 
ceilalți pacienţi de la etajul ei. 

— Când a intrat în spital? 

— Azi-dimineaţă, după ce i s-a rupt apa. Se uită la Maura. 
Doctorita Tam este cea care a internat-o. 

Maura îl privi, amintindu-și deodată ceea ce tocmai auzise în 
cabina centrului de comandă și anume că doctorita Tam se 
îndrepta spre Ecografie pentru a vedea o pacientă. 

Jane. Doctorita cobora ca s-o vadă pe Jane. 

— Cred că ar trebui să vii cu mine, îi spuse Maura. 

„Am venit la spital ca să nasc. În schimb, sunt pe cale să 
primesc un glonţ în cap.” 

Jane stătea pe canapea, înghesuită între doctorita Tam, în 
dreapta, și îngrijitorul de culoare, în stânga. Îl simțea cum 
tremură lângă ea, cu pielea umedă și rece în camera cu aer 
condiționat. Doctoriţa Tam stătea nemișcată, cu faţa împietrită. 
Pe cealaltă canapea, recepționera stătea cu braţele strânse în 
jurul ei, iar lângă ea, femeia tehnician plângea încet. Nimeni nu 
îndrăznea să scoată un cuvânt; singurul sunet venea de la 
televizorul din sala de așteptare, care mergea încontinuu. Jane 
se uita la numele înscrise pe insignele uniformelor. Mac. 
Domenica. Glenna. Dr. Tam. Se uită la banderola legată de 
încheietură. RIZZOLI, JANE. „Suntem cu toţii bine etichetați 
pentru morgă. Nu sunt probleme în privinţa identităţilor, oameni 
buni.” Se gândea la locuitorii orașului Boston deschizând ziarul 
Tribune a doua zi dimineaţă și văzând aceste nume scrise negru 
pe alb, pe prima pagină. VICTIME OMORÂTE ÎN ASEDIUL DE LA 
SPITAL. Se gândea la acei cititori trecând peste numele Rizzoli 
Jane, îndreptându-și atenţia către pagina de sport. 

Așa se termină? Ceva atât de prostesc ca a te găsi în locul 
nepotrivit la timpul nepotrivit? „Așteaptă, îi veni să ţipe. Sunt 
însărcinată!” În filme nu împușcă nimeni femeile însărcinate 
luate ostatice! 

Dar aici nu era în filme și nu putea prezice ce avea de gând să 
facă nebuna asta înarmată. Așa o poreclise Jane. Nebuna. Cum 
altfel ai putea numi o femeie care se plimbă de colo-colo 
înarmată? Foarte rar, femeia se oprea pentru a se uita la 
televizor, care era dat pe Canalul Șase. Transmisiune în direct 
cu privire la situaţia ostaticilor de la spital. „Priveşte, mamă, 
sunt la televizor, se gândi Jane. Sunt unul dintre ostaticii 
norocoși prinși în clădirea asta.” Era ceva asemănător emisiunii 
Supraviețuitorul', dar cu gloanțe. 

Și sânge adevărat. 


7 Survivor (în original) (n.tr.). 

Observă că Nebuna purta o banderolă la încheietură, la fel ca 
ea. Evadată de la Psihiatrie? Încercaţi doar să o faceţi să stea 
liniștită într-un cărucior cu rotile. Femeia era desculță, fundul ei 
rotund zărindu-se prin cămașa de noapte fără spate. Avea 
picioare lungi, șolduri musculoase și o coamă luxuriantă de păr 
negru. Îmbrac-o într-un costum sexi din piele și va arăta ca 
Xena, Prinţesa războinică. 

— Trebuie să mă duc la baie, spuse domnul Bodine. 

Nebuna nici măcar nu se uită la el. 

— Alo! Mă aude cineva? Am spus că am nevoie la baie. 

„Dumnezeule, dă-i drumul, bătrâne, se gândi Rizzoli. Dă-ţi 
drumul în pantaloni. Nu supăra pe cineva care are un pistol.” 

La televizor apăru un reporter cu părul blond. Zoe Fossey, în 
direct de pe Albany Street. 

— Încă nu avem nicio confirmare cu privire la numărul de 
ostatici reținuți în aripa spitalului. Poliţia a împrejmuit zona. 
Până acum se știe doar de o dramă, un agent de pază a fost 
împușcat mortal în timp ce încerca s-o reţină pe pacientă... 

Nebuna se întoarse, privirea ei ţintuind televizorul. Unul din 
picioarele ei desculțe atinse fișa care zăcea pe podea. Abia 
atunci văzu Jane numele de pe fișă, scris cu cerneală neagră. 

Rizzoli, Jane. 

Reportajul se termină, iar Nebuna își continuă drumul, 
picioarele ei goale trecând peste dosar. Era fișa lui Jane, pe care 
doctorita Tam probabil că o avea când intrase la Ecografie. 
Acum era chiar la picioarele Nebunei. Trebuia doar să se aplece, 
să deschidă dosarul și să citească prima pagină unde se aflau 
informaţiile despre pacient. Nume, data nașterii, starea civilă, 
numărul asigurării sociale. 

Și ocupaţia. Detectiv, Omucideri. Departamentul de Poliție din 
Boston. 

„Această femeie se află sub supravegherea echipei SWAT din 
cadrul Departamentului de Poliţie din Boston, se gândi Jane. 
Când o să afle că și eu sunt polițistă...” 

Refuză să își termine ideea; știa unde se va ajunge. Se uită 
încă o dată la mână, la banderola de la spital cu numele ei scris 
pe ea: RIZZOLI, JANE. Dacă putea să o dea jos și să o ascundă 
între pernele canapelei, Nebuna nu va mai putea să facă 
legătura între ea și fișă. Asta trebuia să facă, să scape de 
această banderolă periculoasă cu numele ei scris pe ea. Apoi 

devenea o simplă femeie însărcinată din spital. Nu era polițistă, 
nu reprezenta o amenințare. 

Strecură un deget la încheietură și smuci, dar nu se rupse. 
Trase mai tare, dar nu reuși s-o rupă. Din ce naiba era făcută? 
Din titan? Dar bineînţeles că nu trebuia să cedeze. N-ai fi vrut ca 
bătrâni confuzi precum domnul Bodine să-și rupă banda cu 
numele și să se plimbe nestingheriţi pe hol. Trase și mai tare de 
plastic, încleștându-și dinţii și încordându-se. „Va trebui să o rup 
cu dinţii, își zise ea. Când Nebuna nu se uită, aș putea...” 

Îngheţă. Își dădu seama că femeia stătea chiar în faţa ei, cu 
un picior pe fișa ei. Jane își ridică ușor privirea către femeie. 
Până atunci evitase să se uite la răpitoarea ei, temându-se să nu 
atragă atenţia asupra ei. Acum, îngrozită, descoperi că femeia 
se uita la ea - numai la ea - și se simţi asemenea gazelei 
rătăcite de turmă, aleasă pentru măcel. Femeia chiar semăna cu 
o felină, înaltă și graţioasă, părul ei negru strălucind asemenea 
blănii unei pantere. Ochii ei albaștri erau la fel de intenși precum 
reflectoarele, iar Jane era acum prinsă în raza de lumină. 

— Asta vă fac, spuse femeia uitându-se la încheietura lui Jane. 
Vă etichetează, ca în lagărele de concentrare. 

Îi arătă încheietura ei, unde scria DOE, JANE8. „Ce nume 
original, se gândi Jane, venindu-i să râdă. Sunt ţinută ostatică de 
către o Necunoscută. S-a ajuns la Jane contra Jane. Cea 
adevărată contra celei false.” Nu știau cei de la spital cine este 
această femeie atunci când au internat-o? Judecând după 
numărul mic de cuvinte pe care le rostise, era clar că nu era 
americancă. Era din Europa de Est. Probabil Rusia. 

Femeia își rupse banda de la încheietură și o aruncă. Apoi 
apucă încheietura lui Jane și trase puternic de bandă până 
plesni. 

— Așa. Fără etichete, spuse femeia. Se uită la banda de la 
încheietura lui Jane. Rizzoli. E nume italian. 

— Da. 

Jane nu-și luă ochii de la femeie, temându-se să privească în 
jos, să-i atragă atenţia asupra dosarului de sub piciorul ei 
desculț. Femeia îi interpretă privirea ca un semn de legătură 
între ele. Până acum, Nebuna abia dacă spusese vreun cuvânt 
cuiva. Acum începuse să vorbească. „Asta e bine, se gândi Jane. 


8 Identitatea necunoscută. (n.tr.). 

O încercare de a dialoga. Încearcă să interacţionezi cu ea, să 
stabilești o relaţie. Fii prietena ei. N-ar omori o prietenă, nu?” 

Femeia se uită la burta lui Jane. 

— Trebuie să nasc, îi zise Jane. 

Femeia se uită la ceasul de pe perete. Aștepta ceva. Număra 
minutele. 

Jane decise să continue conversaţia. 

— Cum, cum te cheamă? riscă ea. 

— De ce? 

— Voiam să știu. „Ca să încetez să îţi spun Nebuna.” 

— Nu contează. Sunt deja moartă. Femeia se uită la ea. La fel 
ești și tu. 

Jane se uită la acei ochi înflăcăraţi și pentru o clipă 
îngrozitoare se gândi: „Dacă este adevărat? Dacă am murit deja 
și asta e o versiune a iadului?” 

— Vă rog, murmură recepţionera. Lăsaţi-ne să plecăm. Nu 
aveţi nevoie de noi. Lăsaţi-ne să deschidem ușa și să plecăm. 

Femeia începu iar să se plimbe de colo-colo, trecând cu 
picioarele desculţe peste fișa căzută pe jos. 

— Crezi că o să vă lase să trăiţi? După ce ați fost cu mine? 
Toţi cei care sunt cu mine mor. 

— Despre ce vorbește? șopti doctorița Tam. 

„E paranoică, se gândi Jane. Suferă de mania persecuției.” 

Femeia se opri brusc și se uită la dosarul de sub picioarele ei. 

„Nu-l deschide. Te rog, nu-l deschide.” 

Femeia îl ridică, uitându-se la numele de pe copertă. 

„Distrage-i atenţia, acum!” 

— Scuză-mă, începu Jane. Trebuie neapărat, neapărat să 
merg la baie. Sunt însărcinată, ăsta e motivul. Arătă spre toaleta 
din sala de așteptare. Te rog, pot să mă duc? 

Femeia trânti fișa pe măsuţa de cafea, prea departe pentru ca 
Jane să o poată lua. 

— Să nu încui ușa. 

— Nu, promit. 

— Du-te. 

Doctorita Tam o apucă pe Jane de mână. 

— Ai nevoie de ajutor? Vrei să merg cu tine? 

— Nu. Mă descurc, spuse Jane ridicându-se în picioare. Voia 
cu disperare să ia fișa medicală când trecu pe lângă măsuţă, dar 
Nebuna o urmări tot timpul cu privirea. Se duse la baie, aprinse 

lumina și închise ușa. Se simţi ușurată că era singură și nu 
uitându-se la un pistol. 

„AŞ putea să încui ușa, să stau aici și să aştept până se 
termină totul.” 

Dar se gândi la doctorița Tam, și la îngrijitor, și la Glenna și 
Domenica ghemuindu-se una în cealaltă pe canapea. „Dacă o 
enervez pe Nebună, ele vor fi cele care vor avea de suferit. Aș fi 
o lașă, ascunzându-mă în spatele unei uși încuiate.” 

După ce termină, se spălă pe mâini. Înghiţi niște apă, pentru 
că nu știa când va mai avea ocazia să bea. Ștergându-și bărbia 
udă, se uită cu atenţie prin baie căutând ceva ce putea să 
folosească pe post de armă, dar văzu doar hârtie igienică, un 
săpun și un coș de gunoi din oţel inoxidabil. 

Ușa se deschise brusc. Se întoarse și o văzu pe răpitoarea ei, 
holbându-se la ea. „Nu are încredere în mine. Bineînţeles că nu 
are încredere în mine.” 

— Am terminat, spuse Jane. Acum ies. 

leși din baie și se așeză din nou pe canapea. Văzu că fișa 
medicală era încă pe măsuţă. 

— Acum stăm și așteptăm, spuse femeia, așezându-se pe un 
scaun, punând pistolul în poală. 

— Ce așteptăm? întrebă Jane. 

Femeia se uită la ea și îi răspunse calm: 

— Sfârșitul. 

Pe Jane o trecu un fior. În același timp, simţi și altceva: o 
contracție a abdomenului, asemenea unei mâini care se strânge 
într-un pumn. Își ţinu respiraţia în timp ce contracția deveni 
dureroasă, iar fruntea începu să-i transpire. Cinci secunde. Zece. 
Își reveni încet și se aplecă pe canapea, respirând adânc. 

Doctorița Tam se uită încruntată la ea. 

— Ce s-a întâmplat? 

Jane înghiţi. 

— Cred că au început contracțiile. 

e 

— Avem un poliţist înăuntru? întrebă căpitanul Hayder. 

— Să nu lăsaţi să se afle, spuse Gabriel. Nimeni nu trebuie să 
știe care este meseria ei. Dacă cea care ţine ostaticii află că a 
reținut un poliţist... Gabriel inspiră adânc și spuse încet: Să nu 
afle presa. Atâta tot. 

Leroy Stillman aprobă din cap. 

— Nu vom permite asta. După ce s-a întâmplat cu agentul de 
pază... Se opri. Totul trebuie ţinut secret. 

— Faptul că avem un poliţist înăuntru ne poate fi de folos, 
adăugă Hayder. 

— Poftim? spuse Maura, speriată că Hayder ar putea face o 
astfel de afirmaţie în prezenţa lui Gabriel. 

— Detectivul Rizzoli este foarte pregătită. Și știe cum să 
folosească un pistol. Ar putea avea un rol important în 
finalizarea acestei situații. 

— Este de asemenea însărcinată în nouă luni, pe cale să 
nască. Ce anume vă așteptați să facă? , 

— Am spus doar că are instinctele unui polițist. Asta e un 
lucru bun. 

— Acum, interveni Gabriel, singurul instinct pe care vreau să-l 
urmeze soția mea este acela de a avea grijă de ea. Vreau să fie 
în viață și în siguranță. Așa că nu vă bazați pe ea să facă fapte 
eroice. Scoateţi-o naibii de acolo. 

— Nu vom face nimic care să-i pună viaţa în pericol soţiei 
dumneavoastră, agent Dean, adăugă Stillman. Vă promit. 

— Cine e persoana asta care a luat ostatici? 

— Incă încercăm să o identificăm. 

— Ce vrea? 

— Poate că ar fi mai bine ca agentul Dean și doctoriţa Isles să 
iasă și să ne lase să ne facem meseria, interveni Hayder. 

— Nu, este în regulă, spuse Stillman. Trebuie să știe. 
Bineînţeles că trebuie să știe. Se uită la Gabriel. O să acționăm 
cu prudenţă, lăsând-o să se calmeze și să înceapă să vorbească. 
Câtă vreme nu e nimeni rănit, avem timp. 

Gabriel aprobă. 

— Așa trebuie procedat. Fără gloanțe, fără intervenţii. Aveţi 
grijă să rămână în viaţă. 

— Capitane, am făcut rost de listă. Numele personalului și ale 
pacienţilor care lipsesc, strigă Emerton. 

Stillman înșfacă pagina care ieșea din imprimantă și se uită 
peste nume. 

— Este pe listă? întrebă Gabriel. 

După o pauză, Stillman încuviinţă. 

— Mă tem că este. li dădu lista lui Hayder. Șase nume. Asta a 
spus răpitoarea la radio, că a luat șase ostatici. 

Omise ceea ce mai spusese femeia. „Am gloanțe suficiente 
pentru toţi.” 

— Cine a văzut lista? întrebă Gabriel. 

— Administratorul spitalului, răspunse Hayder. Și cei care l-au 
ajutat s-o alcătuiască. 

— Înainte să se afle ceva, scoateţi-o pe soţia mea de pe listă. 

— Astea sunt doar nume. Nu știe nimeni... 

— Orice reporter ar putea afla în zece secunde că Jane este 
polițistă. 

— Are dreptate. Toţi reporterii care scriu despre crimele din 
Boston îi știu numele, adăugă Maura. 

— Șterge-o de pe listă, Mark, spuse Stillman. Înainte s-o mai 
vadă și altcineva. 

— Cum rămâne cu echipa noastră de intervenţie? Dacă vor 
intra trebuie să știe cine e înăuntru. Câţi oameni trebuie să 
salveze. 

— Dacă vă faceți treaba cum trebuie, zise Gabriel, nu veţi 
avea nevoie de echipa de intervenţie. Convingetţi-o pe femeie să 
se predea. 

— Nu prea avem noroc în ceea ce privește comunicarea, nu? 
Hayder se uită la Stillman. Fata ta refuză să spună chiar și bună 
ziua. 

— Au trecut abia trei ore, adăugă Stillman. Trebuie să-i dăm 
timp. 

— Și după șase ore? Douăsprezece? Hayder se uită la Gabriel. 
Soţia dumitale e pe cale să nască. 

— Crezi că nu mă gândesc și la asta? replică Gabriel cu 
duritate. Nu am doar soția înăuntru, ci și copilul. O fi doctorița 
Tam cu ei, dar dacă e ceva în neregulă cu sarcina ei, nu au 
echipament sau sală de operaţii. Așa că, da, vreau să se termine 
cât mai curând. Dar dacă există o șansă, să nu transformați asta 
într-un măcel. 

— Ea e cea care a creat situaţia asta. Cea care alege ce seva 
întâmpla în continuare. 

— Atunci n-o forţaţi. Aveţi un negociator aici, căpitane 
Hayder. Și ţineţi naibii echipa SWAT departe de soţia mea. 

Gabriel se întoarse și ieși din cabină. 

Afară, Maura îl ajunse din urmă pe alee. Trebui să-l strige de 
două ori înainte ca el să se oprească și să se întoarcă spre ea. 

— Dac-o dau în bară, începu el, dacă intră acolo prea 
devreme... 

— Ai auzit ce a zis Stillman. Nu vrea să se grăbească, la fel ca 
tine. 

Gabriel se uită la un trio de polițiști în uniforme SWAT, 
îngrămădiţi lângă intrarea în hol. 

— Vită-te la ei. Stau acolo nerăbdători, sperând să aibă parte 
de acţiune. Știu cum e, pentru că am fost acolo. Am simţit-o pe 
pielea mea. Te plictisești să stai pe bară, negociind la nesfârșit. 
Vor să termine odată, fiindcă pentru asta sunt antrenați. Abia 
așteaptă să apese pe trăgaci. 

— Stillman crede că o poate convinge. 

Se uită la ea. 

— Ai fost aici cu femeia asta. Vrea să asculte? 

— Nu știu. Adevărul e că nu știm mai nimic despre ea. 

— Am auzit că a fost scoasă din apă și adusă la morgă de 
către o echipă de pompieri. 

Maura aprobă. 

— Aparent, se înecase. A fost găsită în Hingham Bay. 

— Cine a găsit-o? 

— Nişte bărbaţi de la un club din Weymouth. Departamentul 
de Poliţie din Boston are deja o echipa de la Omucideri care 
lucrează la caz. 

— Dar nu știu despre Jane. 

— Încă nu. 

„Va conta mult pentru ei”, se gândi Maura. Unul de-al lor era 
ținut ostatic. Când viaţa unui alt poliţist e în primejdie, mereu 
contează. 

— Ce club? întrebă Gabriel. 

e NOUĂ 


Mila 


Sunt gratii la ferestre. În dimineaţa asta, gheaţa este întinsă 
pe fereastră ca o pânză de păianjen din cristal. Afară sunt 
copaci, atât de mulţi încât nu știu ce se află dincolo. Tot ce știu 
e această cameră și această casă, devenite universul nostru din 
noaptea în care am fost aduse aici cu dubiţa. Soarele strălucește 
pe fereastra îngheţată. Este frumos în aceste păduri și mă 
imaginez plimbându-mă printre arbori. Frunzele foșnind, gheaţa 
lucind pe ramuri. Un adevărat paradis înghețat. 

În casă este iadul. 

Îl văd reflectându-se pe feţele celorlalte fete, care dorm în 
paturi de campanie murdare. Le aud suferința în gemetele lor 
înăbușite, în scâncetele lor. Suntem șase care împărțim camera 
asta. Olena se află de cel mai mult timp aici, are pe obraz o 
vânătaie urâtă, o amintire lăsată de la un client căruia îi plăcea 
să se joace violent. Chiar și așa, uneori Olena ripostează. E 
singura dintre noi care face asta, singura pe care n-o pot 
controla, în ciuda calmantelor și a injecţiilor lor. În ciuda 
bătăilor. 

Aud o mașină intrând pe alee și aștept cu frică sunetul 
soneriei. Este asemenea vibraţiei unui cablu sub tensiune. Toate 
fetele tresar speriate la auzul soneriei și se ridică, trăgându-și 
păturile pe piept. Știm ce urmează. Auzim cheia învârtindu-se în 
broască și ușa deschizându-se. 

„Mama” stă în prag aidoma unei bucătărese grase, alegând 
nemiloasă mielul ce urmează sacrificat. Ca de obicei, e crudă în 
privinţa asta, faţa ei plină de ciupituri nu schiţează nicio urmă 
de emoție în timp ce își privește turma. Privirea ei trece de 
fetele care stau îngrămădite pe paturi, ajungând la fereastră, 
unde stau eu. 

— Tu, spuse ea în rusă. Vor pe cineva nou. 

Mă uit la celelalte fete. Le văd în ochi ușurarea că de data 
asta nu au fost alese pentru sacrificiu. 

— Ce aștepți? întreabă „Mama”. 

Mâinile mi-au îngheţat deja și simt greaţa răscolindu-mi 
stomacul. 

— Nu... nu mă simt bine. Și încă mă doare acolo jos... 

— Prima ta săptămână și deja te doare? „Mama” respiră 
zgomotos. Obișnuiește-te. 

Celelalte fete se uită-n jos sau la mâini, evitându-mi privirea. 
Doar Olena mă privește și citesc mila din ochii ei. 

O urmez încet pe „Mama” afară din cameră. Știu deja că dacă 
mă opun mănânc bătaie și încă am vânătăile de la ultimul 
protest. „Mama” arată spre camera de la capătul holului. 

— E o rochie pe pat. Imbracă-te cu ea. 

Intru în cameră și ea închide ușa după mine. Pe fereastră se 
vede aleea, unde e parcată o mașină albastră. Și aici sunt gratii 
la ferestre. Mă uit la patul mare din alamă și ceea ce văd nu 
este o piesă de mobilier, ci instrumentul torturii mele. lau 
rochia. Este albă, aidoma rochiţei unei păpuși, cu volănașe la 
poale. Brusc înţeleg ce înseamnă asta, iar greaţa pe care o simt 
se transformă într-o spaimă cumplită. „Când îţi cer să joci rolul 
unei fetițe, mă avertizase Olena, înseamnă că vor să fii speriată. 
Vor să ţipi. Le place dacă sângerezi.” 

Nu vreau să îmbrac rochia, dar îmi e frică să n-o pun. Când 
aud pași apropiindu-se de ușă, sunt deja îmbrăcată în rochie și 
mă pregătesc pentru ceea ce urmează. Ușa se deschide și doi 
bărbaţi își fac apariţia. Mă privesc timp de câteva clipe, eu sper 
că sunt dezamăgiţi, sau că li se pare că sunt prea slabă sau fără 
forme, că se vor întoarce și vor pleca. Dar apoi închid ușa și vin 
spre mine, ca niște lupi înfometați. 

„Trebuie să înveţi să plutești.” Asta m-a învăţat Olena, să 
plutesc deasupra durerii. Am încercat să fac asta în timp ce 
bărbaţii sfâșiau rochia păpușii, în timp ce mâinile lor grosolane 
mă strângeau de talie, în timp ce mă forțau să cedez. Au plătit 
pentru durerea mea și nu sunt satisfăcuţi până nu ţip, până 
când transpirațţia și lacrimile nu îmi apar pe faţă. 

„Oh, Anja, cât de norocoasă ești că ai murit!” 

După ce se termină și plec șchiopătând spre camera încuiată, 
Olena se așază lângă mine pe pat și mă mângâie pe păr. 

— Trebuie să mănânci ceva, îmi zice ea. 

Scutur din cap. 

— Vreau să mor. 

— Dacă mori atunci înseamnă că ei au câștigat. Nu-i putem 
lăsa să câștige. 

— Au câștigat deja. 

Mă întorc într-o parte și îmi strâng genunchii la piept, 
încolăcindu-mă ca un ghem perfect în care nu poate pătrunde 
nimic. 

— Au câștigat deja... 

— Mila, uită-te la mine. Crezi că m-am dat bătută? Crezi că 
am murit? 

Îmi șterg lacrimile de la ochi. 

— Eu nu sunt puternică, așa ca tine. 

— Nu e putere, Mila, e ură. Asta te ţine în viaţă. 

Se apleacă spre mine, iar părul ei este asemenea unei 
cascade din mătase neagră. Ce văd în ochii ei mă sperie. Arde 
un foc acolo; nu e în toate minţile. Așa supraviețuiește Olena, cu 
droguri și nebunie. 

Ușa se deschide iar, și toate ne ghemuim, în timp ce „Mama” 
se uită prin cameră. Arată spre una dintre fete. 

— Tu, Katya. Asta e al tău. 

Katya se dă în spate și nu vrea să se ducă. 

Făcând doi pași, „Mama” se duce la ea și o plesnește peste 
ureche. 

— Du-te! îi ordonă ea, iar Katya iese din cameră. 

„Mama” încuie ușa. 

— Amintește-ţi, Mila, șoptește Olena. Amintește-ţi ce te ţine în 
viaţă. 

Mă uit în ochii ei și o văd. Ura. 

e ZECE 


— Nu putem să facem publică informaţia asta, spuse Gabriel. 
Ar putea s-o omoare. 

Detectivul Barry Frost, de la Omucideri, îi aruncă o privire 
buimacă. Se aflau în parcarea de la Sunrise Yacht Club. Nici 
măcar o adiere, iar în largul Hingham Bay, bărcile cu pânze 
pluteau pe apa nemișcată. Sub strălucirea soarelui de după- 
amiază, din cauza transpiraţiei, smocuri de păr se lipiseră de 
fruntea palidă a lui Frost. Într-o cameră plină de oameni, Barry 
Frost era genul de om pe care aproape nu îl observai, omul care 
stătea retras într-un colț, zâmbitor și discret. Temperamentul lui 
blând îl ajutase să aducă o undă de calm în parteneriatul, uneori 
furtunos, cu Jane, un parteneriat în care în cei doi ani și 
jumătate încrederea prinsese rădăcini puternice. Acum cei doi 
oameni care ţineau la ea, soţul și partenerul ei, se uitau unul la 
celălalt temători. 

— Nu ne-a spus nimeni că se află 
Habar n-aveam. 

— Nu putea lăsa mass-media să afle. 

Frost expiră șocat. 

— Asta ar fi un dezastru. 

— Spune-mi cine este Necunoscuta. Spune-mi tot ce știi. 

— Crede-mă, am luat toate măsurile ca să prevenim acest 
lucru. Trebuie să ai încredere în noi. 

— Nu pot sta deoparte. Trebuie să știu totul. 

— Nu poţi fi obiectiv. Este soţia ta. 

— Tocmai. E soția mea. În vocea lui Gabriel se strecură o notă 
de panică. Tăcu pentru a-și ţine în frâu tulburarea și rosti încet: 
Ce ai face tu dacă Alice ar fi prinsă înăuntru? 

Frost îl privi câteva momente. Într-un final, aprobă din cap. 

— Intră. Vorbim cu comandorul. El a scos-o din apă. 

Intrară de la soarele strălucitor în răcoarea întunecată a 
clubului de iahting. Înăuntru, mirosea ca-n orice bar de pe 
țărmul mării în care intrase Gabriel, aroma oceanului 
amestecată cu citrice și băutură. Era o clădire amărâtă, înălţată 
pe un chei din lemn, cu vedere la Hingham Bay. Două unităţi 

năuntru, murmură Frost. 

portabile de aer condiţionat zăngăneau lângă ferestre, 
amortizând zgomotul paharelor și zumzăitul conversaţiei. 
Podelele trosneau în timp ce ei se îndreptau spre interiorul 
barului. 

Gabriel îi recunoscu pe cei doi detectivi din cadrul 
Departamentului de Poliţie din Boston stând la bar, vorbind cu 
un bărbat chel. Atât Darren Crowe, cât și Thomas Moore erau 
colegi cu Jane la secţia Omucideri; amândoi îl întâmpinară pe 
Gabriel cu priviri mirate. 

— la te uită, spuse Crowe. Nu știam că FBl-ul e implicat. 

— FBI? întrebă cheliosul. Înseamnă că e ceva serios. Întinse 
mâna spre Gabriel. Skip Boyton. Comandor, Sunrise Yacht Club. 

— Agent Gabriel Dean, se prezentă Gabriel, strângând mâna 
bărbatului. 

Incercă, pe cât putu mai bine, să pară oficial. Dar simţea 
privirea nedumerită a lui Thomas Moore. Lui Moore i se părea că 
era ceva în neregulă. 

— Da, chiar le spuneam detectivilor cum am găsit-o. Un 
adevărat șoc, să știi, să vezi un cadavru în apă. Tăcu pentru o 
vreme. Bei ceva, agent Dean? E din partea casei. 

— Nu, mulțumesc. 

— Aaa, da. Sunteţi în timpul serviciului, nu? Skip râse 
compătimitor. Voi chiar jucaţi ca la carte, nu? Nu vrea nimeni 
nimic de băut. Atunci, ce naiba, o să beau eu ceva. 

Se aplecă în spatele barului și puse niște cuburi de gheață 
într-un pahar, după care turnă votcă. Gabriel auzi gheața 
clănțănind în celelalte pahare, și se uită împrejur la membrii 
clubului care stăteau în bar, aproape numai bărbaţi. „Oare 
navighează vreunul dintre ei? se întrebă Gabriel. Sau vin aici 
doar ca să bea?” 

Skip ieși din spatele tejghelei, cu paharul de votcă în mână. 

— Nu e genul de lucru care se întâmplă în fiecare zi, spuse el. 
Sunt încă tulburat din cauza asta. 

— Ne povesteai cum ai descoperit cadavrul, începu Moore. 

— A, da. Am ajuns aici în jurul orei opt de dimineaţă ca să 
schimb vela. O să aibă loc o regată peste două săptămâni și o 
să participăm cu una nouă. Are un logo pe ea. Un dragon verde, 
e frapant. Deci, mă duc pe doc, ţinând noua velă și văd ceva, 
asemănător unui manechin, plutind în apă, aproape lovindu-se 
de una dintre stânci. Mă sui în barca mea cu vâsle ca să mă uit 

mai bine și, pe naiba, era chiar o femeie. Al naibii de frumoasă, 
pe deasupra. Așa că am ţipat la câţiva băieţi, și trei dintre noi 
am scos-o din apă. Apoi am sunat la 911. Luă o înghiţitură de 
votcă și expiră. Nu ne-a trecut prin minte că ar putea fi încă în 
viaţă. Adică, ce naiba! Fata asta ni s-a părut a fi moartă. 

— Trebuie să le fi părut moartă și celor de la Fire & Rescue, 
adăugă Crowe. 

Skip râse. 

— Și se presupune că sunt profesioniști. Dacă ei nu-și dau 
seama, atunci cine? 

— Arată-ne, interveni Gabriel. Unde ai găsit-o? 

leșiră cu toţii din foaier, pe chei. Apa sporea strălucirea 
soarelui și Gabriel trebui să înfrunte reflexia puternică pentru a 
vedea stâncile spre care arăta acum Skip. 

— Vedeţi zona aceea de acolo? Am marcat-o cu geamanduri 
deoarece e o zonă periculoasă pentru navigatori. Când e reflux, 
e adâncă de câţiva centimetri și nici măcar nu o vezi. Atingi 
fundul cu ușurință. 

— La ce oră a fost refluxul ieri? întrebă Gabriel. 

— Nu știu. Cred că dimineață pe la zece. 

— Zona aceea se vedea? 

— Da. Dacă n-o vedeam atunci, câteva ore mai târziu ar fi fost 
purtată de valuri spre mare. 

Bărbaţii tăcură timp de câteva clipe scrutând cu privirea 
Hingham Bay. Un iaht cu motor se auzi huruind și agită apele 
astfel încât bărcile începură să se clatine lângă danele unde 
erau acostate, iar funiile se loviră de catarge. 

— Ai mai văzut-o pe femeia aceasta până acum? întrebă 
Moore. 

— Nu. 

— Ești sigur? 

— O fată care arată așa? Fii sigur că mi-aș fi amintit. 

— Și nimeni de la club n-a recunoscut-o? 

Skip râse. 

— Nimeni care ar fi recunoscut. 

Gabriel se uită la el. 

— De ce n-ar fi recunoscut? 

— Păi, știi și tu. 

— De ce nu mă lămurești tu? 

— Băieţii ăștia de la club... Skip râse nervos. Vedeţi toate 
bărcile astea acostate aici? Cine credeţi că navighează cu ele? 
Doar nu soțiile. Bărbaţii sunt cei care tânjesc după bărci, nu 
femeile. Și bărbaţii sunt cei care își petrec timpul pe aici. O 
barcă este adăpostul tău departe de casă. Skip tăcu. In orice 
privinţă. 

— Crezi că era prietena cuiva? întrebă Crowe. 

— Habar n-am. Am luat în calcul și acest lucru. Știţi voi, să 
aduci aici o puicuță noaptea târziu. Să îţi faci de cap cu ea la 
bord, să te îmbeţi niţel, să simţi că plutești. E foarte ușor să cazi 
peste bord. 

— Sau să fii împinsă. 

— Ştii ceva? Skip păru alarmat. Nu te grăbi să tragi astfel de 
concluzii. Bărbaţii de la club sunt de treabă. Bărbaţi decenți. 

„Care ar putea să facă sex cu puicuţe pe barcă”, se gândi 
Gabriel. 

— Îmi pare rău că m-am gândit la această posibilitate, spuse 
Skip. Nu că oamenii nu s-ar îmbăta și ar cădea peste bord. Se 
poate să fi fost orice barcă, nu neapărat una a noastră. Arătă 
spre Hingham Bay, unde un iaht aluneca pe apa limpede. Vedeţi 
tot traficul de aici? Probabil că s-a împiedicat și a căzut de peo 
barcă cu motor în acea noapte și a plutit în derivă. 

— Oricum, interveni Moore, avem nevoie de o listă cu numele 
tuturor membrilor. 

— Chiar e necesar? 

— Da, domnule Boyton, zise Moore încet, dar autoritar. Chiar 
este. 

Skip bău și restul de votcă. Alcoolul îi înroși faţa și își șterse 
transpirația. 

— Asta o să-i încânte pe membrii clubului. Noi ne facem 
datoria de buni cetăţeni și o scoatem pe femeie din apă și acum 
suntem suspecți? 

Gabriel își îndreptă atenţia de la țărm către rampa unde se 
aflau bărcile, unde un camion dădea cu spatele ca să lase la apă 
o barcă cu motor. Alte trei vehicule cu bărci remorcate erau 
aliniate în parcare, așteptându-și rândul. 

— Cum staţi cu paza noaptea, domnule Boyton? 

— Pază? Skip ridică din umeri. Încuiem ușile de la club la 
miezul nopţii. 

— Și pe doc? Bărcile? Nu e niciun agent de pază? 

— Nu am avut nicio spargere. Toate bărcile sunt încuiate, în 
plus, aici e foarte liniște. Dacă te apropii de oraș, vei găsi 
oameni stând pe lângă țărm toată noaptea. Acest mic club e 
special. Un loc unde să te retragi departe de toate. 

„Un loc în care ai putea să conduci noaptea până la rampa 
unde sunt bărcile, se gândi Gabriel. Ai putea să oprești chiar 
lângă apă, și nu te-ar vedea nimeni deschizând portbagajul. Nu 
te-ar vedea nimeni scoțând un cadavru și aruncându-l în 
Hingham Bay. Dacă refluxul era potrivit, cadavrul ar pluti în 
derivă pe lângă insule chiar la mal, direct în Massachusetts 
Bay.” 

Dar nu și dacă începea refluxul. 

li sună telefonul mobil. Se îndepărtă de ceilalţi și făcu vreo 
câţiva pași pe doc înainte de a răspunde. 

Era Maura. 

— Cred că ar trebui să vii aici, îi spuse ea. Suntem pe cale să 
începem autopsia. 

— Ce autopsie? 

— A agentului de pază al spitalului. 

— Cauza morţii e clară, nu? 

— S-a mai ridicat un semn de întrebare. 

— Ce? 

— Nu știm cine este acest bărbat. 

— Nu poate nimeni de la spital să-l identifice? Era angajatul 
lor. 

— Asta e problema, spuse Maura. Nu era. 

e 

Încă nu dezbrăcaseră cadavrul. 

Gabriel nu era străin de ororile din sala de autopsie, iar 
vederea acestei victime, având în vedere experiența lui, nu era 
ceva șocant. Văzu doar o rană pe obrazul stâng; celelalte 
trăsături păreau intacte. Omul avea în jur de treizeci de ani, cu 
părul brunet, tuns îngrijit, și un maxilar puternic. Ochii lui căprui, 
cu pleoapele întredeschise, își pierduseră strălucirea. Un ecuson 
cu numele PERRIN era lipit de buzunarul de la piept al uniformei. 
Uitându-se la masă, ceea ce îl deranja cel mai mult pe Gabriel 
nu era sângele coagulat sau ochii reci; ci faptul că aceeași armă 
care-i pusese capăt vieţii acestui bărbat era îndreptată 
ameninţător acum spre Jane. 

— Te-am așteptat, spuse doctorul Abe Bristol. Maura s-a 
gândit că ai vrea să vezi totul de la început. 

Gabriel se uită la Maura care era îmbrăcată cu un halat și 
avea pe față o mască, stând la capătul mesei și nu lângă 
cadavru, în partea dreaptă, cum stătea de obicei. De câte ori 
intrase în acest laborator, ea era cea care dădea ordine și care 
ținea bisturiul. Nu era obișnuit s-o vadă cedând controlul în sala 
unde de obicei domnea. 

— Nu faci tu autopsia? întrebă el. 

— Nu pot. Am asistat la moartea acestui bărbat, îi explică 
Maura. Abe trebuie să o facă. 

— Și tot nu ai idee cine e? 

Clătină din cap. 

— Nu există niciun angajat al spitalului cu numele Perrin. Și 
șeful securităţii a venit să vadă cadavrul și nu l-a recunoscut. 

— Amprente? 

— l-am trimis amprentele la AFIS". Nu am primit până acum 
nicio veste despre identitatea lui și nici despre amprentele celei 
care l-a împușcat. 

— Deci, avem un John Doe! și o Jane Doe? Gabriel se uită la 
cadavru. Cine dracului sunt oamenii ăștia? 

— Hai să-l dezbrăcăm, îi spuse Abe lui Yoshima. 

Cei doi bărbaţi descălțară cadavrul, îi scoaseră șosetele, 
cureaua, pantalonii, punând toate articolele vestimentare pe un 
cearșaf curat. Cu mănuși pe mâini, Abe căută în buzunarele 
pantalonilor, dar erau goale. Nici pieptene, nici portofel, nici 
chei. 

— Nici măcar ceva mărunțiș, remarcă el. 

— Te-ai fi așteptat să găsești o monedă, două, zise Yoshima. 

— Buzunarele astea sunt curate. Abe își ridică privirea. 
Uniformă nouă? 

Işi îndreptară atenţia spre cămașă. Materialul se întărise din 
cauza sângelui uscat, și o tăiară pe piept, scoțând la iveală niște 
pectorali musculoși și păr negru încâlcit. Și cicatrici. Groasă ca 
funia împletită, avea o cicatrice chiar sub sfârcul drept, iar 
cealaltă era o tăietură în diagonală de la abdomen până la osul 
șoldului stâng. 


? Sistem Automat de Identificare a Amprentelor (în limba engleză, Automated 
Fingerprint Identification System). 
10 Necunoscut (n.tr.). 

— Cicatricile astea nu sunt rezultatul unei intervenții 
chirurgicale, spuse Maura, uitându-se încruntată de la capătul 
mesei. 

— AŞ spune că tipul ăsta s-a bătut cu cineva, zise Abe. Astea 
par a fi tăieturi de cuţit. 

— Vrei să tai mânecile? întrebă Yoshima. 

— Nu, le putem da jos. Hai să-l întoarcem. 

Intoarseră cadavrul pe partea stângă ca să-i scoată mâneca. 
Uitându-se la spatele cadavrului, Yoshima exclamă brusc: 

— Oau! Trebuie să vedeți asta. 

Tatuajul îi acoperea toată partea stângă a umărului. Maura se 
aplecă pentru a vedea mai bine și păru să se dea înapoi de la 
imaginea aceea; parcă vie, acul veninos urma să atace. 
Carapacea era de un albastru frumos. Cleștii se întindeau spre 
gâtul bărbatului. Încercuit de coada răsucită se afla numărul 13. 

— Un scorpion, spuse Maura încet. 

— Asta e o bucată impresionantă de piele tatuată, spuse 
Yoshima. 

Maura se încruntă la el. 

— Ce? 

— Așa le numeam în armată. Am văzut adevărate capodopere 
pe când lucram la morgă. Cobre, tarantule. Unul avea numele 
prietenei sale tatuat pe... Yoshima tăcu. N-ai putea să te apropii 
cu vreun ac de a mea. 

Scoaseră și cealaltă mânecă și răsuciră cadavrul, acum gol, 
pe spate. Deși era tânăr, carnea de pe el acumulase deja multe 
traume. Cicatricile, tatuajul. Și acum insulta finală: rana 
provocată de glonţ în obrazul stâng. 

Abe mută lupa deasupra rănii. 

— Văd aici o zonă de arsură. Se uită la Maura. Au fost unul 
lângă celălalt? 

— Atunci când a tras, el era aplecat deasupra patului, 
încercând să o ţină. 

— Putem vedea radiografiile craniului? 

Yoshima scoase niște clișee dintr-un plic și le puse pe un 
ecran luminat. Erau două poziţii, una anteroposterioară și una 
laterală. Abe își deplasă corpul greoi pe lângă masă pentru a 
vedea mai bine forma craniului și oasele faciale. Pentru moment 
nu scoase niciun cuvânt. Apoi se uită la Maura. 

— Câte focuri crezi că a tras? o întrebă el. 

— Unul. 

— Vrei să te uiţi la asta? 

Maura se apropie de ecranul luminat. 

— Nu înţeleg, murmură ea. Eram acolo când s-a întâmplat. 

— Aici e clar că sunt două gloanţe. 

— Știu că a tras doar o dată cu pistolul. 

Abe se întoarse la masă și se uită la capul cadavrului, la locul 
pe unde intrase glonţul cu nimbul oval al zonei de arsură, de 
acum înnegrită. 

— E o singură rană. Dacă a tras cu pistolul repede de două 
ori, asta ar explica o singură rană. 

— Abe, eu nu am auzit asta. 

— In toată panica aceea creată, poate că nu ţi-ai dat seama 
că a tras de două ori. 

Ea se uita pe clișee. Gabriel nu o mai văzuse niciodată pe 
Maura atât de nesigură pe ea. In acel moment, încerca din greu 
să facă legătura între ceea ce văzuse și dovada irefutabilă care 
strălucea acum pe ecran. 

— Descrie ce s-a întâmplat în camera aceea, Maura, îi spuse 
Gabriel. 

— Eram trei care ne chinuiam să o imobilizăm, începu ea. N- 
am văzut-o când a luat arma agentului. Mă concentram asupra 
încheieturii ei, încercând să o leg. Tocmai luasem cureaua când 
s-a auzit o împușcătură. 

— Și celălalt martor? 

— Era un doctor. 

— EI ce își aduce aminte? O împușcătură sau două? 

Se întoarse, întâlnind privirea lui Gabriel. 

— Poliţia nu a vorbit cu el. 

— De ce? 

— Pentru că nu știe nimeni cine e. Pentru prima dată simţi o 
notă de teamă în vocea ei. Se pare că eu sunt singura care își 
amintește de el. 

Yoshima se întoarse spre telefon. 

— O să sun la Departamentul de Balistică. Ei vor ști câte 
cartușe s-au găsit la locul faptei. 

— Hai să începem, spuse Abe, ridicând un bisturiu de pe tava 
cu instrumente. Știau atât de puţine despre victimă. Nici 
numele, nici trecutul său, nici măcar cum ajunsese să moară 

acolo. Dar când vor termina autopsia îl vor cunoaște mai bine 
decât oricine. 

Lama aluneca prin piele și mușchi, trecând pe lângă coaste, în 
timp ce făcea incizia în formă de Y, tăietura începând de la 
umeri pentru a se întâlni la stern, urmată de o singură tăietură 
până la abdomen, ocolind ușor buricul. Spre deosebire de 
disecțiile îndemânatice și elegante ale Maurei, Abe lucra cu o 
eficiență brutală, mâinile lui mari mișcându-se asemenea unui 
măcelar, degetele fiind prea groase pentru a fi grațios. Dezlipi 
pielea de pe oase, apoi se întinse după cleștii mari. Cu fiecare 
apăsare, tăia câte o coastă. Un bărbat ar petrece ani buni 
dezvoltându-și fizicul, așa cum făcuse cu siguranţă victima, 
lucrând la aparate. Dar toate corpurile, musculoase sau nu, se 
dădeau bătute în faţa bisturiului și a cleștilor. 

Abe tăie și ultima coastă și ridică triunghiul care conţinea 
sternul. Fără scutul osos, inima și plămânii erau acum expuse 
lamei bisturiului, și Abe dădu să le taie, mâna lui scufundându- 
se în cavitatea toracică. 

— Doctore Bristol? zise Yoshima punând receptorul în furcă. 
Tocmai am vorbit la Balistică. Mi-au spus că cei de la CSU au 
găsit un singur cartuș. 

Abe se îndreptă, mănușile lui fiind pline de sânge. 

— Nu l-au găsit și pe al doilea? 

— Atât au primit la laborator. Doar unul. 

— Asta am auzit, Abe. Un singur foc. 

Gabriel se duse la ecranul luminat. Se uită la clișee cu un simţ 
crescând de disperare. „Un foc, două gloanţe”, se gândi el. Asta 
ar putea schimba totul. Se întoarse și se uită la Abe. 

— Trebuie să mă uit la gloanțele alea. 

— Te aștepți să găsești ceva anume? 

— Cred că știu de ce sunt două. 

Abe aprobă din cap. 

— Lasă-mă mai întâi să termin aici. 

Secţionă cu bisturiul vase de sânge și ligamente. Ridică inima 
și plămânii, pentru a fi cântărite și cercetate mai târziu, apoi se 
mută la abdomen. Totul părea în ordine. Acestea erau organele 
sănătoase ale unui bărbat al cărui corp i-ar fi permis să trăiască 
bine multe decenii. 

Se mută, în sfârșit, la cap. 

Gabriel urmări, fără a se înfiora, cum Abe taie pielea scalpului 
și o trage înainte, spre faţă, scoțând la iveală craniul. 

Yoshima se întoarse după fierăstrău. 

Chiar și atunci, Gabriel rămase atent, în ciuda zgomotului 
fierăstrăului, a zdrobirii craniului, mutându-se mai aproape 
pentru a vedea primul această cavitate. Yoshima ridică partea 
superioară a cutiei craniene și începu să curgă sânge. Abe tăie 
cu scalpelul pentru a elibera creierul. In timp ce îl scotea din 
cutia craniană, Gabriel era chiar lângă el, ţinând un lighean 
pentru a prinde primul glonț, care căzu. 

Se uită la el cu lupa și spuse: 

— Trebuie să-l văd și pe celălalt. 

— La ce te gândești, agent Dean? 

— Găsiţi celălalt glonţ. Cererea lui vehementă îi luă pe toți 
prin surprindere, și Gabriel îi văzu pe Maura și pe Abe 
aruncându-și priviri speriate. Nu mai avea răbdare; trebuia să 
știe. 

Abe puse creierul secţionat pe masa de operaţie. Studiind 
radiografiile, identifică locaţia celui de-al doilea glonț, și cu 
prima tăietură îl găsi, îngropat într-o bucată de ţesut sângerând. 

— Ce cauţi? întrebă Abe, în timp ce Gabriel rotea cele două 
gloanţe sub lupă. 

— Același calibru. Amândouă cântăresc aproape optzeci de 
grame... 

— Ar trebui să fie la fel. Au fost trase din aceeași armă. 

— Dar astea nu sunt identice. 

— Poftim? 

— Uită-te cum stă al doilea glonț pe bază. Este ceva foarte 
subtil, dar poţi observa diferenţa. 

Abe se aplecă în faţă, încruntându-se prin lupă. 

— E un pic strâmb. 

— Exact. Are un anumit unghi. 

— Poate că s-a deformat din cauza impactului. 

— Nu, așa a fost fabricat. Cu o înclinaţie de nouă grade, 
pentru a-l trimite pe o traiectorie puţin diferită faţă de primul. 
Două proiectile, concepute pentru o dispersie controlată. 

— A fost doar un cartuș. 

— Și doar o rană. 

Maura se încruntă uitându-se la radiografiile craniului, prinse 
pe ecranul luminat, la cele două gloanțe, strălucitoare pe 
fundalul craniului. 

— A fost un cartuș dublu, spuse ea. 

— De asta ai auzit doar un foc de armă, zise Gabriel. Pentru 
că a fost doar un foc. 

Maura tăcu pentru un moment, privind cu atenţie clișeele. Pe 
cât păreau de dramatice, radiografiile nu arătau urma 
distructivă pe care cele două gloanţe o lăsaseră în țesutul 
moale. Vase de sânge sparte, materie cenușie sfârtecată. 
Amintirile de-o viaţă pulverizate. 

— Cartușele duble sunt concepute pentru a produce foarte 
multe stricăciuni, adăugă ea. 

— De asta se vând. 

— De ce s-ar înarma un agent de pază cu asemenea gloanţe? 

— Cred că am stabilit deja că acest om nu era un angajat al 
spitalului. A intrat înăuntru purtând o uniformă falsă, o insignă 
falsă, înarmat cu gloanţe nu doar pentru a mutila, ci pentru a 
omori. Îmi vine în minte doar o explicaţie. 

— Femeia asta trebuia să moară, spuse Maura încet. 

Pentru câteva clipe toţi tăcură. 

Vocea secretarei Maurei întrerupse liniștea. 

— Dr. Isles? întrebă ea la interfon. 

— Da, Louise? 

— mi cer scuze că vă deranjez, dar am crezut că 
dumneavoastră și agentul Dean ar trebui să știți... 

— Ce este? 

— Se întâmplă ceva peste drum. 

e UNSPREZECE 


Dădură năvală afară, într-o căldură atât de înăbușitoare încât 
Gabriel se simţi de parcă tocmai intrase într-o baie fierbinte. Pe 
Albany Street domnea haosul. Polițistul care întindea banderola 
galbenă striga: „Nu vă apropiaţi! Nu vă apropiaţi!” în timp ce 
reporterii se împingeau înainte, ca o amibă hotărâtă care 
amenința să se strecoare pe sub barieră. Poliţişti transpiraţi de 
la Operaţiuni Tactice se chinuiau să izoleze perimetrul, iar unul 
dintre ei se uită în spate, spre mulţime. Gabriel îi zări privirea 
confuză. 

„Omul acela habar nu are ce se întâmplă.” 

Se întoarse către o femeie care stătea la câţiva pași. 

— Ce s-a întâmplat? 

Aceasta clătină din cap. 

— Habar nu am. Poliţiştii au luat-o razna și au pornit spre 
clădire. 

— Au fost focuri de armă? Aţi auzit împușcături? 

— N-am auzit nimic. Mă îndreptam către clinică atunci când i- 
am auzit pe toți țipând. 

— E o nebunie aici, zise Abe. Nimeni nu știe nimic. 

Gabriel fugi către centrul de comandă, dar un grup de 
reporteri îi blocă drumul. Disperat, apucă braţul unui 
cameraman și îl trase spre el. 

— Ce s-a întâmplat? 

— Omule, liniștește-te. 

— Spune-mi ce s-a întâmplat! 

— Au avut o breșă. A intrat chiar prin perimetrul lor nenorocit. 

— Răpitoarea a fugit? 

— Nu. A intrat cineva. 

Gabriel se uita la el. 

— Cine? 

— Nimeni nu știe cine e. 

e 

Jumătate din angajaţii spitalului erau strânși în sala de 
conferinţe și se uitau la televizor. Era difuzat la știrile locale; pe 
ecran chiar o reporteră blondă pe nume Zoe Fossey stătea în 

faţa barierei poliţiei. În fundal, polițiștii alergau printre mașinile 
parcate și se auzeau voci confuze. Gabriel se uită pe fereastră 
pe Albany Street și zări aceeași priveliște pe care o vedeau 
acum la televizor. 

— ... O evoluţie extraordinară, la care clar nimeni nu se 
aștepta. Omul a intrat prin perimetrul din spatele meu, a 
străbătut zona controlată, cu nonșalanță, de parcă acolo trebuia 
să fie. Asta ar putea fi probabil ceea ce i-a luat pe polițiști prin 
surprindere. În plus, bărbatul era înarmat și purta o uniformă 
neagră asemănătoare celor din spatele meu. Putea fi confundat 
cu ușurință cu un ofițer de la Operaţiuni Tactice. 

Abe Bristol pufni parcă spunând „îţi-vine-să-crezi?” 

— Un bărbat se strecoară înăuntru de pe stradă, iar ei îl lasă 
să intre! 

— ... Nİ s-a spus că există și un perimetru interior al poliţiei. 
Dar este pe hol și nu-l putem vedea de aici. N-am aflat încă dacă 
acest bărbat a pătruns în al doilea perimetru. Dar când vezi cu 
câtă ușurință a trecut peste linia de demarcaţie, îţi închipui că 
trebuie să fi luat prin surprindere și pe polițiștii din interiorul 
clădirii. Sunt sigur că erau concentrați pe observarea femeii care 
a luat ostatici. Nu cred că se așteptau să intre un bărbat 
înarmat. 

— Trebuiau să știe, spuse Gabriel, uitându-se neîncrezător la 
televizor. Trebuiau să se aștepte la așa ceva. 

— ... au trecut deja douăzeci de minute, iar bărbatul încă nu a 
ieșit. Se specula la început că e un fel de Rambo, care încerca 
de unul singur o operaţiune de salvare. E de la sine înțeles că 
urmările ar putea fi dezastruoase. Dar până acum nu s-a auzit 
niciun foc de armă și nu avem niciun indiciu că intrarea lui în 
clădire a generat violenţe. 

Prezentatorul interveni: 

— Zoe, vom rula încă o dată ce am filmat, astfel încât 
telespectatorii care abia au deschis televizorul să poată vedea 
această evoluţie uluitoare a lucrurilor. S-a întâmplat acum vreo 
douăzeci de minute. Camerele noastre de filmat au surprins 
evenimentul în direct... 

Imaginea lui Zoe Fossey fu înlocuită cu un videoclip. Era o 
imagine în ansamblu a Albany Street, aproape aceeași priveliște 
pe care o aveau de la fereastra sălii de conferinţe. La început, 
Gabriel nici nu știa exact ce trebuia să privească. Apoi, pe ecran 

apăru o săgeată, adăugată de graficienii televiziunii, arătând 
spre o siluetă întunecată care mergea în partea de jos a 
imaginii. Bărbatul trecu hotărât pe lângă mașinile poliţiei, pe 
lângă centrul de comandă. Niciunul dintre polițiștii din apropiere 
nu încercă să-l oprească pe intrus, deși unul îi aruncase o privire 
nesigură. 

— Aici am mărit imaginea pentru a-l vedea mai bine pe omul 
acesta, spuse crainicul. Imaginea se mări și îngheță, spatele 
intrusului apărând acum pe tot ecranul. Pare a ţine o pușcă, 
precum și un fel de rucsac. Acele haine închise la culoare se 
aseamănă cu cele ale polițiștilor care stau acolo, de aceea 
cameramanul nostru nu și-a dat seama în acel moment ce 
vedea. La o primă vedere, crezi că poartă o uniformă a celor de 
la Operaţiuni Tactice. Dar mai de aproape, îţi dai seama că nu 
are nimic inscripţionat pe spate care să indice că face parte din 
echipă. 

Videoclipul rulă înainte câteva cadre și se opri din nou, de 
această dată pe fața omului, care se întorsese să arunce o 
privire peste umăr. Avea părul negru și un început de chelie, și o 
față îngustă și aproape suptă. Nu semăna cu un Rambo. Acel 
cadru îndepărtat era singura imagine, surprinsă de cameră, a 
trăsăturilor sale. În următorul cadru, se întorsese cu spatele. 
Filmul continuă, urmărind drumul bărbatului spre clădire, până 
când dispăru după ușile holului. 

Zoe Fossey apăru din nou pe ecran, cu microfonul în mână. 

— Am încercat să obţinem o declaraţie oficială asupra celor 
întâmplate aici, dar nimeni nu vorbește despre asta, Dave. 

— Crezi că poliţia se simte puţin stânjenită? 

— Asta e puţin spus. În plus, am auzit că a intervenit FBI-ul. 

— Un indiciu nu prea subtil că operaţiunea ar putea fi condusă 
mai eficient? 

— Păi, aici totul e haotic. 

— Avem vreo confirmare a numărului de ostatici reținuți? 

— Cea care a luat ostatici a spus în intervenţia de la radio că 
ține șase ostatici. Am auzit din diferite surse că numărul este 
corect. Trei angajaţi ai spitalului, un doctor și doi pacienți. 
Încercăm acum să le aflăm numele... 

Gabriel împietri în scaun, uitându-se furios la televizor, la 
femeia care era nerăbdătoare să dezvăluie identitatea lui Jane, 
lucru care i-ar semna condamnarea la moarte. 

— ... după cum vedeţi, în spatele meu, sunt foarte mulţi 
oameni care ţipă. Atmosfera e foarte tensionată pe căldura asta. 
Un cameraman de la un alt post de televiziune a fost îmbrâncit 
la pământ când a încercat să se apropie prea mult de perimetru. 
O persoană neautorizată s-a strecurat deja înăuntru, iar poliţia 
nu mai are de gând să permită repetarea acestui lucru. Dar e ca 
și cum ai închide ușa de la grajd, după ce calul a ieșit afară. Sau 
în cazul de faţă, a intrat. 

— Se știe cine este acest Rambo? 

— După cum am spus, nu vorbește nimeni. Dar am auzit 
zvonuri cum că poliţia investighează o mașină parcată ilegal, la 
două străzi depărtare. 

— Ei cred că e mașina lui Rambo? 

— Așa se pare. Un martor l-a văzut pe acest bărbat coborând 
din mașină. Cred că până și Rambo are nevoie de un mijloc de 
transport. 

— Dar ce motiv are? 

— Trebuie să luăm în calcul două posibilităţi. Prima, că 
bărbatul încearcă să fie un erou. Poate că îl cunoaște pe vreunul 
dintre ostatici și a întreprins propria operaţiune de salvare. 

— Și a doua posibilitate? 

— A doua posibilitate este înfricoșătoare. Acest bărbat este o 
întărire. A venit s-o ajute pe cea care a luat ostatici. 

Gabriel se lăsă în scaun, uluit de ceea ce brusc îi deveni 
limpede. 

— La asta s-a referit, spuse el încet. „Zarurile au fost 
aruncate.” 

Abe se învârti cu faţa la el. 

— Avea o semnificaţie? 

Gabriel sări în picioare. 

— Trebuie să vorbesc cu căpitanul Hayder. 

e 

— E un cod de activare, zise Gabriel. Necunoscuta a sunat la 
radio pentru a difuza știrea. Să fie auzită de public. 

— Un cod de activare pentru ce? întrebă Hayder. 

— O chemare la arme. Întăriri. 

Hayder pufni. 

— De ce nu a spus „Ajutaţi-mă, băieţi”? De ce a folosit un 
cod? 

— Nu aţi fost pregătiţi, nu-i așa? Niciunul dintre voi nu s-a 
așteptat. 

Gabriel se uită la Stillman, pe a cărui faţă strălucea 
transpiraţia în acel cuptor care era centrul de comandă. 

— Acel bărbat a încălcat perimetrul, având un rucsac plin cu 
cine știe ce fel de arme. Nu erați pregătiţi pentru el, deoarece 
nu v-aţi așteptat ca un terorist să intre în clădire. 

— Știm că există mereu această posibilitate, zise Stillman. De 
aceea am stabilit un perimetru. 

— Atunci cum de a intrat acest bărbat? 

__—A intrat pentru că știa foarte bine cum s-o facă. 
Imbrăcămintea, echipamentul. Toate lucrurile astea au fost 
foarte bine puse la cale, agent Dean. Acel bărbat era pregătit. 

— Și poliţia din Boston nu era. De aceea au folosit un cod, 
pentru a vă lua prin surprindere. 

Hayder se uita frustrat la ușa deschisă a rulotei. Credea că au 
adus două ventilatoare oscilante, iar umbra după-amiezii pusese 
stăpânire pe stradă, dar în centrul de comandă era tot sufocant. 
Afară, pe Albany Street, polițiștii stăteau furioși și transpiraţi, iar 
reporterii se retrăgeau în dubițele dotate cu aer condiţionat. 
Toată lumea aștepta să se întâmple ceva. Liniștea dinaintea 
furtunii. 

— Incepe să aibă o logică, spuse Stillman. 

Negociatorul ascultase încruntat argumentele lui Gabriel. 

— Luaţi în calcul succesiunea evenimentelor. Necunoscuta 
refuză să negocieze cu mine. Nici măcar nu vrea să stea de 
vorbă cu mine. Asta pentru că nu e pregătită - mai întâi vrea să- 
și asigure spatele. Vrea să-și consolideze poziţia. Sună la postul 
de radio, iar ei transmit codul de activare. Cinci ore mai târziu 
sosește bărbatul cu un rucsac. Apare pentru că a fost chemat. 

— Și intră fericit într-o misiune sinucigașă? întrebă Hayder. 
Are cineva prieteni atât de loiali? 

— Un pușcaș marin și-ar da viața pentru regiment, spuse 
Gabriel. 

— O gașcă de frați? Da, sigur. 

— Înţeleg că nu ai fost niciodată în armată. 

In căldura aceea, Hayder se înroși și mai tare. 

— Vrei să spui că asta e vreun fel de operaţiune militară? 
Atunci care-i pasul următor? Dacă e chiar atât de logic, spune- 
ne care e următoarea lor mișcare. 


87 


— Negociatul, răspunse Gabriel. Răpitorii și-au consolidat 
poziția. Cred că veţi avea vești de la ei foarte curând. 

O nouă voce interveni: 

— O interpretare rezonabilă, agent Dean. Probabil că ai 
dreptate. 

Se întoarseră cu toţii către bărbatul îndesat care tocmai 
intrase în centrul de comandă. Ca de obicei, agentul John 
Barsanti purta o cravată de mătase și o cămașă; ca de obicei, 
hainele nu-i veneau prea bine. Răspunse la privirea surprinsă a 
lui Gabriel cu o înclinare sobră din cap în semn de salut. 

— Îmi pare rău pentru Jane, zise el. Mi-au spus că ești implicat 
în tărășenia asta. 

— Nu mi-a spus nimeni că ești și tu, John. 

— Noi doar urmărim lucrurile. Suntem gata să intervenim 
dacă e nevoie. 

— De ce să trimiţi pe cineva tocmai de la Washington? De ce 
să nu folosești filiala din Boston? 

— Pentru că se va lăsa sigur cu negocieri. Li s-a părut normal 
să trimită pe cineva cu experiență. 

Cei doi bărbaţi se priviră în tăcere timp de câteva clipe. 
„Experienţa, se gândi Gabriel, nu poate fi singurul motiv pentru 
care John Barsanti și-a făcut apariţia.” FBl-ul nu trimite de obicei 
un om tocmai de la biroul directorului adjunct pentru a 
supraveghea o acţiune locală de negociere a ostaticilor. 

— Atunci cine se ocupă de negociere? întrebă Gabriel. FBl-ul 
sau Poliţia din Boston? 

— Căpitane Hayder! strigă Emerton. Avem un apel de la 
spital. E pe una dintre liniile lor. 

— Sunt gata să negocieze, zise Gabriel. 

Exact așa cum presupusese. 

Stillman și Barsanti se uitară unul la celălalt. 

— Preia-l tu, locotenente, spuse Barsanti. 

Stillman aprobă și se îndreptă spre telefon. 

— Am dat pe difuzor, îl anunţă Emerton. 

Stillman respiră și apăsă apoi pe buton pentru a i se face 
legătura. 

— Bună ziua, zise el calm. Leroy Stillman la telefon. 

Răspunse un bărbat la fel de calm. O voce subţire, oarecum 
tărăgănată. 

— Ești poliţist? 

— Da. Sunt locotenentul Stillman, de la Departamentul de 
Poliţie din Boston. Cu cine vorbesc? 

— Deja știi cum mă cheamă. 

— Mă tem că nu știu. 

— De ce nu-l întrebi pe tipul de la FBI. Este un tip de la FBI, 
care stă acolo în cameră cu voi, nu? 

Stillman îi aruncă o privire lui Barsanti de genul „de unde 
naibii știe”? 

— Îmi pare rău, domnule, spuse Stillman, dar chiar nu știu 
cum vă cheamă și aș vrea să știu cu cine stau de vorbă. 

— Joe. 

— Bun. Joe. 

Stillman respiră. Până acum totul merge bine. Cel puţin aveau 
un nume. 

— Câţi oameni sunt în cameră cu tine, Leroy? 

— Hai să vorbim despre tine, Joe... 

— Tipul de la FBI e acolo. Am dreptate? 

Stillman tăcu. 

Joe râse. 

— Știam că își vor face apariţia. FBI, CIA, Serviciile Secrete ale 
Apărării, Pentagonul. Da, toţi știu cine sunt. 

Gabriel putu citi expresia întipărită pe faţa lui Stillman. „Avem 
de-a face cu un bărbat care suferă de mania persecuției.” 

— Joe, spuse Stillman, nu are rost să mai prelungim asta. De 
ce nu vrei să-i punem capăt în liniște? 

— Vrem o cameră de luat vederi de la televiziune. O 
transmisiune în direct. Avem de făcut o declaraţie și vrem să vă 
arătăm o casetă video. 

— la-o mai încet. Hai să ne cunoaștem mai întâi. 

— Eu nu vreau să te cunosc. Trimite-ne o cameră de luat 
vederi. 

— Asta va fi o problemă. Trebuie să primesc aprobare de la 
superiori. 

— Stau chiar acolo, nu? De ce nu te întorci să-i întrebi, Leroy? 
Cere-le superiorilor să pună lucrurile în mișcare. _ 

Stillman tăcu. Joe înţelegea perfect ce se întâmpla. Intr-un 
final spuse: 

— Nu putem autoriza o transmisiune în direct. 

— Orice v-aș da în schimb? 

— Ce ne-ai da în schimb? 

— Doi ostatici. Îi trimitem afară ca un semn de bună-credinţă. 
Tu trimiţi înăuntru un cameraman și un reporter și apărem toţi 
în direct la televizor. Odată ce ne transmitem mesajul, vă mai 
trimitem doi ostatici. Vă dăm patru oameni, Leroy. Patru suflete 
pentru zece minute în direct la televizor. Îți promit un spectacol 
care te va lăsa mut de uimire. 

— De ce faci asta, Joe? 

— Fac asta pentru că nimeni nu vrea să ne asculte. Nimeni nu 
ne crede. Ne-am săturat să fugim și ne vrem vieţile înapoi. 
Aceasta e singura opţiune rămasă. Singurul mod în care oamenii 
acestei ţări vor ști că spunem adevărul. 

Hayder puse un deget la jugulară, un semn pentru a întrerupe 
convorbirea. 

— Așteaptă puţin Joe, spuse Stillman, punând mâna pe 
receptor. 

Se uită la Hayder. 

— Crezi că va ști dacă transmisiunea e în direct? întrebă 
Hayder. Dacă l-am putea convinge că e transmis în direct... 

— Omul ăsta nu e prost, interveni Gabriel. Nici să nu vă 
gândiţi să vă jucaţi cu el. Dacă încercaţi să-l prostiţi, îl veţi 
înfuria. 

— Agent Dean, putem ieși puţin afară? 

— Ei vor doar atenţia publicului, atâta tot! Hai să facem cum 
vor ei. Lasă-i să se fălească în fața publicului, dacă asta e 
necesar pentru încheierea acestei situații. 

Se auzi vocea lui Joe la difuzor: 

— Vrei să facem schimbul ăsta, Leroy? Pentru că putem să 
alegem și calea dificilă. În locul ostaticilor vii, putem trimite 
ostatici morți. Ai zece secunde să te gândești. 

Stillman îi spuse: 

— Te înțeleg, Joe. Problema e că nu pot aranja imediat o 
transmisiune în direct. Am nevoie de cooperarea unui post de 
televiziune. N-ai vrea să fie o declaraţie înregistrată pe o 
casetă? Îţi trimitem o cameră video, tu spui ce vrei, cât timp vrei 
tu... 

— Și apoi aruncaţi caseta, nu? Nu va mai vedea lumina zilei. 

— Asta e oferta mea, Joe. 

— Amândoi știm că poţi face mai mult de atât. Ca și toţi cei 
care se află în centrul de comandă cu tine. 

— Transmisiunea în direct la televizor iese din discuţie. 

— Atunci nu mai avem nimic să ne spunem. La revedere. 

— Așteaptă... 

— Da? 

— Vorbești serios? În legătură cu eliberarea ostaticilor? 

— Dacă te ţii de promisiune. Vrem un cameraman și un 
reporter să fie martori la ce se întâmplă aici. Un reporter 
adevărat, nu un poliţist cu o legitimaţie falsă. 

— Fă-o, spuse Gabriel. Poate că așa vom pune capăt. 

Stillman acoperi receptorul. 

— Transmisiunea în direct la televizor nu e o opţiune, agent 
Dean. Nu e niciodată o opţiune. 

— La naiba, dacă asta vor, dă-le. 

— Leroy? se auzi iar vocea lui Joe. Mai ești pe fir? 

Stillman respiră cu greu și spuse: 

— Joe, trebuie să înţelegi. Va necesita timp. Trebuie să găsim 
un reporter care e dispus să facă acest lucru. Cineva care e de 
acord să-și riște viaţa... 

— Vom discuta doar cu un reporter anume. 

— Stai. Nu ai specificat pe nimeni. 

— El cunoaște trecutul. El și-a făcut temele. 

— Nu putem garanta că acest reporter va... 

— Peter Lukas, de la Boston Tribune. Cheamă-l. 

— Joe... 

Se auzi un clic, apoi tonul. 

Stillman se uită la Hayder. 

— Nu trimitem înăuntru civili. Îi vom oferi mai mulţi ostatici. 

— A spus că mai întâi va elibera doi oameni, interveni Gabriel. 

— Chiar crezi asta? 

— Unul din ei ar putea fi soția mea. 

— De unde știm că acest reporter va fi de acord? 

— Pentru ceea ce ar putea fi cel mai important interviu al 
vieţii sale. Un jurnalist ar putea s-o facă. 

— Cred că mai există o întrebare aici la care n-a răspuns 
nimeni. Cine dracului e Peter Lukas? Un reporter de la Boston 
Tribune? De ce l-a cerut tocmai pe el? 

— Hai să-l sunăm, zise Stillman. Poate că știe. 

e DOISPREZECE 


„Eşti încă în viaţă. Trebuie să fii încă în viaţă. Aș ști, aș simţi 
dacă n-ai fi. Nu-i așa?” 

Gabriel se prăbuși pe canapeaua din biroul Maurei, ţinându-și 
capul cu mâinile, gândindu-se la ce ar putea face, dar frica îi 
întuneca judecata. Fiind pușcaș marin, nu se pierduse niciodată 
cu firea. Acum nici măcar nu putea să se concentreze, nu putea 
să-și scoată din minte imaginea cadavrului întins pe masă, care- 
| bântuia de la autopsie. 

„Ti-am spus vreodată cât de mult te iubesc?” 

Nu auzi ușa deschizându-se. Abia când Maura se așeză pe 
scaunul din fața lui și puse două cești de cafea pe măsuţă, își 
ridică și el privirea. „Ea e mereu liniștită, mereu deţine controlul, 
se gândi el uitându-se la Maura. Atât de diferită de soţia lui 
nesăbuită și temperamentală.” Două femei atât de diferite, care 
puseseră bazele unei prietenii pe care el cu greu reușea să o 
înțeleagă. 

Maura arătă spre cafea. 

— Îți place neagră, nu? 

— Da. Mulţumesc. 

Luă o înghiţitură, apoi puse ceașca jos, pentru că nu voia de 
fapt s-o bea. 

— Ai mâncat ceva? îl întrebă ea. 

Își frecă fața cu palmele. 

— Nu mi-e foame. 

— Pari extenuat. Îţi aduc o pătură, poate vrei să te odihnești 
puţin. 

— Nu pot să dorm. Cel puţin, până nu iese de acolo. 

— Ai dat de părinţii ei? 

— Dumnezeule. Clătină din cap. A fost un chin. Partea cea mai 
grea a fost să-i conving să nu spună nimănui nimic. Nu pot veni 
aici, nu-și pot suna prietenii. Mă întreb dacă era mai bine să nu 
le spun nimic. 

— Familia Rizzoli ar fi vrut să știe. 

— Dar nu se pricep să ţină secrete. Și dacă se află, le-ar putea 
omori fiica. 

Pentru câteva momente, nu scoaseră nicio vorbă. Singurul 
zgomot care se auzea era șuieratul aerului rece împrăștiat de 
aerul condiţionat. Pe peretele din spatele biroului erau desene 
florale înrămate elegant. Biroul era o reflexie a femeii: îngrijit, 
precis, cerebral. 

— Jane e o supraviețuitoare, amândoi știm asta. Va face orice 
ca să rămână în viaţă, adăugă ea încet. 

— Vreau să nu stea în bătaia puștii. 

— Nu e proastă. 

— Problema e că e polițistă. 

— Și ăsta nu e un lucru bun? 

— Câţi polițiști sunt omorâţi încercând să fie eroi? 

— E însărcinată. Nu va risca inutil. 

— Nu? Se uită la ea. Știi cum a ajuns la spital azi-dimineaţță? 
Depunea mărturie în sala de judecată când acuzatul și-a ieșit 
din minţi. Și soţia mea - minunata mea soţie - a sărit să-l 
calmeze. Atunci i s-a rupt apa. 

Maura îl privi șocată. 

— Chiar a făcut asta? 

— La asta te aștepți să facă Jane. 

— Bănuiesc că ai dreptate, spuse Maura dând din cap. Asta e 
Jane pe care amândoi o cunoaștem și o iubim. 

— De data asta, doar de data asta vreau să fie lașă. Vreau să 
uite că e polițistă. Râse. De parcă m-ar asculta pe mine. 

Maura nu-și putu stăpâni un zâmbet. 

— A făcut-o vreodată? 

Se uită la ea. 

— Ştii cum ne-am cunoscut, nu? 

— La rezervaţia Stony Brook, nu-i așa? 

— La locul crimei. Ne-a luat cam treizeci de secunde să ne 
luăm la harță. Și cam cinci minute înainte să mă expedieze de 
pe teritoriul ei. 

— N-a fost un început prea promiţător. 

— Câteva zile mai târziu, scoate pistolul la mine. Văzând 
uimirea Maurei, adăugă: Oo, era justificat. 

— Mă mir că asta nu te-a speriat. 

— Poate fi o femeie foarte înspăimântătoare. 

— Și tu s-ar putea să fii singurul bărbat pe care nu-l 
îngrozește. 

— Dar asta îmi place la ea, zise Gabriel. Când te uiţi la Jane, 
vezi că e onestă și curajoasă. Eu am crescut într-o familie în 
care nimeni nu spunea ce gândea cu adevărat. Mama îl ura pe 
tata, tata o ura pe mama. Totul a părut bine, chiar până în ziua 
în care au murit. Am crezut că ăsta era modul în care 
majoritatea oamenilor treceau prin viață, spunând minciuni. Dar 
Jane nu spune. Ei nu îi e frică să spună exact ceea ce gândește, 
nu contează că intră în vreun necaz. Tăcu. Adăugă apoi încet: 
Asta mă îngrijorează. 

— Că va spune ceva ce nu trebuie. 

— li dai lui Jane un brânci și te va îmbrânci la loc. Sper că de 
data asta va sta liniștită. Să joace rolul femeii însărcinate din 
colț. Ar putea fi lucrul care ar salva-o. 

li sună telefonul mobil. Se întinse după el, iar numărul pe care 
îl văzu pe ecran îi ridică tensiunea. 

— Gabriel Dean, răspunse el. 

— Unde ești în momentul ăsta? îl întrebă detectivul Thomas 
Moore. 

— Stau în biroul doctoriţei Isles. 

— Vin într-acolo. 

— Așteaptă, Moore. Ce s-a întâmplat? 

— Am aflat cine e Joe. Numele lui întreg este Joseph Roke, în 
vârstă de treizeci și nouă de ani. Ultima adresă cunoscută e 
Purcellville, Virginia. 

— Cum l-ai identificat? 

— Și-a abandonat mașina la două străzi de spital. Avem un 
martor care a văzut un bărbat înarmat coborând din mașină și a 
confirmat că e bărbatul de pe caseta video. Volanul mașinii e 
plin de amprentele lui. 

— Stai. Amprentele lui Joseph Roke sunt la dosar? 

— Dosar militar. Vin acolo. 

— Ce altceva mai știi? întrebă Gabriel. Simţi presiunea din 
vocea lui Moore și își dădu seama că mai era ceva ce detectivul 
nu-i spusese. Spune-mi. 

— E un mandat de arestare pe numele lui. 

— De ce e acuzat? 

— De... omor. A împușcat pe cineva. 

— Cine a fost victima? 

— Vin în douăzeci de minute. Vorbim când ajung acolo. 

— Cine a fost victima? repetă Gabriel. 

Moore oftă. 

— Un poliţist. Acum două luni, Joseph Roke a omorât un 
polițist. 

e 

— Totul a început cu o oprire de rutină în trafic, spuse Moore. 
Evenimentul a fost înregistrat automat de camera video 
montată pe maşina polițistului. Poliția din New Haven nu mi-a 
trimis toată înregistrarea, dar mi-au trimis pe e-mail o poză care 
conținea primul cadru. 

Moore apăsă pe mouse și o poză se deschise pe monitorul 
laptopului. Înfăţișa spatele unui polițist din New Haven, prins în 
timp ce se deplasa spre un autoturism parcat în fața mașinii lui. 
Plăcuța de înmatriculare a celeilalte mașini se putea vedea. 

— E un număr de Virginia, spuse Moore. Îl vezi mai bine dacă 
mărești imaginea. E aceeași mașină pe care am găsit-o azi 
după-amiază parcată ilegal pe Harrison Street, la câteva străzi 
depărtare de spital. Se uită la Gabriel. E înregistrată pe numele 
lui Joseph Roke. 

— Ai spus că e din Virginia? 

— Da. 

— Ce făcea în Connecticut acum două luni? 

— Nu știm. Cum nu știm nici ce face acum în Boston. Tot ce 
avem despre el e schița profilului biografic pusă cap la cap de 
Poliţia din New Haven. Arătă spre laptop. Și asta. O împușcătură 
înregistrată de camera video. Dar ăsta nu e singurul lucru pe 
care îl vezi în pozele astea. 

Gabriel se concentră asupra autoturismului lui Roke. La 
imaginea care se vedea prin fereastra din spate. 

— E un pasager, spuse el. Este cineva care stă lângă Roke. 

Moore aprobă. 

— Dacă mărești imaginea, vezi cu ușurință că acest pasager 
are părul lung și negru. 

— Ea e, spuse Maura, uitându-se la monitor. E Jane Doe. 

— Ceea ce înseamnă că erau împreună în New Haven acum 
două luni. 

— Arată-ne și restul, zise Gabriel. 

— Stai să mă duc la ultima imagine... 

— Vreau să văd totul. 

Moore tăcu, ţinând mâna pe mouse. Se uită la Gabriel. 

— Nu e nevoie, spuse el încet. 

— Poate că trebuie. Arată-mi totul. 

După un moment de ezitare, Moore apăsă pe mouse, trecând 
la următorul cadru. Polițistul stătea în dreptul geamului lui Roke, 
uitându-se la bărbatul care, în următoarele secunde, avea să-i 
pună capăt zilelor. Polițistul avea mâna pe pistol. O simplă 
atitudine prudenţă? Sau poate bănuia că își privea criminalul? 

Moore ezită din nou înainte de a trece la cadrul următor. Deja 
le văzuse; știa ce oroare urma. Apăsă pe mouse. 

Imaginea era un moment în timp, care surprinde orice detaliu 
macabru. Polițistul încă stătea, având arma scoasă din toc. Avea 
capul dat pe spate de la impactul glonţului, cu fața prinsă în 
momentul dezintegrării, carnea  explodându-i într-un nor 
sângeros. 

Urmă o a patra și ultima poză. Corpul poliţistului era întins pe 
șosea, lângă mașina celui care trăsese. Era doar postfaţța, dar 
imaginea asta îl făcu pe Gabriel să se aplece brusc în față. Se 
uita la geamul din spate al mașinii. La silueta care nu apărea în 
celelalte trei poze. 

Maura o văzu de asemenea. 

— E cineva pe bancheta din spate, zise ea. 

— Asta am vrut să vedeţi amândoi, spuse Moore. O a treia 
persoană se afla în mașina lui Roke. Probabil ascunzându-se sau 
dormind pe bancheta din spate. Nu-ţi poţi da seama dacă e un 
bărbat sau o femeie. Tot ce poţi vedea e capul tuns scurt, 
ridicându-se chiar după împușcătură. Se uită la Gabriel. Există 
un al treilea asociat pe care încă nu l-am văzut sau auzit. Cineva 
care a fost cu ei în New Haven. Acel cod de activare se poate să 
fi fost nu doar pentru o persoană. 

Privirea lui Gabriel era încă aţintită asupra monitorului. Asupra 
acelei siluete misterioase. 

— Ai spus că are dosar militar? 

— Așa i-am găsit amprentele. A lucrat în armată din 1990 
până în 1992. 

— La ce divizie? Moore nu răspunse imediat, iar Gabriel 
continuă să îl privească. Ce a fost antrenat să facă? 

— DEE. Distrugerea echipamentelor explozive. 

— Bombe? întrebă Maura. Se uită speriată la Moore. Dacă știe 
cum să le dezamorseze, atunci știe și cum să le construiască. 

— Ai spus că a lucrat doar doi ani, zise Gabriel. 

Propria lui voce îl șocă prin calmul ei ciudat. A unui străin cu 
sânge-rece. 

— A avut... probleme în străinătate, când a ajuns în Kuwait, 
spuse Moore. A fost dat afară în mod dezonorabil. 

— De ce? 

— A refuzat să se supună ordinelor. A pocnit un ofiţer. Tot 
felul de altercaţii cu alţi oameni din divizia lui. S-a bănuit că e 
instabil emoțional. Că suferă de paranoia. 

Cuvintele lui Moore căzură ca o lovitură după lovitură, 
lăsându-l pe Gabriel fără aer. 

— Dumnezeule, murmură el. 

— Asta schimbă totul. 

— Ce vrei să spui? întrebă Maura. 

Se uită la ea. 

— Nu mai putem pierde vremea. Trebuie să o scoatem de 
acolo acum. 

— Cum rămâne cu negocierile? Să nu ne grăbim cu 
operaţiunea. 

— Nu se aplică aici. Nu numai că acest bărbat e instabil, ci a 
omorât deja un poliţist. 

— Nu știe că Jane e polițistă, spuse Moore. Și noi nu-l vom 
lăsa să afle. Fii atent, aceleași principii se aplică aici. Cu cât se 
prelungește o criză cu ostatici, cu atât se termină mai bine. Se 
rezolvă cu negocierea. 

Gabriel arătă spre laptop. 

— Cum dracului negociezi cu cineva care face asta? 

— Se poate. Trebuie să se poată. 

— Nu e soția ta înăuntru! 

Observă privirea îngrozită a Maurei și se întoarse, încercând 
să se adune. 

In continuare Moore spuse încet: 

— Ceea ce simţi acum - prin ceea ce treci - am trecut și eu 
prin asta, să știi. Știu exact cu ce te confrunţi. Acum doi ani, 
soția mea, Catherine, a fost răpită de un bărbat pe care probabil 
ţi-l amintești. Warren Hoyt. 

Chirurgul. Gabriel își aminti de el. Bărbatul care se strecura 
noaptea în casele femeilor care dormeau singure, acestea 
trezindu-se cu un monstru în dormitor. Din cauza crimelor lui 
Hoyt fusese adus Gabriel la Boston în urmă cu un an. Brusc, își 
dădu seama că Chirurgul era firul comun care-i lega pe ei toți. 

Moore și Gabriel, Jane și Maura. Fuseseră cu toţii atinși, într-un 
fel sau altul, de același rău. 

— Ştiam că Hoyt a răpit-o, spuse Moore. Și nu puteam face 
nimic în privinţa asta. Nu-mi trecea nimic prin cap cum s-o 
salvez. Dacă aș fi putut să-mi dau viaţa mea pentru a ei, aș fi 
făcut-o fără să stau pe gânduri. Dar tot ce puteam face era să 
văd cum se scurg orele. Partea cea mai rea era că știam ce îi 
face. Văzusem autopsiile celorlalte victime. Văzusem fiecare 
tăietură pe care o făcuse cu bisturiul. Așa că da, știu exact cum 
te simţi. Și crede-mă că voi face tot ce-mi stă în puteri ca s-o 
scot pe Jane de acolo teafără. Nu doar pentru că mi-e colegă, 
sau pentru că ești căsătorit cu ea, ci pentru că-i datorez fericirea 
mea. Ea e cea care a găsit-o pe Catherine. Jane e cea care i-a 
salvat viața. 

În cele din urmă, Gabriel îl privi. 

— Cum negociem cu oamenii ăștia? 

— Trebuie să aflam exact ce vor. Știu că sunt prinși acolo. Nu 
au de ales decât să vorbească cu noi, așa că noi continuăm să 
vorbim cu ei. Ai avut de-a face cu alte situaţii de luări de 
ostatici, așa că ești familiarizat cu regulamentul negocierii. Nu s- 
a schimbat, doar pentru că ești de cealaltă parte a baricadei 
acum. Trebuie să scoţi din această ecuaţie pe soţia și emoţiile 
tale. 

— Tu ai putea? 

Tăcerea lui Moore răspunse la întrebare. Bineînțeles că nu 
putea. 

Si nici eu nu pot. 

e TREISPREZECE 


Mila 


Diseară mergem la o petrecere. 

„Mama” ne spune că vor fi acolo oameni importanţi, așa că 
trebuie să arătăm foarte bine. Pentru această ocazie ne-a dat 
haine noi. Eu port o rochie neagră din catifea atât de strâmtă, 
încât abia pot să merg, și trebuie să-mi ridic tivul până sus la 
șolduri ca să mă pot urca în dubiţă. Celelalte fete se urcă lângă 
mine într-un foșnet de mătase și satin și le simt mirosul puternic 
al parfumurilor. Am petrecut ore întregi cu machiajele și acum 
stăm aidoma păpușilor mascate gata să jucăm într-o piesă de 
Kabuki™. Nimic din ceea ce se vede nu este real. Nici genele, 
nici rujul roșu, nici măcar obrajii fardaţi. In dubiţă este frig și 
tremurăm toate așteptând-o pe Olena. 

Şoferul american ţipă pe geam că trebuie să plecăm altfel 
vom întârzia. Într-un final, „Mama” iese din casă, trăgând-o pe 
Olena după ea. Olena se smucește supărată din mâna „Mamei” 
și merge restul drumului de una singură. E îmbrăcată cu o 
rochie lungă și verde din mătase cu un guler înalt tipic 
chinezesc și o crăpătură care-i ajunge până la coapse. Părul ei 
negru unduiește drept și lucios pe umeri. N-am mai văzut 
niciodată o fată atât de frumoasă, și mă uit la ea în timp ce se 
îndreaptă spre dubiţă. Drogurile au calmat-o ca de obicei, au 
făcut-o docilă, dar au ameţit-o și se clatină pe tocuri. 

— Urcă, urcă! ţipă șoferul. 

„Mama” trebuie să o ajute pe Olena să urce în dubiţă. Olena 
se așeză pe locul din fața mea și se prăbușește spre geam. 
„Mama” închide ușa și se urcă lângă șofer. 

— În sfârșit, spune șoferul, și plecăm. 

Știu de ce mergem la petrecerea asta; știu ce se așteaptă de 
la noi. Cu toate astea, e ca o evadare, deoarece e pentru prima 
dată după săptămâni întregi când ne este permis să ieșim din 


11 Kabuki, în limba japoneză, este unul dintre cele trei mari stiluri de teatru japonez. 
(n.tr.). 

casă și îmi întorc capul cu entuziasm spre geam în timp ceo 
luăm pe un drum pietruit. Văd un indicator: DEERFIELD ROAD. 

Mergem cu mașina mult timp. 

Mă uit la indicatoarele de pe marginea drumului, citind 
numele orașelor prin care trecem: RESTON, ARLINGTON și 
WOODBRIDGE. Mă uit la oamenii din alte mașini și mă întreb 
dacă vreunul dintre ei poate citi strigătul de ajutor de pe faţa 
mea. Dacă i-ar păsa cuiva. O șoferiță de pe banda cealaltă se 
uită la mine și pentru o clipă privirile ni se încrucișează. Apoi își 
îndreaptă privirea la drum. Oare ce a văzut cu adevărat? Doar o 
roșcată într-o rochie neagră, ieșind să se distreze. Oamenii văd 
ceea ce vor să vadă. Nu se gândesc niciodată că lucrurile 
îngrozitoare pot părea frumoase. 

Încep să zăresc fâșii de apă, o întindere albastră, în zare. 
Când în sfârșit se oprește dubița, ne aflăm pe un doc unde e 
acostat un iaht impresionant. Nu mă așteptam ca petrecerea din 
seara asta să aibă loc pe un iaht. Celelalte fete își lungesc 
gâturile să-l vadă, curioase să vadă cum arată acest iaht imens 
înăuntru. De asemenea, sunt și puţin speriate. 

„Mama” deschide ușa dubiţei. 

— Acești oameni sunt foarte importanţi. Să fiţi cu zâmbetul pe 
buze și fericite, aţi înţeles? 

— Da, Mamă, răspundem noi. 

— Coborâți. 

În timp ce coborâm din dubiţă, o aud pe Olena spunând încet 
„Să te ia naiba, Mamă”, dar n-o aude nimeni. 

Clătinându-ne pe tocuri, tremurând în rochii, urcăm singure 
pe rampă și apoi pe iaht. Pe punte ne așteaptă un bărbat. După 
felul în care „Mama” aleargă să-l salute, îmi dau seama că acest 
bărbat e cineva important. Ne aruncă o privire superficială și dă 
din cap aprobator. Îi spune în engleză „Mamei”: 

— Du-le înăuntru și dă-le ceva de băut. Vreau să fie vesele 
atunci când sosesc invitaţii. 

— Da, domnule Desmond. 

Privirea bărbatului se oprește asupra Olenei, care se leagănă 
lângă balustradă. 

— O să ne provoace asta din nou probleme? 

— A luat pastilele. O să fie liniștită. 

— Ar trebui să fie. Nu vreau să facă vreo scenă în seara asta. 

— Intraţi! ne ordonă „Mama”. Înăuntru! 

Am luat-o pe un coridor spre cabină, și rămân uimită de ceea 
ce văd. Un candelabru de cristal strălucește deasupra noastră. 
Văd lambriuri din lemn închis la culoare, canapele din piele 
crem. Un barman deschide o sticlă, iar un ospătar într-un sacou 
alb ne aduce pahare cu șampanie. 

— Beţi, spune „Mama”. Găsiţi un loc unde să staţi și fiţi 
vesele. 

Luăm fiecare câte un pahar și ne împrăștiem prin cabină. 

Olena stă pe canapea lângă mine, sorbind șampanie, picior 
peste picior ca să i se vadă coapsele prin despicătura rochiei. 

— Sunt cu ochii pe tine, o avertizează „Mama” pe Olena în 
rusă. 

Olena ridică din umeri. 

— La fel ca și restul. 

Barmanul face un anunţ: 

— Au sosit. 

„Mama” îi aruncă o ultimă privire amenințătoare Olenei, apoi 
se retrage. 

— Vezi cum trebuie să își ascundă faţa grasă? spune Olena. 
Nu vrea nimeni să se uite la ea. 

— Ssst, îi șoptesc eu. Nu ne băga în bucluc. 

— In caz că nu ţi-ai dat seama, drăguța mea Mila, deja 
suntem în bucluc. 

Auzim râsete și salutări cordiale între colegi. Americani. Ușa 
cabinei se deschide, iar fetele sar toate în picioare zâmbindu-le 
celor patru bărbaţi care își fac apariţia. Unul dintre ei este 
gazda, domnul Desmond, cel care ne-a întâmpinat pe punte. Cei 
trei invitați sunt toţi bărbaţi, aranjaţi la patru ace, în costume cu 
cravată. Doi dintre ei sunt tineri și bine făcuţi, bărbaţi care merg 
cu încrederea și graţia atleţilor. Dar al treilea bărbat e mai în 
vârstă, de-o seamă cu bunicul meu, ba chiar mai bătrân, cu 
ochelari cu rame metalice subţiri, părul cărunt și un început de 
chelie. Oaspeţii se uită prin cameră, cercetându-ne cu mare 
interes. 

— Văd c-ai adus prospături, spune bărbatul mai în vârstă. 

— Ar trebui să mai treci pe la noi pe acasă, Carl. Să vezi ce 
avem. 

Domnul Desmond face semn către bar. 

— Ceva de băut, domnilor? 

— Un scotch ar fi bun, spune bărbatul vârstnic. 

— Dar tu, Phil? Richard? 

— Pentru mine la fel. 

— Șampania aia ar fi perfectă. 

Motoarele iahtului încep să huruie. Mă uit pe fereastră și văd 
că ne îndepărtăm, ieșind în larg pe râu. La început bărbaţii nu ni 
se alătură. În schimb, stau pe lângă bar, sorbind din băuturi, 
vorbind între ei. Eu și Olena înţelegem engleza, dar celelalte 
fete nu știu decât puţin, iar zâmbetele mecanice se transformă 
în priviri plictisite. Bărbaţii discută despre afaceri, îi aud vorbind 
despre contracte, licitaţii, starea drumurilor și accidente grave. 
Cine se bate cu cine pentru contracte și pentru ce sumă. Acesta 
este adevăratul scop al petrecerii: mai întâi afacerile, apoi 
plăcerea. Işi termină băuturile, iar barmanul le mai toarnă un 
rând. Câteva glume la sfârșit înainte să le-o tragă târfelor. Văd 
cum strălucesc verighetele pe degetele oaspeţilor, și mi-i 
imaginez pe acești bărbaţi făcând dragoste cu soțiile lor în 
paturi mari cu așternuturi curate. Soţiile habar nu au ce fac soţii 
lor, în alte paturi, fetelor ca mine. 

Acum bărbaţii se uită la noi, iar mâinile încep să-mi transpire, 
anticipând chinul serii. Cel vârstnic se tot uită la Olena. 

Ea îi zâmbește și îmi șoptește în rusă: 

— Ce porc. Mă întreb dacă grohăie când îi vine. 

— Te poate auzi, îi șoptesc. 

— Nu înţelege nicio boabă. 

— N-ai de unde să știi. 

— Uite, zâmbește. Crede că îţi spun cât e de chipeș. 

Bărbatul își pune paharul gol pe masă și vine spre noi. Cred 
că își dorește să fie cu Olena, așa că mă ridic să-i fac loc pe 
canapea. Dar se întinde după încheietura mea și mă oprește. 

— Bună. Vorbești engleză? 

Eu aprob; mi s-a uscat prea tare gâtul ca să îi răspund. Mă uit 
la el cu groază. Olena se ridică de pe canapea, îmi aruncă o 
privire compătimitoare și pleacă. 

— Câţi ani ai? 

— Am... am șaptesprezece. 

— Arăţi mult mai tânără. 

Pare dezamăgit. 

— Ei, Carl, strigă domnul Desmond. De ce nu o iei lao 
plimbare? 

Ceilalţi doi invitaţi și-au ales deja însoţitoarele. Unul din ei o 
conduce deja pe Katya pe unul dintre holuri. 

— Orice cabină e bună, adaugă gazda noastră. 

Carl se uită la mine. Mă apucă de mijloc cu mâna și mă 
îndrumă pe un hol. Mă bagă într-o cabină frumoasă, placată cu 
lemn bine lustruit. Mă retrag, inima bătându-mi cu putere în 
timp ce încuie ușa. Când se întoarce la mine, văd că are o 
umflătură în pantaloni. 

— Ştii ce ai de făcut. 

Dar nu știu; habar nu am la ce se așteaptă, astfel încât sunt 
șocată de lovitura bruscă. Palma lui mă trimite în genunchi și 
mă îngrămădesc la picioarele lui, zăpăcită. 

— Nu auzi? Târfă proastă. 

Dau din cap, coborându-mi privirea, uitându-mă în podea. 
Brusc înţeleg care e jocul, după ce tânjește. 

— Am fost foarte rea, îi șoptesc. 

— Trebuie să fii pedepsită. 

„Dumnezeule. Sper să se termine repede.” 

— Spune-o! 

— Trebuie să fiu pedepsită. 

— Dezbracă-te. ă 

Tremurând, îngrozită să nu fiu lovită din nou, mă supun. Imi 
deschei fermoarul rochiei, îmi dau jos ciorapii și chiloţii. Mă uit în 
jos; o fată bună trebuie să fie cuviincioasă. În timp ce mă întind 
pe pat, nu scot niciun sunet, desfăcându-mi picioarele în fața lui, 
fără niciun fel de împotrivire, pur și simplu cu supunere. 

În timp ce se dezbracă, se uită la mine, savurând priveliștea 
de carne supusă. Îmi înghit scârba când se urcă pe mine, 
mirosind a scotch. Închid ochii și mă concentrez asupra 
huruitului motoarelor, asupra apei stropind barca. Plutesc 
deasupra corpului meu, fără să simt nimic atunci când intră în 
mine, felul în care grohăie și ejaculează. 

După ce a terminat, nici măcar nu așteaptă să mă îmbrac. Se 
ridică pur și simplu, se îmbracă și iese din cabină. Incet, mă 
ridic. Motoarele bărcii nu se mai aud așa tare. Privind pe geam, 
văd că ne întoarcem spre uscat. Petrecerea s-a terminat. 

Până când ajung în cabină, vasul e deja ancorat, iar oaspeţii 
au plecat deja. Domnul Desmond e la bar, bând restul de 
șampanie, iar „Mama” își adună fetele. 

— Ce ţi-a spus? mă întreabă ea. 

Ridic din umeri. Simt cum Desmond mă studiază și mi-e frică 
să nu spun ceva greșit. 

— De ce te-a ales pe tine? Ţi-a zis? 

— M-a întrebat doar câţi ani am. 

— Asta-i tot? 

— Doar asta l-a interesat. 

„Mama” se întoarce spre domnul Desmond, care ne-a urmărit 
pe amândouă cu interes. 

— Vezi? Ți-am spus eu. Mereu o alege pe cea mai tânără din 
cameră. Nu-l interesează aspectul fizic. Dar le vrea tinere. 

Domnul Desmond meditează asupra acestui lucru pentru 
câteva clipe și aprobă. 

— Cred că va trebui să avem grijă să fie mulţumit. 

e 

Olena se trezește și mă vede stând la fereastră, privind 
printre gratii. Am deschis fereastra, iar aerul rece năvălește 
înăuntru, dar nu-mi pasă. Vreau doar să inspir aer curat. Vreau 
să-mi purific plămânii și sufletul. 

— Este foarte frig, spune Olena. Inchide fereastra. 

— Mă sufoc. 

— E foarte frig aici. Se duce la fereastră și o închide. Nu pot să 
dorm. 

— Nici eu, îi șoptesc. 

La lumina lunii care strălucește prin fereastra murdară, mă 
studiază. În spatele nostru, una dintre fete scâncește în somn. În 
întuneric ascultăm cum respiră, și brusc nu mai e suficient aer în 
cameră pentru mine. Mă chinui să respir. Trag de fereastră 
încercând să o deschid, dar Olena o ţine închisă. 

— Încetează, Mila. 

— Mor. 

— Ești isterică. 

— Te rog s-o deschizi. Deschide-o! 

Încep să suspin cu mâinile pe fereastră. 

— Vrei s-o trezești pe „Mama”? Vrei să ne bagi pe toate în 
bucluc? 

Mâinile mi se strâng dureros ca niște gheare și nici măcar nu 
pot să strâng zăvorul ferestrei. Olena mă apucă de încheietură. 

— Ascultă. Vrei să iei o gură de aer? Te duc eu, dar trebuie să- 
ţi ţii gura. Celelalte nu trebuie să afle. 

Sunt prea panicată ca să-mi pese ce spune. Îmi cuprinde fața 
cu mâinile, forțându-mă să mă uit la ea. 

— N-ai văzut asta, îmi șoptește. 

Apoi scoate ceva din buzunar, ceva care licărește în întuneric. 

O cheie. 

— Cum de-ai... 

— Ștt. 

Apucă pătura de pe patul ei și mă trage de lângă celelalte 
fete, spre ușă. Se oprește și le mai aruncă o privire, să se 
asigure că dorm, apoi bagă cheia în broască. Ușa se deschide și 
mă trage pe hol. 

Sunt uimită. Brusc am uitat că mă sufoc, caci am ieșit din 
închisoare; suntem libere. Mă întorc spre scări să-mi iau zborul, 
dar mă trage imediat. 

— Nu pe acolo. Nu putem ieși. Nu pot să descui ușa din faţă. 
Doar „Mama” are cheia. 

— Atunci încotro? 

— Îți arăt imediat. 

Mă conduce pe coridor. Aproape că nu văd nimic. Am 
încredere deplină în ea, lăsând-o să mă conducă printr-o ușă. 
Luna strălucește prin fereastră, iar ea plutește ca o stafie prin 
dormitor, trage un scaun și îl așază încet în mijlocul camerei. 

— Ce faci? 

Nu-mi răspunde, în schimb se întinde spre tavan. O trapă se 
deschide scârțâind deasupra capului ei și o scară coboară din 
ea. 

— Unde duce? întreb eu. 

— Voiai aer curat, nu? Hai să găsim, zice ea urcând scara. 

O urmez și mă caţăr în pod. Prin singura fereastră luminează 
luna și văd umbrele cutiilor și ale vechilor piese de mobilier. Aici 
sus aerul este stătut; nu e deloc curat. Olena deschide fereastra 
și iese. Brusc îmi dau seama: fereastra asta nu are gratii. Când 
scot capul afară, înţeleg de ce. Strada e prea departe sub noi. 
Nu putem ieși pe aici; o săritură ar însemna sinucidere curată. 

— Deci? spune Olena. Nu ieși și tu afară? 

Intorc capul și văd că stă pe acoperiș, aprinzându-și o ţigară. 
Mă uit în jos la pământ, e atât de departe, iar mâinile încep să 
îmi transpire la gândul ieșirii pe acoperiș. 

— Nu fi speriată, îmi spune Olena. Nu-i nimic. Cel mai rău 
lucru care se poate întâmpla e să cazi și să-ți rupi gâtul. 

Țigara îi lucește, și simt mirosul fumului în timp ce expiră. Nu 
e deloc agitată. În acest moment vreau să fiu exact ca ea, fără 
frică. 

les pe fereastră, merg cu grijă pe pervaz și, cu o ușoară 
răsuflare, mă așez lângă ea pe acoperiș. Scutură pătura și ne-o 
pune pe umeri astfel încât să stăm, una într-alta, sub o mantie 
călduroasă din lână. 

— E secretul meu, îmi spune ea. Ești singura în care mă 
încred că-l va păstra. 

— De ce eu? 

— Katya m-ar vinde pentru o cutie de bomboane de ciocolată. 
lar Nadia e prea proastă să-și ţină gura închisă. Dar tu ești altfel. 

Se uită la mine cu o privire grijulie. Aproape tandră. 

— Oi fi tu speriată ca un iepure, dar nu ești proastă și nici 
trădătoare. 

Lauda ei mă face să roșesc, iar placerea simțită e mai bună 
decât orice drog. Mai bună decât dragostea. Brusc, mă gândesc, 
cu nesăbuinţă: „Aș face orice pentru tine, Olena”. Mă așez mai 
aproape de ea, căutându-i căldura. Am avut parte doar de 
pedepse din partea trupurilor de bărbaţi. Dar cel al Olenei oferă 
alinare, are forme delicate și părul ei îmi mângâie faţa 
asemenea satinului. Mă uit cum îi lucește ţigara și cu câtă 
eleganţă scutură scrumul. 

— Vrei un fum? mă întreabă oferindu-mi ţigara. 

— Nu fumez. 

— Eh. Oricum nu îţi face bine, îmi spune trăgând încă un fum. 
Nici mie nu-mi face bine, dar nu o să le risipesc. 

— De unde le ai? 

— De pe iaht. Am luat un pachet întreg și nu a observat 
nimeni. 

— Le-ai furat? 

Râde. 

— Eu fur o mulţime de lucruri. Cum crezi că am făcut rost de 
cheie? „Mama” crede că a pierdut-o, vacă proastă. 

Olena mai trage un fum, iar faţa ei îi strălucește portocaliu. 

— Asta făceam la Moscova. Eram foarte bună. Dacă vorbești 
engleza, îţi dau voie în orice hotel unde poţi să faci câteva 
șmecherii. Alegi câteva buzunare. Expiră fum. De asta nu mă 
pot întoarce acasă. Acolo mă cunosc toți. 

— Dar nu vrei? 

Ridică din umeri și scutură scrumul. 

— Nu mă așteaptă nimic acolo. De-aia am plecat. 

Mă uit în sus, la cer. Stelele sunt aidoma unor punctuleţe de 
lumină. 

— Nici aici nu e nimic. N-am știut că va fi așa. 

— Te gândești să fugi, nu-i așa Mila? 

— Tu nu? 

— Și la cine te întorci acasă? Crezi că familia te va vrea înapoi 
după ce vor afla ce ai făcut aici? 

— E doar bunica. 

— Și ce-o să faci în Kryvicy dacă ţi se vor îndeplini toate 
dorinţele? O să fii bogată, o să te măriţi cu un om bun? 

— N-am niciun vis, îi șoptesc eu. 

— E mai bine așa. Olena râde sec. Atunci nu ai de ce să fii 
dezamăgită. 

— Dar orice, oriunde e mai bine decât aici. 

— Chiar crezi? 

Se uită la mine. 

— Cunosc o fată care a fugit. Eram la o petrecere, precum cea 
din seara asta, acasă la domnul Desmond. S-a căţărat pe o 
fereastră și a fugit. Așa au început pentru ea problemele. 

— De ce? 

— Ce mănânci acolo? Unde stai? Dacă nu ai acte, nu ai cum 
să supraviețuiești decât făcând șmecherii, ceea ce poţi face și 
aici. Într-un final s-a dus la poliţie și știi ce s-a întâmplat? Au 
deportat-o înapoi în Belarus. Olena scoate un fuior de fum și se 
uită la mine. Să nu ai încredere în poliţie. Nu sunt prietenii tăi. 

— Dar a scăpat. S-a întors acasă. 

— Ştii ce se întâmplă dacă fugi și te întorci acasă? Te vor găsi 
acolo și îţi vor găsi și familia. Și când vă găsesc, mai bine ați fi 
morţi. Olena își stinse ţigara. Aici poate fi un iad, dar cel puţin 
nu te jupoaie de vie, așa cum i-au făcut ei. 

Tremur, dar nu din cauza frigului. Mă gândesc iar la Anja. 
Mereu mă gândesc la săraca Anja, care a încercat să fugă. Mă 
întreb dacă trupul ei se află încă în deșert, dacă a putrezit. 

— Atunci nu ai de ales, șoptesc eu. Nu ai deloc de ales. 

— Bineînţeles că ai. Joci după cum cântă ei. Ţi-o tragi cu 
câţiva bărbaţi în fiecare zi, le dai ce vor. În câteva luni, un an, 
„Mama” primește un nou transport de fete, și deja ești marfă 

veche. Atunci te lasă să pleci. Atunci devii liberă. Dar dacă 
încerci mai întâi să fugi, atunci trebuie să te dea drept exemplu. 

Se uită la mine. Tresar atunci când se întinde brusc și îmi 
atinge faţa, stând cu mâna pe obrazul meu. Degetele ei îmi 
încălzesc pielea. 


— Rămâi în viaţă, Mila, îmi spune ea. N-o să dureze prea mult. 

e PAISPREZECE 


Chiar și pentru standardele înalte din Beacon Hill, casa era 
impunătoare, cea mai mare de pe o stradă cu case distinse care 
au adăpostit generaţii de brahmani bostonezi!?. Era pentru 
prima dată când Gabriel vizita această casă, și în alte 
împrejurări s-ar fi oprit pe aleea pavată să admire, în lumina 
slabă a zilei, sculpturile de pe ușă, decoraţiunile din fier și 
ciocănelul fantezist din alamă de pe ușa de la intrare. Astăzi 
însă, nu îi stătea mintea la arhitectură; nu se opri pe alee, ci se 
grăbi pe trepte și sună la sonerie. 

Îi deschise o femeie tânără care purta ochelari cu rame de 
baga, măsurându-l din priviri. „Ultimul gardian al ușii”, se gândi 
el. Nu o mai întâlnise pe această asistentă până acum, dar se 
potrivea tiparului unei angajate de la Conway; deșteaptă, 
eficientă - probabil studiase la Harvard. Pe Deal li se spunea 
„intelectualii de Conway”, femeile și bărbaţii cunoscuţi pentru 
inteligenţa lor și pentru loialitatea absolută faţă de senator. 

— Sunt Gabriel Dean, spuse el. Senatorul Conway mă 
așteaptă. 

— Toată lumea vă așteaptă în birou, agent Dean. 

Toată lumea? 

— Urmaţi-mă. 

Se întoarse și îl conduse sprintenă pe hol, tocurile ei joase și 
practice tocănind pe parchetul din stejar închis la culoare în 
timp ce treceau pe lângă o serie de portrete atârnate pe perete: 
un străbunic cu figură aspră pozat la biroul lui. Un bărbat cu o 
perucă albă și îmbrăcat cu o robă neagră de judecător. Un al 
treilea, stând în fața unei draperii din catifea verde. Pe acest 
hol, era etalat neamul distins al lui Conway, neam pe care 
evitase în mod deliberat să-l expună în casa din Georgetown, 
unde sângele albastru era o îndatorire politică. 

Femeia bătu încet la ușă, apoi își băgă capul în cameră. 

— A sosit agentul Dean. 


12 În original, Boston Brahmins. Acest termen se referă la familiile care fac parte din 
pătura socială superioară de yankei cu un stil de viaţă diferit, care s-au dovedit a fi 
extrem de influenţi în artă, cultură, știință, politică, afaceri, precum și în mediul 
academic. (n.tr.). 

— Mulţumesc, Jillian. 

Gabriel păși înăuntru, iar ușa se închise încet în spatele lui. 
Senatorul se ridică de la biroul din lemn de cireș ca să-l salute. 
Deși avea peste șaizeci de ani și părul cărunt, Conway se 
deplasa cu agerimea și agilitatea unui pușcaș marin. Își 
strânseră mâinile cu putere, ca doi bărbaţi care au fost amândoi 
în misiuni de luptă și se respectau reciproc pentru acest lucru. 

— Cum reziști? îl întrebă Conway atent. 

Era cea mai blândă întrebare, iar lacrimile apărură în ochii lui 
Gabriel. 

Işi drese glasul. 

— Adevărul e că încerc din greu să nu-mi pierd minţile, 
recunoscu el. 

— Am înțeles că s-a dus la spital azi de dimineață. 

— Trebuia să nască săptămâna trecută. | s-a rupt apa azi- 
dimineață și... 

Tăcu,  înroșindu-se. Conversația vechilor soldați rareori 
includea detalii intime cu privire la anatomia soțiilor. 

— Deci trebui s-o scoatem de acolo cât mai repede cu putință. 

— Da, domnule. „Nu doar repede, ci și în viață.” Sper să-mi 
poți spune exact ce se întâmplă aici, pentru că poliția din Boston 
habar nu are. 

— Mi-ai făcut destule favoruri de-a lungul anilor, agent Dean. 
Voi face tot ce-mi stă în puteri, îţi promit. 

Se întoarse, gesticulând spre piesele de mobilier așezate cu 
faţa spre un șemineu masiv. 

— Poate că domnul Silver, aici de faţă, te poate ajuta. 

Pentru prima dată, Gabriel își întoarse atenţia spre omul care 
stătea liniștit în fotoliul din piele, și pe care nu-l observase până 
atunci. Bărbatul se ridică, iar Gabriel își dădu seama cât de 
neobișnuit de înalt era, cu părul negru care prevestea un 
început de chelie și ochi blajini care priveau printr-o pereche de 
ochelari de profesor. 

— Nu cred că vă cunoașteţi, spuse Conway. Acesta este David 
Silver, director adjunct al Serviciului Naţional de Informații. Abia 
a venit de la Washington. 

„Ce surpriză”, se gândi Gabriel în timp ce-i strânse mâna lui 
David Silver. Directorul Serviciului Naţional de Informaţii (DNI) 
era un post foarte înalt la nivelul Cabinetului, cu autoritate peste 
orice agenţie de informaţii din ţară, de la Biroul Federal de 

Investigaţie și Serviciul de Informaţii al Apărării, până la CIA, iar 
David Silver era directorul adjunct al DNI. 

— Cum am aflat de această situaţie, începu Silver, directorul 
Wayne m-a rugat să vin aici. Casa Albă nu crede că e o situaţie 
obișnuită de luare de ostatici. 

— Ce-o fi însemnând obișnuită în ziua de azi, adăugă Conway. 

— Avem deja o linie directă către biroul comandantului 
poliţiei, spuse Silver. Suntem cu ochii pe investigația făcută de 
Departamentul de Poliţie din Boston, dar senatorul Conway mi-a 
spus că aveţi informaţii suplimentare care ar putea influenţa 
modul în care ar trebui să abordăm această situaţie. 

Conway arătă spre canapea. 

— Haideţi să luăm loc. Avem multe de discutat. 

— Aţi spus că nu credeţi că avem de-a face cu o luare 
obișnuită de ostatici, spuse Gabriel așezându-se pe canapea. 
Nici eu nu cred, și nu din cauză că soţia mea e captivă. 

— Ce vi se pare diferit? 

— În afară de faptul că prima care a luat ostatici este o 
femeie? Că avea un compatriot înarmat care a intrat să i se 
alăture? În afară de faptul că a transmis în direct ceea ce pare 
să fi fost un cod de activare? 

— Toate lucrurile care l-au îngrijorat pe directorul Wayne, 
spuse Silver. Plus că mai este încă un detaliu care ne 
îngrijorează. Trebuie să recunosc că nu mi-am dat seama de 
semnificaţie atunci când am auzit prima dată înregistrarea. 

— Ce înregistrare? 

— Telefonul pe care l-a dat la postul de radio. Am rugat un 
lingvist de la Apărare să analizeze conversaţia. Gramatica ei era 
perfectă - aproape prea perfectă. Fără contrageri, fără jargon. 
Femeia nu este cu siguranță americancă, ci născută în 
străinătate. 

— Negociatorul poliţiei din Boston a ajuns la aceeași 
concluzie. 

— Asta e partea care ne îngrijorează cel mai mult. Dacă 
asculți cu atenţie ceea ce spune - cu precădere propoziţia pe 
care a folosit-o, „zarurile au fost aruncate” - poţi auzi accentul. 
Cred că e rusesc sau ucrainean, sau vreo altă limbă vorbită în 
estul Europei. E imposibil să-i aflăm originile exacte, dar 
accentul e slav. 

— Asta a îngrijorat Casa Albă, spuse Conway. 

Gabriel se încruntă. 

— Se gândesc la terorism? 

— În special, cecen, interveni Silver. Nu știm cine este femeia 
asta sau cum a ajuns în ţară. Știm că cecenii folosesc femei 
compatrioate în atacurile lor. In atacul de la teatru din Moscova, 
mai multe femei purtau explozibil. Apoi au fost cele două 
avioane care s-au prăbușit în sudul Rusiei acum câţiva ani, după 
ce au decolat din Moscova. Credem că amândouă s-au prăbușit 
din cauza pasagerelor care aveau bombe la ele. Problema e că 
acești teroriști folosesc femei pentru a ataca. De asta se teme 
directorul serviciilor secrete, că avem de-a face cu oameni care 
nu sunt interesaţi să negocieze. S-ar putea să fie pregătiţi să 
moară spectaculos. 

— Cecenia are divergențe cu Moscova, nu cu noi. 

— Războiul împotriva terorii este global. Tocmai de aceea s-a 
înfiinţat biroul DNI - să ne asigurăm că evenimentele din 11 
septembrie nu se vor mai repeta. Treaba noastră e să asigurăm 
colaborarea între toate agenţiile, și nu să lucreze una împotriva 
celeilalte, așa cum se mai întâmplă uneori. Gata cu rivalitatea, 
gata cu spioni contra spioni. Suntem toți implicaţi în treaba asta. 
Și suntem cu toţii de acord că portul din Boston e o ţintă 
tentantă pentru teroriști. Ar putea alege depozitele de 
combustibil sau un petrolier. O barcă plină cu explozibil ar putea 
produce o catastrofă. 

Tăcu. 

— Femeia asta care a luat ostatici a fost găsită în apă, nu-i 
așa? 

— Agent Dean, pari neconvins. Ce te frământă? întrebă 
Conway. 

— Vorbim despre o femeie care a fost implicată forțat în 
această situaţie, în mod accidental. Știţi că a fost adusă la 
morgă ca fiind victimă a unui înec și a fost dusă la spital după ce 
s-a trezit? 

— Da, confirmă Silver. E o poveste ciudată. 

— A acţionat singură... 

— Nu mai e singură. Acum are un partener. 

— Asta nu prea sună a atac terorist premeditat. 

— Nu spunem că această luare de ostatici a fost premeditată. 
Au fost obligaţi de împrejurări. Probabil a început ca un 
accident. Poate că a căzut peste bord în timp ce era adusă 

clandestin în ţară. S-a trezit la spital, și-a dat seama că va fi 
luată la întrebări de către autorităţi și a intrat în panică. Ar 
putea fi doar un braţ al unei caracatiţe, o parte a unei operaţiuni 
de amploare. O operaţiune care a fost acum expusă prematur. 

— Joseph Roke nu e rus, e american. 

— Da, știm câte ceva despre domnul Roke din dosarul său, 
interveni Silver. 

— Nu prea pare a fi un simpatizant cecen. 

— Ştiai că domnul Roke a fost antrenat în armată cum să 
folosească explozibil? 

— La fel au fost antrenați mulţi alţi soldaţi care nu s-au trezit 
teroriști. 

— Domnul Roke are de asemenea antecedente de 
comportament antisocial. Probleme disciplinare. Știaţi asta? 

— Știu că a fost dat afară în mod dezonorabil. 

— Pentru că a lovit un superior, agent Dean. Pentru că a 
nesocotit ordinele primite. S-a pus în discuţie și o problemă 
emoțională. Un psihiatru al armatei a luat în calcul schizofrenia 
paranoică. 

— A fost tratat pentru acest lucru? 

— Roke a refuzat orice fel de tratament. După ce a părăsit 
armata, a devenit foarte retras. Vorbim despre un tip precum 
Unabomber”, care s-a retras din societate și a început să 
nutrească sentimente de dușmănie. Pentru Roke erau mereu 
conspirații guvernamentale, mania persecuției. Este un om 
foarte înverșunat care crede că guvernul l-a maltratat. Le-a scris 
celor de la FBI o mulţime de scrisori despre teoriile lui cum că ei 
ar avea un dosar special despre el. 

Silver se întinse după un dosar de pe măsuţă și i-l dădu lui 
Gabriel. 

— O mostră a scrisului său. E o scrisoare trimisă FBl-ului în 
iunie 2004. 

Gabriel deschise dosarul și citi scrisoarea. 


v-am prezentat atâtea cazuri de infarct care au 
fost în mod secret induse de PRC-25 amestecat cu 


13 Dr. Theodore John „Ted” Kaczynski, cunoscut ca Unabomber, este un matematician, 
critic și anarhist american, ţinta uneia dintre cele mai costisitoare investigaţii ale FBI- 
ului. Unabomber a fost implicat în atacuri cu bombă care s-au întins pe o perioadă de 
douăzeci de ani, omorând trei oameni și rănind alţi douăzeci și trei. (n.tr.). 

tutun aprins. Din această combinație, după cum 
Departamentul de Apărare știe foarte bine, rezultă un 
gaz mortal. O mulțime de veterani au fost omorâți 
astfel, așa că Administratia Veteranilor poate 
economisi milioane de dolari din costurile îngrijirilor 
medicale. Nu e nimeni la FBI căruia să-i pese? 


— Aceasta este doar una dintre scrisorile aiurite pe care le-a 
trimis Biroului, congresmenului său, ziarelor, posturilor de 
televiziune. Cei de la Washington Post au primit atât de multe 
dintre prostiile lui paranoice, încât aruncă tot ce are numele lui. 
După cum observați din mostră, omul e inteligent. E vorbăreț și 
e convins că guvernul e malefic. 

— De ce nu se află sub supraveghere psihiatrică? 

— Nu este considerat nebun, deși toată lumea poate vedea cu 
ușurință că e dus cu pluta. 

— Teroriștii nu ar recruta o persoană care suferă de psihoză. 

— Ar face-o dacă s-ar dovedi folositor. 

— Nu-i poți controla. Nu poţi să știi ce vor face. 

Dar îi poți incita la violență. Poţi să le întărești convingerile că 
propriul guvern e împotriva lor. Și le poţi folosi abilităţile. O fi 
Roke paranoic, dar se pricepe la explozibili. Acesta este un 
singuratic ranchiunos cu pregătire militară. Cel mai bun recrut 
terorist, agent Dean. Până nu avem dovezi contrare, trebuie să 
considerăm că această situaţie implică securitatea naţională. Nu 
credem că poliţia din Boston se poate descurca fără ajutor. 

— De aceea John Barsanti e aici. 

— Cine? 

Silver păru nedumerit. 

— Agentul Barsanti de la biroul directorului adjunct al FBI. 
Biroul nu trimite de obicei pe cineva direct de la Washington 
atunci când există o filială la care să apeleze. 

— Nu știam că a intervenit și FBl-ul, spuse Silver. 

Acest lucru îl sperie pe Gabriel. Biroul DNI avea autoritate 
asupra FBI; Silver cu siguranţă ar fi știut despre implicarea lui 
Barsanti. 

— FBl-ul nu se va ocupa de operaţiunea de salvare, zise 
Silver. Am autorizat o trupă specială antitero din cadrul Diviziei 
de Ajutor Strategic!“. 

Gabriel îl privi uluit. 

— Aduceţi o echipă de la Pentagon? O operaţiune militară pe 
pământ american? 

Senatorul Conway interveni: 

— Știu că sună ilegal, agent Dean, dar există o directivă 
recentă intitulată JES  Conplan 0300-97 care autorizează 
Pentagonul să folosească trupe militare antitero în ţara noastră 
atunci când chiar este nevoie. Este atât de nouă, încât 
majoritatea oamenilor habar nu au de ea. 

— Și credeţi că e o idee bună? 

— Sincer? Senatorul oftă. Mă sperie cumplit. Dar directiva e 
ca la carte. Armata poate interveni. 

— Are un motiv întemeiat, zise Silver. În caz că nu v-aţi dat 
seama, țara noastră e atacată. Asta e șansa noastră de a 
distruge acest cuib înainte de a ne ataca, înainte de a pune în 
primejdie vieţile oamenilor. La o scară mai mare acesta s-ar 
putea dovedi a fi un accident norocos. 

— Norocos? _ 

Prea târziu, Silver își dădu seama de insensibilitatea sa. Işi 
întinse mâna pentru a se scuza. 

— Îmi cer scuze, am spus o prostie. Sunt atât de concentrat 
pe ceea ce trebuie să fac încât văd doar în faţă. 

— V-ar putea limita viziunea asupra acestei situaţii. 

— Ce vreţi să spuneţi? 

— Vă uitaţi la această luare de ostatici și vă gândiţi automat 
la terorism. 

— Trebuie s-o iau în calcul. Ej ne-au forţat să avem această 
atitudine. Să nu uitaţi acest lucru. 

— Și de aceea excludeţi celelalte posibilităţi? 

— Sigur că nu. Este foarte posibil să avem de-a face cu niște 
nebuni. Doi oameni care încearcă să evite a fi prinși după ce au 
împușcat un poliţist din New Haven. Ne-am gândit și la această 
ipoteză. 

— Cu toate astea, vă gândiţi la terorism. 


14 În original, Strategic Support Branch. Este o agenţie creată de Departamentul 
Apărării împreună cu Agenţia de Informaţii a Apărării și CIA. Misiunea ei este de a 
interveni în operaţiunile de teren pentru combaterea terorismului. (n.tr.). 

— Domnul Wayne așa crede. Ca director al informaţiilor 
naţionale, își ia slujba foarte în serios. 

Conway îl urmărise pe Gabriel, observându-i reacţiile. 

— Văd că ai probleme cu ipoteza terorismului. 

— Cred că e prea simplu, spuse Gabriel. 

— Care-i explicaţia dumneavoastră? Ce urmăresc oamenii 
ăștia? întrebă Silver. 

Se așeză iar pe scaun, picior peste picior, cu mâinile pe 
mânere. Nu se putea vedea nicio urmă de încordare pe corpul 
său deșirat. „Nu-l interesează ceea ce cred eu, își zise Gabriel; 
deja s-a hotărât.” 

— Incă nu am un răspuns, zise Gabriel. Ceea ce am este o 
sumă de detalii deconcertante pe care nu le pot explica. De 
aceea l-am sunat pe senatorul Conway. 

— Ce detalii? 

— Tocmai ce am asistat la autopsia agentului de pază de la 
spital, omul pe care necunoscuta noastră l-a împușcat mortal. 
Se pare că nu era angajat al spitalului. Nu știm cine era. 

— L-au căutat după amprente? 

— Nu figurează în AFIS. 

— Deci nu are cazier. 

— Nu. Nu figurează în niciuna dintre bazele de date în care l- 
am căutat. 

— Nu toată lumea are amprentele la dosar. 

— Omul ăsta a intrat în spital cu o armă cu cartușe duble. 

— Asta-i o surpriză, spuse Conway. 

— Ce înseamnă cartuș dublu? întrebă Silver. Eu sunt doar 
avocat, așa că va trebui să-mi explicaţi. Mă tem că sunt 
neștiutor când vine vorba de arme. 

— Este un tip de muniţie în care se pune mai mult de un glonţ 
într-un cartuș, spuse Conway. Este conceput pentru a omori în 
cât mai scurt timp. 

— Doar am vorbit la Laboratorul Balistic din cadrul 
Departamentului de Poliţie din Boston, spuse Gabriel. Au găsit 
un cartuș în camera de spital. Este un M-198. 

Conway se uită uimit la el. 

— Fabricat de armata americană. Nu te-ai aștepta ca un 
agent de pază să aibă în dotare așa ceva. 

— Un agent de pază fa/s. Gabriel căută în buzunarul de la 
piept și scoase o bucată de hârtie împăturită. O desfăcu. Aici se 
află următorul detaliu care mă interesează. 

— Ce-i asta? întrebă Silver. 

— Asta e schiţa pe care am făcut-o la autopsie. E un tatuaj de 
pe spatele bărbatului. 

Silver întoarse hârtia spre el. 

— Un scorpion? 

— Da. 

— Vreţi să-mi explicaţi ce semnificaţie are asta? Pot să pun 
pariu că există o mulţime de oameni care au tatuat un scorpion. 

Conway se întinse după schiță. 

— Ai spus că avea asta tatuat pe spate? Și nu l-am putut 
identifica pe acest bărbat? 

— N-am găsit nimic de pe urma amprentelor. 

— Mă mir că nu le are la dosar. 

— De ce? întrebă Silver. 

Gabriel se uită la el. 

— Este posibil ca acest bărbat să fie militar. 

— Poţi să-ţi dai seama de asta doar uitându-te la tatuajul lui? 

— Nu e doar tatuajul. 

— Ce e atât de special la acesta? 

— Nu îl are pe mână, ci pe spate. Pușcașii marini îl numesc 
„etichete pe carnea de pe trunchi” deoarece sunt folositoare la 
identificarea ta. Într-o explozie există riscul de a-ți pierde 
extremităţile, așa că mulți soldaţi aleg să se tatueze pe piept 
sau pe spate. 

Silver se strâmbă. 

— Un motiv morbid. 

— Dar practic. 

— Și scorpionul? Are vreo semnificaţie? 

— Numărul 13 mi-a atras atenţia, spuse Gabriel. Se poate 
vedea aici, încercuit de ac. Cred că se referă la Lupta 
Treisprezece. 

— E o unitate militară? 

— Corpul expediționar al Pușcașilor Marini, antrenați pentru 
misiuni speciale. 

— Vreţi să spuneţi că acest bărbat este un fost pușcaș marin? 

— Nu ești niciodată un fost pușcaș marin, remarcă Conway. 

— Aa. Sigur, se corectă Silver. E un pușcaș marin mort. 

— Și asta ne duce la detaliul care mă deranjează cel mai mult, 
zise Gabriel. Faptul că amprentele lui nu sunt în nicio bază de 
date. Acest bărbat nu are niciun dosar militar. 

— Atunci poate că vă înșelați în privinţa semnificației acestui 
tatuaj și a cartușului dublu. 

— Sau poate că am dreptate și amprentele lui au fost șterse 
în mod deliberat din sistem pentru a-l face invizibil în faţa legii. 

Se lăsă tăcerea. 

Silver își deschise ochii larg dându-și seama de ceea ce 
Gabriel insinua. 

— Vă referiţi la faptul că una dintre agenţiile noastre i-a șters 
amprentele? 

— Pentru a ascunde o misiune sub acoperire pe teritoriul ţării 
noastre. 

— Pe cine acuzaţi? CIA, armata? Dacă a fost unul de-al nostru, 
mie nu mi s-a spus nimic. 

— Oricine ar fi fost acest bărbat și pentru oricine ar fi lucrat, 
acum este clar că el și asociatul său au apărut în acea cameră 
de spital pentru un anumit motiv. 

Gabriel se uită la Conway. 

— Dumneavoastră faceţi parte din Comitetul pentru serviciile 
de informaţii al Senatului. Aveţi surse. 

— Nu știu nimic despre acest lucru, spuse Conway clătinând 
din cap. Dacă una dintre agenţiile noastre a ordonat ca acea 
femeie să fie omorâtă, atunci se va isca un scandal monstru. Un 
asasinat pe teritoriul Statelor Unite? 

— Dar acest asasinat a eșuat, spuse Gabriel. Înainte să 
termine, dr. Isles intră peste ei. Nu numai că ţinta a supraviețuit, 
dar a luat și ostatici pe deasupra. Acest eveniment e foarte 
mediatizat. O greșeală a serviciilor secrete, care va ajunge pe 
prima pagină. Toate lucrurile vor ieși la suprafață, așa că dacă 
știți ceva, aţi face bine să-mi spuneţi. Cine este această femeie, 
și de ce guvernul o vrea moartă? 

— Asta e o simplă speculație, zise Silver. Urmaţi un fir foarte 
subţire, agent Dean. Extrapolaţi de la un tatuaj și un glonț până 
la o asasinare ordonată de guvern. 

— Oamenii ăștia o au pe soţia mea, spuse Gabriel încet. Sunt 
dispus să urmăresc orice fir, oricât de subţire ar fi. Trebuie să 
știu cum să pun capăt acestei situaţii fără să fie cineva omorât. 
Asta-i tot ce vreau, să nu moară nimeni. 

— Toţi vrem asta, aprobă Silver. 

e CINCISPREZECE 


Când Maura ajunse pe liniștita stradă Brookline, unde locuia, 
se înnoptase. Trecu pe lângă case și grădini cunoscute. Il văzu 
pe același băiat roșcat jucând baschet la coșul de deasupra 
garajului, și ratând, ca de obicei. Totul arăta ca ieri, încă o seara 
de vară fierbinte în suburbii. „Dar seara asta e diferită”, se 
gândi ea. In seara asta nu va mai sta cu un pahar de vin rece 
sau cu ultima ediție a romanului Bâ/ciu/ deșertăciunilor. Cum 
putea să se bucure de micile ei plăceri, știind ce îndura Jane în 
acele clipe? 

Asta dacă Jane încă mai trăia. 

Maura opri în garaj și intră în casă, recunoscătoare pentru 
aerul rece ce venea de la aparatul de aer condiţionat. Nu avea 
de gând să stea prea mult; venise acasă să mănânce ceva, să 
facă un duș și să se schimbe. Chiar și pentru această pauză se 
simțea vinovată. „O să îi duc lui Gabriel niște sendvișuri”, se 
gândi ea. Insă probabil că Gabriel nu se gândea la mâncare. 

Tocmai ieșise de sub duș când auzi soneria. Işi puse un halat 
și se grăbi să răspundă. 

Peter Lukas era în fața ușii. Vorbiseră în acea dimineaţă, dar 
judecând după tricoul lui șifonat și după liniile din jurul ochilor, 
timpul trecut de atunci își spusese cuvântul. 

— |mi cer scuze că am apărut direct aici, spuse el. Am 
încercat să te sun acum câteva minute. 

— N-am auzit telefonul. Făceam un duș. 

Pentru câteva momente el își cobori privirea spre halatul ei. 
Apoi se uită în spatele ei, concentrându-se pe un punct după 
umărul ei, de parcă se simțea stânjenit uitându-se la o femeie 
dezbrăcată. 

— Putem sta de vorbă? Am nevoie de sfatul tău. 

— Sfat? 

— În legătură cu ceea ce mă roagă poliţia să fac. 

— Ai vorbit cu căpitanul Hayder? 

— Și cu tipul de la FBI. Agentul Barsanti. 

— Înseamnă că știi deja ce vor răpitorii. 

Lukas dădu aprobator din cap. 

— De aceea am venit aici. Vreau să știu ce părere ai despre 
toată nebunia asta. 

— Chiar iei această posibilitate în calcul? 

— Vreau să știu ce ai face tu, dr. Isles. Am încredere în 
judecata ta. 

Privirile lor se încrucișară, simţi cum se înroșește și își strânse 
halatul mai tare. 

— Intră, îl invită ea într-un final. Așteaptă să mă îmbrac și o să 
discutăm despre asta. 

În timp ce aștepta în sufragerie, căută în șifonier niște 
pantaloni largi și o bluză. Uitându-se în oglindă, se cutremură la 
reflexia petelor de rimei și a părului încâlcit. „E doar un reporter, 
se gândi ea. Nu e o întâlnire. Nu contează cum dracului arăţi.” 

Când se duse în sfârșit în sufragerie, îl găsi stând la fereastră, 
uitându-se pe strada întunecată. 

— Știai că vestea a devenit naţională? spuse el întorcându-se 
spre ea. Chiar acum o difuzează în L.A. 

— Este motivul pentru care te gândești să faci asta? O șansă 
de a ajunge celebru? Pentru că îţi va apărea numele în toate 
ziarele? 

— O, da, parcă mă și văd deja. Reporter împușcat în cap. Sunt 
înnebunit după acest titlu. 

— Deci îţi dai seama că nu e o alegere înţeleaptă. 

— Încă nu m-am decis. 

— Dacă vrei sfatul meu... 

— Vreau mai mult decât sfatul tău. Am nevoie de informații. 

— Ce pot să-ţi spun? 

— Poţi începe prin a-mi spune ce caută FBl-ul aici. 

— Mi-ai zis că ai vorbit cu agentul Barsanti. Nu l-ai întrebat? 

— Am auzit că este și un agent Dean implicat. Barsanti n-a 
vrut să-mi spună nimic despre el. De ce ar trimite Biroul doi 
oameni tocmai de la Washington pentru o criză de care în mod 
normal s-ar ocupa poliţia din Boston? 

Întrebarea lui o neliniști. Dacă știa deja de Gabriel, nu-i va lua 
mult timp să afle că Jane era ţinută ostatică. 

— Nu știu, minţi ea, evitându-i privirea. 

O privea atât de intens, încât ea trebui să se întoarcă și să se 
așeze pe canapea. 

— Dacă e ceva ce ar trebui să știu, spuse el, sper să-mi zici. 
Aș vrea să știu dinainte în ce mă bag. 

— Până acum cred că deja știi ceea ce știu și eu. 

Se așeză pe scaun, cu faţa la ea, privind-o atât de direct, 
încât se simţi ca un fluture într-un insectar. 

— Ce vor acești oameni? 

— Ce ţi-a zis Barsanti? 

— Mi-a spus despre oferta lor, că au promis să elibereze doi 
ostatici. Apoi intru eu cu un cameraman să vorbesc cu tipul ăsta 
și vor mai elibera încă doi ostatici. Asta-i târgul. Ce se va 
întâmpla apoi nu știe nimeni. 

„Bărbatul ăsta i-ar putea salva viața lui Jane, se gândi ea. 
Dacă intră în spital, Jane ar putea fi unul din cei doi ostatici care 
vor ieși. Eu aș face-o, dar nu-i pot cere acestui om să-și riște 
viaţa, nici măcar pentru Jane.” 

— Nu chiar în fiecare zi i se oferă unui om șansa de a fi erou, 
spuse el. E o ocazie unică. Mulți jurnaliști ar accepta. 

Ea râse. 

— Foarte tentant. O afacere bună, filmul săptămânii. Să-ţi riști 
viaţa pentru puţină faimă și bani? 

— Am o Toyota veche și ruginită parcată chiar acum acolo și o 
ipotecă pe douăzeci și nouă de ani, așa că faima și banii nu sună 
deloc rău. 

— Dacă trăieşti ca să te bucuri de ei. 

— De asta vorbesc cu tine. Tu ai fost cu răpitoarea. Știi cu ce 
fel de oameni avem de-a face. Sunt raţionali? Se vor ţine de 
cuvânt? Mă vor lăsa să plec după ce se termină interviul? 

— Nu am de unde să știu. 

— Asta nu-i un răspuns prea încurajator. 

— Nu vreau să fiu responsabilă pentru ce ai putea păți. Nu am 
de unde să știu ce vor face. Nici măcar nu știu ce vor. 

Reporterul oftă. 

— Mă temeam că vei spune asta. 

— Vreau să te întreb ceva. Presupun că știi răspunsul. 

— Ce vrei să știi? 

— Dintre toţi jurnaliștii pe care i-ar fi putut alege, de ce te-au 
ales pe tine? 

— Habar n-am. 

— Trebuie să fi avut vreun contact cu ei înainte. Faptul că el 
ezită îi atrase atenţia. Se aplecă spre el. Ai auzit de ei. 

— Trebuie să înţelegi că reporterii au de-a face cu tot felul de 
oameni nebuni. Săptămânal primesc câteva scrisori ciudate sau 

telefoane despre conspirații secrete ale guvernului. Dacă nu 
sunt maleficele companii petroliere, atunci sunt elicopterele 
invizibile sau comploturi puse la cale de Naţiunile Unite. De cele 
mai multe ori le ignor, de aceea nu le-am dat prea mare 
importanţă. Alt nebun care mi-a dat telefon. 

— Când? 

— Acum câteva zile. Unul dintre colegi mi-a adus aminte, 
deoarece el răspunsese la telefon. Sincer să fiu, atunci când am 
primit telefonul eram foarte ocupat ca să-i mai dau atenţie. Era 
târziu, și eram cât pe ce să găsesc o știre, iar ultimul lucru pe 
care-l voiam era să stau de vorbă cu un nebun. 

— Sunase un bărbat? 

— Da. M-a sunat la redacţie și m-a întrebat dacă m-am uitat la 
pachetul pe care mi l-a trimis. Nu știam despre ce vorbește. Mi-a 
zis că mi-a trimis ceva prin poștă acum câteva săptămâni, dar 
nu am primit. Apoi mi-a spus că o femeie îmi va lăsa un alt 
pachet la recepţie în acea noapte și că de îndată ce-l primesc să 
mă duc jos pe hol și să-l iau pentru că e foarte fragil. 

— Ai primit al doilea pachet? 

— Nu. Gardianul de la recepţie mi-a spus că n-a trecut nicio 
femeie în seara aceea. M-am dus acasă și am uitat totul. Până 
acum. Tăcu. Mă întreb dacă cel care m-a sunat este Joe. 

— De ce te-a ales pe tine? 

— Nu știu. 

— Se pare că acești oameni te cunosc. 

— Poate că mi-au citit articolele, poate că sunt fani. 

Maura tăcu, iar el râse sec. 

— Slabe speranțe, nu? 

— Ai apărut vreodată la televizor? întrebă ea, gândindu-se: 
„Arată destul de bine”. 

— Niciodată. 

— Și publici doar în Boston Tribune? 

— Doar? Ce bine-ai zis-o, dr. Isles. 

— N-am vrut să spun asta. 

— Sunt reporter de la douăzeci și doi de ani. Am început 
scriind pe cont propriu pentru Boston Phoenix și Boston 
Magazine. Pentru o vreme a fost distractiv, dar asta nu-ți 
plătește facturile, așa că am fost fericit să găsesc un post la 
Tribune. Am început în inima orașului, am petrecut câţiva ani în 
D.C., fiind corespondentul lor la Washington. Apoi m-am întors la 

Boston când mi-au oferit o rubrică săptămânală. Așa că, da, sunt 
în acest domeniu de ceva timp. Nu câștig o avere, dar am cu 
siguranţă câţiva admiratori, din moment ce Joseph Roke se pare 
că știe cine sunt. Tăcu. Cel puţin sper că e un admirator și nu 
vreun cititor iritat. 

— Chiar dacă e vreun admirator, situaţia asta e periculoasă. 

— Ştiu. 

— înţelegi scenariul? 

— Eu și un cameraman. Va fi o transmisiune în direct la 
câteva posturi locale de televiziune. Presupun că răpitorii își dau 
seama dacă suntem în direct. Sper că nu vor avea nimic 
împotriva celor cinci secunde standard de întârziere, în caz că... 

Se opri. 

In caz că se întâmplă ceva grav. 

Lukas inspiră adânc. 

— Tu ce ai face, dr. Isles, dacă ai fi în locul meu? 

— Nu sunt jurnalist. 

— Deci ai refuza. 

— Un om normal nu se lasă de bunăvoie luat prizonier. 

— Adică jurnaliștii nu sunt oameni normali? 

— Gândește-te bine la asta. 

— Ştii la ce mă gândesc? La faptul că patru ostatici ar putea 
ieși de acolo în viaţă, dacă fac acest lucru. Pentru prima dată, va 
merita să se scrie despre ceva ce voi face eu. 

— Și ești dispus să-ţi riști viaţa pentru asta? 

— Sunt pregătit să-mi asum acest risc, dar sunt și mort de 
frică, spuse el cu sinceritate. 

Sinceritatea lui era dezarmantă: puţini bărbaţi erau destul de 
curajoși încât să recunoască faptul că le e frică. 

— Căpitanul Hayder vrea un răspuns până la ora 21. 

— Ce ai de gând să faci? 

— Cameramanul este deja de acord să intre. Dacă nu accept, 
asta mă va face să par un laș, mai ales dacă patru ostatici vor fi 
eliberaţi. Mă gândesc la toţi acei reporteri din Bagdad în acest 
moment, și la lucrurile pe care le înfruntă în fiecare zi. Asta ar 
trebuie să fie floare la ureche. Intru, vorbesc cu nebunii ăia, îi 
las să spună ce au de zis și apoi ies. Poate că asta e tot ceea ce 
vor - o șansă de a se salva, de a fi ascultați. Făcând acest lucru, 
aș putea pune capăt acestei crize. 

— Vrei să fii un salvator. 

— Nu! Nu, eu sunt doar... 

Râse. 

— Încerc să justific asumarea acestui risc nebun. 

— Tu ai spus-o. Nu eu. 

— Adevărul e că nu sunt un erou. Nu am înţeles de ce să-mi 
risc viaţa dacă nu e cazul. Dar sunt tot atât de uimit de asta ca 
tine. Vreau să știu de ce m-au ales pe mine. 

Se uită la ceas. 

— E aproape nouă. Cred că artrebui să-l sun pe Barsanti. 

Ridicându-se în picioare, se întoarse spre ușă. Se opri brusc și 
se uită înapoi. 

Telefonul Maurei suna. 

Ridică receptorul și-l auzi pe Abe Bristol spunând: 

— Te uiţi la televizor? 

— De ce? 

— Dă-i drumul, pe Canalul Șase. Nu sunt vești bune. 

În timp ce Lukas se uita la ea, Maura se duse spre televizor, 
inima începând să-i bată brusc cu putere. „Ce s-a întâmplat? Ce 
a mers prost?” Apăsă pe telecomandă și imaginea lui Zoe 
Fossey apăru pe ecran. 

— ... purtătorul de cuvânt a refuzat să comenteze, dar ni s-a 
confirmat că unul dintre ostatici este un ofițer de poliţie din 
Boston. Detectivul Jane Rizzoli a ajuns pe prima pagină a 
ziarelor luna trecută, în timpul investigării unei casnice răpite 
din Natick. Deocamdată nu știm nimic despre starea ostaticilor, 
sau cum de s-a întâmplat ca detectivul Rizzoli să se numere 
printre ei... 

— Dumnezeule, murmură Lukas, stând lângă ea. Maura nu își 
dădu seama că se apropiase atât de mult de ea. E un polițist 
reținut înăuntru? 

Maura se uită la el. 

— E posibil să fie un poliţist mort. 

„Până aici mi-a fost. O să mor.” 

Jane îngheţase pe canapea, așteptând împușcătura în timp ce 
Joe se întorcea de la televizor să se uite la ea. Dar femeia fu cea 
care se îndreptă spre Jane, cu pași rari și apăsaţi. Joe o strigase 
pe partenera sa, Olena. „Cel puţin acum știu numele ucigașilor 
mei”, se gândi Jane. Simțea cum îngrijitorul se îndepărta de ea, 
de parcă evita să fie împroșcat cu sângele ei. Jane se uita la faţa 
Olenei; nu îndrăznea să se uite la pistol. Nu voia să vadă pistolul 
îndreptându-se spre capul ei sau mâna apăsând pe trăgaci. „Mai 
bine să nu văd glonţul îndreptându-se spre mine, se gândi ea. 
Mai bine s-o privesc pe femeia asta în ochi, forțând-o s-o vadă 
pe fiinţa umană căreia urmează să-i ia zilele.” Nu văzu nicio 
urmă de emoție; semănau cu ochii unei păpuși. Ochi albaștri. 
Olena era acum îmbrăcată cu niște haine pe care le șterpelise 
dintr-un vestiar: pantaloni uzaţi și halatul unui doctor. 

— E adevărat? întrebă Olena încet. 

Jane simţi cum i se contractă pântecul și își mușcă limba la 
durerea insuportabilă cauzată de o nouă contracție. „Săracul 
meu bebeluș, se gândi ea. Nu o să apuci să respiri.” Simţi cum 
dr. Tam se întinse și o apucă de mână, încurajând-o. 

— Cei de la televizor spun adevărul? Ești de la poliţie? 

Jane înghiţi. 

— Da, șopti ea. 

— Spun că ești detectiv, interveni Joe. Așa e? 

Simţindu-se rău din cauza contracţiei, Jane se aplecă în faţă, 
văzând negru în faţa ochilor. 

— Da, gemu ea. Da, fir-ar să fie! Sunt, sunt de la Omucideri... 

Olena se aplecă după banda de identificare de la spital pe 
care o rupsese mai devreme de la mâna lui Jane. Incă se afla pe 
podea lângă canapea. O ridică și i-o dădu lui Joe. 

— Rizzoli, Jane, citi el. 

Partea cea mai dureroasă a contracţiei trecuse. Răsuflă 
ușurată și se lasă pe canapea, având cămașa de noapte udă de 
transpiraţie. Era prea epuizată să lupte, chiar și pentru a-și salva 
viaţa. Cum putea să lupte? „Nici măcar nu pot să mă ridic de pe 

canapeaua asta moale fără o mână de ajutor.” Înfrântă, văzu 
cum Joe ridică fișa ei medicală și deschide dosarul. 

— Rizzoli, Jane, citi el cu voce tare. Căsătorită, cu domiciliul 
pe Claremont Street. Ocupaţie: detectiv, secția Omucideri. 
Departamentul de Poliţie din Boston. 

O privi cu niște ochi întunecați atât de pătrunzători încât vru 
să-i evite. Spre deosebire de Olena, acest bărbat era foarte calm 
și stăpân pe situaţie. Asta o speria cel mai mult pe Jane - faptul 
că știa foarte bine ceea ce face. 

— Un detectiv de la Omucideri. Și te aflai din întâmplare pe 
aici? 

— Cred că e ziua mea norocoasă, bombăni ea. 

— Ce? 

— Nimic. 

— Răspunde-mi. Cum de s-a întâmplat să fii aici? 

Jane își ridică bărbia. 

— In caz că n-ai observat, sunt pe cale să nasc. 

— Eu sunt obstetriciana ei, interveni dr. Tam. Am internat-o 
azi-dimineaţă. 

— Sincronizarea, asta nu-mi place, spuse Joe. Nu e bine. 

Jane tresări de durere când Joe o apucă de cămașa de noapte 
și i-o ridică. Pentru o clipă se uită la abdomenul umflat al lui 
Jane, sânii ei mari, acum în văzul tuturor celor din cameră. Fără 
niciun cuvânt, dădu apoi drumul cămășii de noapte. 

— Eşti mulţumit, nenorocitule? ţipă Jane, crăpându-i obrazul 
de rușine. La ce te așteptai? La un costum? 

Din momentul în care îi ieșiseră cuvintele pe gură, își dădu 
seama că spusese o prostie. Prima regulă a supraviețuirii 
ostaticilor: „Niciodată să nu-l enervezi pe cel care are pistolul”. 
Dar era din cauză că îi smulsese cămașa de noapte, o atacase, o 
expusese, iar acum tremura de mânie. 

— Crezi că vreau să stau prinsă aici cu doi nebuni? 

Simţi mâna doctoriţei Tam strângându-se în jurul încheieturii 
ei, rugând-o să tacă din gură. Jane își trase mâna și se uită 
furioasă la răpitori. 

— Da, sunt polițistă, și ce credeţi? Voi doi aţi încurcat-o rău de 
tot. Dacă mă omorâţi, știți ce o să păţiţi, nu? Știţi ce le fac 
colegii mei celor care omoară polițiști? 

Joe și Olena se uitară unul la celălalt. Luau o decizie? 
Stabileau dacă să o lase în viaţă sau s-o omoare? 

— O greșeală, spuse Joe. Asta ești, detective. Eşti într-un loc 
al dracului de nepotrivit la o oră a dracului de nepotrivită. 

„Tu ai spus-o, nenorocitule.” 

Tresări când Joe începu brusc să râdă. Se duse în spatele 
camerei, clătinând din cap. Când se întoarse spre ea, văzu că 
avea arma îndreptată spre podea, nu la ea. 

— Eşti o polițistă bună? o întrebă el. 

— Poftim? 

— La televizor au spus că ai lucrat la un caz despre o casnică 
dată dispărută. 

— O femeie însărcinată. Fusese răpită. 

— Cum s-a terminat? 

— Trăiește. Făptașul e mort. 

— Deci ești bună. 

— Mi-am făcut datoria. 

Joe și Olena se uitară iar unul la celălalt. 

Joe se îndreptă spre Jane și ajunse în faţa ei. 

— Dacă ţi-aș povesti despre o crimă? Dacă ţi-aș spune că nu 
s-a făcut dreptate? Că nu se va face niciodată? 

— De ce nu se va face? 

Se întinse după un scaun, îl trase în fața ei și se așeză. Se 
priveau stând faţă-n față. Nişte ochi întunecaţi se fixară hotărât 
asupra ei. 

— Pentru că a fost comisă de propriul nostru guvern. 

„Hopa. Alertă.” 

— Ai dovezi? îl întrebă Jane, reușind să pară neutră. 

— Avem un martor, răspunse el, arătând spre Olena. Ea a fost 
martoră. 

— Mărturiile martorilor nu sunt suficiente. „Mai ales când 
martorul e nebun.” 

— Știi cumva toate crimele comise de guvernul nostru? 
Crimele pe care le comit și azi? Asasinări, răpiri? Că își otrăvesc 
propriii cetăţeni, pentru a scoate profit? Această ţară e condusă 
de marile companii, iar noi toţi suntem consumabile. De 
exemplu, băuturile răcoritoare. 

— Poftim? 

— Băuturile răcoritoare dietetice. Guvernul american a 
cumpărat containere întregi pentru trupele din Golf. Am fost 
acolo și am văzut cum stăteau cutiile în căldură. Ce crezi că se 
întâmplă cu chimicalele din băuturile dietetice atunci când sunt 

expuse la căldură? Devin toxice, devin otravă. De aceea sute de 
veterani din Războiul din Golf s-au întors acasă bolnavi. O, da, 
guvernul nostru știe despre asta, dar noi nu vom ști niciodată. 
Industria băuturilor răcoritoare este prea mare, iar ei știu exact 
pe cine să mituiască. 

— Deci... toate astea sunt pentru băuturi răcoritoare? 

— Nu. Asta e mult mai grav. Se dădu mai aproape. De data 
asta aproape că i-am prins, detective. Avem un martor și avem 
dovada. Și avem și atenţia ţării. De aceea i-am speriat, de aceea 
ne vor morţi. Tu ce ai face, detective? 

— În legătură cu ce? Tot nu înţeleg. 

— Dacă ai ști despre o crimă comisă de oameni din guvernul 
nostru și ai ști că a rămas nepedepsită, ce ai face? 

— E simplu. Mi-aș face datoria. Ceea ce fac întotdeauna. 

— Ai avea grijă să se facă dreptate? 

— Da. 

— Nu contează cine ar sta în cale? 

— Cine ar încerca să mă oprească? 

— Nu-i cunoști pe oamenii ăștia. Nu știi de ce sunt în stare. 

Jane se încordă deoarece încă o contracție o lovi ca un pumn. 
Simţi cum doctorita Tam o luă din nou de mână, iar Jane o 
strânse tare. Brusc totul se înceţoșă, în timp ce fu sfâșiată de-o 
durere fioroasă, durere ce o făcu să se aplece în față, urlând. 
Dumnezeule, ce au învăţat-o la cursurile Lamaze? A uitat totul? 

— Respiră, murmură doctorița Tam. Concentrează-te. 

Asta era. Își aducea aminte. Respiră. Concentrează-te asupra 
unui lucru. Nebunii ăștia nu o vor împușca în următoarele șaizeci 
de secunde. Trebuia să treacă peste durerea asta. „Respiră și 
concentrează-te. Respiră și concentrează-te...” Olena se 
apropie, iar chipul ei apăru deodată chiar în faţa lui Jane. 

— Uită-te la mine, spuse Olena. 

Arătă spre ochii ei. 

— Uită-te aici, direct la mine, până se termină. 

„Nu-mi vine să cred. O nebună vrea să mă ajute să nasc.” 

Jane începu să gâfâie, respirând mai repede în timp ce 
durerea se intensifica. Olena stătea chiar în faţa ei, uitându-se 
fix la ea. Apă pură albastră. De asta îi aminteau ochii ei. 
Limpede și calmă. Un iaz fără valuri. 

— Bun, murmură femeia. Te-ai descurcat bine. 

Jane respiră ușurată și se întinse din nou pe perne. Avea 
obrajii transpiraţi. Încă cinci minute binecuvântate ca să-și 
revină. Se gândi la toate femeile de-a lungul mileniilor care 
trecuseră prin nașteri, se gândi la mama ei care, în urmă cu 
treizeci și patru de ani, avusese contracţii într-o noapte fierbinte 
de vară ca s-o aducă pe Jane pe lume. „Nu am apreciat prin ce 
ai trecut. Acum înțeleg. Acesta este prețul pe care femeile l-au 
plătit pentru fiecare copil născut.” 

— Pe cine crezi, detective Rizzoli? 

Joe vorbea din nou cu ea. Își ridică privirea, încă prea ameţită 
pentru a-și da seama ce voia el de la ea. 

— Trebuie să existe cineva în care să ai încredere, zise el. 
Cineva cu care lucrezi. Un alt poliţist, poate partenerul tău. 

Dădu obosită din cap. 

— Nu știu unde vrei să ajungi. 

— Dacă aș ţine pistolul ăsta îndreptat spre capul tău. 

Încremeni în timp ce Joe ridică brusc arma și i-o puse la 
tâmplă. O auzi pe recepţioneră suspinând adânc. Simţi cum 
ceilalți ostatici de pe canapea se dădeau de lângă victima dintre 
ei. 

— Acum spune-mi, zise Joe rece. Rezonabil. Este cineva care 
ar încasa glonţul ăsta pentru tine? 

— De ce faci asta? șopti ea. 

— Eu doar întreb. Cine ar încasa acest glonţ pentru tine. Cui i- 
ai încredința viaţa ta? 

Se uita la mâna care ţinea pistolul și se gândi: „E un test și nu 
știu răspunsul. Nu știu ce vrea să audă”. 

— Spune-mi, detective. Nu există nimeni în care să ai 
încredere oarbă? 

— Gabriel... 

Înghiţi. 

— Soţul meu. Am încredere în soțul meu. 

— Nu mă refer la familia ta. Vorbesc despre cineva cu o 
legitimaţie, ca tine. Cineva curat. Cineva care-și face datoria. 

— De ce mă întrebi asta? 

— Răspunde la întrebare! 

— Ți-am spus. Ti-am dat un răspuns. 

— Mi-ai spus că soțul tău. 

— Da! 

— E poliţist? 


— Nu, este... 

Se opri. 

— Ce este? _ 

Se îndreptă. Işi luă privirea de la pistol și se uită în ochii celui 
care-l ținea. 

— Lucrează la FBI, spuse ea. 

Joe o privi câteva clipe, apoi se uită la partenera sa. 

— Asta schimbă totul, zise el. 

e ȘAPTESPREZECE 


Mila 


Avem o fată nouă în casă. 

Azi-dimineaţă, o dubiță a parcat pe alee, iar bărbaţii au adus- 
o la noi în cameră. Toată ziua a stat întinsă pe patul Olenei, 
dormind din cauza drogurilor pe care i le-au dat pentru 
călătorie. Toate o priveam, uitându-ne la o față atât de palidă 
încât nu pare a fi vie, ci mai degrabă marmură transparentă. 
Respiră rar și ușor, iar o șuviţă de păr blond se mișcă de fiecare 
dată când expiră. Are mâinile mici - ca o păpușă, cred, uitându- 
mă la micul pumn, la degetul mare apăsat pe buze. Chiar și 
atunci când „Mama” descuie ușa și intră în cameră, fata nu se 
mișcă. 

— Treziţi-o! ne ordonă „Mama”. 

— Câţi ani are? întreabă Olena. 

— Treziţi-o. 

— E o copilă. Câţi ani are? Doisprezece, treisprezece? 

— Destui cât să muncească. 

„Mama” se duce spre pătuţ și o zgâlţăie. 

— Haide, izbucnește ea, smulgând pătura. Ai dormit destul. 

Fata se mișcă și se întoarce pe spate. Atunci observ vânătăile 
de pe braţ. Deschide ochii, ne vede uitându-ne la ea și îngheaţă 
de frică. 

— Nu-l lăsaţi să aștepte, spune „Mama”. 

Auzim mașina apropiindu-se de casă. S-a lăsat întunericul, iar 
când privesc pe fereastră văd farurile mașinii licărind printre 
copaci. Cauciucurile scrâșnesc pe pietriș în timp ce mașina intră 
pe alee. Primul client al serii, mă gândesc cu groază, dar 
„Mama” nici măcar nu se uită la noi. O apucă pe cea nouă de 
mână și o ridică în picioare. Fata se poticnește, somnoroasă, 
ieșind din cameră. 

— Unde au găsit o fată atât de tânără? șoptește Katya. 

Auzim soneria. E un sunet care ne înspăimântă, sunetul sosirii 
călăului. Stăm liniștite, ascultând vocile de jos. „Mama” salută 
un client în engleză. Omul nu e prea vorbăretț; îl auzim spunând 

câteva cuvinte. Îl auzim urcând cu pași greoi pe scară și ne 
îndepărtăm de la ușă. Trece de camera noastră și merge pe hol. 

Jos, fata ridică vocea în semn de protest. Auzim o pocnitură, 
apoi un plânset. Apoi se aude „Mama” urcând pe scară, ducând- 
o pe fată în camera clientului. Ușa se aude trântindu-se, iar 
„Mama” iese, lăsând-o pe fată cu acel bărbat. 

— Nenorocita, bombăne Olena. O să ardă în iad. 

„Dar cel puţin în seara asta nu o să sufăr.” Mă simt vinovată 
în timp ce acest gând îmi trece prin cap. Cu toate astea, așa 
gândesc. „Mai bine ea decât eu.” Mă duc la fereastră și mă uit la 
întunericul care nu-mi poate vedea rușinea. Katya își trage o 
pătură peste cap. Încercăm să nu ascultăm, dar chiar și cu ușile 
închise, auzim ţipetele fetei și ne putem închipui ce-i face, 
pentru că același lucru ni se face și nouă. Numai feţele 
bărbaţilor variază: durerea pe care ne-o pricinuiesc, nu. 

După ce se termină, după ce ţipetele încetează, îl auzim pe 
bărbat coborând și ieșind din casă. Răsuflu ușurată. Gata. „Te 
rog, să nu mai vină niciun client în seara asta.” 

„Mama” urcă pe scări s-o ia pe fată și urmează o tăcere lungă 
și stranie. Deodată, aleargă pe lângă ușa noastră și coboară 
repede pe scări. O auzim vorbind cu cineva la telefonul mobil. 
Incet și precipitat. Mă uit la Olena, întrebându-mă dacă are idee 
ce se întâmplă. Dar Olena nu se uită la mine. Se întinde pe pat, 
cu mâinile strânse în pumni, în poală. Afară, ceva flutură lângă 
fereastră, ca o molie albă, rotindu-se în bătaie vântului. 

Incepe să ningă. 

e 

Fata nu s-a descurcat. L-a zgâriat pe client pe față și acesta s- 
a enervat. O asemenea fată este proastă pentru afaceri, așa că 
o vor trimite înapoi în Ucraina. Asta ne-a spus „Mama” aseară 
când fata nu s-a întors în cameră. 

Asta, cel puţin, e povestea. 

— Poate că e adevărat, zic eu, iar respiraţia mea e ca un abur 
în întuneric. 

Eu și Olena stăm din nou pe acoperiș. În seara asta 
strălucește ca un tort de gheaţă sub lumina lunii. Noaptea 
trecută a nins, aproape un centimetru, dar suficient încât să mă 
facă să mă gândesc acasă, unde cu siguranță s-a așternut 
zăpadă de câteva săptămâni. Sunt bucuroasă să revăd stelele, 

să împart acest cer cu Olena. Ne-am adus amândouă păturile 
afară și stăm lipite una de cealaltă. 

— Ești proastă dacă asta crezi, spune Olena. 

Işi aprinde o ţigară, ultima luată de la petrecerea de pe iaht, 
și o savurează, uitându-se la cer în timp ce inhalează fumul, de 
parcă ar mulțumi cerului pentru binecuvântările tutunului. 

— De ce nu crezi asta? 

Râde. 

— Poate a vândut-o altei case sau altui pește, dar nu au 
trimis-o acasă. Oricum, nu cred nimic din ce spune „Mama”, 
hoașca bătrână. |ţi vine să crezi? Făcea și ea șmecherii acum o 
sută de ani, înainte să se îngrașe atât. 

Nu mi-o pot imagina pe „Mama” fiind vreodată tânără sau 
slabă sau ademenind un bărbat. Nu cred că a existat vreun 
moment când nu a fost respingătoare. 

— Târfele cu sânge-rece ajung să administreze casele, spune 
Olena. Sunt mai rele decât peștii. Ştie prin ce trecem, și ea a 
trecut prin asta. Dar acum n-o mai interesează decât banii. O 
mulțime de bani. 

Olena scutură scrumul de ţigară. 

— Lumea e rea, Mila, și n-o putem schimba. Cel mai bun lucru 
pe care-l poți face e să rămâi în viaţă. 

— Și să nu fiu rea. 

— Uneori nu ai de ales. Trebuie să fii. 

— Tu n-ai putea să fii rea. 

— De unde știi? 

Se uită la mine. 

— De unde știi cine sunt sau ce am făcut? Crede-mă, dacă ar 
trebui, aș omori pe cineva. Te-aș putea omori chiar și pe tine. 

Se uită la mine, fioros, în lumina lunii. Și pentru o clipă - doar 
pentru o clipă - cred că are dreptate. Că m-ar putea omori, că e 
în stare să facă orice pentru a rămâne în viaţă. 

Auzim cauciucurile scrâșnind sub pietriș și ne ridicăm imediat. 

Olena își stinge rapid preţioasa ţigară, fumată doar pe 
jumătate. 

— Cine naiba-i ăsta? 

Mă ridic în picioare și mă strecor pe furiș pe panta ușoară a 
acoperișului să văd peste margine, spre alee. 

— Nu văd nicio lumină. 

Olena se caţără lângă mine și trage cu ochiul peste margine. 

— Acolo, murmură ea în timp ce o mașină iese din pădure. 

Are farurile stinse și nu vedem decât lumini portocalii în timp 
ce parchează. Se oprește la marginea aleii și doi bărbați 
coboară. Câteva secunde mai târziu, auzim soneria. Chiar și la 
ora asta, bărbaţii au anumite nevoi. Vor să fie satisfăcuţi. 

— La naiba, șuieră Olena. O s-o trezească. Trebuie să ne 
întoarcem în cameră înainte să-și dea seama că nu suntem 
acolo. 

Ne furișăm de pe acoperiș și nici măcar nu ne sinchisim să ne 
luăm păturile, ci coborâm repede pe bordura acestuia. Olena se 
caţără pe fereastră, în podul întunecat. 

Se aude încă o dată soneria, și auzim vocea „Mamei” în timp 
ce descuie ușa de la intrare și își întâmpină ultimii clienţi. 

Mă caţăr pe fereastră după Olena și ne ducem spre ușă. Scara 
e coborâtă, dovada indiscutabilă a locului unde ne aflăm. Olena 
coboară pe scări, când se oprește brusc. 

„Mama” ţipă. 

Olena se uită în sus la mine prin ușă. Văd strălucirea frenetică 
din ochii ei și umbrele de sub mine. Auzim o bufnitură și sunetul 
lemnului scârțâind. Pași greoi se aud pe trepte. 

Țipetele „Mamei” devin mai puternice. 

Deodată, Olena urcă înapoi pe scară, dându-mă la o parte în 
timp ce se cațără prin ușa de la pod. Se apleacă, apucă scara și 
o trage. Se ridică, pliindu-se în timp ce trapa de la pod se 
închide. 

— Înapoi, șoptește ea. Afară, pe acoperiș! 

— Ce se întâmplă? 

— Du-te, Mila. 

Fugim spre fereastră. Sunt prima, dar sunt atât de grăbită 
încât piciorul îmi alunecă pe bordură. Scot un suspin când cad, 
ținându-mă panicată de tocul geamului. 

Olena mă apucă de mijloc. Mă ţine, în timp ce eu mă legăn, 
înspăimântată. 

— Apucă-mă de cealaltă mână! îmi șoptește ea. 

O apuc, iar ea mă trage în sus, până când stau aplecată pe 
jumătate pe fereastră, inima sărindu-mi din piept. 

— Nu fi atât de împiedicată! spune ea. 

Îmi revin și apuc fereastra cu mâinile transpirate în timp ce 
mă îndrept spre bordură, înapoi pe acoperiș. Olena se răsucește, 

închide fereastra în spatele ei, apoi se caţără după mine, agilă 
ca o pisică. 

În casă s-au aprins luminile. Vedem lumina strălucind prin 
ferestrele de sub noi. Auzim pași alergând și o ușă trântindu-se. 
Și un țipăt, dar de data asta nu al „Mamei”. Un țipăt lung și 
ascuţit care se întrerupe brusc. 

Olena apucă păturile. 

— Urcă-te, îmi spune ea. Grăbește-te, sus pe acoperiș, unde 
nu ne pot vedea! 

În timp ce urc pe acoperișul din bitum, spre punctul cel mai 
înalt, Olena șterge cu pătura urmele pe care le-am lăsat pe 
bordura cu zăpadă. Face același lucru și în locul unde am stat, 
ștergând toate urmele. Apoi se caţără lângă mine, deasupra 
ferestrei podului. Stăm acolo ca niște gargui, tremurând. 

Brusc îmi aduc aminte. 

— Scaunul, șoptesc eu. Am lăsat scaunul sub trapa podului. 

— E prea târziu. 

— Dacă-l văd își vor da seama că suntem aici. 

Mă apucă de mână și mă strânge atât de tare încât cred că o 
să-mi rupă oasele. In pod s-a aprins lumina. 

Ne pitim pe acoperiș, fără să ne mișcăm. Un scârţâit, puţină 
zăpadă prăvălindu-se și intrusul își va da seama unde suntem. 
Îmi aud inima bătând și mă gândesc că sigur se aude prin tavan. 

Fereastra se deschide. Trec câteva clipe. Oare ce vede, 
uitându-se pe fereastră? O urmă de picior lăsată pe bordură? O 
urmă denunţătoare pe care Olena a omis-o când a curăţat cu 
pătura? Apoi fereastra se închide la loc. Răsuflu ușurată, dar 
degetele Olenei mă apucă de braț. Un avertisment. 

„Poate că mai e acolo. Poate că ascultă.” 

Auzim o bufnitură puternică, urmată de un țipăt pe care nici 
măcar ferestrele nu-l pot înăbuși. Un țipăt sfâșietor de durere 
care mă face să transpir și să tremur. Un bărbat ţipă în engleză. 

— Unde sunt? Trebuie să fie șase! Șase târfe. 

Caută fetele dispărute. 

„Mama” începe să plângă și să se scuze. Chiar nu știe. 

Încă o bufnitură. 

Țipetele „Mamei” îmi ajung până-n măduva oaselor. Imi 
acopăr urechile și stau cu faţa pe acoperișul înghețat. Nu pot să 
stau și să ascult, dar n-am încotro. Nu se mai termină. Loviturile, 
tipetele durează atât de mult, încât cred că ne vor găsi aici sus 

la răsărit, ţinându-ne cu mâini îngheţate de acoperiș. Închid 
ochii, ca să nu mă ia ameţeala. „Nu vezi nimic rău, nu auzi nimic 


rău.” Îmi repet acest lucru de sute de ori, pentru a acoperi 
tipetele de durere ale „Mamei”. „Nu vezi nimic rău, nu auzi 
nimic rău.” 


Când, într-un final, nu se mai aud ţipete, degetele îmi sunt 
amorțite, iar dinţii îmi clănţăne de frig. Îmi ridic capul și simt 
lacrimi îngheţate pe faţă. 

— Pleacă, șoptește Olena. 

Auzim ușa de la intrare deschizându-se și apoi pași pe 
verandă. De pe vârful acoperișului îi vedem mergând pe alee. 
De data asta nu mai sunt doar două siluete; au lăsat casa cu 
luminile aprinse, și de la lumina care străbate prin ferestre 
vedem că cei doi bărbaţi sunt îmbrăcaţi în negru. Unul din ei se 
oprește, și în lumina de pe verandă i se vede părul blond. Se 
uită spre casă, ridicându-și privirea spre acoperiș. Pentru câteva 
momente de groază, am impresia că ne vede. Dar îi bate lumina 
în ochi și nu ne poate observa. 

Se urcă în mașină și pleacă. 

O vreme stăm nemișcate. Lumina lunii strălucește înghețată. 
Noaptea e atât de liniștită, încât îmi aud pulsul și clănțănitul 
dinţilor. În sfârșit, Olena se mișcă. 

— Nu, îi șoptesc eu. Dacă mai sunt acolo? Dacă se uită? 

— Nu putem sta pe acoperiș toată noaptea. O să înghețăm. 

— Mai așteaptă puţin, Olena. Te rog! 

Dar ea deja coboară pe ţigle, spre fereastra podului. Sunt 
îngrozită să fiu lăsată în urmă; nu am de ales, decât s-o urmez. 
Când mă furișez înăuntru, ea a deschis deja trapa podului și 
coboară pe scară. 

Vreau să ţip: „Așteaptă-mă și pe mine!”, dar mi-e frică să scot 
vreun sunet. Cobor pe scară și o urmez pe Olena pe hol. 

S-a oprit la capătul scărilor, uitându-se jos. Abia când mă duc 
lângă ea văd ce a făcut-o să încremenească de frică. 

Katya zace moartă pe scări. Sângele îi curge pe trepte cao 
cascadă întunecată, iar ea este o înotătoare, scufundându-se 
spre piscina lucioasă de jos. 

— Nu te uita în dormitor, spune Olena. Sunt toate moarte. 

Are vocea sugrumată, nu a unei ființe, ci a unui robot, rece și 
realistă. Nu o recunosc pe această Olena și mă sperie. Coboară 
pe scări, evitând sângele și cadavrul. In timp ce o urmez, nu mă 

pot stăpâni să n-o privesc pe Katya. Văd locul prin care a intrat 
glonţul, în spatele tricoului, același tricou pe care-l poartă în 
fiecare seară. Are imprimat pe el margarete galbene și cuvintele 
FII FERICITĂ. Of, Katya; acum n-o să mai fii niciodată fericită. La 
capătul scărilor, unde s-a făcut o baltă de sânge, văd urmele 
unor pantofi mari care au trecut prin ea în drum spre ușă. 

Abia atunci îmi dau seama că ușa e întredeschisă. 

Îmi spun; „Fugi!” Afară din casă, pe verandă și apoi în pădure. 
Asta e scăparea noastră, asta e șansa noastră la libertate. 

Dar Olena nu se grăbeşte să plece din casă. In schimb, se 
duce în sufragerie. 

— Unde te duci? șoptesc eu. 

Nu-mi răspunde, dar se îndreaptă spre bucătărie. 

— Olena! mă rog de ea urmând-o în bucătărie. Hai să plecăm 
acum, înainte ca... 

Mă opresc în prag și îmi pun mâna peste gură pentru că simt 
că-mi vine să vărs. E sânge împrăștiat pe pereţi, pe frigider. 
Sângele „Mamei”. Ea stă la masa din bucătărie, iar resturile 
însângerate ale mâinilor sunt întinse în faţă. Are ochii deschişi, 
și, pentru o clipă, mi se pare că ne poate vedea, dar desigur, nu 
poate. 

Olena trece pe lângă ea, prin bucătărie, spre dormitorul din 
spate. 

Sunt atât de disperată să fug, încât mă gândesc să plec acum, 
fără Olena. S-o las aici cu oricare motiv nebun ce-o reţine în 
această casă. Dar merge atât de hotărâtă, încât o urmez în 
dormitorul „Mamei”, care fusese întotdeauna încuiat. 

Acum e prima dată când văd camera și rămân cu gura 
căscată la patul mare cu așternuturi din satin, la măsuţa de 
toaletă care are un mileu de dantelă și un rând de perii din 
argint. Olena se duce direct la măsuţă, trage de sertare și 
scotocește prin ele. 

— Ce cauţi? o întreb eu. 

— Avem nevoie de bani. Nu putem supraviețui afară fără ei. 
Trebuie să-i ţină pe aici pe undeva. 

Scoate o căciulă din lână din sertar și mi-o aruncă. 

— la-o. O să ai nevoie de haine groase. 

Mi-e scârbă și să pun mâna pe căciulă, pentru că a fost a 
„Mamei” și încă se mai văd fire din părul ei castaniu lipite de 
lână. 

Olena se duce spre noptieră, deschide sertarul și găsește un 
telefon mobil și un teanc de bani. 

— Nu se poate ca asta să fie tot, spune ea. Trebuie să fie mai 
mult. 

Eu vreau doar să plec, dar știu că are dreptate; avem nevoie 
de bani. Mă duc la șifonierul deschis; criminalii au căutat prin el, 
și câteva umerașe au fost aruncate pe podea. Dar ei vânau fete 
speriate, nu bani, iar raftul de sus nu fusese deranjat. lau o cutie 
de pantofi, și fotografii vechi se răstoarnă. Văd poze cu 
Moscova, cu chipuri zâmbind și o femeie tânără ai cărei ochi îmi 
sunt foarte familiari. Atunci mă gândesc: „Până și Mama a fost 
odată tânără. Aici am dovada”. 

Dau jos o cutie mare. lnăuntru se află un săculeţ greu cu 
bijuterii, o casetă video și multe pașapoarte. Și bani. Un teanc 
gros de bancnote americane, legat cu un elastic. 

— Olena! l-am găsit. 

Vine lângă mine și se uită în cutie. 

— l-ai pe toţi, spune ea. Verificăm mai târziu cutia. 

Aruncă și celularul acolo. Apoi apucă un pulover din șifonier și 
mi-l dă. 

Nu vreau să mă îmbrac cu hainele „Mamei”; îi simt mirosul 
care e aidoma drojdiei acre. Cu toate astea, mă îmbrac cu ele, 
înghițindu-mi dezgustul. O helancă, un pulover și un şal, toate 
puse peste bluza mea. Ne îmbrăcăm repede, în liniște, luând 
hainele femeii care stă în cealaltă cameră, moartă. 

Când ajungem la ușa de la intrare, ezităm, cercetând pădurea 
cu privirea. Oare sunt oameni care ne așteaptă în mașina lor 
întunecată mai încolo, pe drum, fiind convinși că mai devreme 
sau mai târziu vom apărea? 

— Nu pe acolo, îmi spune Olena, citindu-mi parcă gândurile. 
Nu pe șosea. 

Ne strecurăm afară, o luăm prin spatele casei și de acolo spre 
pădure. 


e OPTSPREZECE 


Gabriel își făcu loc prin mulţimea de reporteri, cu privirea 
ațintită asupra femeii cu părul blond coafat, care se afla în 
lumina reflectoarelor, la vreo douăzeci de metri depărtare. 
Inaintând, văzu că Zoe Fossey vorbea, în acel moment, în faţa 
camerei de filmat. Îl văzu și îngheţă, strângând microfonul de 
buzele ei nemișcate. 

— Inchide-l, spuse Gabriel. 

— Liniște, îi atrase atenţia cameramanul. Suntem în direct... 

— Închide microfonul ăla nenorocit! 

— Hei! Ce naiba crezi că... 

Gabriel împinse camera într-o parte și trase firele din prize, 
stingând lumina reflectoarelor. 

— Luaţi-l pe acest om de aici! ţipă Zoe. 

— Ştii ce ai făcut? o întrebă Gabriel. Ai habar? 

— Imi fac datoria, răspunse ea. 

Se duse spre ea, și ceva ce văzu în ochii lui o făcu să se dea 
înapoi, până când se lovi de o mașină a echipei de știri și se 
opri. 

— Probabil că ai executat-o pe soţia mea. 

— Eu? 

Clătină din cap și spuse sfidător: 

— Nu sunt eu cea care ţine pistolul. 

— Tocmai ce le-ai spus că este polițistă. 

— Eu doar relatez faptele. 

— Fără să ţii cont de consecinţe? 

— Sunt știri, nu? 

— Știi ce ești? Se apropie mai mult și simţi că abia se putea 
stăpâni să n-o sugrume. Ești o târfă. Nu, retrag ce am spus. Ești 
mai rău decât o târfă. Nu te vinzi doar pe tine, ci ai vinde pe 
oricine. 

— Bob! strigă ea la cameraman. la-l pe tipul ăsta din faţa 
mea. 

— Înapoi, domnule! 

Mâna grea a cameramanului apăsă pe umărul lui Gabriel. 
Gabriel se scutură, cu privirea ţintă la Zoe. 

— Dacă i se întâmplă ceva lui Jane, jur... 

— Am zis, înapoi! 

Cameramanul îl apucă din nou pe Gabriel de umăr. 

Deodată, toate temerile lui Gabriel, disperarea sa se aprinseră 
într-un moment de furie. Se întoarse și îi trase una în piept. ÎI 
lăsă pe bărbat fără aer și îi văzu figura speriată în timp ce 
acesta se dădea înapoi, prăbușindu-se la pământ și aterizând pe 
niște fire electrice încurcate. Intr-o clipă, Gabriel se aplecă 
deasupra lui, cu pumnul ridicat, cu fiecare mușchi pregătit 
pentru a lovi. Apoi își reveni în fire și-l văzu pe bărbat chircindu- 
se sub el. Observă că trecătorii se opriseră să vadă spectacolul. 
Tuturor le plac spectacolele. 

Gabriel își îndreptă spatele și se ridică în picioare. O văzu pe 
Zoe la câţiva metri depărtare, plină de entuziasm. 

— Ai filmat? întrebă ea un alt cameraman. La naiba, a filmat 
cineva asta? 

Dezgustat, Gabriel se întoarse și plecă. Se îndepărtă de 
mulţime, departe de lumina reflectoarelor. La două străzi de 
spital, se trezi stând singur într-un colț. Chiar și pe această 
stradă întunecată, nu se putea ascunde de căldura verii, care 
încă ţâșnea din asfaltul în care bătuse soarele toată ziua. Işi 
simţi brusc picioarele lipite de trotuar, cuprins de mâhnire și de 
spaimă. 

„Nu știu cum să te salvez. E datoria mea să îi ţin pe oameni 
departe de necazuri, dar nu pot proteja fiinţa pe care o iubesc 
cel mai mult.” 

Îi sună telefonul mobil. Recunoscu numărul afișat pe ecran, 
dar nu răspunse. Erau părinţii lui Jane. Il mai sunaseră și când se 
afla în mașină, exact după reportajul lui Zoe. Indurase cu 
stoicism plânsetele isterice ale Angelei Rizzoli, cererile lui Frank 
să acţioneze. „N-am timp de ei acum, se gândi el. Poate în cinci, 
zece minute, dar nu acum.” 

Stătea singur în noapte, încercând din răsputeri să-și revină. 
Nu era un om care să-și piardă ușor controlul, dar mai devreme 
fusese cât pe ce să-i tragă un pumn în faţă unui alt bărbat. Jane 
ar fi fost șocată, se gândi el, și probabil s-ar fi amuzat, văzându- 
și soțul pierzându-și în sfârșit cumpătul. „Domnul Costum Gri”, 
îi spuse ea odată din cauza supărării, deoarece era atât de 
senin, în timp ce ei îi sărea ţandăra ușor. „Ai fi mândră de mine, 


15 Mr. Gray Suit (în original). 
141 


Jane, se gândi el. Am arătat în sfârșit că sunt din carne și sânge. 
Dar nu ești aici să mă vezi. Nu știi că ţie ţi se datorează asta.” 

— Gabriel? 

Se ridică. Se întoarse și o văzu pe Maura, care se apropiase 
atât de încet, încât nici măcar nu își dăduse seama că se afla 
acolo. 

— Trebuia să plec naibii din circul ăla, spuse el. Altfel, îţi jur că 
aș fi strâns-o de gât pe femeia aceea. E destul de grav că m-am 
luat de cameramanul ei. 

— Da, așa am auzit. Tăcu o clipă. Părinţii lui Jane tocmai au 
ajuns aici. l-am văzut în parcare. 

— M-au sunat după ce au văzut reportajul. 

— Te caută. Mai bine te duci și vorbeşti cu ei. Și mă tem că 
mai ai o problemă. 

— Ce anume? 

— A venit și detectivul Korsak. Nu e prea încântat că n-a fost 
și el anunţat. 

— Dumnezeule. E ultima persoană pe care vreau s-o văd. 

— Korsak e prietenul ei. O știe de când o știi și tu. Nu te-oi 
înțelege tu cu el, dar ţine mult la Jane. 

— Da, știu. Oftă. Știu. 

— Toţi oamenii ăștia o iubesc pe Jane. Nu ești singurul, 
Gabriel. Barry Frost a stat pe aici toată seara. Până și detectivul 
Crowe a trecut pe aici. Suntem cu toții îngrijorați și ne temem 
pentru ea. Se opri, apoi adăugă: Cel puţin, eu sunt speriată. 

Se întoarse să se uite pe stradă, spre spital. 

— Trebuie să-i încurajez? De-abia mă ţin și eu pe picioare. 

— Tipic pentru tine, ai luat totul asupra ta. Ai purtat totul pe 
umerii tăi. ÎI luă de mână. Du-te și stai cu familia ei, cu prietenii 
ei. Aveţi nevoie unii de ceilalți în aceste momente. 

El aprobă. Apoi, inspirând adânc, se întoarse spre spital. 

Vince Korsak îl văzu primul. Detectivul ieșit la pensie din 
Newton se îndreptă repede spre el și se întâlniră pe alee. Stând 
sub un felinar, Korsak părea un trol feroce, cu gâtul gros de 
războinic. 

— De ce nu m-ai sunat? întrebă el. 

— N-am avut ocazia, Vince. Totul s-a întâmplat atât de 
repede... 

— Au zis că a fost înăuntru toată ziua. 

— Uite, ai dreptate. Trebuia să te sun. 

— „Putut”, „trebuit” nu se pun. Ce naiba, Dean? Crezi că nu 
merit să mă suni? Crezi că n-aș fi vrut să știu ce mama naibii se 
întâmplă? 

— Vince, calmează-te. 

Dădu să-l atingă pe Korsak, care îi dădu nervos peste mână. 

— Este prietena mea, ce dracului! 

— Știu. Dar am încercat să nu existe scurgeri de informaţii. Nu 
voiam ca presa să afle că e un poliţist înăuntru. 

— Crezi că aș fi spus ceva? Crezi că aș face o asemenea 
tâmpenie? 

— Nu, bineînţeles că nu. 

— Atunci ar fi trebuit să mă fi sunat. Oi fi tu cel cu care s-a 
căsătorit, Dean, dar și eu ţin la ea! Vocea lui Korsak se sparse. 
Și eu ţin la ea, repetă el încet, întorcându-se brusc cu spatele. 

„Știu că ţii la ea. Ştiu, de asemenea, că ești îndrăgostit de ea, 
deși n-o să recunoști niciodată. De aceea nu vom putea fi 
niciodată prieteni. Amândoi am vrut-o, dar cu mine s-a 
căsătorit.” 

— Ce se întâmplă înăuntru? spuse Korsak pe un ton înăbușit. 
Tot nu se uita la el. Știe cineva? 

— Nu știm nimic. 

— Nenorocita aia a transmis totul în direct acum o jumătate 
de oră. N-au sunat răpitorii? Nu s-au auzit împușcături... Korsak 
tăcu. Nicio reacţie? 

— Poate că nu se uitau la televizor. Poate n-au auzit că printre 
ostatici e o polițistă. Asta sper... că nu știu. 

— Când v-au contactat ultima dată? 

— Au sunat în jurul orei cinci, ca să încheie un târg. 

— Ce fel de târg? 

— Vor un interviu transmis în direct. În schimbul interviului, 
vor elibera doi ostatici. 

— Atunci, haide! Ce durează atât? 

— Poliţia n-a fost de acord să trimită doi civili înăuntru. 
însemna punerea în pericol a unui reporter și a unui 
cameraman. 

— Dacă cineva îmi arată cum, o să filmez eu. Și tu poți să fii 
reporterul. Ar trebui să ne trimită pe noi. 

— Răpitorii au cerut un anumit reporter. Un bărbat pe nume 
Peter Lukas. 

— Te referi la tipul care scrie pentru Tribune? De ce pe el? 

— Asta am vrea să știm cu toții. 

— Atunci hai să-i dăm bătaie. Să o scoatem naibii de acolo 
înainte... 

Telefonul mobil al lui Gabriel sună din nou, iar el tresări, 
gândindu-se că trebuie să fie părinţii lui Jane care încercau să ia 
legătura cu el. Nu-i mai putea amâna. Scoase telefonul și se 
încruntă la monitor. Era un număr necunoscut. 

— Gabriel Dean la telefon, răspunse el. 

— Agentul Dean de la FBI? 

— Cine-i la telefon? 

— Sunt Joe. Cred că știi cine sunt. 

Gabriel înlemni. Îl văzu pe Korsak uitându-se la el, alertat. 

— Trebuie să discutăm anumite lucruri, agent Dean. 

— De unde știi... 

— Soţia ta, aici de faţă, ne-a spus că ești de încredere. Că te 
ţii de cuvânt. Sperăm că așa e. 

— Lasă-mă să vorbesc cu ea, să-i aud glasul. 

— Imediat. Mai întâi trebuie să îmi promiţi ceva. 

— Ce? Spune-mi ce vrei? 

— Dreptate. Vrem să ne promiţi că îţi vei face datoria. 

— Nu înțeleg. 

— Trebuie să fii martor. Să asculţi ce avem de zis, pentru că e 
posibil să nu supravieţuim acestei nopţi. 

Pe Dean îl trecu un fior. „Sunt sinucigași. O să-i omoare pe 
toți odată cu ei?” 

— Vrem să spui lumii adevărul, spuse Joe. Pe tine te vor 
asculta. Vino înăuntru cu reporterul, agent Dean. Vino să 
vorbești cu noi. După ce terminăm, spune-le tuturor ce ai auzit. 

— Nu o să muriţi. Nu trebuie să muriti. 

— Tu crezi că noi vrem? Am încercat să-i învingem, dar n-am 
reușit. Asta e ultima noastră soluţie. 

— De ce s-o faceți așa? De ce să ameninţaţi oameni 
nevinovați? 

— Altfel nu ne ascultă nimeni. 

— leșiți! Eliberaţi ostaticii și predaţi-vă. 

— Și n-o să ne mai vedeţi în viaţă. Vor veni cu o explicaţie 
logică. Mereu o fac. Uită-te, o să vezi la știri. Vor spune că ne- 
am sinucis. Vom muri în închisoare, înainte de proces. Și toată 
lumea va crede: așa se întâmplă în închisoare. Asta e ultima 

noastră șansă, agent Dean, să atragem lumii atenţia, să le 
spunem. 

— Ce să le spuneţi? 

— Ceea ce s-a întâmplat cu adevărat în Ashburn. 

— Habar n-am despre ce vorbești. Dar voi face orice dacă o s- 
o eliberezi pe soţia mea. 

— E chiar aici. E bine. De fapt, o să te las... 

Telefonul se închise. 

— Joe? Joe? 

— Ce s-a întâmplat? întrebă Korsak. Ce a zis? 

Gabriel îl ignoră; se chinuia să sune din nou la numărul de pe 
care fusese apelat. 

— ... Ne cerem scuze. Acest număr nu e disponibil. 

— Ce naiba se întâmplă? ţipă Korsak. 

— Nu reușesc să sun. 

— Ţi-a închis? 

— Nu, s-a întrerupt. Exact după ce... 

Gabriel se opri. Se întoarse și se uită pe stradă, uitându-se 
atent la centrul de comandă. 

— Ne-au ascultat, se gândi el. Cineva a auzit tot ceea ce a zis 
Joe. 

— Hei! ţipă Korsak. Unde te duci? 

Gabriel alerga deja spre centrul de comandă. Nu se sinchisi să 
ciocăne, ci izbi ușa și intră. Hayder și cu Stillman se întoarseră 
de la monitoarele video și se uitară la el. 

— N-avem timp de tine acum, agent Dean, spuse Hayder. 

— Intru în clădire. Mă duc să-mi iau soția. 

— O, da. 

Hayder râse. 

— Sunt sigur că o să fii primit cu brațele deschise. 

— M-a sunat Joe pe telefonul mobil. M-au invitat înăuntru. Vor 
să discute cu mine. 

Stillman se îndreptă brusc, părând foarte surprins. 

— Când te-a sunat? Nouă nu ne-a zis nimeni nimic. 

— Acum câteva minute. Joe știe cine sunt. Ştie că Jane e soţia 
mea. Pot să mă înțeleg cu oamenii ăștia. 

— Nici nu se pune problema, spuse Hayder. 

— Voiaţi să-l trimiteţi înăuntru pe acel reporter. 

— Știu că ești de la FBI. În minţile lor, probabil că ești părtaș 
la această conspirație nebunească a guvernului, de care se tem 
atât. Dacă ai rezista cinci minute înăuntru, ai fi norocos. 

— Voi risca. 

— O să fii un premiu pentru ei, spuse Stillman. Un ostatic 
foarte important. 

— Tu ești negociatorul. Tu spui mereu să luăm lucrurile încet. 
Acești oameni vor să negocieze. 

— De ce cu tine? 

— Pentru că știu că nu voi face nimic care s-o pună în pericol 
pe Jane. Nu o să fac nicio șmecherie, nu o să intru cu niciun fel 
de capcană. Voi fi doar eu, jucând după regulile lor. 

— E prea târziu, Dean, spuse Stillman. Nu mai suntem noi la 
comandă. Deja și-au pus echipa de intervenţii pe poziţii. 

— Ce echipă? 

— FBl-ul i-a adus de la Washington. E o echipă antitero. 

Asta e exact ceea ce îi spusese senatorul Conway lui Gabriel 
că se va întâmpla. Timpul pentru negocieri trecuse. 

— Poliţiei din Boston i s-a ordonat să nu se amestece, spuse 
Hayder. Treaba noastră e să ne asigurăm că nu va încălca 
nimeni perimetrul în timp ce ei acţionează. 

— Și când trebuie să se întâmple asta? 

— Habar n-avem. Ei stabilesc tot. 

— Cum rămâne cu înțelegerea pe care ai făcut-o cu Joe? 
Cameramanul, reporterul? El tot are impresia că se va întâmpla. 

— Nu se va întâmpla. 

— Cine a anulat-o? 

— Cei de la FBI. Incă nu i-am spus lui Joe. 

— Deja a fost de acord să elibereze doi ostatici. 

— Și încă sperăm c-o va face. Măcar putem să salvăm două 
vieți. 

— Dacă nu te ţii de cuvânt - dacă nu-l trimiţi înăuntru pe 
Peter Lukas - sunt patru ostatici înăuntru pe care nu-i vei salva. 

— Până atunci sper că echipa de intervenţii va intra. 

Gabriel se uită la el. 

— Vrei un masacru? Pentru că asta vei avea! Le dai la doi 
paranoici toate motivele să creadă că iluzia lor e reală. Că tu 
vrei să-i omori. Poate că au naibii dreptate! 

— Acum tu ești cel care e paranoic. 

— Eu cred că sunt singurul zdravăn. 

Gabriel se întoarse și ieși din cabină. 

ÎI auzi pe negociator ieșind și strigând după el: 

— Agent Dean? 

Gabriel continuă să meargă spre banda poliţiei. 

— Dean! În sfârșit Stillman îl prinse din urmă. Vreau să știi că 
n-am fost de acord cu niciun plan de intervenţie. Ai dreptate, 
vor vărsare de sânge. 

— Atunci de ce naibii permiţi acest lucru? 

— De parcă o pot opri. Sau Hayder? Acum e decizia 
Washingtonului. Trebuie să ne retragem și să-i lăsăm să preia 
conducerea. 

Apoi auziră - un murmur brusc prin mulţime. Mulțimea de 
reporteri se strânse și înaintă. 

— Ce se întâmplă? 

Auzi un strigăt, văzu ușile holului deschizându-se, și un bărbat 
înalt afro-american într-o uniformă îngrijită ieși, escortat de doi 
ofițeri de la Operaţiuni Tactice. Tăcut, clipind din cauza 
strălucirii luminilor reflectoarelor, fu dus în grabă către un 
vehicul care-l aștepta. Câteva secunde mai târziu, ieși un bărbat 
în cărucior cu rotile, împins de un poliţist. 

— S-au ţinut de cuvânt, murmură Stillman. Au eliberat doi 
oameni. 

Dar nu și pe Jane. Jane e încă acolo. lar operaţiunea ar putea 
începe în orice clipă. 

Porni spre banda poliţiei. 

— Dean, spuse Stillman, apucându-l de braț. 

Gabriel se întoarse și-l privi. 

— Totul se poate termina fără niciun glonţ tras. Lasă-mă să 
intru. Lasă-mă să vorbesc cu ei. 

— Cei de la FBI nu vor fi niciodată de acord. 

— Poliţia din Boston are grijă de perimetru. Spune-le 
oamenilor tăi să mă lase să trec. 

— Ar putea fi o capcană mortală. 

— Soţia mea e înăuntru. ÎI ţintui cu privirea pe Stillman. Ştii că 
trebuie să fac asta. Știi că asta e cea mai bună ocazie pe care o 
are. Cea mai bună ocazie pe care o au toţi. 

Stillman inspiră. Aprobă obosit. 

— Succes. 

Gabriel se lăsă în jos pe sub banderola de poliție. Un poliţist 
de la Operaţiuni Tactice se duse să-l oprească. 

— Lasă-l să treacă, spuse Stillman. Intră în clădire. 

— Domnule? 

— Agentul Dean este noul nostru negociator. 

Gabriel dădu din cap spre Stillman în semn de mulţumire. 
Apoi se întoarse și-și continuă drumul spre ușile holului. 

e NOUĂSPREZECE 


Mila 


Nici eu, nici Olena nu știm încotro ne îndreptăm. 

N-am mai mers niciodată prin pădurile astea, și nu știm unde 
vom ajunge. Nu port șosete, iar picioarele îmi îngheaţă în 
pantofii subțiri. În ciuda puloverului și a helăncii „Mamei”, mi-e 
frig și tremur. Luminile casei au dispărut în spatele nostru și, 
uitându-mă în spate, văd numai întunericul pădurii. Cu 
picioarele bocnă, îmi târăsc pașii printre frunzele înghețate, 
uitându-mă după Olena, care merge în faţa mea, cărând cutia. 
Respirația mea e ca fumul. Gheaţa trosnește sub picioarele 
noastre. Mă gândesc la un film despre război pe care l-am văzut 
la școală, despre soldaţi nemți, înghețaţi și înfometați, 
clătinându-se pe picioare spre pierirea lor pe frontul rusesc. Nu 
te opri. Nu pune la îndoială. Mergi înainte - ăsta era probabil 
lucrul la care se gândeau acei soldaţi disperaţi. La asta mă 
gândesc și eu acum, în timp ce mă poticnesc prin pădure. 

Brusc, în fața noastră, o luminiță licărește. 

Olena se oprește, ridicându-și mâna ca să rămân pe loc. Stăm 
neclintite, urmărind cum se mișcă luminile și auzim scârţăitul 
cauciucurilor pe drumul umed. leșim din ultimul tufiș și ajungem 
pe asfalt. 

Am ajuns pe un drum. 

Picioarele mele sunt atât de înghețate din cauza frigului, încât 
sunt neîndemânatică și mă mișc cu greutate în timp ce încerc să 
țin pasul cu ea. Olena e ca un robot, mărșăluind înainte. 
Incepem să zărim case, dar ea nu se oprește. Ea e generalul, iar 
eu nu sunt decât un soldat prost, urmărind o femeie care nu știe 
mai multe decât mine. 

— Nu putem merge la nesfârșit, îi spun eu. 

— Dar nici nu putem să rămânem aici. 

— Privește, casa aceea are luminile aprinse. Am putea cere 
ajutor. 

— Nu acum. 

— Cât de mult mai trebuie să mergem? Toată noaptea, toată 
săptămâna? 

— Atât cât trebuie. 

— Știi măcar încotro ne îndreptăm? 

Se întoarce brusc, furia citindu-i-se pe chip, încât 
încremenesc. 

— Ştii ceva? M-am săturat de tine! Parcă ești un copil. Un 
iepure prost și speriat. 

— Vreau doar să știu unde mergem. 

— Tot ce faci e să te smiorcăi și să te plângi! M-am săturat. 
Am terminat-o cu tine. 

Bagă mâna în cutie și scoate teancul de bani americani. 
Scoate elasticul și îmi aruncă jumătate din bani. 

— la-i și dispari din faţa mea. Dacă ești atât de deşteaptă, ia-o 
pe unde crezi tu. 

— De ce faci asta? 

Simt lacrimi în ochi, dar nu pentru că mi-e frică, ci pentru că e 
singura mea prietenă și știu că o pierd. 

— Ești o corvoadă pentru mine, Mila. Mă încetinești. Nu vreau 
să am grijă de tine tot timpul. Nu sunt mama ta nenorocită. 

— N-am vrut niciodată să fiu. 

— Atunci de ce nu te maturizezi? 

— Și tu de ce nu încetezi să mai fii o nenorocită? 

Mașina ne ia prin surprindere. Suntem atât de concentrate 
încât n-o auzim apropiindu-se. Cotește brusc, iar farurile ne 
surprind ca pe niște animale sortite pieirii. Cauciucurile scârțâie 
și mașina se oprește. E o mașină veche, iar motorul scoate 
sunete ciudate în timp ce merge la relanti. 

Şoferul scoate capul pe geam. 

— Aveţi nevoie de ajutor, domnișoarelor? întreabă el. 

Sună mai mult ca o constatare decât ca o întrebare, dar 
situaţia noastră este evidentă. O noapte friguroasă. Două femei 
izolate pe un drum necirculat. Bineînţeles că avem nevoie de 
ajutor. 

Mă uit la el în liniște, cu gura căscată. Olena preia 
conducerea, așa cum face mereu. S-a transformat într-o clipită. 
Mersul ei, vocea, modul provocator în care își arată coapsa - 
aceasta este Olena cea seducătoare. Râde și spune, într-o 
engleză guturală: 

— Mașina noastră s-a stricat. Ne puteţi duce dumneavoastră? 

Bărbatul o studiază. O fi oare prudent? Își dă într-un fel seama 
că e ceva putred la mijloc. Sunt pe punctul de a mă retrage în 
pădure, înainte ca el să sune la poliţie. 

Răspunde într-un final calm, fără să pară impresionat de 
farmecele Olenei. 

— E o benzinărie mai încolo. Trebuie să opresc oricum ca să 
alimentez. O să întreb de o mașină să vă remorcheze. 

Ne urcăm. Olena stă pe locul din faţă, iar eu mă înghesui în 
spate. Am îndesat în buzunar banii pe care mi i-a dat și acum îi 
simt ca pe o bucată de cărbune aprins. Sunt încă supărată și 
rănită de cruzimea ei. Cu banii ăștia mă pot descurca fără ea, 
fără nimeni. Și așa voi face. 

Bărbatul nu scoate niciun cuvânt. La început cred că pur și 
simplu ne ignoră, că nu-l interesăm absolut deloc. Apoi îi văd 
ochii în oglinda retrovizoare și îmi dau seama că mă studiază, că 
ne studiază pe amândouă. În tăcerea lui, e alert ca o pisică. 

Luminile de la benzinărie încep să strălucească în zare, intrăm 
pe alee și oprim lângă pompă. Bărbatul coboară ca să umple 
rezervorul, apoi ne spune: 

— O să întreb despre o mașină care vă poate remorca. 

Intră. 

Eu și Olena rămânem în mașină, nesigure ce să facem. Prin 
geam îl vedem pe șoferul nostru vorbind cu casierul. Arată spre 
noi, iar casierul ridică un receptor. 

— Sună la poliţie, îi șoptesc eu Olenei. Ar trebui să coborâm și 
să fugim acum. 

Intind mâna spre portieră și sunt gata s-o deschid când o 
mașină neagră intră pe alee și parchează lângă noi. Coboară doi 
bărbaţi îmbrăcaţi în haine închise la culoare. Unul din ei are 
părul blond spre alb, tuns scurt periuţă. Se uită la noi. 

Sângele îmi îngheaţă în vine. 

Suntem niște animale prinse în mașina acestui străin, iar doi 
vânători ne-au încercuit. Bărbatul cu părul blond stă chiar în faţa 
ușii mele, uitându-se la mine, iar eu nu pot decât să mă uit prin 
geam la ultima faţă pe care a văzut-o „Mama”. Ultimul chip pe 
care probabil îl voi vedea și eu. 

Deodată, bărbatul își întoarce privirea către clădire. Mă uit și 
eu și văd că șoferul nostru tocmai a ieșit și se îndreaptă spre 
mașină. A plătit benzina și își bagă portofelul înapoi în buzunar. 

Încetinește încruntându-se la cei doi bărbaţi care stau lângă 
mașina sa. 

— Vă pot ajuta cu ceva, domnilor? întreabă șoferul nostru. 

— Domnule, vă putem pune câteva întrebări? răspunde 
bărbatul cu părul blond. 

— Cine sunteți? 

— Sunt agent special Steve Ullman. Biroul Federal de 
Investigații. 

Șoferul nostru nu pare prea impresionat. Se apleacă după 
unealta cu muchie de cauciuc din găleata benzinăriei, stoarce 
excesul de apă și începe să-și curețe parbrizul murdar. 

— Despre ce vreţi voi să vorbiţi cu mine? întreabă el, ștergând 
apa de pe geam. 

Bărbatul blond se apropie de șoferul nostru și vorbește încet. 
Aud cuvintele „fugare” și „periculoase”. 

— Și de ce vorbiţi cu mine? întreabă șoferul. 

— Aceasta este mașina dumneavoastră, nu? _ 

— Da. Şoferul nostru izbucnește în râs. A, acum înţeleg. In caz 
că vă întrebaţi, cele din mașină sunt soţia mea și verișoara ei. 
Par extrem de periculoase, nu? 

Bărbatul blond se uită la partenerul său. Par surprinși și nu 
știu ce să spună. 

Şoferul nostru lasă unealta în găleată, stropind cu puţină apă. 

— Succes, băieţi, spune el, deschizând portiera. 

În timp ce se așază în faţa volanului, îi spune tare Olenei: 

— Îmi pare rău, dragă, dar nu aveau Advil. Va trebui să 
încercăm la următoarea benzinărie. 

Pe măsură ce ne îndepărtăm, mă uit în spate și văd că cei doi 
bărbaţi încă se uită după noi. Unul din ei notează numărul de 
înmatriculare. 

Pentru câteva momente nimeni din mașină nu scoate un 
sunet. Eu sunt încă prea paralizată de frică pentru a vorbi. Mă 
uit la ceafa șoferului nostru, bărbatul care tocmai ne-a salvat 
viețile. 

— Aveţi de gând să-mi spuneţi despre ce a fost vorba? 
întreabă el într-un final. 

— V-au minţit, spune Olena. Nu suntem periculoase. 

— Și ei nu sunt de la FBI. 

— Știţi deja acest lucru? 

Bărbatul se uită la ea. 

— Nu sunt prost. Recunosc un lucru adevărat când îl am în 
faţă. Și știu când mi se vând castraveți. Mai bine, spuneţi-mi 
adevărul. 

Olena oftează obosită. 

— Vor să ne omoare, șoptește ea. 

— Mi-am dat seama de asta. Dă din cap și râde, dar fără 
umor. E râsul unui om care nu poate crede ce ghinion are. 
Dumnezeule, când mi se întâmplă ceva, se întâmplă, spune el. 
Cine sunt și de ce vor să vă omoare? 

— Din cauza a ceea ce am văzut astă-seară. 

— Ce aţi văzut? 

Olena privește pe fereastră. 

— Prea multe. Am văzut prea multe. 

Pentru moment, el consideră că acest răspuns e suficient, 
deoarece am ieșit de pe șosea. Mașina o ia pe un drum de 
pământ care ne duce în pădure. Oprim în faţa unei case 
dărăpănate, înconjurate de copaci. E puţin mai mult decât o 
cabană construită grosolan, ceva în care doar un om sărac ar 
putea locui. Dar pe acoperiș se află o antenă parabolică mare. 

— Asta e casa dumneavoastră? întreabă Olena. 

— Este locul unde locuiesc, răspunde el ciudat. 

Folosește trei chei diferite ca să deschidă ușa de la intrare. 
Stând pe verandă și așteptând ca el să descuie toate 
încuietorile, observ că toate ferestrele au gratii. Pentru o clipă 
ezit să intru deoarece mă gândesc la casa din care am fugit. Dar 
îmi dau apoi seama că aceste gratii sunt diferite; ele nu sunt 
pentru a ţine oamenii cu forța înăuntru, ci pentru a nu lăsa pe 
nimeni să intre. 

Înăuntru miroase a fum și a mucegai. Nu aprinde luminile, ci 
merge prin camera întunecată de parcă ar ști orice colţișor cu 
ochii închiși. 

— Începe să miroasă a mucegai pe aici când plec pentru 
câteva zile, spune el. 

Aprinde un chibrit și-l văd îngenunchind lângă un șemineu. 
Grămada de surcele și de bușteni așteaptă să fie aprinsă, și în 
curând flăcările încep să prindă viață. Faţa i se luminează, și 
pare mult mai trasă, mai tristă în această cameră întunecoasă. 
Încă o dată mi se pare că ar fi putut fi un chip frumos, dar ochii 
sunt acum prea tulburi, iar maxilarul slab e neras de câteva zile. 
Pe măsură ce focul se întețește, mă uit împrejur și văd o 

cămăruță care pare chiar și mai mică decât în realitate din 
cauza teancurilor înalte de ziare și reviste, a zecilor de hârtii 
tăiate din ziare, pe care le-a lipit pe pereți. Sunt peste tot, ca o 
pânză îngălbenită, și mi-l imaginez încuiat în cabina aceasta 
izolată, zi de zi, lună de lună, tăind febril articole al căror înțeles 
doar el îl cunoaște. Mă uit la ferestrele cu gratii, îmi aduc aminte 
de cele trei încuietori ale ușii de la intrare și îmi zic: „Asta este 
casa unui om înspăimântat”. 

Se duce la un dulap și îl descuie. Tresar când văd înăuntru o 
mulțime de puști aranjate pe rafturi. la una și încuie dulapul la 
loc. La vederea puștii, fac un pas în spate. 

— E în regulă. Nu ai de ce să te temi, îmi spune el văzându-mi 
fața alarmată. In seara asta vreau să am o armă lângă mine. 

Auzim un fel de clopoțel zdrăngănind. 

La auzul sunetului, bărbatul tresare. Cu pușca-n mână, se 
duce spre fereastră și se uită spre pădure. 

— Ceva a declanșat senzorul, zice el. Poate fi doar un animal 
sau poate... 

Stă la fereastră o vreme, cu mâna pe pușcă. Îmi aduc aminte 
de cei doi bărbaţi de la benzinărie uitându-se cum ne 
îndepărtăm și notându-și numărul de înmatriculare al mașinii. 
Trebuie să fi aflat până acum a cui este mașina și unde 
locuiește. 

Bărbatul se îndreaptă spre o grămadă de lemne, ia un 
buștean și-l pune pe foc. Apoi se așază într-un balansoar și se 
uită la noi, cu pușca în braţe. Buștenii trosnesc, iar în șemineu 
se văd scântei. 

— Mă numesc Joe, spune el. Voi cine sunteţi? 

Mă uit la Olena. Niciuna din noi nu spune nimic. Deși acest 
bărbat ne-a salvat vieţile în seara asta, tot ne e frică de el. 

— Aţi făcut alegerea. V-aţi urcat în mașina mea. 

In timp ce se balansează pe podea, scaunul îi scârțăie. 

— Acum e prea târziu să vă fie rușine, fetelor. Zarurile au fost 
aruncate. 

e 

Când m-am trezit, tot nu se luminase de ziuă, dar focul se 
transformase în jar. Ultimul lucru de care-mi aduc aminte înainte 
să adorm e murmurul vocii Olenei și a lui Joe. Acum, la focul din 
șemineu, o văd pe Olena dormind lângă mine pe covorul 
împletit. Sunt încă supărată pe ea și nu am iertat-o pentru ceea 

ce mi-a spus. După un somn de câteva ore mi s-au clarificat 
câteva lucruri ce păreau imposibile. Nu vom putea rămâne 
împreună pentru totdeauna. 

Scârțâitul balansoarului îmi atrage atenţia; văd strălucirea 
slabă a puștii lui Joe și simt cum mă privește. Probabil că ne-a 
vegheat somnul. 

— Trezește-o, îmi spune el. Trebuie să plecăm acum. 

— De ce? 

— Sunt afară. Sunt cu ochii pe casă. 

— Poftim? 

Sar în picioare, inima începe să-mi bată puternic și mă duc la 
fereastră. Văd numai întunericul pădurii. Apoi îmi dau seama că 
stelele încep să dispară și că în curând se va crăpa de ziuă. 

— Cred că au parcat pe drum. Incă nu au declanșat următorii 
senzori de mișcare, spune el. Dar trebuie să ne mișcăm, înainte 
să se lumineze. 

Se ridică, se duce la o debara și ia un rucsac. Nu știu ce are în 
rucsac, dar se aude un zâăngănit metalic. 

— Olena, rostește el și o înghiontește cu vârful bocancului. 

Ea se trezește și se uită la el. 

— E timpul să plecăm, îi spune el. Dacă vrei să rămâi în viaţă. 

Nu ieșim pe ușa din faţă. În schimb, ridică o trapă din podea, 
iar mirosul de pământ reavăn se ridică din umbră. Lasă jos o 
scară și ne spune: 

— Să mergem, doamnelor. 

Îi dau cutia „Mamei”, apoi mă târăsc după el. A aprins o 
lanternă, iar în întuneric observ lăzi așezate lângă pereţi din 
piatră. 

— În Vietnam, sătenii aveau sub case tuneluri precum acesta, 
spune el în timp ce ne conduce printr-un pasaj îngust. Erau 
folosite mai ales pentru depozitarea alimentelor, dar uneori le 
salvau vieţile. 

Se oprește, descuie un lacăt, apoi își stinge lanterna. 
Deschide o trapă din lemn deasupra capului. 

leșim din tunel, în întunericul pădurii. Copacii ne ascund pe 
măsură ce ne îndepărtăm de casă. Nu scoatem niciun cuvânt; 
nu îndrăznim. Încă o dată, urmez orbește, același soldat supus, 
niciodată generalul. Dar de data aceasta am încredere în 
persoana pe care o urmez. Joe merge calm, mișcându-se cu 
încrederea cuiva care știe exact ceea ce face. Merg exact în 

spatele lui și, pe măsură ce se ivesc zorile, văd că șchiopătează. 
Își târăște puţin piciorul stâng și, când se uită în spate, văd cum 
se strâmbă de durere. Dar merge înainte în lumina cenușie a 
dimineţii. 

În sfârșit, printre pomii din faţă, observ o fermă părăsită. Pe 
măsură ce ne apropiem, îmi dau seama că nimeni nu locuiește 
acolo. Ferestrele sunt sparte și o parte din acoperiș e prăbușit. 
Dar Joe nu se îndreaptă spre casă, ci spre hambar, care pare a fi 
în pericol să se năruie. Descuie un lacăt și deschide ușa 
hambarului. 

Înăuntru e o mașină. 

— Întotdeauna m-am întrebat dacă voi avea nevoie de ea, 
zice el în timp ce se urcă la volan. 

Eu mă urc în spate. Pe scaun sunt o pătură și o pernă, iar la 
picioarele mele se află conserve cu mâncare, suficiente pentru 
câteva zile. 

Joe bagă cheia în contact; motorul se trezește la viaţă. 

— Urăsc să las locul ăsta în urmă, spune bărbatul. Dar poate e 
timpul să plec pentru o vreme. 

— Faci asta pentru noi? îl întreb eu. 

Se uită la mine peste umăr. 

— Fac asta ca să nu intru în necazuri. Se pare că voi două mi- 
ați adus cu vârf și îndesat. 

lese cu mașina din hambar și pornim pe drumul de pământ, 
trecem de ferma dărăpănată și de un iaz. Auzim brusc un sunet 
puternic. Joe oprește imediat mașina, coboară geamul și se uită 
spre pădurea din care tocmai am ieșit. 

Deasupra copacilor se ridică un fum negru, în coloane care se 
rotesc pe cerul senin. O aud pe Olena ţipând speriată. Palmele 
au început să-mi transpire și să-mi tremure când îmi imaginez în 
flăcări casa din care tocmai am plecat. Și mă gândesc la carnea 
care arde. Joe nu spune nimic; se uită pur și simplu șocat la fum 
și mă întreb dacă își blesteamă ghinionul de a ne fi cunoscut. 

După un moment, expiră puternic. 

— Isuse, murmură el. Oricine ar fi bărbaţii ăştia, joacă dur. 

Își îndreaptă atenţia spre drum. Știu că este speriat, deoarece 
îi văd mâinile încleștate pe volan. Îi văd albeaţa încheieturilor. 

— Doamnelor, spune el încet. Cred că e timpul să dispărem. 


e DOUĂZECI 


Jane închise ochii și trecu peste valul de durere asemenea 
unui surfer. „Dă, Doamne, să se termine repede. Fă-o să 
înceteze, fă-o să înceteze.” Simţi cum îi transpiră faţa în timp ce 
începu contracția, durând-o atât de tare, încât nu putu să 
geamă, nici măcar să respire. Dincolo de pleoapele ei închise, 
luminile păreau atât de albe, toate sunetele înăbușite de pulsul 
ei rapid. Nu auzea aproape deloc gălăgia din cameră. Un 
ciocănit la ușă. Cererile încordate ale lui Joe. 

Apoi, brusc, o mână o strânge pe cea a lui Jane. Este caldă și 
familiară. „Nu se poate”, își spune ea, în timp ce durerea 
contracției s-a mai diminuat și nu mai vedea înceţoșat. Se 
concentră asupra chipului care se uita în jos la ea și se tot mira. 

— Nu, șopti ea. N-ai cum să fii aici. 

Gabriel îi strânse faţa în palme, o sărută apoi pe frunte și pe 
păr. 

— Totul va fi bine, iubito. 

— Asta e cel mai tâmpit lucru pe care l-ai făcut. 

El zâmbi. 

— Știai că nu sunt prea strălucit atunci când te-ai căsătorit cu 
mine. 

— Ce-a fost în capul tău? 

— Tu. Numai tu. 

— Agent Dean, spuse Joe. 

Încet, Gabriel se ridică în picioare. De atâtea ori se uitase Jane 
la soțul ei și se gândise cât de binecuvântată fusese, dar 
niciodată ca acum. Nu era înarmat, n-avea niciun fel de avantaj, 
dar când se întoarse spre Joe, emana putere. 

— Am venit. Acum o să-i dai drumul soției mele? 

— După ce vorbim. După ce ne asculți. 

— Te ascult. 

— Trebuie să ne promiţi că vei urmări ceea ce îţi vom spune și 
nu vei lăsa să moară odată cu noi. 

— Am spus că o să vă ascult. Asta aţi cerut. Și aţi spus că le 
veţi da drumul acestor oameni. Poate că aveţi o ultimă dorinţă, 
dar acești oameni n-au. 

— Nu vrem să moară nimeni, spuse Olena. 

— Atunci dovediţi-o. Daţi-le drumul acestor oameni. Apoi o să 
stau aici și o să vă ascult atât cât doriţi. Ore, zile. Sunt la 
dispoziţia voastră. 

Se uita neclintit la răpitori. 

Trecură câteva momente în liniște. 

Brusc, Joe se aplecă spre canapea, o apucă pe doctorița Tam 
de braț și o ridică în picioare. 

— Duceţi-vă la ușă, doctore, îi ordonă el. Se întoarse și arată 
spre celelalte femei de pe cealaltă canapea. Voi două, ridicați- 
vă. Amândouă. 

Femeile nu se clintiră; se uitau pur și simplu la Joe, de parcă 
erau sigure că asta era o șmecherie și că dacă s-ar fi mișcat, ar 
fi fost urmări grave. 

— Duceţi-vă! Ridicaţi-vă! 

Recepţionera scoase un suspin și se ridică în picioare. Abia 
atunci o urmă și cealaltă femeie. Se îndreptară amândouă spre 
ușă, unde stătea doctorita Tam, încremenită de frică. Orele de 
captivitate le intimidaseră atât de mult încât nu le venea să 
creadă că chinul lor era pe sfârșite. Chiar și atunci când Tam 
ajunse la ușă, se uita la Joe, așteptând parcă ordinul lui de a se 
opri. 

— Voi trei puteți pleca, spuse Joe. 

În clipa în care femeile ieșiră din cameră, Olena trânti ușa în 
urma lor și o încuie. 

— Cum rămâne cu soţia mea? întrebă Gabriel. Las-o și pe ea 
să plece. 

— Nu pot. Nu încă. 

— Ințelegerea noastră... 

— Am fost de acord să dau drumul ostaticilor, agent Dean. N- 
am specificat care. 

Gabriel se înnegri de supărare. 

— Tu crezi că acum o să mai am încredere în tine? Crezi că o 
să mai ascult ce dracului o să îmi spui? 

Jane se întinse după mâna soțului ei și simţi cât de încordat și 
furios era. 

— Ascultă-l. Lasă-l să facă așa cum crede. 

Gabriel răsuflă. 

— Bine, Joe. Ce vrei să-mi spui? 


Joe luă două scaune, le puse în mijlocul camerei și le așeză 
unul în fața celuilalt. 

— Hai să ne așezăm, noi doi. 

— Soţia mea e pe cale să nască. Nu mai poate sta aici mult 
timp. 

— Olena va avea grijă de ea. Arătă spre scaune. Îţi voi spune 
o poveste. 

Gabriel se uită la Jane. Ea văzu în ochii săi atât dragoste, cât 
și teamă. „În cine ai încredere?” o întrebase Joe mai devreme. 
„Cine ar încasa glonţul ăsta pentru tine?” Uitându-se la soţul ei, 
își zise: „Nu am în nimeni încredere așa cum am în tine”. 

Fără nicio tragere de inimă, Gabriel își îndreptă atenţia spre 
Joe, iar cei doi bărbaţi se așezară față în faţă. Părea o discuţie 
civilizată, excepţie făcând prezenţa pistolului din poala unuia din 
bărbaţi. O întâlnire drăguță între două cupluri. Care cuplu va 
supraviețui acestei nopți? 

— Ce ţi-au spus despre mine? întrebă Joe. Ce spune FBl-ul? 

— Câteva lucruri. 

— Sunt nebun, nu? Un singuratic. Paranoic. 

— Da. 

— Îi crezi? 

— N-am niciun motiv să nu-i cred. 

Jane se uită la fața soțului ei. Deși vorbea calm, ea putea 
vedea tensiunea din ochii săi, mușchii gâtului încordați. „Știai că 
bărbatul ăsta e nebun, se gândea ea, și cu toate astea ai intrat 
aici. Pentru mine...” Işi înăbuși un geamăt din cauza unei noi 
contracții. „Stai liniștită. Nu-l distrage pe Gabriel; lasă-l să facă 
tot ceea ce trebuie.” Se afundă în canapea, scrâșnind din dinţi, 
suferind în tăcere. Se uită în tavan, pe o singură pată întunecată 
de pe albul imaculat. „Concentrează-te pe punctul focal. Mintea 
e mai puternică decât durerea.” Tavanul se încețoșă, pata părea 
că plutește pe o mare neliniștită de alb. Îi venea rău doar 
uitându-se la ea. Închise ochii, aidoma unui marinar cu rău de 
mare, ameţțit din cauza valurilor. 

Abia după ce contracția începu să treacă, când durerea cedă, 
deschise și ea ochii. Se uită, încă o dată, pe tavan. Ceva se 
schimbase. Lângă pată era o mică gaură, aproape neobservabilă 
printre porii tavanului fals. 

Se uită la Gabriel, dar el nu se uita la ea. Era complet 
concentrat asupra bărbatului care stătea în faţa lui. 

— Crezi că sunt nebun? îl întrebă Joe. 

Gabriel îl privi câteva clipe. 

— Nu sunt psihiatru. Nu pot să stabilesc așa ceva. 

— Ai intrat aici așteptându-te ca un ţicnit să fluture un pistol, 
nu-i așa? Se aplecă în față. Asta ţi-au spus. Fii cinstit. 

— Chiar vrei să fiu cinstit? 

— Bineînţeles. 

— Mi-au spus că aș avea de-a face cu doi teroriști. Asta am 
fost lăsat să cred. 

Joe se lăsă pe spate, cu o expresie aspră. 

— Deci așa vor pune capăt, spuse el încet. Bineînţeles. Așa 
procedează ei. Ce fel de teroriști se presupune că suntem? Se 
uită la Olena, apoi începu să râdă. A, probabil ceceni. 

— Da. 

— Se ocupă cumva John Barsanti de această operaţiune? 

Gabriel se încruntă. 

— Îl cunoști? 

— Ne urmărește încă din Virginia. Oriunde ne-am duce, el 
apare. Știam că o să apară și aici. Cred că așteaptă să tragă 
fermoarul la sacii cu cadavrele noastre. 

— Nu trebuie să muriţi. Daţi-mi mie armele voastre și plecăm 
cu toții. Fără împușcături, fără sânge. Vă dau cuvântul meu. 

— Da, asta da, garanţie. 

— M-ai lăsat să intru aici. Asta înseamnă că, la un anumit 
nivel, ai încredere în mine. 

— Nu-mi permit să am încredere în cineva. 

— Atunci de ce sunt aici? 

— Deoarece refuz să mor fără vreo speranţă de dreptate. Am 
încercat să arătăm asta presei. Le-am dat dovezile alea 
nenorocite. Dar nimănui nu-i pasă. Se uită la Olena. Arată-le 
braţul tău. Arată-le ce ţi-a făcut Ballentree. 

Olena își ridică mâneca deasupra cotului și arată o cicatrice în 
zigzag. 

— Vedeţi ce i-au pus în mână? spuse Joe. 

— Ballentree? Te referi la furnizorul apărării? 

— Microcip de ultimă generaţie. Un mod pentru Ballentree de 
a-și urmări proprietăţile. Ea a fost o încărcătură umană adusă 
direct de la Moscova. O mică afacere pe care o are Ballentree. 

Jane se uită iar în tavan. Își dădu brusc seama că mai erau 
alte găuri noi în var. Se uită la cei doi bărbaţi, dar ei erau tot 

concentrați. Nimeni altcineva nu se mai uita sus; nimeni nu mai 
observase că tavanul era acum plin de găurele. 

— Deci este vorba despre un furnizor al apărării? întrebă 
Gabriel cu vocea calmă, fără să arate scepticismul pe care sigur 
îl simţea. 

— Nu oricare furnizor al apărării. Vorbim despre compania 
Ballentree. Legături directe cu Casa Albă și Pentagonul. Vorbim 
despre directori care fac miliarde de dolari de fiecare dată când 
mergem la război. De ce crezi că Ballentree deţine cele mai 
importante contracte? Pentru că dețin Casa Albă. 

— Imi pare rău să-ţi spun, Joe, dar asta nu e tocmai o nouă 
teorie a conspirație. Ballentree e monstrul tuturor. O mulţime de 
oameni se chinuie să-l dărâme. 

— Dar Olena o poate face. 

Gabriel se uită la femeie, șovăielnic. 

— Cum? 

— Știe ce au făcut în Ashburn. Știe ce fel de oameni sunt. 

Jane se uita încă la tavan încercând să-și dea seama ce vedea 
acum. Firișoare de vapori coborau în tăcere de sus. „Gaz. 
Pompează gaz în cameră.” 

Se uită la soțul ei. Oare el știa că asta avea să se întâmple? 
Știa că ăsta e planul? Nimeni nu își mai dăduse seama de 
invadatorul silențios. Nimeni nu realizase că atacul începuse, 
anunţat de acele firișoare de gaz. 

„Cu toţii îl respirăm.” 

Se încordă pentru că simţi o altă contracție. „Dumnezeule, nu 
acum, se gândi ea. Nu acum, când tot iadul e pe care să se 
dezlănțuie.” Apucă perna canapelei, așteptând să înceteze 
contracția. Durerea puse stăpânire pe ea și tot ce putea face era 
să strângă perna și să reziste. 

Dar durerea nu ajunse niciodată la punctul maxim. Deodată, 
perna păru să se topească complet în pumnul lui Jane. Se simţi 
alunecând în jos, spre cel mai dulce somn. Prin amorţeala 
adunării, auzi bubuituri și bărbaţi țipând. Auzi vocea lui Gabriel, 
înăbușită, strigând-o pe nume de la o distanţă mare. 

Durerea aproape că dispăruse. 

Ceva se lovi de ea, iar moliciunea îi atinse faţa. Atingerea 
unui mâini, mângâierea slabă pe obrazul ei. O voce șopti cuvinte 
pe care ea nu le înțelese, cuvinte delicate și importante care 

erau aproape pierdute în ciocănitul și trântitul brusc al ușilor. Un 
secret, își spuse ea. Imi spune un secret. 
„Mila. Mila știe.” 
Se auzi o explozie asurzitoare, iar căldura îi invadă faţa. 
„Gabriel, se gândi ea. Unde ești?” 

e DOUĂZECI ȘI UNU 


La auzul primelor împușcături, oamenii de pe stradă scoaseră 
un suspin. Inima Maurei îngheţă pe loc. Poliţiștii de la Operaţiuni 
Tactice mențineau bariera, în timp ce focuri de armă răsunau 
înăuntru. Văzu priviri confuze pe feţele polițiștilor pe măsură ce 
minutele treceau, toată lumea așteptând vești despre ceea ce 
se întâmpla înăuntru. Nimeni nu se mișca, nimeni nu se clintea 
în clădire. 

Ce așteaptă? 

Radiourile poliției pârâiră brusc: 

— Clădirea e în siguranţă! Echipa de intervenţie a ieșit, iar 
clădirea e acum în siguranţă! Aduceţi paramedicii. Avem nevoie 
de tărgi. 

Echipele Med-Q se repeziră înainte, trecând prin banderola 
poliţiei asemenea sprinterilor trecând linia de sosire. Ruperea 
acelei linii galbene stârni haosul. Brusc, reporterii și 
cameramanii se grăbiră spre clădire, în timp ce poliţia se chinuia 
să îi împiedice. Un elicopter zbura deasupra. 

În acea zarvă, Maura îl auzi pe Korsak strigând: 

— Sunt poliţist, fir-ar să fie! Prietenul meu e înăuntru. Lăsați- 
mă să trec! Korsak se uită spre ea și ţipă: Doctore, trebuie să 
afli dacă ea e bine! 

Maura se duse în faţă, spre linia de demarcaţie. Polițistul se 
uită în grabă la legitimaţia ei și dădu din cap. 

— Mai întâi trebuie să se ocupe de cei vii, doctore Isles. 

— Eu sunt medic. Pot să dau o mână de ajutor. 

Vocea ei fu aproape acoperită de elicopterul care tocmai 
aterizase în parcarea de peste stradă. Neatent, polițistul se 
întoarse să ţipe la un reporter: 

— Tu de acolo! Vino aici! 

Maura se furișă pe lângă el și alergă spre clădire, temându-se 
de ceea ce va găsi înăuntru. Chiar când intră pe holul care 
ducea la Radiologie, o targă venea spre ea, împinsă de doi 
asistenți, iar ea își acoperi gura cu mâna pentru a-și înăbuși un 
icnet. Văzu că era o femeie însărcinată, cu părul negru, și se 
gândi: 


„Nu. Dumnezeule, nu.” 

Jane Rizzoli era acoperită de sânge. 

În acea clipă, toată pregătirea medicală a Maurei păru să 
dispară. Panica o făcuse să se uite la sânge și numai la sânge. 
Atât de mult sânge. Apoi, targa trecu pe lângă ea și văzu pieptul 
ridicându-se și mâna mișcându-se. 

— Jane? ţipă Maura. 

Asistenţii treceau deja repede cu targa pe hol. Maura trebui 
să alerge ca să ţină pasul. 

— Aşteptaţi! In ce stare se află? 

Unul din bărbaţi se uită peste umăr. 

— E pe cale să nască. O mutăm la Brigham. 

— Dar tot sângele... 

— Nuealei. 

— Atunci al cui? 

— Al fetei de acolo. 

Arătă cu un deget spre hol. 

— Ea nu mai pleacă nicăieri. 

Se uită după targă în timp ce ieși pe ușă. Apoi se întoarse și o 
luă la fugă pe hol, trecând de asistenţi și de polițiști, în mijlocul 
agitaţiei. 

— Maura? strigă o voce, ciudat de îndepărtată și înăbușită, îl 
văzu pe Gabriel chinuindu-se să se ridice de pe o targă. 

Avea pe față o mască de oxigen și o perfuzie cu săruri. 

— Ești bine? 

Își lăsă capul, gemând. 

— Doar... ametit. 

Asistentul spuse: 

— Sunt efectele gazului. l-am administrat patru miligrame de 
Narcan. Trebuie să stea liniștit un timp. E ca atunci când te 
trezești după anestezie. 

Gabriel își dădu masca jos. 

— Jane... 

— Doar ce am văzut-o, spuse Maura. E bine. O mută la 
spitalul Brigham. 

— Nu mai pot sta aici mult timp. 

— Ce s-a întâmplat înăuntru? Am auzit împușcături. 

Gabriel dădu din cap. 

— Nu-mi aduc aminte. 

— Masca dumneavoastră, spuse asistentul. Aveţi nevoie de 
oxigen chiar acum. 

— Nu trebuiau s-o facă astfel, zise Gabriel. Puteam să-i 
conving să se predea. 

— Domnule, trebuie să vă puneţi masca de oxigen. 

— Nu, se enervă Gabriel. Trebuie să am grijă de soţia mea. 
Asta trebuie să fac. 

— Nu sunteţi pregătit să plecați. 

— Gabriel, asistentul are dreptate, îi spuse Maura. Uită-te la 
tine, abia stai în picioare. Întinde-te puţin. Te duc eu însămi la 
spitalul Brigham, dar după ce îţi revii. 

— Doar câteva clipe, zise Gabriel, întinzându-se slăbit pe 
targă. Îmi revin în câteva clipe... 

— Mă întorc imediat. 

Văzuse ușa care ducea spre Radiologie. Cum intră, zări 
sângele. Mereu era sângele cel care îţi atrăgea atenţia, acele 
pete roșii care strigau: „Ceva teribil, cu adevărat teribil s-a 
întâmplat aici”. Deși o mulțime de oameni erau împrăștiați prin 
cameră, iar resturile lăsate în urmă de echipele de salvare eram 
risipite pe jos, ea rămase uitându-se la dovada clară a morţii 
împrăștiată pe pereţi. Apoi își întoarse privirea către corpul 
femeii, prăbușit pe canapea, la părul negru mustind de sânge. 
Niciodată nu se mai simţise rău la vederea sângelui coagulat, 
dar acum simţi deodată că se clatină și trebui să se prindă de 
cadrul ușii. „Sunt rămășițele gazului pe care l-au folosit în 
această cameră, se gândi ea. Incă nu a fost bine aerisită.” 

Auzi șuieratul plasticului și, cu privirea înceţoșată, văzu o folie 
albă pusă pe podea. li văzu pe agentul Barsanti și pe căpitanul 
Hayder stând în picioare în timp ce doi bărbaţi cu mănuși din 
latex băgau corpul plin de sânge al lui Joseph Roke în plastic. 

— Ce faceți? întrebă Maura. 

Nimeni nu băgă de seamă prezenţa ei. 

— De ce mută cadavrele? 

Cei doi bărbaţi care stăteau acum pe vine lângă cadavru 
tăcură, uitându-se în direcţia lui Barsanti. 

— Vor fi trimiși la Washington, spuse Barsanti. 

— Nu mutați nimic până nu vine cineva de la biroul nostru să 
cerceteze zona. 

Ea se uită la cei doi bărbaţi care ezitau să tragă fermoarul la 
sacii cu cadavre. 

— Cine sunteți? Nu lucraţi pentru noi. 

— Sunt de la FBI, zise Barsanti. 

Maura își revenise, furia luând locul ameţelii. 

— De ce îi iau? 

— Legiștii noștri vor efectua autopsia. 

— N-am terminat cu aceste cadavre. 

— E doar o chestiune de acte, dr. Isles. 

— Pe care nu le voi semna. 

Privirile celor din cameră se îndreptară asupra lor. Majoritatea 
celor care se aflau acolo erau asemenea lui Hayder, polițiști din 
Boston. 

— Dr. Isles, spuse Barsanti, oftând. De ce să ne certăm acum? 

Ea îl privi pe Hayder. 

— Avem jurisdicție în locul unde au murit acești oameni. Știi 
că aceste rămășițe se află în custodia noastră. 

— Vorbiţi de parcă n-aţi avea încredere în FBI, spuse Barsanti. 

„În tine n-am încredere.” 

Se apropie de el. 

— N-am auzit o explicaţie plauzibilă care să justifice prezenţa 
ta aici, agent Barsanti. Ce legătură ai cu toate astea? 

— Acești doi oameni sunt suspecți într-un schimb de focuri din 
New Haven. Cred că deja știi asta. Au trecut graniţele dintre 
state. 

— Asta nu explică de ce vrei cadavrele. 

— Vei primi rapoartele finale ale autopsiei. 

— Ce ţi-e teamă că voi găsi? 

— Ştii ceva, dr. Isles? Începi să pari la fel de paranoică 
precum acești doi indivizi. 

Se întoarse către cei doi bărbaţi care stăteau deasupra 
corpului lui Roke. 

— Hai să-i împachetăm. 

— Să nu cumva să îi atingeţi, interveni Maura. 

Scoase telefonul mobil și-l sună pe Abe Bristol. 

— Avem un caz aici, Abe. 

— Da, m-am uitat la televizor? Câţi? 

— Doi. Cei doi răpitori au fost omorâți în intervenţie. FBl-ul e 
pe cale să trimită aceste cadavre la Washington. 

— Stai o clipă. Mai întâi federalii îi împușcă și acum tot ei vor 
să facă autopsia? Ce naiba? 

— M-am gândit că o să spui asta. Mulţumesc pentru susţinere. 

Închise telefonul și se uită la Barsanti. 

— Departamentul de Medicină Legală refuză să elibereze cele 
două cadavre. Vă rog să părăsiţi camera. După ce echipa de la 
Criminalistică termină aici, angajaţii noștri vor muta rămășițele 
la morgă. 

Barsanti era pe cale să se certe, dar ea îi aruncă o privire rece 
care îl avertiză că asta nu era o bătălie la care va ceda. 

— Căpitane Hayder, trebuie să sun la biroul guvernatorului 
pentru asta? 

Hayder oftă. 

— Nu, este jurisdicția dumneavoastră. 

Se uită la Barsanti. 

— Se pare că medicul legist preia controlul. 

Fără a mai scoate un cuvânt, Barsanti împreună cu oamenii 
săi ieșiră din cameră. 

Maura îi urmări și rămase uitându-se cum ieșeau pe coridor. 

„Acest caz, se gândi ea, va fi tratat ca oricare altul. Nu de FBI 
și nici de echipa de la Criminalistică din Boston.” 

Era pe cale să dea un telefon, de data aceasta detectivului 
Moore, când văzu brusc targa goală de pe coridor. Asistentul 
tocmai își strângea echipamentul. 

— Unde este agentul Dean? întrebă Maura. Bărbatul care 
stătea aici? 

— N-a mai vrut să stea. S-a ridicat și a plecat. 

— N-ai putut să-l oprești? 

— Doamnă, nimic nu l-ar fi putut opri. A spus că trebuie să fie 
alături de soţia lui. 

— Cum o să ajungă acolo? 

— Un tip cu chelie îl duce. Cred că e poliţist. 

„Vince Korsak”, se gândi ea. 

— Se îndreaptă chiar acum spre Brigham. 

e 

Jane nu-și amintea cum ajunsese în acest loc cu lumini 
puternice, suprafeţe strălucitoare și chipuri cu măști. Își aducea 
aminte doar anumite lucruri. Bărbaţi ţipând, scârțăitul roților 
tărgilor. Lumini albastre. Apoi un tavan alb defilând deasupra ei 
în timp ce era dusă pe un coridor în această cameră. Întrebase 
întruna de Gabriel, dar nimeni nu-i putuse spune unde se afla. 

Sau poate le era frică să-i spună. 

— Mămico, te descurci foarte bine, îi zise un doctor. 

Jane clipi la perechea de ochi albaștri care zâmbeau la ea 
printr-o mască chirurgicală. „Nu e totul în regulă, se gândi ea. 
Soţul meu ar trebui să fie aici. Am nevoie de el. Și nu-mi mai 
spune mămico.” 

— Când o să simţi următoarea contracție, vreau să împingi, 
da? spuse doctorul. Și să continui să împingi. 

— Cineva trebuie să-l sune, spuse Jane. Vreau să știu unde e 
Gabriel. 

— Mai întâi trebuie să naști. 

— Nu, mai întâi trebuie să faceţi ce v-am spus! Trebuie să... 
trebuie să... 

Respiră adânc din cauza unei noi contracţii. In timp ce 
durerea devenise insuportabilă, la fel deveni și furia. De ce n-o 
ascultau acești oameni? 

— Împinge, mămico! Aproape ai reușit. 

— La... naiba... 

— Haide. Împinge. 

Icni când o apucară din nou durerile. Dar furia era cea care o 
supuse, făcând-o să împingă cu atâta hotărâre încât vederea 
începu să i se întunece. Nu auzi ușa deschizându-se, și nici nu-l 
auzi pe bărbatul îmbrăcat în haine albastre intrând în cameră. 
Țipând, se lăsă pe masă, respirând adânc. Abia atunci îl văzu 
uitându-se în jos la ea, o siluetă în luminile puternice. 

— Gabriel, șopti ea. 

O luă de mână și o mângâie pe păr. 

— Sunt aici. Sunt lângă tine. 

— Nu-mi amintesc. Nu-mi amintesc ce s-a întâmplat. 

— Acum nu e important. 

— Ba da, este. Trebuie să știu. 

Începu o nouă contracție. Inspiră adânc și îl strânse de mână. 
Îl strângea asemenea unei femei pe marginea unui abis. 

— Împinge, îi spuse doctorul. 

Se aplecă în față, ţipând, având toţi mușchii încordaţi în timp 
ce transpiraţia îi ajunse în ochi. 

— Așa, zise doctorul. Aproape ai reușit... 

„Haide, bebelușule. Nu mai fi așa de încăpățânat. Ajut-o pe 
mama ta!” 

Era din nou pe cale să urle. Apoi, deodată, simţi sânge 
ieșindu-i dintre picioare. Auzi ţipete înfuriate, asemenea 
mieunatului unei pisici. 


— Am prins-o! spuse doctorul. 

„Ea?” 

Gabriel râdea, cu vocea răgușită din cauza lacrimilor. Sărută 
părul lui Jane. 

— O fetiţă. Avem o fetiţă. 

— E o luptătoare, spuse doctorul. Priviţi. 

Jane întoarse capul și văzu pumnii mici agitându-se, o față 
roșie de supărare. Și păr negru - mult păr negru, bucle negre 
lipite de scalp. Se uită, cuprinsă de teamă, cum asistenta șterge 
fetița și o înfășoară într-o pătură. 

— Ai vrea s-o ţii în braţe, mămico? 

Jane nu putu scoate un cuvânt, gâtul i se uscase. Stătea pur și 
simplu și se uita uimită în timp ce ghemotocul îi era pus în 
braţe. Se uita la o față umflată din cauza plânsului. Bebelușul se 
agita, de parcă era nerăbdător să iasă din pătură. Din brațele 
mamei. 

„Chiar ești a mea?” Își imaginase că acest moment va fi unul 
de recunoaștere instantanee, când se va uita în ochii nou- 
născutului și va simţi sufletul de acolo. Dar nu era niciun fel de 
familiaritate aici, numai neîndemânare, în timp ce încerca să 
liniștească ghemotocul care se tot agita. Tot ceea ce văzuse în 
faţa ei era o creatură furioasă cu ochii umflaţi și pumnii strânși. 
O creatură care scoase brusc un țipăt de protest. 

— Aveţi un copil foarte frumos, spuse asistenta. Seamănă cu 
dumneavoastră. 


e DOUĂZECI ȘI DOI 


Jane se trezi din cauza razelor de soare care pătrundeau prin 
fereastra spitalului. Se uită la Gabriel, care dormea lângă patul 
ei. In părul lui văzu fire argintii pe care nu le mai observase 
până acum. Purta același tricou șifonat de aseară, cu mâneca 
plină de sânge. 

„Al cui sânge?” 

De parcă simțind că ea îl privește, Gabriel deschise ochii și se 
uită la ea, strâmbându-se din cauza luminii puternice. 

— Bună dimineaţa, tăticule, îi spuse ea. 

El îi aruncă un zâmbet obosit. 

— Cred că mami trebuie să se culce iar. 

— Nu pot. 

— Asta poate fi ultima noastră ocazie de a dormi mai bine. 
Odată ce bebelușul va veni acasă, nu prea vom mai avea parte 
de odihnă. 

— Trebuie să știu, Gabriel. Nu mi-ai spus ce s-a întâmplat. 

Zâmbetul lui dispăru. Se ridică și își frecă faţa, arătând brusc 
mai bătrân și extrem de obosit. 

— Sunt morți. 

— Amândoi? 

— Au fost împușcați mortal în timpul atacului. Asta mi-a spus 
căpitanul Hayder. 

— Când ai vorbit cu el? 

— A trecut pe aici aseară. Tu deja dormeai și n-am vrut să te 
trezesc. 

Ea se lăsă pe spate și se uită în tavan. 

— Incerc să-mi aduc aminte. Dumnezeule, de ce nu-mi pot 
aduce aminte nimic? 

— Nici eu nu-mi aduc aminte, Jane. Au folosit gaz fentanyl!*. 
Asta i s-a spus Maurei. 

Ea se uită la el. 

— Deci nu ai văzut când s-a întâmplat. Nu știi dacă Hayder ti- 
a spus adevărul. 


16 Fentanyl face parte din clasa analgezicelor majore. Acţiunea lui începe rapid, deși 
efectul maxim analgezic și încetinirea respirației apar după câteva minute. (n.tr.). 

— Știu că Joe și Olena sunt morţi. Departamentul de Medicină 
Legală are cadavrele lor în custodie. 

Jane tăcu o vreme, încercând să-și amintească ultimele clipe 
din acea cameră. Işi aducea aminte că Gabriel și Joe se uitau 
unul la celălalt și vorbeau. „Joe voia să ne spună ceva, se gândi 
ea. Și n-a mai avut ocazia să termine...” 

— Trebuia să se termine așa? întrebă ea. Trebuiau să fie 
omorâţi amândoi? 

Gabriel se ridică în picioare și se duse la fereastră. Uitându-se 
afară, spuse: 

— Era singura cale sigură de a-i pune capăt. 

— Eram cu toţii inconștiențţi. Nu era necesar să-i omoare. 

— Cu siguranţă, echipa care a intervenit așa a considerat. 

Se uită la spatele soţului ei. 

— Toate aiurelile alea pe care le-a spus Joe. Nu era nimic 
adevărat, nu? 

— Nu știu. 

— Un microcip în braţul Olenei? FBl-ul urmărindu-i. Acestea 
sunt iluzii paranoice clasice. 

El nu răspunse. 

— Bine, continuă ea. Spune-mi ce crezi tu. 

Se întoarse ca s-o privească. 

— De ce a fost John Barsanti aici? N-am primit un răspuns la 
această întrebare. 

— Ai verificat la FBI? 

— Tot ce am putut scoate de la biroul directorului adjunct e că 
Barsanti lucrează la un caz special împreună cu Departamentul 
de Justiţie. Nimeni n-a vrut să-mi mai spună altceva. Și aseară, 
când am vorbit cu David Silver, la casa senatorului Conway, el 
nu era la curent cu implicarea FBl-ului. 

— Păi, Joe nu avea încredere în FBI. 

— Și acum Joe e mort. 

Se uită la el. 

— Incepi să mă sperii. Mă faci să mă întreb... 

O ciocănitură bruscă la ușă o făcu să tresară. Cu inima 
bătându-i cu putere, se întoarse s-o vadă pe Angela Rizzoli 
băgându-și capul pe ușă. 

— Janie, te-ai trezit? Putem intra să te vedem? 

Jane râse surprinsă. 

— Bună, mamă. 

— E frumoasă. E pur și simplu frumoasă! Am văzut-o prin 
geam. 

Angela intră în cameră, ţinând vechea ei oală Revere Ware, 
dinspre care plutea ceea ce Jane întotdeauna considerase a fi 
cea mai minunată aromă: mirosul din bucătăria mamei sale. 
Strecurându-se în spatele soţiei sale, Frank Rizzoli intră ţinând în 
mână un buchet atât de mare de flori, încât părea un explorator 
uitându-se printr-o junglă densă. 

— Ce face fetița mea? întrebă Frank. 

— Mă simt bine, tată. 

— Micuța zbiară întruna în incubator. Are plămâni puternici. 

— O să treacă și Mikey să te vadă după ce iese din tură, 
spuse Angela. 

— Uite, ţi-am adus spaghete cu carne de miel. Știi prea bine 
cum e mâncarea din spital. Ce îţi dau la micul dejun? 

Se duse la tavă și luă capacul. 

— Dumnezeule, uită-te la ouăle astea, Frank! Ca de cauciuc. 
Oare se străduiesc să le iasă mâncarea așa de proastă? 

— Nu-i nimic în neregulă că e fetiță, nu, domnule, spuse 
Frank. Fetele sunt grozave, nu-i așa, Gabe? Deși trebuie să ai 
grijă de ele. Când face șaisprezece ani, să ai grijă să ţii băieţii la 
distanță. 

— Șaisprezece? pufni Jane. Tată, până atunci calul o să iasă 
din hambar. 

— Ce vrei să spui? Nu-mi spune că atunci când aveai 
șaisprezece ani... 

— ... ce nume vrei să-i pui, scumpo? Nu-mi vine să cred că n- 
ați ales încă un nume. 

— Încă ne gândim. 

— La ce să vă gândiţi? Boteaz-o după bunica ta, Regina. 

— Mai are o bunică, spuse Frank. 

— Cine i-ar pune numele Ignatia unei fete. 

— A fost destul de bun pentru mama mea. 

Jane se uită în capătul celălalt al camerei la Gabriel și văzu că 
privea iar pe fereastră. „Încă se gândește la Joseph Roke. Încă 
își pune întrebări despre moartea lui.” 

Se mai auzi încă un ciocănit la ușă și un alt chip familiar băgă 
capul pe ușă. 

— Bună, Rizzoli! spuse Vince Korsak. lar ești piele și os? 

Păși înăuntru, ţinând firele a trei baloane Mylar care pluteau 
deasupra. 

— Ce mai faceţi, doamnă Rizzoli, domnule Rizzoli? Felicitări 
acum că sunteți bunici. 

— Vă e foame, detective Korsak? îl întrebă Angela. Am adus 
spaghetele preferate ale lui Jane. Și avem farfurii de plastic. 

— Păi, ţin un fel de dietă, doamnă. 

— Sunt spaghete cu carne de miel. 

— Ooh. Sunteţi o femeie neastâmpărată, tentaţi un bărbat să 
renunţe la dietă. 

Korsak o gâdilă cu un deget gras, iar Angela râse tare ca o 
domnișoară. 

„Dumnezeule, se gândi Jane. Korsak flirtează cu mama. Nu 
cred că vreau să văd asta.” 

— Frank, vrei să scoţi farfuriile alea de plastic? Sunt în sacoșă. 

— E abia zece dimineaţa. Nu e nici măcar ora prânzului. 

— Detectivului Korsak îi este foame. 

— Doar ce ţi-a zis că ţine dietă. De ce nu-l asculţi? 

Se mai auzi un ciocănit la ușă. De această data, intră o 
asistentă împingând un cărucior. Împingându-l lângă patul lui 
Jane, aceasta anunţă: 

— E timpul s-o vizitezi pe mami, și ridică nou-născutul înfășat. 
ÎI puse în braţele lui Jane. 

Angela se năpusti asupra lui ca o pasăre de pradă. 

— Ooh, uită-te la ea, Frank! Dumnezeule, e atât de frumoasă! 
Uită-te la chipul acela mititel. 

— Cum să mă uit? Ești tu toată peste ea. 

— A moștenit gura mamei mele... 

— Da, asta e ceva demn de laudă. 

— Janie, ar trebui să încerci s-o hrănești acum. Trebuie să 
exersezi înainte să îţi vină laptele. 

Jane se uită în cameră la toţi care erau înghesuiți în jurul 
patului. 

— Mamă, nu mă simt bine cu... 

Se opri, uitându-se la bebelușul care brusc scoase un urlet. 
„Acum ce fac?” 

— Poate că are gaze, își dădu Frank cu părerea. Bebelușii au 
tot timpul gaze. 

— Sau poate că îi este foame, sugeră Korsak. S-ar putea. 

Bebelușul începu să plângă și mai tare. 

— Lasă-mă pe mine s-o ţin, spuse Angela. 

— Cine-i mama aici? întrebă Frank. Trebuie să exerseze. 

— Nu vrei ca bebelușul să plângă tot timpul. 

— Poate dacă îi bagi degetul în gură, spuse Frank. Așa îţi 
făceam ţie, Janie. Uite așa... 

— Stai! spuse Angela. Te-ai spălat pe mâini, Frank? 

Soneria telefonului mobil al lui Gabriel aproape că nici nu se 
auzi în acel balamuc. Jane se uită la soțul ei care răspunse la 
telefon și văzu că se încruntă la ceas. Îl auzi spunând: 

— Nu cred că pot să ajung chiar acum. De ce nu te duci fără 
mine? 

— Gabriel? îl strigă Jane. Cine te-a sunat? 

— Maura a început autopsia Olenei. 

— Ar trebui să te duci. 

— Nu vreau să plec de lângă tine. 

— Nu, trebuie să fii acolo. 

Bebelușul țipa și mai tare acum, zbătându-se de parcă era 
disperat să scape din brațele mamei. 

— Unul din noi ar trebui să asiste. 

— Sigur nu te superi? 

— Vită-te câți oameni am în jurul meu. Du-te. 

Gabriel se aplecă s-o sărute. 

— Ne vedem mai târziu, murmură el. Te iubesc. 

— la te uită, spuse Angela, clătinând din cap a dezaprobare, 
după ce Gabriel ieși din cameră. Nu-mi vine să cred. 

— Ce anume, mamă? 

— Își lasă soţia și bebelușul și dă fuga să vadă cum este tăiat 
un mort. 

Jane se uită la fetița ei, care încă ţipa roșie la faţă, și oftă. 
„Ce-aș fi vrut să mă fi dus cu el.” 

e 

Până când Gabriel îmbrăcă halatul, își puse protecția de 
plastic pentru pantofi și intră în sala de autopsie, Maura deja 
ridicase osul pieptului și ajunsese la cavitatea toracică. Ea și cu 
Yoshima nu schimbaseră niciun cuvânt de prisos în timp ce 
bisturiul ei tăia vase și ligamente, eliberând inima și plămânii. 
Lucra în tăcere și cu precizie, iar ochii ei deasupra măștii nu 
arătau nicio urmă de emoție. Dacă Gabriel nu ar fi știut-o 
dinainte, ar fi considerat eficienţa ei foarte rece. 

— Ai făcut-o până la urmă, spuse ea. 


174 


— Am pierdut ceva important? 

— Nicio surpriză până acum. Se uită la Olena. Aceeași 
cameră, același cadavru. E ciudat când te gândești că asta e a 
doua oară când o văd pe femeia asta moartă. 

„De data asta, se gândi Gabriel, așa o să rămână.” 

— Cum se simte Jane? 

— E bine. Puțin cam copleșită de vizitatori acum. 

— Și bebelușul? 

Maura puse plămânii roz într-un vas. Plămâni care nu se vor 
mai umple niciodată cu aer sau sânge oxigenat. 

— Minunat. Trei kilograme trei sute, zece degete la mâini, 
zece degete la picioare. Seamănă perfect cu Jane. 

Pentru prima dată un zâmbet încolţi în ochii Maurei. 

— Cum o cheamă? 

— Pentru moment este „Fetiţa Rizzoli-Dean”. 

— Sper să se schimbe în curând. 

— Nu știu. Imi place cum sună așa. 

Li s-a părut lipsit de respect să vorbească despre lucruri atât 
de frumoase în timp ce o femeie moartă stătea între ei. Se 
gândea la fetița lui respirând pentru prima dată, privind pentru 
prima dată lumea, chiar în timp ce corpul Olenei începea să se 
răcească. 

— O să trec după-amiază pe la spital ca s-o văd, spuse Maura. 
Sau e deja sătulă de vizitatori? 

— Crede-mă, vei fi unul dintre cei bineveniți. 

— Detectivul Korsak a trecut pe acolo? 

Gabriel oftă. 

— Cu baloane și toate cele. Bunul unchi Vince. 

— Nu-l bate. Poate se va oferi să stea cu fetița. 

— Exact ceea ce are nevoie un bebeluș. Cineva s-o învețe arta 
de a râgâi tare. 

Maura râse. 

— Korsak e un om bun. Chiar e. 

— Excepţie făcând faptul că e îndrăgostit de soţia mea. 

Maura lăsă jos bisturiul și se uită la el. 

— Atunci el și-ar dori ca ea să fie fericită. Și poate vedea că 
sunteţi fericiți împreună. Întinzându-se după bisturiu, adăugă: 
Tu și cu Jane ne daţi nouă speranță. 

„Nouă, restul. Adică toţi oamenii singuri din lume”, se gândi 
el. Cu puţin timp în urmă și el era unul dintre ei. 

Se uita cum Maura disecă arterele coronare. Cu cât calm ţinea 
inima unei femei moarte în mână. Tăia cu bisturiul camerele 
cardiace, pregătindu-le pentru a fi studiate. Examina, măsura și 
cântărea. Cu toate astea, Maura Isles părea să-și ţină propria 
inimă încuiată în siguranţă. 

Privirea lui se îndreptă spre chipul femeii pe care o știau doar 
cu numele de Olena. „Acum câteva ore vorbeam cu ea, se gândi 
el, iar acești ochi se uitau la mine, mă priveau.” Acum erau 
inerti, corneele erau înceţoșate și date peste cap. Sângele 
fusese spălat, iar gaura pe unde intrase glonţul era o scobitură 
roz în tâmpla stângă. 

— Pare a fi o execuţie, spuse el. 

— Mai sunt și alte răni pe partea stângă. 

Arătă spre ecranul luminat. 

— Se văd două gloanțe pe radiografii, lângă coloana 
vertebrală. 

— Dar această rană de aici? 

Se uită la ea. 

— Asta a fost o împușcătură mortală. 

— E clar că echipa de intervenţii nu a vrut să riște. Joseph 
Roke a fost de asemenea împușcat în cap. 

— Ai făcut autopsia? 

— Doctorul Bristol a terminat-o acum o oră. 

— De ce să-i execute? Erau deja la pământ. Cu toţii eram. 

Maura își ridică privirea de la plămânii care se scurgeau pe 
masă. 

— Probabil că s-au legat cu explozibil ca să-l detoneze. 

— Nu era niciun fel de explozibil. Oamenii ăștia nu erau 
teroriști. 

— Echipa de salvare nu avea de unde ști. Plus că s-au gândit 
la gazul fentanyl pe care l-au folosit. Știi că pentru a pune capăt 
asediului teatrului din Moscova s-a folosit un derivat al fentanyl- 
ului? 

— Da. 

— La Moscova au murit câţiva oameni. Și aici au folosit ceva 
similar asupra unei femei însărcinate care era ţinută ostatică. Un 
fetus nu poate fi expus efectelor gazului prea mult timp. 
Intervenţia trebuia să fie rapidă și curată. Așa s-au justificat. 

— Așadar au afirmat că aceste împușcături mortale au fost 
necesare. 

— Asta i s-a spus locotenentului Stillman. Departamentul de 
Poliţie din Boston nu a avut niciun rol în planificarea sau 
executarea operaţiunii. 

Întorcându-se la panoul luminos unde atârnau radiografiile, el 
întrebă: 

— Acestea sunt ale Olenei? 

— Da. 

Se apropie pentru a vedea mai bine. Văzu un punct luminos 
lângă craniu și fragmente împrăștiate în cavitatea craniană. 

— Asta este ceea ce a ricoșat, spuse ea. 

— Și obiectul ăsta opac în formă de C? 

— E un fragment prins între scalp și craniu. O bucăţică de 
plumb care s-a desprins atunci când glonţul a pătruns în os. 

— Se știe cine din echipa de intervenţie a tras acest foc? g 

— Nici măcar Hayder nu are o listă cu numele lor. in 
momentul în care echipa de la Criminalistică cerceta zona, 
echipa de intervenție era probabil deja în drum spre 
Washington, fără ca noi să-i mai vedem. Au curăţat totul când 
au plecat. Arme, gloanțe, dovezi. Au luat până și rucsacul cu 
care intrase Joseph Roke în clădire. Ne-au lăsat doar cadavrele. 

— Așa merg lucrurile acum, Maura. Pentagonul e autorizat să 
trimită o trupă comando în orice oraș american. 

— Să-ţi spun ceva. Lăsă bisturiul jos și se uită la el. Asta mă 
sperie de moarte. 

Interfonul sună. Maura își ridică privirea în timp ce secretara îi 
spuse: 

— Dr. Isles, agentul Barsanti e iar la telefon. Vrea să 
vorbească acum cu dumneavoastră. 

— Ce i-ai zis? 

— Nimic. 

— Foarte bine. Spune-i c-o să-l sun eu. Făcu o pauză. Când și 
dacă voi avea timp. 

— Să știți că a devenit foarte nepoliticos. 

— Atunci nu trebuie să fii politicoasă cu el. 

Maura se uită la Yoshima. 

— Hai să terminăm înainte să fim iar întrerupți. 

Băgă mâna adânc în burta deschisă și începu să taie 
viscerele. Scoase stomacul, ficatul, pancreasul și o mulțime de 
intestine mici. Secţionând stomacul, Maura descoperi că nu 

conţine niciun rest de mâncare; numai secreţii verzui curgeau în 
bazin. 

— Ficatul, splina și pancreasul sunt în limite normale, notă ea. 

Gabriel văzu rămășițele urât mirositoare umplând bazinul și îl 
deranjă gândul că în propria burtă erau aceleași organe 
lucioase. Uitându-se la faţa Olenei, se gândi: „După ce ai tăiat 
pielea chiar și cea mai frumoasă femeie arată ca oricare alta”. O 
masă de organe împachetate într-o cutie concavă de mușchi și 
oase. 

— In regulă, spuse Maura cu vocea înăbușită, căutând mai 
adânc în cavitate. Văd pe unde au intrat celelalte gloanţe. Sunt 
aici lângă coloana vertebrală și sunt și niște sângerări retro- 
perineale. 

Din abdomen fuseseră scoase aproape toate organele, și ea 
se uita la o carcasă aproape goală. 

— Ai putea să pui radiografiile abdomenului și ale toracelui? 
Stai să verific poziţia celorlalte două gloanţe. 

Yoshima se duse la panoul luminat, dădu jos radiografiile 
craniului și puse un set nou de radiografii. Umbrele inimii și ale 
plămânilor luceau înăuntrul cuștii formate din coaste. Buzunare 
întunecate de gaz erau așezate ca barele mașinilor înăuntrul 
tunelelor intestinale. Pe fundalul organelor moi înghesuite, 
gloanţele ieșeau în evidenţă ca niște cioburi strălucitoare pe șira 
spinării. 

Gabriel se uită o clipă la radiografii și își miji brusc ochii când 
își aduse aminte ceea îi spusese Joe. 

— Nu se văd brațele, spuse el. 

— De obicei nu facem radiografii braţelor decât dacă există 
traume, spuse Yoshima. 

— Poate că ar trebui. 

Maura își ridică privirea. 

— De ce? 

Gabriel se duse la masă și examină brațul stâng. 

— Uită-te la cicatricea asta. Ce părere ai? 

Maura se duse pe partea stângă a cadavrului și examină 
brațul. 

— || văd, deasupra cotului. S-a vindecat perfect. Nu simt 
niciun corp străin. 

Se uită la Gabriel. 

— Ce-i cu el? 


178 


— E ceva ce mi-a zis Joe. Știu că sună nebunesc. 

— Ce? 

— El susţinea că ea avea un microcip implantat în mână. 
Chiar aici, sub piele, ca s-o urmărească peste tot. 

Pentru o clipă, Maura se uita pur și simplu la el. Brusc începu 
să râdă. 

— Asta nu-i o obsesie prea originală. 

— Știu. Știu cum sună. 

— E ceva clasic. Microcipurile implantate de guvern. 

Gabriel se întoarse să se mai uite încă o dată la radiografii. 

— De ce crezi că Barsanti e atât de nerăbdător să transfere 
cadavrele astea? Ce crede că o să găsești? 

Maura tăcu pentru o vreme, uitându-se la mâna Olenei. 

— Pot să fac o radiografie la braț chiar acum, spuse Yoshima. 
Durează doar câteva minute. 

Maura oftă și își scoase mănușile murdare. 

— E cu siguranţă o pierdere de timp, dar mai bine să lămurim 
acest lucru chiar acum. 

In anticamera protejată de plumb, Maura și Gabriel priveau pe 
fereastră cum Yoshima poziţionase pe mână o peliculă și potrivi 
colimatorul. „Maura are dreptate”, se gândi Gabriel. Asta e sigur 
o pierdere de timp, dar trebuia să stabilească linia care separa 
frica de paranoia, adevărul de iluzie. O văzu pe Maura uitându- 
se la ceasul de pe perete și știa că era nerăbdătoare să continue 
autopsia. Cea mai importantă parte a autopsiei - disecția gâtului 
și a capului - nu fusese terminată. 

Yoshima luă pelicula și dispăru în camera de procesare. 

— Bun, a terminat. Hai să ne întoarcem la lucru, spuse Maura. 

Işi puse mănuși noi și se duse la capătul mesei. Stând la capul 
cadavrului cu mâinile prin părul negru încurcat, palpa craniul. 
Apoi, printr-o tăietură sigură, tăie scalpul. Gabriel privea cu greu 
mutilarea acestei femei frumoase. Un chip era puţin mai mult 
decât piele, mușchi și cartilagii care se lăsau ușor tăiate de 
cuțitul chirurgului. Maura apucă zona secţionată a scalpului și 
trase de ea în faţă, părul lung căzând peste față asemenea unei 
draperii negre. 

Yoshima ieși din camera de procesare. 

— Dr. Isles? 

— E gata radiografia? 

— Da. Și e ceva aici. 

Maura ridică privirea. 

— Ce? 

— Se poate vedea sub piele. 

Puse radiografia pe panoul luminos. 

— Chestia asta, spuse el, arătând spre ea. 

Maura se duse spre radiografie și se uită în tăcere la bucăţica 
subţire și albă din țesutul adipos. Nimic natural nu poate fi atât 
de drept și de uniform. 

— E făcut de om, interveni Gabriel. Crezi că... 

— Asta nu e un microcip, spuse Maura. 

— E ceva aici. 

— Nu e metalic. Nu e suficient de dens. 

— La ce anume ne uităm? 

— Hai să aflăm. 

Maura se întoarse la cadavru și își luă bisturiul. Întorcând 
mâna dreaptă, ajunse la cicatrice. Tăietura pe care o făcu fu 
uimitor de iute și adâncă, o singură lovitură care tăie pielea și 
tesutul subcutanat, până la mușchi. 

Acest pacient nu se va plânge niciodată de o incizie urâtă 
asupra unui nerv afectat; umilinţele pe care le suferea în 
această cameră, pe acea masă, nu însemnau nimic pentru acea 
bucată de carne neînsufleţită. 

Maura se întinse după o pensă și băgă vârfurile în rană. În 
timp ce căuta în țesutul proaspăt tăiat, Gabriel fu dezgustat de 
explorarea brutală, dar nu-și putu întoarce privirea. O auzi 
scoțând un murmur de satisfacţie, iar pensa ieși brusc, având 
ceva ce părea a fi un băț de chibrit strălucitor în cleștii săi. 

— Știu ce e asta, spuse ea, punând obiectul pe o tăviță. E un 
tub silastic. A înaintat mai mult decât trebuia atunci când a fost 
implantat. A fost incapsulat în țesutul cicatricei. De asta nu l-am 
simţit prin piele. Am avut nevoie de o radiografie ca să ne dăm 
seama că e acolo. 

— Pentru ce e acest obiect? 

— Norplant”. Acest tub conţine progestagen care este 
eliberat încet pentru a preveni ovulațţia. 

— Un contraceptiv. 


17 Sistemul de implante contraceptive Norplant reprezintă o metodă contraceptivă pe 
bază de o doză mică de progestagen, cu durata lungă de acțiune și reversibilă. 
Sistemul constă în șase capsule moi de silastic (cauciuc siliconic). (n.tr.). 

— Da. Nu se mai găsesc multe implanturi de acest fel. În 
Statele Unite s-a renunțat la ele. De obicei implantau câte șase 
odată, într-un model în formă de evantai. Cine le-o fi scos pe 
celelalte cinci l-a uitat pe ăsta. 

Interfonul bâzâi iar. 

— Dr. Isles? Era din nou Louise. Vă caută cineva la telefon. 

— Poţi să-i preiei un mesaj? 

— Cred că trebuie să răspundeţi. Este Joan Anstead, de la 
Biroul guvernatorului. 

Maura ridică brusc capul. Se uită la Gabriel, și pentru prima 
dată el văzu neliniștea licărind în ochii ei. Puse jos bisturiul, își 
scoase mănușile și se duse să ridice receptorul. 

— Dr. Isles la telefon, spuse ea. 

Deși Gabriel nu putea auzi cealaltă parte a conversaţiei, era 
evident din gestica Maurei că acesta nu era un telefon de 
curtoazie. 

— Da, deja am început-o. Se află în jurisdicţia noastră. De ce 
crede FBl-ul că poate... Urmă o pauză lungă. Maura se întoarse 
cu fața spre perete, având șira spinării rigidă. Dar nu am 
terminat autopsia. Sunt pe cale să deschid craniul. Dacă mă mai 
lăsaţi jumătate de oră... Urmă altă pauză. Apoi, rece: Înţeleg. 
Vom pregăti rămășițele pentru transfer într-o oră. inchise 
telefonul.  Respiră adânc și se întoarse spre Yoshima. 
Împacheteaz-o. Vor, de asemenea, și cadavrul lui Joseph Roke. 

— Ce se întâmplă? întrebă Yoshima. 

— Sunt trimiși la laboratorul FBl-ului. Vor totul - toate 
organele și mostrele de ţesut. Agentul Barsanti îi va avea în 
custodie. 

— Așa ceva nu s-a mai întâmplat niciodată, spuse Yoshima. 

Își scoase masca și își desfăcu halatul. Mototolindu-l, îl aruncă 
la coșul cu rufe murdare. 

— Ordinul vine direct de la Biroul guvernatorului. 

e DOUĂZECI ȘI TREI 


Jane se trezi speriată, cu mușchii încordaţi. Văzu că e 
întuneric, auzi în surdină o mașină trecând pe stradă și chiar 
respiraţia lui Gabriel care dormea profund lângă ea. „Sunt 
acasă, se gândi ea. Stau întinsă în propriul pat, în apartamentul 
meu, și suntem cu toții teferi. Toţi trei.” Respiră adânc și aşteptă 
să nu-i mai bată inima atât de tare. Cămașa ei de noapte 
transpirată o făcu să-i fie frig. „Până la urmă, aceste coșmaruri 
vor dispărea, se gândi ea. Sunt doar ecourile trecătoare ale 
țipetelor.” 

Se întoarse către soțul ei, căutând căldura corpului și alinarea 
familiară a mirosului său. Dar chiar atunci când vru să se 
încolăcească în jurul taliei sale, auzi bebelușul ţipând în cealaltă 
cameră. „Of, te rog, nu încă, se gândi ea. Au trecut doar trei ore 
de când ţi-am dat să mănânci. Mai lasă-mă douăzeci de minute. 
Încă zece minute. Lasă-mă să mai stau în pat încă puţin. Lasă- 
mă să alung coșmarurile astea.” 

Dar plânsetul continuă, mai tare acum, mai insistent cu 
fiecare țipăt nou. 

Jane se ridică și se târî prin întunericul din dormitorul ei, 
închizând ușa în urmă ca să nu-l trezească pe Gabriel. Aprinse 
lumina la camera bebelușului și se uită în jos la faţa roșie a 
fetiţei ei care ţipa. „Ai doar trei zile și deja m-ai epuizat”, se 
gândi ea. Ridicând bebelușul din pătuț, lăsă guriţa aceea lacomă 
să se înfrupte din sânul ei. In timp ce Jane se așeză pe 
balansoar, gingii roz strângeau ca o menghină sfârcul. Dar sânul 
oferit fu doar o satisfacție temporară; în curând bebelușul 
începu iar să se agite și nu conta cât de drăgăstos o îmbrăţișa 
Jane, o legăna, fata ei nu-și găsea locul. „Cu ce greşesc, se 
întrebă ea, uitându-se la copilașul ei frustrat. De ce sunt atât de 
nepricepută la asta?” Rar se simţise Jane atât de neștiutoare, 
dar acest bebeluș de trei zile o făcuse să se simtă atât de 
neajutorată, încât la patru dimineaţa simţi nevoia bruscă și 
disperată s-o sune pe mama ei și s-o roage să-i împărtășească 
din înțelepciunea maternă. Acea înțelepciune care se 
presupunea că e instinctivă, dar care o ocolise pe Jane. „Nu mai 

plânge, bebelușule, te rog nu mai plânge, își zicea ea în sinea ei. 
Sunt atât de obosită. Vreau doar să mă întorc în pat, dar nu mă 
lași. Și nu știu cum să te adorm.” 

Se ridică de pe scaun și se plimbă prin cameră, legănând 
bebelușul. Ce voia? De ce continua să plângă? Intră în bucătărie 
și începu să legene bebelușul în timp ce se uita, frântă de 
oboseală, la dezordinea de pe masă. Se gândi la viața de 
dinainte de a deveni mamă, înainte de Gabriel, când venea 
acasă de la serviciu și deschidea o cutie cu bere și își ridica 
picioarele pe canapea. Își iubea fetiţa, își iubea și soţul, dar era 
atât de obosită și nu știa când va putea să se strecoare în pat. 
Noaptea se întindea în faţa ei, un chin fără sfârșit. 

„Nu am să rezist așa. Am nevoie de ajutor.” 

Deschise ușa de la bufet și se uită la laptele praf pentru 
bebeluși, mostre gratuite de la spital. Bebelușul urla și mai tare. 
Nu știa ce să mai facă. Demoralizată, se întinse după o cutie. 
Turnă laptele într-un biberon și îl puse într-o oală cu apă 
fierbinte, unde rămase la încălzit, un monument al înfrângerii 
sale. Un simbol al eșecului ei total ca mamă. 

În clipa în care îi întinse biberonul, buzele roșii apucară tetina, 
iar bebelușul începu să sugă cu un entuziasm zgomotos. Nu se 
mai împotrivea și nici nu se mai agita, scotea doar sunete de 
mulțumire. 

— Oau. Magie la cutie. 

Epuizată, Jane se lăsă pe un scaun. „Mă dau bătută”, își spuse 
ea, în timp ce sticla se golea cu repeziciune. Biberonul câștigă. 
Își aruncă privirea pe cartea Nume pentru copilul tău de pe 
masă. Era încă deschisă la litera L, unde rămăsese cu răsfoitul 
după nume de fete. Fata lor venise de la spital fără niciun nume, 
iar Jane se simţea oarecum disperată, întinzându-se după carte. 

„Cine ești, bebelușule? Spune-mi cum te cheamă.” 

Dar fata ei nu-i spunea niciun secret; era prea ocupată să 
sugă din biberon. 

Laura? Laurel? Laurelia? Prea pufos, prea drăgălaș. Copilașul 
ăsta nu era așa. Urma să le scoată peri albi. 

Biberonul deja se golise pe jumătate. 

„Porcușor. Asta da nume potrivit.” 

Jane trecu la M. Cu privirea înceţoșată, se uită pe listă, luând 
în calcul fiecare posibilitate, uitându-se apoi la copilul ei feroce. 

Mercy? Meryl? Mignon? Niciunul de mai sus. Dădu pagina, era 
atât de obosită încât de abia se mai concentra. De ce e așa de 
greu? Fata are nevoie de un nume, așa că alege unul. Privirea îi 
alunecă pe pagină și se opri. 

Mila. 

Rămase nemișcată, uitându-se la nume. Îi trecu un fior pe șira 
spinării. Işi dădu seama că spusese numele cu voce tare. 

Mila. 

În cameră se făcu deodată rece, de parcă tocmai intrase o 
fantomă pe ușă și ţopăia chiar acum prin spatele ei. Instinctiv se 
uită peste umăr. Tremurând, se ridică și își duse fetița adormită 
la loc în pătuț. Dar acea senzaţie de frică n-o părăsi și zăbovi în 
camera fetiţei sale, îmbrăţișându-se în timp ce se legăna în 
scaun, încercând să-și dea seama de ce tremură. De ce o 
tulburase atât de mult numele Mila? In timp ce bebelușul 
dormea, iar zorii se apropiau, ea se legăna și iar se legăna. 

— Jane? 

Speriată, se uită și-l văzu pe Gabriel stând în pragul ușii. 

— De ce nu vii în pat? întrebă el. 

— Nu pot să dorm. Işi clătină capul. Nu știu ce se întâmplă cu 
mine. 

— Cred că ești doar obosită. 

Gabriel intră în cameră și o sărută pe cap. 

— Trebuie să te întorci în pat. 

— Dumnezeule, sunt atât de neîndemânatică. 

— Ce tot spui acolo? 

— Nu mi-a spus nimeni cât de greu va fi să fiu mamă. Nici 
măcar nu pot s-o alăptez. Orice pisică proastă știe să-și alăpteze 
pisoii, dar eu sunt fără speranţă. 

Se agita întruna. 

— Acum pare să doarmă bine. 

— Asta pentru că i-am dat de mâncare. Din biberon. Pufni. N- 
am mai putut să mă lupt. Îi era foame și urla și am găsit laptele 
praf. Cine naiba are nevoie de o mămică atunci când ai Similac? 

— Of, Jane. De asta ești supărată? 

— Nu e amuzant. 

— Nu râd. 

— Asta simt în vocea ta. E o prostie să crezi așa ceva. 

— Cred că ești epuizată, atâta tot. De câte ori te-ai trezit? 

— De două ori. Ba nu, de trei ori. Isuse, nici măcar nu-mi mai 
aduc aminte. 

— Trebuia sa-mi dai un ghiont. N-am știut că ești trează. 

— Nu e doar din cauza bebelușului. E și din... Jane se opri, 
apoi spuse încet: E din cauza viselor. 

Gabriel trase un scaun lângă ea și se așeză. 

— Despre ce vise vorbești? 

— Același vis care se repetă întruna. Despre noaptea aceea, 
la spital. În vis știu că s-a întâmplat ceva îngrozitor, dar nu mă 
pot mișca, nu pot vorbi. Simt că am sânge pe față, îi simt gustul. 
Și sunt atât de speriată, încât... 

Respiră adânc. 

— Mi-e frică de moarte că e sângele tău. 

— Au trecut abia trei zile, Jane. Abia acum îţi dai seama ce s-a 
întâmplat. 

— Vreau doar să dispară. 

— Ai nevoie de timp ca să treci peste coșmarurile astea. 

Gabriel adăugă încet: 

— Amândoi avem. 

ÎI privi în ochii lui obosiţi, faţa nebărbierită. 

— Și tu ai? 

El dădu aprobator din cap. 

— Şoc posttraumatic. 

— Nu mi-ai spus. 

— Ar fi fost surprinzător dacă nu am fi avut coşmaruri. 

— Ale tale despre ce sunt? 

— Despre tine. Despre bebeluș... Se opri și își feri privirea. Nu 
e ceva despre care vreau să discut. 

Tăcură câteva clipe, fără să se uite unul la celălalt. La câţiva 
metri depărtare, fata lor dormea profund în pătuţ, singura din 
familie care nu avea coșmaruri. „Asta îţi face dragostea, își zise 
Jane. Te face să-ţi fie frică, nu să fii curajos. Dă lumii dinţi 
ascuțiți care sunt pregătiți să rupă în orice moment bucăţi din 
viaţa ta.” 

Gabriel se întinse și luă mâinile lui Jane într-ale lui. 

— Haide, iubito, îi spuse el încet. Hai să mergem la culcare. 

Stinseră lumina în camera bebelușului și se înapoiară în bezna 
din dormitorul lor. Sub cearșafurile reci, el o ţinu în brațe. 
Întunericul începuse să pălească, iar zorii băteau la geamul lor. 
Pentru o fată de la oraș, zgomotul unei mașini de gunoi, bubuitul 

radioului de la mașini era la fel de familiar ca un cântec de 
leagăn. In timp ce Bostonul se pregătea să dea piept cu o nouă 
zi, Jane adormi în sfârșit. 

O trezi glasul cuiva care cânta. Pentru o clipă, se întrebă dacă 
ăsta era un alt vis, dar unul mult mai fericit, împletit din 
amintirile de demult ale copilăriei ei. Deschise ochii să vadă 
razele soarelui scânteind printre jaluzele. Era deja două după- 
amiaza, iar Gabriel era plecat. 

Se dădu jos din pat și se târî desculță până la bucătărie. Acolo 
se opri, clipind la vederea neașteptată a mamei sale, Angela, 
care stătea la masă, cu bebelușul în braţe. Angela se uită la fata 
ei ameţită. 

— Deja două sticle. Asta mică mănâncă, nu glumă. 

— Mamă. Ai venit. 

— Te-am trezit? Îmi pare rău. 

— Când ai ajuns aici? 

— Acum câteva ore. Gabriel mi-a spus că ai nevoie să dormi 
mai mult. 

Jane râse uluită. 

— Gabriel te-a sunat? 

— Pe cine ai vrea să sune? Mai ai pe undeva vreo altă mamă? 

— Nu, doar că... Jane se așeză pe un scaun și se frecă la ochi. 
Încă nu m-am trezit. El unde e? 

— A plecat puţin mai devreme. A primit un telefon de la 
detectivul Moore și a întins-o. 

— Despre ce era vorba? 

— Nu știu. Treburi de-ale poliţiei. Ai acolo cafea proaspătă. ȘI 
ar trebui să te speli pe cap, arăţi ca o femeie preistorică. Când ai 
mâncat ultima oară? 

— Cred că aseară, la cină. Gabriel a adus acasă mâncare 
chinezească. 

— Chinezească? Asta nu e săţioasă. Fă-ţi micul dejun, bea 
niște cafea. Am totul sub control. 

„Da, mamă. Intotdeauna ai avut.” 

Jane nu se ridică de pe scaun, mai stătu câteva clipe uitându- 
se cum își ţinea Angela nepoata cu ochii larg deschiși. Văzu 
mânuțele bebelușului întinzând să exploreze chipul zâmbitor al 
Angelei. 

— Cum reușești, mamă? o întrebă Jane. 

— O hrănesc, îi cânt. Îi place să fie în centrul atenţiei. 


— Nu, mă refeream la cum ai reușit să ne crești pe noi trei? 
Niciodată nu mi-am dat seama cât de greu trebuie să fi fost să 
ai trei copii în cinci ani. Mai ales că unul dintre noi a fost Frank, 
spuse ea râzând. 

— Ha! Nu fratele tău a fost cel mai dificil. Tu ai fost. 

— Eu? 

— Țipai tot timpul. Te trezeai din trei în trei ore. La tine nu se 
aplica expresia „să dormi ca un îngeraș”. Frankie încă mergea 
de-a bușilea în scutece, iar eu te legănam toată noaptea. Tatăl 
tău nu m-a ajutat deloc. Tu ești norocoasă, Gabriel încearcă să- 
și facă datoria. Dar tatăl tău? Angela strâmbă din nas. Spunea 
că mirosul scutecelor îl făcea să vomite, așa că nu te schimba. 
De parcă am avut de ales. El pleca în fiecare dimineaţă la 
serviciu, iar eu rămâneam cu voi doi și cu Mikey care era pe 
drum. Frankie își băga mâinile peste tot, iar tu urlai ca din gură 
de șarpe. 

— De ce urlam atât de mult? 

— Unii bebeluşi așa se nasc. Refuză să fie ignoraţi. 

„Ei bine, asta explică totul, își zise Jane, uitându-se la fetița ei. 
Am primit ce-am meritat. Mă am pe mine când eram mică.” 

— Și cum te-ai descurcat? o întrebă din nou Jane. Eu mă 
chinui atât de mult cu asta mică. Habar n-am ce trebuie să fac. 

— Ar trebui să faci ceea ce am făcut și eu când am crezut că o 
iau razna. Când nu mai puteam sta o oră, un minut închisă în 
casă. 

— Ce ai făcut? 

— Am ridicat receptorul și am sunat-o pe mama. Angela se 
uită la ea. Să mă suni, Janie. De asta sunt aici. Dumnezeu a pus 
mamele pe pământ cu un scop anume. Nu vreau să spun căe 
nevoie de o armată întreagă ca să crești un copil. Femeia își 
cobori privirea asupra bebelușului din brațele ei. Te ajută foarte 
mult să ai o bunică. 

Jane se uită cum Angela îi vorbea drăgăstos bebelușului și se 
gândi: „Of, mamă, niciodată nu mi-am dat seama cât de mult 
mai am nevoie de tine. Oare încetăm vreodată să mai avem 
nevoie de mamele noastre?” 

Ștergându-și lacrimile, se ridică brusc de pe scaun, se duse la 
masă și își turnă o ceașcă de cafea. Stătea acolo sorbind din ea 
în timp ce își îndrepta spatele, relaxându-și mușchii încordați. 
Pentru prima dată în trei zile se simţea odihnită, aproape că își 

revenise. „Excepţie făcând faptul că toate s-au schimbat, își zise 
ea. Acum sunt mămică.” 

— Eşti cea mai frumoasă, nu-i așa, Regina? 

Jane se uită la mama ei. 

— Incă nu am ales un nume. 

— Trebuie să-i spui cumva. De ce nu alegi numele bunicii 
tale? 

— Trebuie să sune bine, știi? Dacă va rămâne cu numele 
toată viaţa, vreau ca numele să i se potrivească. 

— Regina e un nume minunat. Să știi că înseamnă „regesc”. 

— De parcă vreau să-i dau idei micuţei. 

— Și cum o s-o botezi? _ 

Jane văzu cartea cu nume pe masă. Işi umplu iar ceașca de 
cafea și începu să soarbă în timp ce răsfoia paginile, simțindu-se 
oarecum disperată. „Dacă nu aleg în curând, își zise ea, va 
rămâne cu siguranță Regina.” 

Yolanthe. Yseult. Zerlena. 

Dumnezeule. Regina suna din ce în ce mai bine. Fetița-regină. 

Lăsă cartea jos. Se încruntă la ea o clipă, apoi o ridică și o 
răsfoi până ajunse la litera M, la numele care-i atrăsese atenţia 
aseară. 

Mila. 

Simţi din nou cum acel fior rece îi străbătea șira spinării. 
„Sunt sigură că am mai auzit numele ăsta până acum. De ce mă 
trec fiorii? Trebuie să-mi aduc aminte. E important să-mi aduc 
aminte...” 

Telefonul sună, iar ea tresări. Scăpă cartea, care căzu pe 
podea. 

Angela se încruntă la ea. 

— Ai de gând să răspunzi? 

Jane respiră adânc și ridică receptorul. Era Gabriel. 

— Sper că nu te-am trezit. 

— Nu, beam cafeaua cu mama. 

— Am făcut bine că am sunat-o? 

Se uită la Angela care ducea bebelușul în cealaltă cameră ca 
să-i schimbe scutecele. 

— Eşti un geniu. Ți-am spus asta? 

— Cred că ar trebui să o chem pe mama Rizzoli mai des. 

— Am dormit neîntoarsă opt ore. Nu-mi vine să cred cât de 
mult contează asta. Creierul meu funcţionează din nou. 

— Atunci poate ești în stare să faci față. 

— La ce? 

— M-a sunat Moore puţin mai devreme. 

— Da, am auzit. 

— Acum suntem la Shroider Plaza. Jane, au găsit în IBIS: o 
potrivire. Un cartuș identic cu ștanţa percutorului. Era în baza de 
date a ATF-ului. 

— Despre ce cartuș e vorba? 

— Cel găsit în camera de spital a Olenei. După ce l-a împușcat 
pe agentul de pază, doar un cartuș a fost găsit la faţa locului. 

— A fost omorât cu propria armă. 

— Și tocmai am aflat că acea armă a mai fost folosită înainte. 

— Unde? Când? 

— Pe trei ianuarie. Un schimb de focuri în Ashburn, Virginia. 

Jane ţinea receptorul strâns în mână, ţinându-l atât de apăsat 
de ureche încât își auzea propria respiraţie. „Ashburn. Joe voia 
să ne povestească despre Ashburn.” 

Angela intră în bucătărie cu bebelușul în braţe, al cărui păr 
negru era acum înfoiat într-o coroană de bucle. Regina, fetița- 
regină. Numele părea brusc să i se potrivească. 

— Ce știm despre acel schimb de focuri? întrebă Jane. 

— Moore are dosarul în faţă. 

Se uită la Angela. 

— Mamă, trebuie să plec puţin. E în regulă? 

— Du-te. Noi suntem mulţumite aici. Nu-i așa, Regina? 

Angela se aplecă spre bebeluș și își frecară nasurile. 

— Și peste puţin timp o să facem băiță. 

Jane îi spuse lui Gabriel: 

— Lasă-mă douăzeci de minute și vin acolo. 

— Nu. Hai mai bine să ne întâlnim în altă parte. 

— De ce? 

— Nu vrem să vorbim despre asta aici. 

— Gabriel, ce naiba se întâmplă? 

Urmă o tăcere, iar Jane auzi vocea lui Moore vorbind în 
șoaptă. Apoi Gabriel reveni la telefon. 

— Ne întâlnim la JP Doyle. 

e DOUĂZECI ȘI PATRU 


Nu mai zăbovi să facă duș, ci se îmbrăcă rapid cu primele 
haine pe care le-a găsit în dulap - o pereche de pantaloni largi și 
lăbărţaţi și tricoul pe care colegii ei de la poliţie i-l făcuseră 
cadou cu cuvintele MAMA POLIȚISTĂ imprimate pe faţă. Mâncă 
în mașină două felii de pâine prăjită cu unt în timp ce conducea 
spre Jamaica Plain. Ultima convorbire cu Gabriel o tulburase, și 
se trezi uitându-se în oglinda retrovizoare în timp ce aștepta la 
semafor, observând mașinile din spatele ei. Oare mai văzuse 
acel Taurus verde cu patru străzi în urmă? Și era oare dubița 
aceea albă aceeași pe care o văzuse parcată vizavi de 
apartamentul ei? 

JP Doyle era un loc de întâlnire preferat de polițiștii din 
Boston, și în fiecare seară barul era de obicei plin de polițiști 
aflaţi în afara programului. Dar la trei după-amiaza, doar o 
singură femeie stătea pe un scaun la bar, sorbind dintr-un pahar 
cu vin alb în timp ce televizorul de deasupra ei pâlpâia pe 
programul de sport. Jane se duse direct la bar și se îndreptă 
spre salonul alăturat, unde suvenire din patrimoniul irlandez din 
Boston împodobeau pereţii. Tăieturi din ziare despre familia 
Kennedy, Tip O'Neil!” și cei mai de seamă locuitori ai Bostonului 
erau acolo de atât de mult timp, încât deveniseră fragili cu 
trecerea timpului, iar drapelul irlandez atârnat deasupra mesei 
se îngălbenise de la fumul de ţigară. În răgazul dintre prânz și 
cină, doar două mese erau ocupate. La una stătea un cuplu de 
vârstă mijlocie, cu siguranţă turiști, judecând după harta la care 
se uitau. Jane trecu pe lângă cuplu și se îndreptă spre masa din 
colț, unde stăteau Moore și Gabriel. 

Se așeză lângă soțul ei și se uită la dosarul de pe masă. 

— Ce vreţi să-mi arătaţi? 

Moore nu răspunse, dar schiţă un zâmbet mecanic în timp ce 
se apropia chelnerița. 

— Bună ziua, detectiv Rizzoli. lar ești numai piele și os, îi 
spuse chelneriţa. 


19 Thomas Phillip „Tip” O'Neil (9.12.1912-5.01.1994) a fost politician american. A fost 
membru al Congresului, servind în Camera Reprezentanţilor timp de treizeci și patru 
de ani. (n.tr.). 

— Nu atât de slabă cât aș vrea. 

— Am auzit că aveți o fetiță. 

— Ne ţine treji toată noaptea. Asta poate fi singura mea șansă 
de a mânca în liniște. 

Chelneriţa râse în timp ce-și scoase carnetțelul. 

— Atunci, hai să vă dăm ceva de mâncare. 

— De fapt, aș vrea doar o cafea și o plăcintă cu mere. 

— Bună alegere. Chelneriţa se uită la bărbați. Și colegii tăi? 

— Doar mai multă cafea, spuse Moore. O să stăm aici și o să 
ne uităm la ea cum mănâncă. 

Cât timp chelnerița le umplu ceștile cu cafea, nimeni nu 
scoase o vorbă. Abia după ce îi aduse plăcinta cu mere și plecă, 
Moore deschise dosarul în faţa lui Jane. 

lnăuntru era o hârtie cu poze digitale. Ea le recunoscu imediat 
ca fiind micrografiile unui cartuș tras, scoțând în evidenţă 
urmele lăsate de percutor când apasă capsa, și de reculul 
cartușului în închizător. 

— Asta e de la împușcătura din spital? întrebă ea. 

Moore aprobă. 

— Acel cartuș a fost tras cu arma cu care John Doe a intrat în 
camera Olenei. Arma cu care ea l-a omorât. Cei de la Balistică l- 
au căutat în baza de date IBIS și au găsit o potrivire de la ATF. 
Un schimb de focuri în Ashburn, Virginia. 

Jane se uită la următorul set de fotografii. Era o altă serie de 
micrografii. 

— Se potrivesc? 

— Stanţe identice ale percutorului. Două cartușe diferite 
găsite la locul crimei în două cazuri diferite. Au fost amândouă 
trase cu aceeași armă. 

— Și avem acum acea armă? 

— Nu o avem. 

Ea se uită la Moore. 

— Trebuia să fie găsită lângă trupul Olenei. Ea a fost ultima 
care a avut-o. 

— Nu era acolo în momentul intervenţiei. 

— Dar am percheziţionat camera aceea, nu? 

— Nu era niciun fel de armă lăsată la locul crimei. Echipa 
federală a confiscat toate dovezile balistice atunci când a plecat. 

— Au luat armele, rucsacul lui Joe, până și cartușele. Până 
când a ajuns poliţia la faţa locului, toate dispăruseră. 

— Au curățat locul unei crime? Ce va face poliția din Boston în 
legătură cu asta? 

— Se pare că nu putem face nimic, răspunse Moore. Federalii 
au spus că e o problemă de securitate naţională și nu vor 
scurgeri de informaţii. 

— Nu au încredere în poliţia din Boston? 

— Nimeni nu se încrede în nimeni. Nu suntem singurii excluși. 
Agentul Barsanti a vrut și acele dovezi balistice și n-a fost prea 
încântat când a aflat că au fost luate de echipa de intervenții 
speciale. Poliţia din Boston e doar un șoricel care privește cum 
se bat doi elefanți. 

Jane își îndreptă din nou privirea la micrografii. 

— Ai spus că acest cartuș provine de la o crimă din Ashburn. 
Chiar înainte de intervenţie, Joseph Roke ne spunea ceva despre 
ce se întâmplase în Ashburn. 

— Se poate ca domnul Roke să fi vorbit despre asta. 

Moore scotoci în servietă și scoase un alt dosar, pe care-l 
puse pe masă. 

— L-am primit azi-dimineaţță de la Poliţia din Leesburg. 
Ashburn e un orășel mic. Leesburg a preluat cazul. 

— Nu e o priveliște prea plăcută, Jane, spuse Gabriel. 

Avertismentul lui veni pe neașteptate. Asistaseră împreună la 
cele mai dificile autopsii care s-ar fi putut desfășura într-o sală și 
nu-l văzuse niciodată înfiorându-se. „Dacă acest caz îl 
îngrozește până și pe Gabriel, își zise ea, atunci oare chiar vreau 
să văd?” Nu-și acordă timp de gândire, ci deschise pur și simplu 
dosarul și se uită la prima fotografie de la locul crimei. „Nu e 
chiar așa de rău”, se gândi ea. Văzuse altele și mai groaznice. O 
femeie subțirică, cu părul castaniu, stătea întinsă cu faţa în jos 
pe o treaptă, de parcă se aruncase cu capul înainte de la 
treapta de sus. Stătea într-o baltă de sânge, la capătul scărilor. 

— Asta e Necunoscuta numărul 1, spuse Moore. 

— Nu ai identificat-o? 

— Nicio victimă din acea casă nu este identificată. 

Trecu la următoarea poză. De data asta era o blondă, întinsă 
pe un pat de campanie, cu pătura până la gât, mâinile încă 
strângând materialul, de parcă o putea proteja. Sângele îi 
curgea de la rana provocată de glonţțul din frunte. Un omor iute, 
obținut cu eficienţa uluitoare a unui singur glonţ. 


192 


— Asta e Necunoscuta numărul 2, spuse Moore. Văzând-o 
tulburată, el adăugă: Mai sunt câteva. 

Jane simţi nota de prudenţă din vocea lui. Încă o dată deveni 
încordată în timp ce întorcea următoarea fotografie. Uitându-se 
la a treia poză de la locul crimei, își spuse: „Devine din ce în ce 
mai greu, dar încă mă descurc”. Se vedea interiorul plin de 
sânge al unui dulap. Două femei tinere, amândouă mai mult 
dezbrăcate, stăteau căzute una peste cealaltă cu mâinile și 
părul încolăcite, prinse parcă într-o ultimă îmbrăţișare. 

— Necunoscutele cu numerele 3 și 4, spuse Moore. 

— Niciuna dintre aceste femei n-a fost identificată? 

— Amprentele lor nu apar în nicio bază de date. 

— Avem patru femei atrăgătoare aici. Și nimeni nu le-a dat 
dispărute? 

Moore clătină din cap. 

— Nu seamănă cu nimeni din lista persoanelor date dispărute 
a NCIC”. Arătă spre cele două victime din dulap. Cartușul care a 
fost identificat în căutarea pe IBIS a fost găsit în acel dulap. Cele 
două femei au fost împușcate cu aceeași armă pe care agentul 
de pază o avea când a intrat în camera de spital a Olenei. 

— Și celelalte victime din casă? Tot aceeași armă? 

— Nu. S-a folosit o altă armă. 

— Două arme? Doi criminali? 

— Da. 

Până acum, niciuna dintre imagini n-o impresionă cu 
adevărat. Ajunsă la ultima poză, începu să devină agitată, la 
Necunoscuta numărul 5. De data asta, ceea ce văzu o 
cutremură. Cu toate astea, nu-și putea lua ochii de la acea 
imagine. Se uita pur și simplu la expresia de agonie încă 
întipărită pe faţa victimei. Această femeie era mai în vârstă și 
mai plinuță, în jur de patruzeci de ani. Avea corpul legat de un 
scaun cu bucăți de sfoară albă. 

— Asta e a cincea și ultima victimă, spuse Moore. Celelalte 
patru femei au fost împușcate rapid. Un glonţ în cap și gata. 
Bărbatul se uită la dosarul deschis. Asta a fost până la urmă 
omorâtă printr-o împușcătură în cap. Dar nu înainte... Moore se 
opri. Nu înainte să o chinuie în felul acela. 

— Cât timp... Jane înghiţi. Cât timp a fost ţinută în viaţă? 


20 National Crime Information Center - Centrul Naţional de Informaţii în domeniul 
Criminalităţii. 

— După numărul de fracturi de la mâini și de la picioare, 
luând în consideraţie că toate oasele au fost făcute praf, 
medicul legist a considerat că au fost cel puţin patruzeci sau 
cincizeci de lovituri cu ciocanul. Ciocanul nu era prea mare. 
Fiecare lovitură zdrobea doar o mică porţiune. Dar n-a scăpat 
niciun os, niciun deget. 

Jane închise brusc dosarul, nemaiputând urmări acele imagini. 
Dar răul era făcut, nu putea să și le șteargă din memorie. 

— A fost nevoie de doi atacatori, zise Moore. Cineva care a 
imobilizat-o în timp ce era legată de scaun. Cineva care să-i țină 
încheietura pe masă în timp ce i se făcea acel lucru. 

— Trebuie să fi țipat, murmură ea. Se uită la Moore. De ce n-a 
auzit-o nimeni ţipând? 

— Casa e pe un drum pustiu, la o oarecare distanţă de vecini. 
Și adu-ți aminte, era ianuarie. 

Când oamenii își ţin geamurile închise. Victima și-a dat seama 
că nu îi va auzi nimeni ţipetele, că nu va veni nimeni să o ajute. 
Cel mai bun lucru la care putea spera era un glonț. 

— Ce au vrut de la ea? întrebă Jane. 

— Nu știm. 

— Trebuie să fi avut un motiv pentru care au făcut acest 
lucru. Ceva ce știa ea. 

— Nici măcar nu știm cine era. Cinci necunoscute. Niciuna 
dintre aceste victime nu apare ca dispărută. 

— Cum se poate să nu știm nimic despre ele? 

Se uită la soţul ei. 

Gabriel clătină din cap. 

— Sunt fantome, Jane. Fără nume, fără identități. 

— Dar casa? 

— Era închiriată la acea dată cuiva pe numele Margarita 
Fisher. 

— Cine-i asta? 

— Nu există nimeni cu numele ăsta. E fictiv. 

— Isuse. E ca și cum ai cobori într-o vizuină de iepure. Victime 
fără nume. Chiriași care nu există. 

— Dar știm a cui e casa, spuse Gabriel. O companie numită 
KTE Investments. 

— E important? 

— Da. l-a luat poliţiei din Leesburg o lună ca s-o găsească. 
KTE este o sucursală fantomă a companiei Ballentree. 


194 


Pe Jane iar o trecură fiorii. 

— Incă o dată apare numele lui Joseph Roke, murmură ea. El 
vorbea despre Ballentree. Despre Ashburn. Dacă nu era deloc 
nebun? 

Tăcură cu toții în timp ce chelneriţa veni cu cafetiera. 

— Nu vă place plăcinta de mere, detective? întrebă ea, 
văzând că Jane abia se atinsese de desert. 

— E delicioasă. Dar cred că nu îmi e atât de foame pe cât 
credeam. 

— Da, se pare că nimeni nu are poftă, zise chelneriţa 
întinzându-se să-i umple ceașca lui Gabriel. Doar o mulţime de 
băutori de cafea stau aici în această după-amiază. 

Gabriel își ridică privirea. 

— Cine mai e? întrebă el. 

— A, tipul acela de... 

Chelneriţa se opri, încruntându-se la masa liberă de alături. 
Ridică din umeri. 

— Se pare că nu i-a plăcut cafeaua și a plecat. 

— Bine, spuse Jane încet. Incep să mă sperii, băieţi. 

Moore strânse repede dosarele și le băgă într-un plic mare. 

— Ar trebui să plecăm, zise el. i 

leșiră de la Doyle în căldura aprigă a după-amiezii. In parcare, 
se opriră lângă mașina lui Moore, cercetând strada și mașinile 
din apropiere. „lată-ne, doi polițiști și un agent FBI, își zise ea, 
toţi trei nervoși.” Urmăreau cu atenţie zona. 

— Ce facem acum? întrebă Jane. 

— In ceea ce privește poliţia din Boston, nu avem voie să 
intervenim, spuse Moore. Mi s-a ordonat să nu-mi bag nasul în 
oala lor. 

— Și dosarele acelea? 

Se uită la plicul pe care-l ţinea Moore. 

— Nici măcar nu ar trebui să am astea. 

— Păi, eu încă sunt în concediu de maternitate. Mie nu mi-a 
dat nimeni niciun ordin. 

Luă plicul de la Moore. 

— Jane, spuse Gabriel. 

Se întoarse către Subarul ei. 

— Ne vedem acasă. 

— Jane. 


În timp ce se urca la volan, Gabriel deschise ușa de lângă ea 
și urcă. 

— Nu știi în ce te bagi, îi spuse ea. 

— Tu știi? 

— Ai văzut cum i-au zdrobit mâinile acelei femei. Cu tipul ăsta 
de oameni ne confruntăm. 

Se uită pe geam la Moore urcându-se în mașină și plecând. 

— Am crezut că s-a terminat, spuse ea încet. Mi-am zis, bine, 
am supraviețuit, așa că hai să ne continuăm vieţile. Dar nu s-a 
terminat. Se uită la el. Trebuie să aflu din ce cauză s-a întâmplat 
totul. Trebuie să aflu sensul. 

— Lasă-mă pe mine să investighez. O să aflu tot ce pot. 

— Și eu ce să fac? 

— Tu abia ai ieșit din spital. 

Băgă cheia în contact și porni motorul, dând drumul la un 
suflu puternic de aer fierbinte de la aparatul de aer condiţionat. 

— N-am avut o intervenţie chirurgicală dificilă, zise ea. Am 
născut. 

— Asta e un motiv suficient să nu te implici. 

— Dar asta mă sâcâie, Gabriel. De asta nu pot să dorm! Se 
afundă în scaun. De asta nu dispare coșmarul. 

— E nevoie de timp. 

— Nu pot să nu mă gândesc. Se uită încă o dată prin parcare. 
Încep să-mi aduc aminte mai multe lucruri. 

— Ce lucruri? 

— Ciocnituri. Țipete, focuri. Și apoi sângele de pe fața mea... 

— Asta e visul de care mi-ai zis. 

— Și se tot repetă. 

— Se poate să fi fost zgomote și ţipete. Și aveai sânge pe tine 
- sângele Olenei. Nimic din ceea ce îţi amintești nu e 
surprinzător. 

— Hai să-ţi spun ceva. Se uită la Gabriel. Ea mi-a zis un nume: 
Mila. Mi-a spus „Mila știe”. 

— Ce înseamnă asta? 

— Habar nu am. 

Gabriel își îndreptă deodată privirea pe stradă. Se uită la o 
mașină care trecu ușor pe lângă ei, apoi dădu colţul și dispăru. 

— De ce nu te duci acasă? 

— Și tu ce faci? 


— O să vin și eu în curând. Se aplecă s-o sărute. Te iubesc, îi 
spuse el și cobori din mașină. 

II văzu îndreptându-se spre mașina lui, parcată puţin mai 
încolo. Îl văzu oprindu-se când băgă mâna în buzunar, de parcă 
încerca să caute cheile. Işi cunoștea destul de bine soţul încât 
să-și dea seama că era tensionat, să observe privirea iute pe 
care o aruncă în jurul parcării. Rareori îl văzuse tulburat, iar 
acum era neliniștită știind că el era încordat. Porni motorul și 
așteptă ca ea să plece prima. 

Abia după ce ea plecă din parcare, ieși și el. O urmări câteva 
străzi. „Se uită să vadă dacă mă urmărește cineva”, se gândi ea. 
Chiar și după ce el plecă în cele din urmă, Jane se trezi uitându- 
se în oglindă, deși nu-i venea în minte niciun motiv pentru care 
cineva ar fi vrut s-o urmărească. Ce știa cu adevărat? Nimic din 
ceea ce Moore sau oricine altcineva de la Criminalistică nu știa 
încă. Doar amintirea unei șoapte. 

„Mila. Cine este Mila?” 

Se uită peste umăr la plicul lui Moore, pe care-l aruncase pe 
bancheta din spate. Nu era deloc nerăbdătoare să examineze 
încă o dată acele poze de la locul crimei. „Dar trebuie să-mi 
înving teama, își zise ea. Trebuie să aflu ce s-a întâmplat în 
Ashburn.” 

e DOUĂZECI ȘI CINCI 


Maura Isles era murdară de sânge până la coate. Stând în 
anticameră, Gabriel se uita pe fereastră cum Maura ajunse la 
abdomen, scoase încurcătura de intestine și le aruncă într-un 
lighean. Nu văzu nicio urmă de repulsie pe chipul ei, în timp ce 
căuta prin acel morman, doar liniștita concentrare a unui savant 
încercând să găsească ceva ieșit din comun. li dădu în cele din 
urmă ligheanul lui Yoshima și se întinse după bisturiu, când îl 
văzu pe Gabriel. 

— Termin în douăzeci de minute, spuse ea. Poţi să intri dacă 
vrei. 

Își înveli pantofii și luă un halat pe el ca să nu se murdărească 
și intră în laborator. Deși evită să se uite la cadavrul de pe 
masă, era imposibil de ignorat, fiind între ei doi. O femeie cu 
membre scheletice și pielea atârnând aidoma hârtiei creponate 
pe oasele proeminente ale pelvisului. 

— Suferea de anorexie. A fost găsită moartă în apartamentul 
ei, spuse Maura, răspunzând la întrebarea lui nerostită. 

— E atât de tânără. 

— Douăzeci și șapte de ani. Cei de la Ambulanţă au spus că 
singurele lucruri pe care le avea în frigider erau o legătură de 
salată verde și un pepsi dietetic. Foamete pe tărâmul belșugului. 

Maura căută în abdomen să disece spațiul retro-peritoneal. 
Între timp, Yoshima se mutase la cap, să îndepărteze scalpul. Ca 
de obicei, nu vorbeau decât ce era strict necesar, cunoscându-și 
fiecare meseria foarte bine, încât cuvintele păreau de prisos. 

— Voiai să-mi spui ceva? întrebă Gabriel. 

Maura tăcu. Ținea în mână un rinichi, asemenea unei bucăţi 
de gelatină neagră. Deodată, Yoshima porni fierăstrăul Stryker 
Și, din cauza zgomotului puternic, răspunsul Maurei nu se auzi. 

— Nu aici, spuse ea încet. Nu încă. 

Yoshima tăiase cutia craniană. 

În timp ce Maura se apleca să ia creierul, întrebă cu voioșie: 

— Cum e să fii tătic? 

— Mi-a întrecut toate așteptările. 

— V-aţi hotărât asupra numelui Regina? 


— Mama Rizzoli ne-a convins. 

— Mi se pare un nume drăguţ. 

Maura puse creierul într-un recipient cu formol. 

— Un nume respectabil. 

— Jane l-a prescurtat deja la Reggie. 

— Nu e la fel de impunător. 

Maura își scoase mănușile și se uită la Yoshima. El încuviință. 

— Am nevoie de aer curat, zise ea. Hai să luăm o pauză. 

Işi scoaseră halatele, și ea îl conduse afară din sală, în zona 
de încărcare. De-abia când ieșiră din clădire și se opriră în 
parcare începu și ea să vorbească. 

— Imi cer scuze pentru discuţia de mai devreme, rosti ea. Am 
avut o încălcare a securităţii. Nu mă simt bine vorbind înăuntru. 

— Ce s-a întâmplat? 

— Azi-noapte în jurul orei trei, echipa de pompieri Medfore a 
adus un cadavru de la un accident. De obicei, ținem ușile din 
zona de încărcare încuiate, și trebuie să sune la un operator de 
noapte pentru a obţine codul de intrare. Au descoperit că ușile 
erau deja descuiate și, când au intrat, au văzut că în laboratorul 
de autopsie luminile erau aprinse. l-au spus asta operatorului, și 
cei de la pază au venit să cerceteze clădirea. Cine o fi intrat 
trebuie să fi plecat în grabă pentru că un sertar de la mine din 
birou era încă deschis. 

— Biroul tău? 

Maura încuviinţă. 

— Și computerul doctorului Bristol era aprins. El îl stinge 
mereu seara când pleacă. Tăcu. Era deschis la fișierul despre 
autopsia lui Joseph Roke. 

— Au luat ceva din birouri? 

— Încă nu ne-am dat seama. Dar am intrat puţin la bănuieli și 
nu mai vrem să discutăm ceva foarte important în clădire sau în 
laborator. Și nu știm ce căutau. 

Nu-i de mirare că Maura n-a vrut să discute despre asta la 
telefon. Până și ponderata dr. Isles era acum speriată. 

— Nu cred în teoria conspirației, spuse Maura, dar uită-te la 
tot ce se întâmplă. Ambele cadavre ne-au fost luate din 
custodie. Dovezile balistice confiscate de către Washington. 
Cine dă ordine aici? 

El se uită în parcare, unde aerul fierbinte strălucea asemenea 
apei pe asfalt. 

— E la nivel înalt, zise el. Trebuie să fie. 

— Ceea ce înseamnă că nu-i putem atinge. 

O privi. 

— Asta nu înseamnă că nu putem încerca. 

e 

Jane se trezi în întuneric, auzind ultimele ecouri ale visului în 
ureche. Din nou vocea Olenei șoptindu-i din lumea de dincolo. 
„De ce mă tot chinui? Spune-mi ce vrei, Olena. Spune-mi cine e 
Mila.” 

Dar șoapta dispăru și auzi doar respiraţia lui Gabriel. Apoi, 
după câteva clipe, urletul indignat al fiicei lor. Se dădu jos din 
pat și îl lăsă pe soţul ei să mai doarmă. Se trezise oricum, iar 
ecourile coșmarului încă o bântuiau. 

Bebelușul se dezvelise și își tot mișca pumnii, provocând-o 
parcă pe mama sa la o bătaie. „Regina, Regina”, oftă Jane în 
timp ce își ridică fiica din pătuț, dându-și brusc seama cât de 
natural părea numele ei acum. Fata chiar se născuse o Regina; 
doar că îi luă ceva timp lui Jane să-și dea seama, să nu se mai 
încăpăţâneze la ceva ce Angela știuse de la bun început. Deși îi 
venea greu să recunoască, Angela avea dreptate cu privire la 
multe lucruri. Numele copiilor, formula salvatoare de a cere 
ajutor atunci când avea nevoie. Cu ultima parte avea Jane 
probleme: să recunoască faptul că avea nevoie de ajutor și că 
nu știa ce facea. Putea să lucreze la un caz de crimă, putea să 
găsească un monstru, dar dacă-i cereai să liniștească acest 
ghemotoc urlător din braţele ei era ca și cum i-ai fi cerut să 
dezamorseze o bombă nucleară. Se uită prin camera 
bebelușului, sperând în van că vreo zână stătea tăcută în 
întuneric, gata să miște o baghetă magică și s-o facă pe Regina 
să se oprească din plâns. 

„Nu e nicio zână aici, doar eu.” 

Regina stătu doar cinci minute la sânul drept și încă cinci 
minute la cel stâng, apoi veni timpul pentru biberon. „Bun, deci 
mama ta a eșuat ca vacă de lapte, se gândi Jane în timp ce o 
ducea pe Regina la bucătărie. Scoate-mă din turmă și împușcă- 
mă.” Regina sugea bucuroasă din biberon, iar Jane se așeză pe 
un scaun din bucătărie, savurând acest moment de liniște, deși 
scurt. Se uită în jos la părul negru al fiicei sale. „Cârlionţat, 
exact ca al meu”, își zise ea. Angela îi spusese odată, într-un 

moment de exasperare: „Într-o zi, o să ai fata pe care o meriţi”. 
„lată-mă acum cu această fetiță zgomotoasă și nesătulă.” 

Ceasul din bucătărie arăta ora trei. 

Jane se întinse după teancul de dosare pe care detectivul 
Moore le lăsase seara trecută. Terminase de citit toate dosarele 
despre Ashburn; acum deschise un alt dosar și văzu că acesta 
nu era despre măcelul din Ashburn; era un dosar întocmit de 
Poliţia din Boston despre mașina lui Joseph Roke, autovehiculul 
pe care el îl abandonase la câteva străzi depărtare de spital. 
Văzu pagini cu notitele lui Moore, fotografii cu interiorul 
vehiculului, un raport întocmit de AFIS cu privire la amprente și 
câteva declaraţii ale martorilor. Cât timp fusese reţinută în acel 
spital, colegii ei de la Criminalistică nu stătuseră cu mâinile-n 
sân. Căutaseră orice fel de informaţie despre răpitori. „N-am 
fost nicio clipă singură, se gândi ea; prietenii mei au fost acolo, 
luptând pentru mine, iar asta e dovada.” 

Se uită la semnătura detectivului pe declaraţiile martorilor și 
râse surprinsă. La naiba, până și vechiul ei inamic, Darren 
Crowe, muncise din greu ca s-o salveze, și de ce n-ar fi făcut-o? 
Fără ea în echipă, nu mai avea pe cine să insulte. 

Rasfoi fotografiile cu interiorul mașinii. Văzu ambalaje 
mototolite de Butterfinger și cutii goale de Red Bull pe jos. Mult 
zahăr și cafeină, exact de ceea ce are nevoie orice psihopat să 
se calmeze. Pe bancheta din spate era o pătură mototolită, o 
pernă pătată și un număr din tabloidul Weekly Confidential. Pe 
copertă era Melanie Griffith. Incercă să și-l imagineze pe Joe 
întins pe bancheta din spate, răsfoind tabloidul, uitându-se la 
ultimele știri despre celebrităţi și fete rele, dar nu prea reușea. 
Oare chiar îl interesa ce făceau nebunii de la Hollywood? Poate 
că vieţile lor zăpăcite și confuze îl făceau să-și vadă propria 
viaţă ca fiind acceptabilă. Ziarul Weekly Confidential reprezenta 
o sursă de amuzament inofensiv pentru timpuri de restriște. 

Puse la o parte dosarul întocmit de poliţia din Boston și se 
întinse după dosarul măcelului din Ashburn. Se confruntă iar cu 
poze făcute la locul crimei, ale unor femei măcelărite. Se opri 
din nou asupra pozei cu Necunoscuta numărul 5. Brusc, nu mai 
suporta să se uite la sânge și la moarte. O cuprinse spaima și 
închise dosarul. 

Regina dormea. 


Duse bebelușul înapoi în pătuţ, apoi se strecură în patul ei, 
dar nu se putea opri din tremurat, deși corpul lui Gabriel o 
încălzea. Avea foarte mare nevoie de somn, dar nu putea face 
liniște în haosul din capul ei. Prea multe imagini îi treceau prin 
minte. Asta era pentru prima dată când înțelegea sensul frazei 
„prea obosit ca să dorm”. Auzise că oamenii pot deveni psihotici 
din cauza lipsei de somn; poate că deja trecuse pragul, ajunsese 
deja pe muchie de cuţit din cauza coșmarurilor și a solicitării 
bebelușului. „Trebuie să fac ceva ca aceste vise să dispară.” 

Gabriel o luă în brațe. 

— Jane? 

— Hei! murmură ea. 

— Tremuri. Ţi-e frig? 

— Puțin. 

O trase mai aproape de căldura corpului său. 

— Te-a trezit Regina? 

— Puțin mai devreme. l-am dat să mănânce. 

— Era rândul meu. 

— Eram oricum trează. 

— De ce? 

Nu răspunse. 

— lar ai acel coșmar, nu? ` 

— Parcă mă bântuie. Nu vrea să mă lase-n pace. In nicio 
noapte nu mă lasă să dorm. 

— Olena e moartă, Jane. 

— Atunci e fantoma ei. 

— Doar nu crezi în fantome. 

— Nu, dar acum... 

— Te-ai răzgândit? 

Se întoarse să se uite la el și văzu strălucirea palidă a 
luminilor orașului în ochii lui. Frumosul ei Gabriel. Cum de fusese 
așa de norocoasă? Ce făcuse ca să-l merite? I| mângâie pe fată, 
pipăindu-i barba. Chiar și după șase luni de căsnicie, încă o mira 
faptul că împărțea patul cu acest bărbat. 

— Vreau ca lucrurile să redevină așa cum au fost, zise ea. 
Înainte să se întâmple aceste lucruri. 

O trase lângă el, iar ea simţi mirosul de săpun și căldura 
trupului lui. Parfumul soțului său. 


— Mai lasă să treacă timp, îi spuse el. Poate că trebuie să ai 
aceste vise. Incă procesezi ceea ce s-a întâmplat și încerci să 
depășești această traumă. 

— Sau poate că trebuie să fac ceva. 

— Ce să faci? 

— Ceea ce vrea Olena să fac. 

Gabriel oftă. 

— lar vorbești despre fantomă. 

— Chiar mi-a vorbit. Nu mi-am imaginat acea parte. Nu e un 
vis, ci o amintire, ceva ce s-a întâmplat cu adevărat. 

Se întoarse pe spate și se uită la umbre. 

— Mila știe. Asta mi-a zis. Asta îmi aduc aminte. 

— Ce știe Mila? 

Se uită la Gabriel. 

— Cred că se referea la Ashburn. 

e DOUĂZECI ȘI ȘASE 


Când se îmbarcară în avion spre Washington, pe aeroportul 
Reagan, sânii o dureau și se umflaseră, corpul ei tânjind după 
ușurarea pe care doar un sugar i-o putea da. Dar Regina nu era 
aici; fata ei își petrecea ziua în mâinile pricepute ale Angelei, iar 
acum probabil că i se vorbea drăgăstos și era în centrul atenţiei, 
îngrijită de cineva care știa într-adevăr ce face. Uitându-se pe 
fereastra avionului, Jane se gândi: „Bebelușul meu are abia 
două săptămâni, iar eu deja îl părăsesc. Sunt o mamă 
denaturată”. Dar lăsând în urmă orașul Boston, ea nu simţea 
vină, ci o ușurare bruscă, de parcă ar fi scăpat de povara de a fi 
mamă, de nopţile nedormite și de orele de mers încolo și 
încoace. „Ce se întâmplă cu mine, se întrebă ea, de ce sunt atât 
de ușurată că sunt departe de propriul copil?” 

Mamă denaturată. 

Gabriel o strânse de mâini. 

— E totul în regulă? 

— Da. 

— Nu te-ngrijora. Mama ta se pricepe de minune. 

Ea încuviinţă și continuă să se uite pe fereastră. Cum să-i 
spună soţului ei că copilul lui avea o mamă îngrozitoare care se 
bucura că nu e acasă și că e pe urmele cuiva? Sau că îi era atât 
de dor de slujba ei, încât o durea să vadă un film cu polițiști la 
televizor? 

Un bebeluș aflat câteva rânduri în spatele lor începu să 
plângă, iar sânii lui Jane tremurau, plini cu lapte. „Corpul meu 
mă pedepsește pentru că am lăsat-o pe Regina singură”, își 
spuse ea. 

Primul lucru pe care îl făcu când se dădu jos din avion fu să 
dea năvală în toaleta femeilor. Stătea pe veceu și se mulgea în 
bucăţi de hârtie igienică, întrebându-se dacă vacile simțeau 
aceeași ușurare binecuvântată când li se goleau ugerele. Era o 
mare pierdere, dar nu știa ce altceva să facă decât să-l stoarcă 
și să-l arunce. 

Când ieși, îl găsi pe Gabriel așteptând-o lângă chioșcul cu 
ziare. 

— Te simţi mai bine? o întrebă el. 
— Muu. 
(J 

Detectivul Eddie Wardlaw din Leesburg nu păru încântat să-i 
vadă. Avea în jur de patruzeci de ani, o față acră și niște ochi 
care nu râdeau nici măcar atunci când buzele încercau să o 
facă. Jane nu-și putea da seama dacă era obosit sau doar agasat 
din cauza vizitei lor. Înainte să le strângă mâna, ceru să le vadă 
legitimaţiile și pierdu o grămadă de timp examinându-le pe 
fiecare în parte, de parcă era sigur că erau false. De-abia apoi le 
strânse mâinile în silă și îi conduse în birou. 

— Am vorbit cu detectivul Moore azi-dimineaţă, le zise el în 
timp ce-i ducea pe un coridor. 

— l-am spus că venim să vă vedem, spuse Jane. 

— A spus că voi doi sunteţi de încredere. Wardlaw căută în 
buzunar o pereche de chei, tăcu și se uită la ei. Trebuia să știu 
câte ceva despre voi doi, așa că am întrebat prin jur. Asta ca să 
înțelegeţi ce se întâmplă. _ 

— De fapt, nu înţelegem, îi zise Jane. Incercăm să ne dăm 
singuri seama de toată afacerea asta. 

— Da? mormăi Wardlaw. Bine aţi venit în club. 

Descuie o ușă și îi pofti într-o mică sală de conferințe. Pe 
masă era o cutie din carton, pe care era scris un număr de 
înregistrare, conţinând un teanc de dosare. Wardlaw arătă spre 
dosare. 

— Puteţi vedea cât de multe avem. N-am putut să le copiez 
pe toate. l-am trimis lui Moore doar ce am considerat că îi pot 
împărtăși la momentul respectiv. Chestia asta a fost șubredă 
chiar de la început, și am vrut să mă asigur cine vede dosarele 
astea. 

— Vrei să-mi vezi din nou actele? întrebă Jane. Poţi să vorbești 
cu cine vrei de la secţia mea. Toţi mă știu. 

— Nu e vorba de tine, detective. N-am probleme cu polițiștii. 
Dar cu cei de la Birou... Se uită la Gabriel. Mă simt obligat să fiu 
mai precaut, având în vedere cele întâmplate până acum. 

Gabriel îi răspunse printr-o privire rece de care era oricând 
capabil. Aceeași privire care o ţinuse pe Jane la distanță atunci 
când se cunoscuseră. 

— Dacă ai vreo nelămurire în privinţa mea, detective, hai să 
discutăm chiar acum, înainte de a merge mai departe. 

— De ce te afli aici, agent Dean? Oamenii voștri au verificat 
tot ceea ce avem. 

— FBl-ul a intervenit în chestiunea asta? întrebă Jane. 

Wardlaw se uită la ea. 

— Au cerut copii la tot ceea ce avem. Fiecare bucăţică de 
hârtie din cutia aceea. N-au avut încredere în laboratorul nostru 
criminalistic, așa că au trebuit să-și aducă propriii oameni să 
examineze dovezile. Federalii sunt la curent cu tot. Se întoarse 
către Gabriel. Așa că, dacă ai vreo întrebare referitoare la caz, 
de ce nu-ţi întrebi amicii de la Birou? 

— Crede-mă, garantez eu pentru agentul Dean, spuse Jane. 
Sunt soția lui. 

— Da, asta mi-a zis și Moore. Wardlaw râse și încuviință. Un 
federal și-o polițistă. Pentru mine e ca și cum s-ar mărita un 
câine cu o pisică. Căută ceva în cutie. Bun, asta e ceea ce 
căutam. Fișe de investigaţii, rapoarte ale unor cazuri. 

Scoase dosarele unul câte unul și le trânti pe masă. 

— Analizele de la laborator și de la autopsie. Poze de la fața 
locului, jurnale zilnice, tăieturi din ziare și din articole... Tăcu, de 
parcă își adusese brusc aminte de ceva. Mai am ceva care s-ar 
putea să vă fie de folos, zise el și se întoarse către ușă. Mă duc 
s-o aduc. 

Se întoarse peste câteva clipe cu o casetă video. 

— O ţin încuiată în biroul meu. Cu toată cotrobăiala federalilor 
în această cutie, m-am gândit să ţin această casetă într-un loc 
sigur. 

Se duse la un dulap și scoase un televizor și un video. 

— Fiind aproape de Washington, în unele cazuri apar 
complicaţii politice, spuse el în timp ce deznodă cablul. Știţi voi, 
oficiali implicaţi în scandaluri. Acum câţiva ani, soţia unui 
senator a murit când Mercedesul ei s-a dat peste cap pe un 
drum neasfaltat. Problema era că cel care era la volan nu era 
soţul ei. A fost și mai rău pentru că tipul lucra la ambasada rusă. 
să fi văzut ce repede a intervenit FBl-ul. 

Băgă televizorul în priză, se îndreptă și se uită la ei. 

— Am o senzaţie de déjà-vu în acest caz. 

— Crezi că sunt implicaţii politice? întrebă Gabriel. 

— Ştii cui îi aparţine cu adevărat casa? Ne-a luat două 
săptămâni să aflăm. 

— O sucursală a companiei Ballentree. 

— Și asta e implicaţia politică. Vorbim despre un Goliat în 
Washington. Un amic al Casei Albe. Cel mai mare contractor de 
apărare al țării. Habar n-aveam în ce mă băgam în acea zi. 
Faptul că am găsit cinci femei împușcate era destul de grav. 
Adaugă politica, amestecul FBl-ului și sunt gata să mă pensionez 
naibii înainte de vreme. 

Wardlaw băgă caseta în video, luă telecomanda și apăsă pe 
PLAY. 

Imaginea unor copaci acoperiţi cu zăpadă apăru pe ecran. Era 
o zi însorită, iar soarele strălucea pe gheaţă. 

— Poliţia a primit apelul în jurul orei zece dimineaţa, spuse 
Wardlaw. O voce de bărbat care a refuzat să-și dezvăluie 
identitatea. A vrut pur și simplu să reporteze că s-a întâmplat 
ceva într-o casă pe Deerfield Road și că poliţia ar trebui să 
verifice. Nu sunt prea multe case pe Deerfield Road, așa că nu i- 
a luat mult mașinii de patrulare să descopere despre ce casă 
era vorba. 

— De unde a sunat? 

— De la un telefon public, la vreo 45 de kilometri de Ashburn. 
N-am reușit să luăm amprente de pe telefon. N-am reușit 
niciodată să-l identificăm pe cel care a dat telefon. 

Pe ecran se puteau vedea acum vreo șase mașini parcate, în 
ciuda vocilor bărbătești din fundal, cameramanul începu să 
povestească: 

— Suntem pe 4 ianuarie, ora 11:35 a.m. Adresa casei este 
Deerfield Road, numărul 9, orașul Ashburn, Virginia. La faţa 
locului suntem eu, detectivul Byron McMahon și detectivul Ed 
Wardlaw. 

— Partenerul meu a filmat, spuse Wardlaw. Aceea e aleea din 
fața casei. După cum vedeţi, se află în mijlocul pădurii. Nu sunt 
vecini prin împrejurimi. 

Camera de luat vederi se roti încet peste două ambulanțe. 
Echipajul stătea îngrămădit, ieșindu-le aburi din gură atunci 
când respirau. Camera continuă să filmeze încet, oprindu-se în 
dreptul casei. Era o casă din cărămidă, cu două etaje, dar ceea 
ce fusese odată o reședință impunătoare arăta acum neîngrijit. 
Vopseaua albă se scorojea de pe obloane și de pe pervazurile 
ferestrelor. Balustrada verandei era înclinată într-o parte. Bare 
din fier forjat acopereau ferestrele, o caracteristică arhitecturală 
specifică clădirilor de apartamente din oraș, nu unei case de pe 

un drum de ţară liniștit. Camera era acum îndreptată către 
detectivul Wardlaw, care stătea pe treptele de la intrare, aidoma 
unei gazde fioroase așteptând să-și întâmpine musafirii. 
Imaginea se roti spre pământ în timp ce detectivul McMahon se 
aplecă să-și pună botoși de plastic peste pantofi. Apoi imaginea 
reveni la intrarea principală, urmându-l pe Wardlaw în casă. 

Prima imagine care apăru fu cea a scărilor murdare de sânge. 
Jane ştia deja la ce să se aștepte; văzuse fotografiile de la locul 
crimei și știa cum murise fiecare femeie. In timp ce camera 
filma treptele, Jane simţi cum îi crește tensiunea, cuprinzând-o 
spaima. 

Camera se opri asupra primei victime, întinsă cu faţa în jos la 
capătul scărilor. 

— Aceasta a fost împușcată de două ori, spuse Wardlaw. 
Medicul legist a constatat că a fost împușcată prima dată în 
spate, probabil în timp ce victima încerca să coboare scările, l-a 
perforat vena cavă și i-a străpuns abdomenul. judecând după 
cantitatea de sânge pe care a pierdut-o, a mai trăit vreo cinci, 
zece minute, până când a fost împușcată în cap. După mine, 
intrusul a doborât-o din prima împușcătură, apoi și-a îndreptat 
atenţia către celelalte femei. Când a coborât pe scări, și-a dat 
seama că ea încă trăia așa că a împușcat-o mortal. 

Wardlaw se uită la Jane. 

— Ce tip meticulos! 

— Atâta sânge, murmură Jane. Trebuie să fi fost foarte multe 
amprente. 

— Atât la etaj, cât și la parter. La etaj totul a devenit confuz. 
Am văzut două perechi mari de urme de pantofi și le-am 
identificat ca aparţinând celor doi criminali. Dar, pe lângă 
acestea, mai erau și altele. Unele mai mici, care duceau spre 
bucătărie. 

— Întăriri? 

— Nu. Când a ajuns prima patrulă, trecuseră deja șase ore. 
Sângele de pe podeaua din bucătărie era aproape uscat. Urmele 
mai mici pe care le-am văzut au fost făcute când sângele era 
încă proaspăt. 

— Urmele cui? 

Wardlaw se uită la ea. 

— Încă nu știm. 

Camera se mută acum la etaj, și se auzea foșnetul foliilor care 
înveleau pantofii. Pe holul de la etaj, camera o luă la stânga, 
intrând pe o ușă. Şase paturi de campanie erau îngrămădite 
într-o cameră, iar pe podea erau grămezi de haine, vase 
murdare și o pungă mare de chipsuri. Camera video filmă 
interiorul dormitorului ca să arate unde murise a doua victimă. 

— Se pare că aceasta n-a avut nicio șansă să fugă, spuse 
Wardlaw. A încasat glonţul stând în pat. 

Camera se mișca din nou, îndepărtându-se de paturi către un 
dulap. Prin ușa deschisă, mări imaginea pe două fete stând una 
peste cealaltă. Se înghesuiseră în spatele dulapului, de parcă 
încercau disperate să se ascundă. Dar ucigașul le zărise, 
deschisese ușa și își îndreptase arma spre acele capete plecate. 

— Câte un glonţ pentru fiecare, adăugă Wardlaw. Băieţii ăștia 
au fost rapizi, preciși și metodici. S-a căutat în fiecare cameră și 
în fiecare dulap. N-aveai unde să te ascunzi în acea casă. Aceste 
victime n-au avut nicio șansă. 

Se întinse după telecomandă și derulă înainte. Imaginile se 
succedau pe ecran, un tur nebun al celorlalte dormitoare, o 
cursă sus pe scară, printr-o ușă ascunsă și apoi în pod. Apoi o 
retragere nervoasă înapoi pe hol, pe scări. Wardlaw apăsă pe 
PLAY. Filmarea încetini, camera filmând ușor printr-o sufragerie 
și apoi în bucătărie. 

— Aici, spuse el încet, apăsând pe butonul de pauză. Ultima 
victimă. A avut o noapte foarte proastă. 

Femeia stătea legată de scaun cu o sfoară. Glonţul îi intrase 
exact deasupra sprâncenei drepte, iar din cauza impactului, 
capul i se dusese în spate. Murise uitându-se spre cer; cu faţa 
palidă. Avea mâinile întinse în faţa ei, pe masă. 

Ciocanul plin de sânge mai era încă lângă mâinile ei făcute 
praf. 

— Voiau cu siguranţă ceva de la ea, spuse Wardlaw, iar 
această femeie n-a putut sau n-a vrut să le dea. 

Se uită la Jane, cu ochii îngroziți de chinul pe care și-l imagina 
în acel moment. Loviturile de ciocan care nu încetau, zdrobind 
oasele și încheieturile; ţipetele răsunând în acea casă plină de 
femei moarte. 

Apăsă pe PLAY, iar camera video porni, lăsând în urmă masa 
însângerată și carnea schilodită. Deși cutremuraţi, priveau în 
tăcere imaginile video care îi duse într-un dormitor de la parter, 

apoi în sufrageria în care se aflau o canapea uzată și un covor 
plușat de culoare verde. Ajunseră, în sfârșit, în foaier, la capătul 
scărilor, de unde plecaseră. 

— Asta-i tot ce am găsit, zise Wardlaw. Cinci victime de sex 
feminin, toate neidentificate. Au fost folosite două arme de foc 
diferite. Credem că au fost doi ucigași care lucrau împreună. 

„Și niciun loc în acea casă unde să se ascundă prada”, își zise 
Jane. Se gândea la cele două victime ghemuindu-se în dulap, 
respiraţiile devenind scâncete, ţinându-se în braţe una pe 
cealaltă în timp ce pașii se apropiau. 

— Au pătruns înăuntru și au executat cinci femei, spuse 
Gabriel. Cred că au petrecut vreo jumătate de oră în bucătărie 
cu ultima femeie, zdrobindu-i mâinile cu un ciocan. Chiar nu știți 
nimic despre acești criminali? Niciun fel de dovezi incriminatorii, 
nicio amprentă? 

— A, am găsit nenumărate amprente în toată casa. Nu au 
putut fi identificate amprentele din fiecare cameră. Dacă intrușii 
noștri au lăsat vreo amprentă, aceasta nu s-a potrivit cu niciuna 
din baza de date AFIS. 

Wardlaw se întinse după telecomandă și apăsă pe STOP. 

— Stai, spuse Gabriel, cu privirea fixată pe ecran. 

— Ce? 

— Derulează. 

— Cât de mult? 

— Vreo zece secunde. 

Wardlaw se încruntă la el, confuz de ceea ce i-ar fi putut 
atrage atenţia. li dădu telecomanda lui Gabriel. 

— Te invit. 

Gabriel apăsă pe derulare, apoi pe PLAY. Imaginile se 
întoarseră la sufragerie și treceau acum de canapeaua uzată și 
de covorul plușat. Se deplasă apoi spre foaier și se îndreptă 
brusc spre ușa de la intrare. Afară, soarele licărea pe crengile 
îngheţate ale copacilor. Doi bărbaţi stăteau de vorbă în grădină. 
Unul din ei se întoarse spre casă. 

Gabriel apăsă pe PAUZĂ, înghețând imaginea unde stătea 
bărbatul, cu faţa încadrată de ușă. 

— Este John Barsanti, zise el. 

— Îl cunoști? întrebă Wardlaw. 

— A apărut și în Boston, spuse Gabriel. 


— Da, păi se pare că apare peste tot, nu-i așa? Am ajuns la 
casă cu aproape o oră înaintea lui Barsanti și a echipei lui. Au 
încercat să preia comanda și am sfârșit prin a avea o dispută 
chiar acolo, pe verandă, până când am primit un telefon de la 
Departamentul de Justiţie, prin care ni se cerea să colaborăm. 

— Cum de a aflat FBl-ul despre acest caz așa de repede? 
întrebă Jane. 

— N-am primit un răspuns satisfăcător la această întrebare. 

Wardlaw se duse spre video, scoase caseta și se întoarse spre 
ea. 

— Cu asta ne confruntam. Cinci femei moarte, fără amprente 
la dosar. Nimeni nu le-a dat dispărute. Sunt toate necunoscute. 

— Străine fără acte, constată Gabriel. 

Wardlaw încuviinţă. 

— Bănuiesc că sunt est-europene. Erau câteva ziare în limba 
rusă în baia de la etaj. Plus o cutie de pantofi cu fotografii din 
Moscova. Ținând cont de ceea ce am mai găsit prin casă, putem 
să ne dăm seama cu ce se ocupau. În cămară au găsit fiole cu 
penicilină. Pilule de a doua zi și o cutie plină cu prezervative. 

Luă dosarul ce conţinea rezultatele autopsiilor și i-l dădu lui 
Gabriel. 

— la uită-te la analiza ADN-ului. 

Gabriel răsfoi direct la rezultatele de la laborator. 

— Mai mulţi parteneri de sex, citi el. 

Wardlaw încuviinţă. 

— Dacă pui toate cap la cap: un grup de fete atrăgătoare, 
locuind sub același acoperiș, distrând un anumit număr de 
bărbaţi. Să spunem că această casă nu era tocmai o mănăstire. 

e DOUĂZECI ȘI ȘAPTE 


Drumul lăturalnic era străjuit de stejari, pini și nuci. Fâșiile de 
lumină se strecurau prin frunziș, luminând pe alocuri drumul. 
Prin desișul copacilor răzbăteau raze subţiri de soare, iar în 
umbrele verzi ale lăstărișului, pomii tineri își croiau drumul. 

— Nu-i de mirare că vecinii n-au auzit nimic în acea seară, 
spuse Jane, uitându-se la pădurea deasă. Nici măcar nu văd 
vreun vecin. 

— Cred că e în faţă, printre acei copaci. 

Peste vreo treizeci de metri, drumul se lăţi brusc, și ieși cu 
mașina în soarele puternic al după-amiezii. O casă cu două etaje 
se ivi în fața lor. Deși acum era în paragină, avea câteva părți 
bune: o faţadă din cărămidă roșie și o verandă spațioasă. Dar 
această casă nu părea deloc primitoare. Cu siguranță, nu erau 
gratiile din fier forjat de la ferestre sau semnul ACCESUL 
INTERZIS de pe panou. Buruienile care ajungeau până la 
genunchi puseseră deja stăpânire pe aleea pietruită, primul val 
de invadatori, pregătind pădurii calea pentru acaparare. 
Wardlaw le spusese că existase o tentativă de renovare, însă 
fusese abandonată brusc în urmă cu două luni, când 
echipamentul firmei de reamenajare provocase din greșeală un 
mic incendiu, mistuind dormitorul de la etaj. Flăcările lăsaseră 
urme negre pe tocul unei ferestre, iar placajul acoperea încă 
geamul spart. Poate că focul era un avertisment: „Această casă 
nu e prietenoasă”. 

Gabriel și Jane coborâră din mașina închiriată. Conduseseră 
cu aerul condiţionat pornit, iar căldura o luă prin surprindere. Se 
opri pe alee, inspirând aerul greu și îmbâcsit. Deși nu vedea 
țânţarii, îi auzea bâzâind, și, plesnindu-se peste obraz, observă 
sângele proaspăt de pe mână. Doar atât auzi - zumzăitul 
insectelor. Nu se auzeau mașini, nici păsări ciripind, până și 
copacii stăteau nemișcaţi. O ustura gâtul - dar nu din cauza 
soarelui, ci din dorinţa bruscă și instinctivă de a părăsi acel loc. 
Să se urce înapoi în mașină, să încuie ușile și să plece. Nu voia 
să meargă înăuntru. 


— Hai să vedem dacă se mai potrivește cheia lui Wardlaw, 
spuse Gabriel îndreptându-se spre verandă. 

Il urmă fără tragere de inimă pe treptele care scârțâiau, unde 
buruienile  crescuseră printre spațiile dintre șipci. Pe 
înregistrarea lui Wardlaw, era iarnă, iar pe alee nu erau niciun 
fel de buruieni. Acum, viţe se încolăciseră pe gratii, iar polenul 
se așezase pe verandă ca o zăpadă galbenă. 

In fața ușii, Gabriel se opri încruntându-se la ceea ce mai 
rămăsese dintr-un lacăt care ţinea odată intrarea principală. 

— Asta e de ceva timp aici, spuse el, arătând rugina. 

„Gratii la ferestre. Un lacăt la ușă, dar nu pentru a ţine la 
depărtare intrușii, se gândi ea; scopul acestui lacăt era de a ţine 
oamenii înăuntru.” 

Gabriel băgă cheia în yală și împinse ușa. Se deschise 
scârțâind, făcând loc mirosului de aer stătut; consecinţa 
incendiului generat de renovator. Poţi să cureţi o casă, poţi s-o 
zugrăvești, să-i schimbi draperiile, covoarele și mobila, dar 
mirosul de fum persistă. Gabriel păși înăuntru. 

După câteva clipe, intră și ea. Fu surprinsă să găsească 
podele din lemn goale; pe înregistrarea video era o carpetă 
urâtă verde, care fusese luată în timpul curăţeniei. Balustrada 
care ducea la etaj era frumos sculptată, iar sufrageria avea un 
tavan înalt cu muluri, detalii pe care nu le observase înainte 
când se uitase pe filmarea de la locul crimei. Pete de apă 
deterioraseră tavanul, aidoma unor nori întunecați. 

— Cine a construit această casă avea bani, remarcă Gabriel. 
__Jane se duse la o fereastră și privi copacii printre gratii. 
Incepuse să se însereze; rămăsese mai puţin de o oră până să 
se întunece. 

— Trebuie să fi fost o casă frumoasă atunci când a fost 
construită, zise ea. 

Dar asta fusese cu mult timp în urmă. Înainte de covoarele 
aspre și de gratiile din fier. Înainte de petele de sânge. 

Se plimbau prin sufrageria fără mobilier. Tapetul cu desen 
floral arăta trecerea anilor, murdăria, era scorojit la colţuri și 
avea o nuanță gălbuie datorată fumului de ţigară. Merseră prin 
sufragerie și se opriră în bucătărie. Masa și scaunele 
dispăruseră; singurul lucru pe care îl văzură fu linoleumul vechi 
cu marginile roase și răsucite. Soarele după-amiezii răzbătea 
printre gratiile de la fereastră. 

„Aici a murit femeia mai în vârstă, se gândi Jane. Stătea în 
mijlocul acestei camere, legată de un scaun, cu degetele firave 
expuse loviturilor de ciocan.” 

Deși Jane se uita la o bucătărie pustie, mintea ei suprapunea 
imaginea pe care o văzuse în filmare. O imaginea care părea că 
zăbovește în firicelele de praf din razele soarelui. 

— Hai să urcăm la etaj, propuse Gabriel. 

leșiră din bucătărie și se opriră lângă scară. Uitându-se în sus 
la primul etaj, își spuse: „Aici e locul unde a mai murit una, pe 
aceste trepte. Femeia cu părul castaniu”. Jane se sprijini de 
balustradă, mâna ei strângând lemnul de stejar sculptat, și își 
simţi pulsul zvâcnind cu putere în degete. Nu voia să urce la 
etaj, dar acea voce îi șoptea din nou. 

„Mila știe.” 

„E ceea ce se presupune că ar trebui să văd la etaj, își zise 
ea. Ceva spre care mă ghidează vocea.” 

Gabriel urcă pe scări. Jane îl urmă încet, uitându-se jos, la 
trepte, ținându-se strâns de balustradă. Se opri, holbându-se la 
o bucată de lemn mai deschis la culoare. Aplecându-se să atingă 
o suprafaţă proaspăt curățată, simţi părul ridicându-i-se pe 
ceafă. Dacă tragi obloanele la ferestre și dai pe scări cu luminol, 
acest lemn ar indica un verde spectral. Persoanele care au făcut 
curățenie au încercat să îndepărteze ce era mai rău, dar dovada 
era încă acolo, unde cursese sângele victimei. Aici era locul în 
care murise, întinsă pe aceste trepte, exact acest loc pe care 
Jane îl atingea. 

Gabriel se afla deja la etaj, inspectând camerele. 

Il urmă și ea. Mirosul de fum era mai puternic aici. Pe hol era 
un tapet verde lipsit de strălucire, iar podeaua era din lemn de 
stejar închis la culoare. Ușile erau întredeschise, împrăștiind 
dreptunghiuri de lumină pe hol. Intră pe prima ușă din dreapta 
ei și văzu o cameră goală, cu dreptunghiuri fantomatice pe 
pereţi în locurile unde odată atârnaseră tablouri. Putea fi orice 
cameră goală din orice casă goală, toate urmele locatarilor fiind 
îndepărtate. Jane se duse la fereastră și o deschise. Barele din 
fier erau sudate. În caz de incendiu n-aveai pe unde ieși, 
observă ea. Chiar dacă puteai să ieși, erau vreo trei metri până 
la sol și nu existau tufișuri care să-ţi amortizeze căderea. 

— Jane, îl auzi pe Gabriel strigând. 

Îi urmări vocea, mergând pe hol, apoi intrând într-un alt 
dormitor. 

Gabriel se uita la un dulap deschis. 

— Aici, spuse el încet. 

Se duse lângă el și se aplecă să atingă podeaua lustruită. Nu 
se putu abţine să nu suprapună mental o altă imagine de pe 
casetă. Cele două femei, strângându-se în braţele slabe ca doi 
îndrăgostiţi. Cât timp se îngrămădiseră acolo? Dulapul nu era 
mare, iar mirosul fricii trebuie să se fi răspândit în întuneric. Se 
ridică brusc în picioare. In cameră atmosfera era înăbușitoare; 
ieși pe hol, cu picioarele amorţite din cauza poziţiei aplecate. 
„Aceasta este o casă a groazei, își zise ea. Dacă stau și ascult 
foarte atent, o să aud ecourile ţipetelor.” 

La capătul holului mai era o cameră - camera în care 
angajatul  provocase incendiul. Stătea în prag, ezitând, 
dezgustată de mirosul și mai puternic de fum. Ambele ferestre 
sparte erau acoperite cu placaj, blocând lumina după-amiezii. 
Scoase lanterna Maglite din poșetă și lumină interiorul 
întunecat. Flăcările mistuiseră pereţii și tavanul, ajungând până 
la structura din lemn. Lumină prin cameră, văzând un dulap fără 
ușă. În timp ce trecea cu lanterna, cercetând interiorul camerei, 
o elipsă licări pe peretele din spatele dulapului, apoi dispăru. 
Încruntându-se, lumină din nou. 

Apăru din nou, acea elipsă strălucitoare, pâlpâind scurt pe 
peretele din spate. 

Se duse la dulap pentru a vedea mai bine. Văzu o crăpătură 
suficient de mare cât să-ţi bagi degetul. Perfect rotundă și 
netedă. Cineva dăduse o gaură între dulap și dormitor. 

Grinzile scârțâiau deasupra. Speriată, se uită în sus, auzind 
pași deasupra tavanului. Gabriel era în pod. 

leși din nou pe hol. Lumina zilei se stingea cu repeziciune, 
întunecând interiorul casei. 

— Hei! strigă ea. Pe unde ai urcat în pod? 

— Vită-te în al doilea dormitor. 

Văzu scara și urcă treptele. Băgând capul înăuntru, văzu 
lanterna Maglite a lui Gabriel luminând în întuneric. 

— Ai găsit ceva aici sus? întrebă ea. 

— O veveriţă moartă. 

— Mă refeream la ceva interesant. 

— Nimic. 

Intră în pod și aproape că se lovi cu capul de o grindă. Gabriel 
fu nevoit să meargă ghemuit, ca un crab, în timp ce inspecta 
zona, luminând cu lanterna chiar și cele mai întunecate unghere 
ale podului. 

— Nu te apropia de acest colț, o avertiză el. Șipca e șubredă. 
Nu cred că podeaua e sigură. 

Se duse către capătul opus, unde pe o fereastră se revărsau 
ultimele raze de lumină ale zilei. Aceasta nu avea gratii; nu avea 
nevoie. Deschise fereastra și scoase capul afară ca să vadă o 
bordură îngustă și un gol până la sol. O cale de evadare pentru 
sinucigași. Închise fereastra și rămase pe loc, uitându-se la 
copaci. 

În pădure, pâlpâi o lumină, asemenea unui licurici. 

— Gabriel. 

— Ce drăguţ. Înc-o veveriţă moartă. 

— E cineva acolo. 

— Ce? 

— În pădure. 

Se duse lângă ea și privi amurgul. 

— Unde? 

— Am văzut o lumină acum un minut. 

— Poate că era o mașină în trecere. 

Se întoarse de la fereastră, bombănind: 

— Fir-ar să fie. Mă lasă bateria. Bătu de câteva ori în baterie, 
raza revenindu-și, apoi începu iar să se stingă. 

Ea încă se uita pe fereastră, la pădurea care părea că se 
apropie de ei, închizându-i în această casă bântuită. O trecu un 
fior pe șina spinării. Se întoarse către soțul ei. 

— Vreau să plec. 

— Trebuia să schimb bateriile înainte să plec de acasă... 

— Acum. Te rog. 

Gabriel își dădu brusc seama de frica din vocea ei. 

— Ce s-a întâmplat? 

— Nu cred că era o mașină în trecere. 

El se duse din nou la fereastră și stătu nemișcat, acoperind cu 
umerii orice urmă de lumină. Tăcerea lui o înspăimânta, o tăcere 
care amplificase bătăile inimii ei. 

— Bine, spuse el. Hai să mergem. 

Coborâră pe scară și ajunseră pe hol, și trecură de dormitorul 
în care se mai vedea sângele în dulap. Coborâră apoi treptele, 

unde parchetul lustruit încă șoptea ororile petrecute. Deja 
muriseră cinci femei în această casă și nimeni nu le auzise 
tipetele. 

„Nimeni nu le-ar auzi nici pe ale noastre.” 

leșiră pe ușa de la intrare, pe verandă, înghețând de spaimă, 
în timp ce lumini foarte puternice îi orbiră. Jane își ridică mâna 
ca să-și protejeze ochii. Auzi pași pe pietriș și, strîmbându-se, 
văzu trei siluete apropiindu-se. 

Gabriel se așeză în faţa ei, cu o mișcare atât de iute, încât fu 
surprinsă că umerii lui blochează brusc lumina. 

— Rămâneţi pe loc! porunci o voce. 

— Pot să știu cu cine stau de vorbă? întrebă Gabriel. 

— Identificaţi-vă! 

— Dacă ați putea să lăsaţi jos lanternele. 

— Actele voastre. 

— Bine. O să bag mâna în buzunar, spuse Gabriel cu o voce 
calmă, rezonabilă. Nu sunt înarmat și nici soția mea nu e. Işi 
scoase încet portofelul și îl întinse. Îi fusese smuls din mână. 
Numele meu e Gabriel Dean, iar aceasta e soția mea, Jane. 

— Detectiv Jane Rizzoli, îl corectă ea. Poliţia din Boston. 

Clipi în momentul în care raza lanternei îi bătu în ochi. 

Deși nu putea vedea cine sunt acești oameni, simţea că o 
examinau îndeaproape. Simţi cum se enervează în timp ce frica 
îi dispărea. 

— Ce caută poliția din Boston aici? întrebă bărbatul. 

— Ce căutaţi vo; aici? ripostă ea. 

Nu se aștepta să primească un răspuns, așa că nici ea nu 
dădu unul. 

Bărbatul îi înapoie portofelul lui Gabriel, apoi lumină cu 
lanterna o berlină de culoare închisă, parcată în spatele mașinii 
lor închiriate. 

— Urcați. Va trebui să mergeţi cu noi. 

— De ce? întrebă Gabriel. 

— Trebuie să vă confirmăm identitatea. 

— Trebuie să prindem avionul către Boston, interveni Jane. 

— Anulaţi-l. 

e DOUĂZECI ȘI OPT 


Jane stătea singură în camera pentru interogatorii, uitându-se 
la propria reflexie și gândindu-se: „E rău să fii de cealaltă parte 
a oglinzii”. Se afla aici de o oră, ridicându-se în picioare destul 
de des să verifice ușa, sperând că poate s-ar descuia în mod 
miraculos de una singură. Bineînţeles că o separaseră de 
Gabriel, asta era procedura, așa cum făcea și ea când se ocupa 
de interogatorii. Dar totul legat de situaţia în care se afla era un 
teritoriu nou și necunoscut. Bărbaţii nu se identificaseră, nu 
prezentaseră niciun fel de insigne, nu își spuseseră numele, 
gradele sau numerele seriilor. Din câte știa ea, puteau fi Bărbaţi 
în Negru care protejau pământul de scursurile universului. l-au 
adus în clădire printr-o parcare subterană, așa că nici măcar nu 
știa pentru ce agenție lucrau, doar că această cameră de 
interogatoriu se afla undeva în orașul Reston. 

— Hei! strigă Jane, ducându-se la oglindă și bătând în geam. 
Nici măcar nu mi-aţi citit drepturile. Plus că mi-aţi luat telefonul 
și nu-mi pot suna avocatul. Aţi dat de belea. 

Nu auzi niciun răspuns. 

Sânii ei începeau s-o doară din nou, vaca disperată trebuia să 
fie mulsă, dar nu avea de gând nici în ruptul capului să-și ridice 
bluza în faţa acelei oglinzi. Bătu iar, de data asta mai tare. Se 
simțea neînfricată acum, deoarece știa că acești băieţi lucrau 
pentru guvern, petrecându-și timpul încercând s-o intimideze. Işi 
știa drepturile; ca poliţist își pierduse prea mult timp citindu-le 
infractorilor; acum avea de gând să le ceară și ea. 

Își văzu imaginea în oglindă. Părul ei era o claie maronie 
slinoasă, iar maxilarul era deranjant de pătrăţos. „Uitaţi-vă bine, 
băieţi, își zise ea. Oricine aţi fi în spatele oglinzii, aveţi acum în 
faţă un poliţist supărat care e pe cale să-și piardă răbdarea.” 

— Hei! ţipă ea, dând cu pumnul în oglindă. 

Ușa se deschise brusc, și fu surprinsă să vadă o femeie 
intrând. Deși femeia părea tânără, până în cincizeci de ani, avea 
deja părul grizonant, un contrast neașteptat cu ochii ei negri. 
Asemenea colegilor ei, și ea purta un costum sobru, veșmintele 
alese de femeile care au funcţia unui bărbat. 


— Detectiv Rizzoli, spuse femeia. Îmi cer scuze că aţi așteptat 
atât de mult. Am ajuns aici cât am putut de repede. Știţi și 
dumneavoastră, traficul din oraș. Întinse mâna. Mă bucur că în 
sfârșit vă cunosc. 

Jane ignoră mâna întinsă, uitându-se cu atenţie la chipul 
femeii. 

— Vă cunosc? 

— Helen Glasser. Departamentul Apărării. Și, da, aveţi tot 
dreptul să fiți nervoasă. 

Intinse din nou mâna, a doua încercare de armistițiu. 

De data asta Jane îi întinse mâna și simţi o strângere 
puternică și fermă asemenea unui bărbat. 

— Unde e soţul meu? întrebă ea. 

— O să vină imediat. Am vrut mai întâi să fac pace cu 
dumneavoastră, înainte să discutăm lucruri importante. Ce s-a 
întâmplat în această seară a fost o neînțelegere. 

— Ce s-a întâmplat a fost o violare a drepturilor noastre. 

Glasser arătă spre ușă. 

— Vă rog, haideţi să mergem sus și vom discuta despre asta. 

Merseră pe hol spre un lift, unde Glasser introduse un card 
codat și apăsă pe buton pentru ultimul etaj. Liftul le duse de la 
parter la ultimul etaj. Ușile liftului se deschiseră și cele două 
femei intrară într-o cameră cu ferestre mari și cu vedere spre 
orașul Reston. Camera era mobilată fără gust, tipic birourilor 
guvernamentale. Jane zări o canapea gri și fotolii în jurul unui 
covor frumos decorat, o măsuţă având pe ea cafea și o tavă cu 
cești și farfurii. Pe un perete se afla un tablou de artă 
decorativă, o pictură abstractă înfățișând o minge de un 
portocaliu murdar. „Atârnă asta într-o secţie de poliție, se gândi 
ea, și poţi fi sigur că vreun poliţist deștept va desena o ţintă.” 

Se întoarse auzind zgomotul liftului și îl văzu pe Gabriel 
ieșind. 

— Te simţi bine? o întrebă el. 

— Nu mă dau în vânt după șocurile electrice, dar da, sunt... 

Se opri, tresărind când îl recunoscu pe bărbatul care tocmai 
ieșise din lift, în spatele lui Gabriel. Bărbatul al cărui chip îl 
văzuse în acea după-amiază, pe caseta video de la locul crimei. 

John Barsanti își înclină capul. 

— Detectiv Rizzoli. 

Jane se uită la soțul ei. 


— Stii ce se petrece? 

— Haideţi să ne așezăm, spuse Glasser. E timpul să lămurim 
câteva lucruri. 

Jane se așeză precaută pe canapea, lângă Gabriel. Nimeni nu 
scoase o vorbă în timp ce Glasser turnă cafeaua și le dădu 
fiecăruia câte o ceașcă. După tratamentul pe care-l înduraseră 
mai devreme în acea seară, era un gest tardiv de amabilitate, 
iar Jane nu era pregătită să renunţe la mânia acumulată în 
schimbul unui zâmbet și a unei cești de cafea. Nu luă nici măcar 
o înghiţitură, ci puse ceașca jos, refuzând în liniște încercarea 
acestei femei de a face pace. 

— Ni se permite să punem întrebări? se interesă Jane. Sau va 
fi un interogatoriu condus de cineva. 

— Mi-aș dori să putem răspunde la toate întrebările voastre. 
Dar avem o investigaţie pe rol care trebuie protejată, răspunse 
Glasser. Nu e din cauza voastră. V-am verificat atât pe 
dumneavoastră, cât și pe agentul Dean. V-aţi făcut cunoscuţi ca 
fiind niște ofițeri excepţionali. 

— Cu toate astea, nu aveţi încredere în noi. 

Glasser îi aruncă o privire usturătoare. 

— Nu ne permitem să ne încredem în nimeni. Mai ales într-o 
problemă atât de delicată. Eu împreună cu agentul Barsanti am 
încercat să ţinem această investigaţie secretă, dar fiecare 
mișcare făcută a fost urmărită. Computerele noastre au fost 
accesate, biroul meu a fost spart și nu sunt sigură dacă telefonul 
meu e sigur. Cineva intervine în investigația noastră. Puse pe 
masă ceașca de cafea. Acum, aș vrea să știu ce făceați aici și de 
ce v-aţi dus la acea casă. 

— Probabil din același motiv pentru care aţi pus-o sub 
urmărire. 

— Ştiţi ce s-a întâmplat acolo. 

— Am văzut dosarele detectivului Wardlaw. 

— Sunteţi departe de casă. De ce sunteți interesați de cazul 
Ashburn? 

— De ce nu ne răspundeţi mai întâi la o întrebare, spuse Jane. 
De ce Departamentul Apărării e atât de interesat de moartea a 
cinci prostituate? 

Glasser tăcu, chipul ei nu trăda nicio expresie. Calmă, luă o 
înghiţitură de cafea, de parcă nu fusese întrebată nimic. Jane 

nu-și putu reţine admiraţia față de această femeie, care nu se 
arătase deloc vulnerabilă. Era clar că Glasser conducea totul. 

— Știţi că identitățile victimelor nu au fost identificate, zise 
Glasser. 

— Da. 

— Credem că erau niște străine fără acte. Încercăm să aflăm 
cum au ajuns aici. Cine le-a adus și pe unde au luat-o pentru a 
intra ilegal în ţară. 

— Vreţi să spuneţi că asta e o problemă ce vizează 
securitatea naţionala? 

Jane nu-și putu stăpâni nota de scepticism din glas. 

— Asta e doar o mică parte. Încă de la atentatele din 11 
septembrie, americanii cred că am înăsprit controalele la 
graniţe, că am stârpit imigrația ilegală. Nici pe departe. Traficul 
ilicit dintre Mexic și Statele Unite este la fel de intens ca o 
autostradă importantă. Avem kilometri întregi de coastă care nu 
sunt păziţi. O graniță cu Canada care abia e patrulată. lar 
traficanţii de persoane știu toate drumurile, toate șmecheriile. 
Să trimiţi fete e un lucru ușor. Și odată ce le-au adus aici, nu e 
greu să le pună la muncă. 

Glasser puse ceașca pe măsuţă. Se aplecă în faţă, cu ochii 
asemenea abanosului lustruit. 

— Știţi câte persoane sunt implicate fără voia lor în industria 
sexului în această țară? În așa-zisa ţară civilizată a noastră? Cel 
puţin cincizeci de mii. Și nu mă refer la prostituate. Acestea sunt 
sclave, care muncesc fără voia lor. Sute de fete aduse în Statele 
Unite, unde pur și simplu au dispărut. Au devenit femei 
invizibile. Cu toate astea, sunt pretutindeni în jurul nostru, în 
orașele mari, în orășele, ascunse în bordeie, încuiate în 
apartamente. Și puţini oameni știu că ele există. 

Jane își aduse aminte de gratiile de la ferestre și cât de izolată 
era casa. Nu-i de mirare că o dusese cu gândul la o închisoare; 
exact asta era. 

— Aceste fete sunt îngrozite să coopereze cu autorităţile. 
Dacă sunt prinse de peștii lor, consecinţele sunt oribile. Chiar 
dacă evadează și se întorc în ţara lor natală, tot pot fi urmărite 
până acolo. Mai bine mor. 

Tăcu. 

— Aţi văzut raportul autopsiei victimei numărul 5. Cea mai în 
vârstă. 

Jane înghiţi. 

— Da. 

— Ceea ce i s-a întâmplat ei a fost un mesaj cât se poate de 
clar: „Dacă vă puneţi cu noi, așa veţi ajunge”. Nu știm ce a făcut 
de i-a enervat așa de tare, ce limită a încălcat. Poate că a furat 
bani care nu îi reveneau. Poate că făcea și ea puţină bișniţă pe 
ascuns. Era cu siguranţă matroana acelei case, într-o poziţie de 
autoritate, dar asta nu a salvat-o. A plătit pentru greșeala pe 
care o făcuse. Și odată cu ea au plătit și fetele. 

— Deci investigația voastră nu se rezumă la terorism, zise 
Gabriel. 

— Ce legătură ar avea terorismul cu asta? întrebă Barsanti. 

— Străine fără acte, venite din Europa de Est. Posibilitatea 
unei legături cu cecenii. 

— Aceste femei au fost aduse în ţară pentru prostituție, nu 
pentru altceva. 

Glasser se încruntă la Gabriel. 

— Cine v-a zis de terorism? 

— Senatorul Conway. La fel și directorul adjunct al Serviciului 
Naţional de Informații. 

— David Silver? E 

— Venise direct la Boston din cauza crizei ostaticilor. In acel 
moment, cu asta credeau că se confruntă. O ameninţare 
teroristă cecenă. 

Glasser șuieră. _ 

— David Silver are o fixaţie cu terorismul, agent Dean. Il vede 
sub orice pod, la tot pasul. 

— Ne-a spus că îngrijorarea a ajuns la cel mai înalt nivel, de 
aceea l-a trimis directorul Wynne. 

— DNI e plătit ca să gândească astfel. În acest fel își justifică 
existența. Pentru acești oameni este întotdeauna terorism. 

— Şi senatorul Conway părea îngrijorat din această cauză. 

— Ai încredere în senator? 

— N-ar trebui? 

— Ai mai avut de-a face cu Conway până acum, nu? întrebă 
Barsanti. 

— Senatorul Conway face parte din Consiliul de Informaţii. Ne- 
am întâlnit de câteva ori, în legătură cu munca mea din Bosnia. 
Investigarea crimelor de război. 

— Dar cât de bine îl cunosti, agent Dean? 


— Insinuaţi că nu-l cunosc? 

— E la al treilea mandat de senator, spuse Glasser. Ca să 
reziști atât de mult trebuie să faci multe aranjamente și 
compromisuri. Fii atent în cine ai încredere. Noi doar asta 
spunem. Ne-am învățat lecţia acum ceva timp. 

— Deci nu sunteţi interesaţi de terorism, afirmă Jane. 

— Îngrijorarea mea sunt cele cincizeci de mii de femei 
dispărute. E vorba de sclavie în ţara noastră. E vorba de fiinţe 
umane abuzate și exploatate de clienţi care sunt interesaţi doar 
de o partidă de sex. 

Se opri și inspiră adânc. 

— Despre asta e vorba, spuse ea încet. 

— Pare a fi o cruciadă personală pentru dumneavoastră. 

Glasser încuviință. 

— Este de aproape patru ani. 

— Atunci de ce nu aţi salvat acele femei în Ashburn? Trebuie 
să fi fost la curent cu ceea ce se întâmpla în acea casă. 

Glasser nu spuse nimic; nici măcar nu era nevoie. Privirea ei 
îndurerată îi confirmă lui Jane ceea ce deja bănuia. 

Jane se uită la Barsanti. 

— De aceea aţi apărut atât de repede la locul crimei. Practic 
în același timp cu poliția. Deja știați ce se întâmplă acolo. 
Trebuie să fi știut. 

— Primisem pontul cu câteva zile în urmă, recunoscu 
Barsanti. 

— Și nu aţi intervenit imediat? Nu le-aţi salvat pe acele femei? 

— Încă nu aveam microfoane montate acolo. Nu aveam cum 
să monitorizăm exact ceea se petrecea cu adevărat înăuntru. 

— Cu toate astea, știați că e un bordel și că practic erau 
ostatice înăuntru. 

— Sunt mai multe la mijloc decât credeţi, zise Glasser. Mult 
mai mult decât acele cinci femei. Trebuia să protejăm o 
investigaţie mult mai importantă, iar dacă interveneam prea 
devreme, distrugeam orice acoperire. 

— Și acum cinci femei sunt moarte. 

— Crezi că nu știu asta? 

Răspunsul său îndurerat îi uimi pe toți. 

Ea se ridică brusc în picioare și se duse la fereastră, uitându- 
se la luminile orașului. 

— Știţi care e cea mai mare greșeală de export făcută de ţara 
noastră către Rusia? Singurul lucrul pe care l-am dat și la care 
mă rog la Dumnezeu să nu fi fost făcut? Acel film, Frumușica”. 
Filmul cu Julia Roberts. Prostituata drept Cenușăreasa. In Rusia, 
le-a plăcut la nebunie acel film. Fetele l-au văzut și s-au gândit: 
„Dacă mă duc în America, o să-l întâlnesc pe Richard Gere. O să 
se căsătorească cu mine, o să fiu bogată și o să trăiesc fericită 
până la adânci bătrâneţi”. Chiar dacă fata e puţin suspicioasă, 
chiar dacă nu e sigură că în State o așteaptă o slujbă legală, 
crede că va face câteva șmecherii și apoi va apărea Richard 
Gere s-o salveze. Așa că fetei i se cumpără un bilet de avion, 
spre Mexic, de exemplu. De acolo, merge cu vaporul până la 
San Diego. Sau traficanţii o bagă printr-o vamă aglomerată, iar 
dacă e blondă și vorbește englezește, e lăsată să treacă. Sau 
câteodată o trec pur și simplu. Ea crede că vine să trăiască viaţa 
fetei din Frumușica. În schimb, e cumpărată și vândută ca o 
bucată de carne. 

Glasser se întoarse și se uită la Jane. 

— Ştii ce venit îi poate aduce o fată frumoasă unui pește? 
Treizeci de mii de dolari pe săptămână. Pe săptămână. 

Privirea lui Glasser se întoarse către fereastră. 

— Nu sunt vile în care Richard Gere așteaptă să se însoare cu 
ele. Sfârșesc încuiate într-o casă sau într-un apartament, 
urmărite de adevărații monștri din această afacere. Oamenii 
care te antrenează, îţi impun disciplină, îţi zdrobesc spiritul. Alte 
femei. 

— Necunoscuta cu numărul 5, interveni Gabriel. 

Glasser încuviință. 

— Mama casei, ca să zic așa. 

— A fost omorâtă de aceiași oameni pentru care lucra? 
întrebă Jane. 

— Când înoţi cu rechini, riști să fii mâncat de aceștia. 

„Sau, în acest caz, să ţi se zdrobească mâinile și să ţi se 
fărâmiţeze oasele”, se gândi Jane. Pedeapsă pentru încălcarea 
teritoriului sau trădare. 

— Cinci femei au murit în acea casă, continuă Glasser. Dar 
mai sunt alte cincizeci de mii de suflete închise pe pământul 
celor liberi. Abuzate de bărbaţi care vor doar sex și nu dau doi 
bani dacă târfa plânge. Bărbaţi care nici măcar nu se gândesc la 


21 Pretty Woman, în original. 
224 


fiinţa umană pe care au folosit-o. Poate că bărbatul se duce 
acasă la soţie și la copii și joacă rolul soțului bun. Dar câteva zile 
sau săptămâni mai târziu se întoarce la bordel, să i-o tragă unei 
fete care ar putea fi de aceeași vârstă cu fiica lui. Și nu se 
gândește niciodată că, în fiecare dimineaţă când se trezește și 
se uită în oglindă, vede un monstru. 

Vocea lui Glasser se transformă într-o șoaptă. Respiră adânc 
și se frecă pe ceafă, de parcă își masa furia. 

— Cine era Olena? întrebă Jane. 

— Numele ei întreg? Probabil că n-o să-l aflăm niciodată. 

Jane se uită la Barsanti. 

— Ai urmărit-o până la Boston și nici măcar nu i-ai aflat 
numele? 

— Dar știm altceva despre ea, spuse Barsanti. Știm că a fost 
martoră la ceva. A fost în acea casă din Ashburn. 

„Asta e”, își zise Jane. Legătura dintre Ashburn și Boston. 

— De unde știi? 

— Amprente. Echipa de poliție de la locul crimei a strâns zeci 
de amprente neidentificate în acea casă. Amprente care nu se 
potriveau cu ale nici uneia dintre victime. E posibil ca unele 
dintre ele să fi fost lăsate de clienţi. Dar un set s-a potrivit cu 
cele ale Olenei. 

— Stai o clipă, interveni Gabriel. Poliţia din Boston a cerut 
imediat o căutare a amprentelor Olenei în baza de date AFIS. N- 
au găsit nicio potrivire. Cu toate astea, spuneți că amprentele ei 
au fost găsite la locul unei crime în ianuarie? De ce nu ne-a dat 
AFIS această informaţie? 

Privirea lui Glasser și cea a lui Barsanti se încrucișară. O 
privire neliniștită care răspunse foarte clar la întrebarea lui 
Gabriel. 

— Nu i-aţi băgat amprentele în baza de date AFIS, zise 
Gabriel. Această informaţie putea fi folosită de Poliţia din 
Boston. 

— Putea fi folosită și de alţii, spuse Barsanti. 

— Cine naiba sunt acești a/tii despre care tot vorbești? întrebă 
tăios Jane. Eu am fost cea prinsă în spital cu acea femeie. Eu am 
fost cea care a avut o armă la cap. V-a păsat vreodată de 
ostatici? 

— Bineînţeles că ne-a păsat, răspunse Glasser. Dar am vrut ca 
toți să iasă de acolo în viaţă, inclusiv Olena. 


225 


— Mai ales Olena, zise Jane. Din moment ce ea era martora 
voastră. 

Glasser încuviință. 

— A văzut ce s-a întâmplat în Ashburn. De aceea și-au făcut 
apariţia acei bărbaţi în camera ei de spital. 

— Cine i-a trimis? 

— Nu știm. 

— Aveţi amprentele bărbatului pe care l-a împușcat. Cine era? 

— Nici asta nu știm. Dacă a fost militar, Pentagonul nu ne va 
spune. 

— Sunteţi de la Apărare și nici măcar vo; nu aveţi acces la 
această informaţie? 

Glasser se îndreptă spre Jane și se așeză pe un scaun, 
uitându-se la ea. 

— Acum înţelegeţi obstacolele cu care ne confruntăm? Eu și 
agentul Barsanti a trebuit să ne ocupăm de acest lucru într-un 
mod liniștit și discret. Am stat ascunși, deoarece și ei o căutau. 
Speram să o găsim noi primii. Și am fost atât de aproape. De la 
Baltimore la Connecticut, la Boston, agentul Barsanti a fost cu 
un pas în spatele ei. 

— Cum aţi găsit-o? întrebă Gabriel. 

— Pentru o vreme a fost ușor. Am urmărit cărţile de credit ale 
lui Joseph Roke. Când scotea bani de la bancomat. 

— Am tot încercat să mă apropii de el, spuse Barsanti. l-am 
lăsat mesaje vocale pe telefonul mobil, inclusiv un mesaj la o 
bătrână mătușă din Pennsylvania. Într-un final, Roke m-a 
contactat și am încercat să-l conving să stăm de vorbă, dar n-a 
avut încredere în mine. Apoi l-a împușcat pe polițistul din New 
Haven și le-am pierdut urma. Atunci cred că s-au despărţit. 

— De unde știi că mergeau împreună? 

— In noaptea măcelului din Ashburn, începu Glasser, Joseph 
Roke a cumpărat benzină de la o staţie din apropiere. A plătit cu 
cartea de credit, apoi l-a întrebat pe casier dacă benzinăria avea 
o mașină de remorcat, deoarece a luat două femei de pe drum 
care aveau probleme cu mașina. 

Se făcu liniște. Gabriel și Jane se uitau unul la celălalt. 

— Două femei? întrebă Jane. 

Glasser încuviință. 

— Mașina lui Roke a fost filmată de camera de luat vederi a 
benzinăriei în timp ce alimenta. Prin parbriz se vede o femeie 

stând pe scaunul din dreapta șoferului. E Olena. În acea noapte 
li s-au intersectat drumurile, noaptea în care s-a implicat și 
Joseph Roke. În secunda în care a invitat cele două femei la el în 
mașină, a devenit o ţintă. La cinci ore după ce a oprit la 
benzinărie, casa lui a fost mistuită de flăcări. Atunci cred că și-a 
dat seama în ce belea a intrat. 

— Și a doua femeie? Aţi spus că a luat două femei de pe 
drum. 

— Nu știm nimic despre ea, doar că a călătorit cu ei până la 
New Haven. Asta s-a întâmplat acum două luni. 

— Vă referiţi la filmarea făcută de mașina de patrulare, 
împușcarea acelui ofițer de poliţie. 

— Pe film se vede un cap ridicându-se de pe bancheta din 
spate. Doar ceafa - nu i-am văzut niciodată chipul, ceea ce ne 
oferă aproape niciun fel de informaţie despre ea. Doar câteva 
fire de păr roșcat lăsat pe bancheta din spate. În ceea ce ne 
privește, poate fi chiar moartă. 

— Dar dacă trăiește, spuse Barsanti, atunci ea e ultima 
noastră martoră. Singura care a văzut ceea ce s-a întâmplat în 
Ashburn. 

— Vă pot spune numele ei, spuse Jane încet. 

Glasser se încruntă la ea. 

— Poftim? 

— Ăsta e visul. 

Jane se uită la Gabriel. 

— Asta îmi spune Olena. 

— A tot avut un coșmar, zise Gabriel, despre intervenţie. 

— Și ce se întâmplă în vis? întrebă Glasser cu privirea aţintită 
asupra lui Jane. 

Jane înghiţi în sec. 

— Aud bărbaţi sfărâmând ușa, dând buzna în cameră. Și se 
apleacă spre mine să-mi spună ceva. 

— Olena? 

— Da. Îmi spune: „Mila știe”. Doar atât îmi spune: „Mila știe”. 

Glasser se uită la ea. 

— Mila știe? Timpul prezent? 

Se uită la Barsanti. 

— Martora noastră e încă în viaţă. 


e DOUĂZECI ȘI NOUĂ 


— Sunt surprins să vă văd aici, dr. Isles, spuse Peter Lukas, 
din moment ce nu am putut să dau de dumneavoastră la 
telefon. 

Îi strânse mâna scurt, un salut rece, asemănător celor oficiale; 
Maura nu-i răspunsese la niciunul dintre telefoane. O conduse 
pe holul ziarului Boston Tribune până la recepţie, unde gardianul 
îi dădu Maurei un ecuson portocaliu pentru vizitatori. 

— Doamnă, trebuie să returnaţi ecusonul când plecaţi, îi zise 
gardianul. 

— Ai face bine s-o lași, adăugă Lukas, altfel te va urmări ca un 
câine. 

— Am înţeles, spuse Maura, prinzându-și ecusonul de bluză. 
Securitatea de aici e mai drastică decât la Pentagon. 

— Ai idee câţi oameni sunt enervați de ziar în fiecare zi? 
Apăsă pe un buton pentru a chema liftul și se uită la chipul 
serios al Maurei. Hopa. Cred că ești una dintre ei. De asta nu mi- 
ai răspuns la telefoane? 

— Mulţi au fost nemulțumiți de articolul pe care l-ai scris 
despre mine. 

— Nemulţumiţi de mine sau de tine? 

— De mine. 

— Te-am citat greșit? Te-am descris greșit? 

Maura ezită. 

— Nu, admise ea. 

— Atunci de ce ești supărată pe mine? Pentru că se vede că 
ești. 

Se uită la el. 

— Am fost prea sinceră cu tine și nu ar fi trebuit. 

— Îmi place să intervievez o femeie care vorbește sincer, zise 
el. A fost o experiență nouă și plăcută. 

— Ştii câte telefoane am primit în legătură cu teoria mea 
despre învierea lui Isus? 

— A, asta. 

— Chiar și din Florida. Oameni supăraţi din cauza blasfemiei 
mele. 


228 


— Ai spus ce ai gândit. 

— Când ai o meserie care implică publicul larg, așa cum am 
eu, uneori e un lucru foarte periculos să faci așa ceva. 

— E din cauza domeniului în care lucrăm, dr. Isles. Și tu ești o 
persoană publică și, dacă spui ceva interesant, se publică. Cel 
puţin, tu ai avut ceva important de spus, spre deosebire de 
majoritatea oamenilor pe care-i intervievez. 

Ușa liftului se deschise, iar ei intrară. Rămași singuri, Maura 
își dădea seama că el o privește și că era stânjenitor de 
aproape. 

— De ce m-ai tot sunat? întrebă ea. Vrei să mă bagi și mai 
tare în bucluc? 

— Voiam să aflu rezultatele autopsiilor lui Joe și Olena. N-ai 
dat niciodată un raport. 

— Nu am terminat autopsia. Cadavrele au fost transferate la 
laboratoarele FBI. 

— Dar tu ai avut custodia temporară. Nu pot să cred că ai 
lăsat cadavrele să stea pur și simplu în camera frigorifică, fără 
să le examinezi. Nu-ţi stă în fire. 

— Care este, mai precis, firea mea? 

Se uită la el. 

— Curioasă, exigentă. El zâmbi. Tenace. 

— Ca și tine? 

— Tenacitatea nu mă duce nicăieri în cazul tău. Și eu care 
credeam că putem fi prieteni. Nu că m-aș fi așteptat la vreun 
favor special. 

— Ce aștepți de la mine? 

— O cină? Un dans? Sau, cel puţin, un cocktail? 

— Vorbești serios? 

Îi răspunse la întrebare ridicând sfios din umeri. 

— Încercarea moarte n-are. 

Ușile liftului se deschiseră și ei coborâră. 

— Ea a murit din cauza rănilor provocate de împușcăturile la 
coaste și în cap, zise Maura. Cred că asta voiai să știi. 

— Câte răni? Câţi trăgători? 

— Vrei toate detaliile crude? 

— Vreau să fiu precis. Asta înseamnă să merg direct la sursă, 
chiar dacă trebuie să fiu cicălitor. 

Intrară în sala de știri, trecând pe lângă reporteri care scriau 
la calculatoare, către un birou unde fiecare centimetru era 

acoperit cu dosare și post-it-uri. Nici măcar poza unui puști, sau 
a unei femei, sau măcar a unui câine nu erau la vedere. Acest 
spaţiu era numai pentru muncă, deși Maura se întrebă cât de 
mult poate să lucreze cineva într-o asemenea zăpăceală. 

El luă un scaun de la biroul vecinului său și îl aduse pentru ca 
Maura să se așeze. 

— Așadar, nu ai vrut să-mi răspunzi la telefoane, spuse el, 
așezându-se. Dar vii să mă vezi la serviciu. Acest lucru este un 
mesaj confuz? 

— Acest caz s-a complicat. 

— Și acum ai nevoie de ceva de la mine. 

— Cu toţii încercăm să ne dăm seama ce s-a întâmplat în 
acea noapte și de ce s-a întâmplat. 

— Dacă voiai să mă întrebi ceva, trebuia pur și simplu să ridici 
receptorul. O fixă cu privirea. Ți-aș fi răspuns la telefoane, dr. 
Isles. 

Tăcură. La celelalte birouri sunau telefoanele, tastaturile 
zdrăngăneau, dar Maura și Lukas se uitau unul la celălalt, în 
atmosfera tensionată, încărcată și de altceva, ceva ce ea nu 
voia să admită. Un curent puternic de atracţie reciprocă. „Sau 
doar mi se pare mie?” 

— Îmi cer scuze, spuse el într-un final. Sunt un ticălos. Adică, 
ești aici. Chiar dacă doar pentru că ai un interes personal. 

— Trebuie să mă înţelegi, zise ea. Fiind o persoană publică, 
primesc multe telefoane de la reporteri. Unii dintre ei - 
majoritatea - nu dau doi bani pe intimitatea victimelor, sau pe 
supărarea familiei, sau dacă periclitează investigația. Am învăţat 
să fiu precaută și să fiu atentă la ceea ce spun, pentru că m-am 
fript de prea multe ori cu reporteri care au jurat că declaraţiile 
mele nu vor fi publicate. 

— Deci asta te-a împiedicat să mă suni? Discreţia 
profesională? 

— Da. 

— Nu există niciun alt motiv pentru care nu m-ai sunat înapoi? 

— Ce alt motiv ar putea fi? 

— Nu știu. Am crezut că nu mă agreezi. 

O privea atât de insistent, încât Maura nu reușea să se uite la 
el. O făcea să se simtă stânjenită. 

— Nu-mi ești antipatic, domnule Lukas. 

— Au. Acum îmi dau seama cu adevărat ce înseamnă să fii 
condamnat printr-o laudă neconvingătoare. 

— Credeam că reporterii sunt căliţi. 

— Cu toţii vrem să fim plăcuţi, mai ales de oamenii pe care îi 
admirăm. Se aplecă mai aproape. Și apropo, nu-mi mai spune 
domnule Lukas, ci Peter. 

Se lăsă iar tăcerea pentru că Maura nu știa dacă flirta sau o 
manipula. Pentru acest bărbat, poate că era același lucru. 

— Asta a fost ca nuca-n perete, zise el. 

— E frumos să te simţi flatată, dar aș dori să fii sincer. 

— Credeam că sunt sincer. 

— Ai nevoie de informaţii de la mine. Și eu vreau același lucru 
de la tine. Doar că n-am vrut să discutăm asta la telefon. 

El dădu aprobator din cap. 

— Bine. Asta e o simplă tranzacție. 

— Vreau să știu... 

— Trecem direct la afaceri? Pot să-ţi ofer mai întâi o ceașcă 
de cafea? 

Se ridică de pe scaun și se duse spre cafetieră. 

Uitându-se la cafetieră, văzu doar urme de zaț negru și spuse 
iute: 

— Mulţumesc, dar eu nu vreau. 

Își turnă o ceașcă de cafea și se așeză pe scaun. 

— De ce nu ai vrut să discutăm la telefon? 

— S-au întâmplat... tot felul de lucruri. 

— Lucruri? Vrei să spui că nu mai ai încredere în propriul 
telefon? 

— După cum ţi-am spus, cazul e complicat. 

— Au intervenit federalii. Dovezile balistice au fost confiscate. 
FBl-ul se răfuiește cu Pentagonul. Un răpitor care a rămas încă 
neidentificat. Peter râse. Da, aș spune că s-au complicat rău de 
tot. 

— Ştii toate astea. 

— De aceea suntem reporteri. 

— Cu cine ai vorbit? 

— Chiar crezi că o să-ţi răspund la această întrebare? Să 
spunem că am prieteni în domeniul justiţiei. Și am câteva teorii. 

— În legătură cu ce? 

— Cu Joseph Roke și Olena. Și despre adevărata semnificaţie 
a acestei răpiri. 

— Nimeni nu știe cu adevărat care este răspunsul. 

— Dar eu știu părerea justiţiei. Știu ce teorii au. Lăsă jos 
ceașca de cafea. Am stat de vorbă cu John Barsanti aproape trei 
ore. Știai asta? Încercând să ne dăm seama de ce eram eu 
singurul reporter cu care voia Joseph Roke să stea de vorbă. 
Interogatoriile astea sunt un lucru amuzant. Persoana interogată 
poate să adune o mulţime de informaţii din întrebările care îi 
sunt puse. Am aflat că, acum două luni, Olena și Joe erau 
împreună în New Haven, unde el a omorât un poliţist. Poate că 
erau iubiţi, poate că erau amândoi paranoici, dar după un 
asemenea incident, au vrut să se despartă. Sau cel puţin ar fi 
făcut-o, dacă erau deștepţi, iar eu nu cred că erau proști. Dar 
cred că au găsit o cale de a ţine legătura. O modalitate de a se 
regrupa dacă erau nevoiţi s-o facă. Așa că au ales Bostonul ca 
loc de întâlnire. 

— De ce Boston? 

O privea atât de direct, încât Maura nu-i putu evita privirea. 

— Cauţi un motiv. 

— Tu? 

— Eu nu sunt egoist. Eu îţi spun pur și simplu ceea ce Barsanti 
pare să gândească, și anume că Joe și Olena m-au ales pe mine 
drept eroul lor. Au venit la Boston ca să mă vadă pe mine. 

— Și astfel am ajuns la întrebarea pentru care am venit la 
tine. Se aplecă spre el. De ce tu? Doar nu ţi-au tras numele 
dintr-o pălărie. O fi fost Joe labil mintal, dar era inteligent. Un 
cititor înfocat al ziarelor și al revistelor. Ceva ce ai scris tu 
trebuie să-i fi atras atenţia. 

— Știu răspunsul la această întrebare. Barsanti s-a dat singur 
de gol când m-a întrebat despre un articol pe care l-am scris la 
începutul lui iunie despre compania Ballentree. 

Tăcură amândoi când o reporteră trecu pe lângă ei, spre 
cafetieră. Cât timp așteptară ca ea să-și umple ceașca cu cafea, 
rămaseră cu privirile fixate unul asupra celuilalt. Abia după ce 
femeia nu-i mai putea auzi, Maura spuse: 

— Arată-mi articolul. 

— Trebuie să fie în LexisNexis. Stai să-l accesez. 

Se învârti la calculator și accesă motorul de căutare 
LexisNexis. Scrise numele său și apăsă pe căutare. Ecranul se 
umplu cu link-uri. 

— Doar să găsesc data corectă, zise el căutând pe pagină. 


— Asta e tot ce ai scris? 

— Da, probabil de la zilele mele la Bigfoot. 

— Pardon? 

— Când am terminat Facultatea de Jurnalism, aveam o 
grămadă de împrumuturi studențești pe care trebuia să le achit. 
Am acceptat să scriu despre orice, inclusiv să scriu un articol 
despre o Convenţie Bigfoot din California. Se uită la ea. 
Recunosc, era o știre de doi lei, dar trebuia să-mi plătesc 
datoriile. 

— Și acum ai un statut convenabil? 

— N-aș merge până acolo... 

Se opri, apăsând pe un link. 

— Bun, uite articolul, zise Peter ridicându-se în picioare, 
lăsând-o pe Maura să stea jos. Asta am scris în iunie despre 
Ballentree. 

Ea se așeză pe scaunul liber și se concentră asupra textului 
care pâlpâia pe ecran. 


Războiul înseamnă Profit: inflorirea afacerilor pentru 
Ballentree. 

În timp ce economia Statelor Unite se prăbușește, 
există un domeniu încă profitabil. Compania 
Ballentree, marele contractor al apărării, atrage 
afaceri noi, ca și cum ar pescui în propria păstrăvărie. 


— E de prisos să-ţi spun că Ballentree n-a fost prea încântat 
de acest articol, zise Lukas. Dar nu sunt singurul care scrie 
despre aceste lucruri. Compania a fost criticată și de alți 
reporteri. 

— Cu toate astea, Joe te-a ales pe tine. 

— Poate că așa a fost să fie. Poate că s-a întâmplat să 
cumpere un ziar Tribune în acea zi, și acolo era articolul meu 
despre marea și periculoasa companie Ballentree. 

— Pot să văd ce ai mai scris? 

— Chiar te rog. 

Se întoarse la lista cu articole de pe pagina LexisNexis. 

— O activitate prolifică. 

— Scriu de mai bine de douăzeci de ani, acoperind totul, de la 
răfuieli între bande până la căsătoriile între homosexuali. 

— Și Bigfoot. 

— Nu-mi mai aduce aminte. 

Se uită pe primele două pagini, apoi trecu pe a treia. După 
care se opri. 

— Aceste articole erau de la Washington. 

— Cred că ţi-am zis. Am fost corespondentul ziarului Tribune 
la Washington. Am rezistat doar doi ani acolo. 

— De ce? 

— Urăsc Washingtonul. Și trebuie să recunosc că m-am 
născut yankeu. Poţi să spui că sunt masochist, dar îmi lipseau 
iernile de aici, așa că m-am mutat la Boston în februarie. 

— Despre ce scriai în D.C.? 

— Despre orice. Trăsături, politică, rata criminalităţii. Tăcu. Un 
cinic ar spune că nu e nicio diferenţă între ultimele două. Mai 
bine aș scrie despre o crimă palpitantă decât să alerg toată ziua 
după vreun senator prăpădit. 

Se uită peste umăr la el. 

— Ai avut vreodată de-a face cu senatorul Conway? 

— Bineînţeles. E unul dintre senatorii noștri. Tăcu. De ce mă 
întrebi despre Conway? 

Când ea nu îi răspunse, el se aplecă mai aproape, apucând cu 
mâinile speteaza scaunului. 

— Dr. Isles, spuse el încet, șoptindu-i în păr. Vrei să-mi spui la 
ce te gândești? 

Ea era atentă la ecran. 

— Încerc să fac câteva conexiuni. 

— Simţi furnicături? 

— Ce? 

— Așa spun eu atunci când îmi dau brusc seama că sunt pe 
cale de a descoperi ceva interesant. Mai e cunoscut ca PES? sau 
simţul Spidey. Spune-mi de ce senatorul Conway te face să fii în 
alertă și cu luare-aminte. 

— Face parte din Comitetul de Informații. 

— l-am luat un interviu în noiembrie sau decembrie. Articolul 
trebuie să fie pe acolo. 

Maura își aruncă privirea peste titluri: audieri ale Congresului, 
alerte de terorism și un congresmen din Massachusetts arestat 
deoarece se urcase beat la volan, și găsi articolul despre 
senatorul Conway. Apoi își îndreptă privirea către un alt titlu, de 
pe 15 ianuarie: 

„Bărbat din Reston găsit mort la bordul unui iaht. Lipsește de 
pe 2 ianuarie.” 

Se uită atentă la dată - 2 ianuarie. Apăsă cu mouse-ul pe link 
și apăru tot articolul. Cu câteva clipe mai devreme, Lukas îi 
spusese despre furnicături. Acum asta simţea și ea. 

Se întoarse la el. 

— Povestește-mi despre Charles Desmond. 

— Ce vrei să știi despre el? 

— Totul. 


e TREIZECI 


„Cine ești, Mila? Unde ești?” 

Undeva trebuia să existe o urmă a ei. Jane își turnă o ceașcă 
de cafea proaspătă, apoi se așeză la masa din bucătărie și se 
uită peste toate dosarele pe care le strânsese de când venise 
acasă de la spital. Avea rezultatele autopsiilor și cele de la 
laboratorul de criminalistică al Poliţiei din Boston, dosarele 
Poliţiei din Leesburg despre masacrul din Ashburn, și dosarele 
lui Moore despre Joseph Roke și Olena. Citise deja aceste dosare 
de câteva ori, căutând o pistă spre Mila, femeia al cărei chip nu-l 
știa nimeni. Singura dovadă fizică a existenţei Milei provenea 
din interiorul mașinii lui Joseph Roke: câteva fire de păr găsite 
pe bancheta din spate, care nu se potriveau cu cele ale lui Roke 
sau ale Olenei. 

Jane luă o înghiţitură de cafea și se întinse iar după dosarul 
mașinii abandonate a lui Joseph Roke. Invățase să lucreze în 
timpul orelor de somn ale Reginei, și acum, că fiica ei adormise 
în sfârșit, nu pierdu timpul, concentrându-se pe căutarea Milei. 
Se uită peste lista obiectelor găsite în mașină, analizând încă o 
dată colecţia patetică a lucrurilor ei pământești. Un sac de 
marinar plin cu haine murdare și prosoape furate de la motelul 
Six. Mai erau o pungă cu pâine mucegăită, un borcan cu unt de 
arahide Skippy și câteva conserve cu cârnaţi vienezi. Dieta unui 
bărbat care nu avea timp să gătească. Un fugar. 

Se întoarse la rapoartele cu lucrurile găsite la faţa locului și își 
îndreptă atenţia asupra părului și fibrelor găsite. Era o mașină 
extraordinar de murdară, atât scaunele din faţă, cât și bancheta 
din spate erau pline de fibre, atât naturale, cât și sintetice, și 
multe fire de păr. Cel mai mult o interesau firele de păr de pe 
bancheta din spate, și zăbovi asupra raportului. 

„Uman. A02/B00/C02 (7 cm)/D42 

Părul capilar. Puțin ondulat, lung de șapte centimetri, de 
pigment roșu mediu.” 

„Până acum doar asta știm despre tine, își zise Jane. Ai părul 
scurt și roșcat.” 

Se întoarse la pozele mașinii. Le mai văzuse o dată, dar studie 
iar cutiile goale de Red Bull, ambalajele mototolite de acadele, 
pătura vătuită și perna murdară. Îi căzu privirea pe ziarul tabloid 
de pe bancheta din spate. 

Ziarul Weekly Confidential. 

Se miră din nou de cât de nepotrivit era acel ziar în mașina 
unui bărbat. Oare chiar îi păsa lui Joe ce o deranja pe Melanie 
Griffith sau cărui bărbat plecat din oraș îi plăceau dansurile în 
poală? Ziarul Confidential era un tabloid destinat femeilor; 
femeile erau interesate de suferinţele actrițelor. 

leşi din bucătărie și trase cu ochiul în camera fetiţei. Regina 
încă dormea - unul dintre acele momente rare care în curând se 
va sfârși. Inchise ușor ușa, apoi ieși încet din apartament și se 
duse pe hol spre vecina ei. 

li luă câteva clipe doamnei O'Brien să deschidă ușa, dar era 
cu siguranţă încântată să aibă un vizitator. Orice vizitator. 

— Imi cer scuze că vă deranjez, spuse Jane. 

— Intră, intră! 

— Nu pot să stau. Am lăsat-o pe Regina în pătuţ și... 

— Ce mai face? Am auzit-o plângând aseară. 

— Imi pare rău pentru asta. Nu-i prea place să doarmă. 

Doamna O'Brien se aplecă mai aproape și șopti: 

— Brandy. 

— Poftim? 

— Pe suzetă. Eu așa am procedat cu băieţii mei, și dormeau 
ca îngerașii. 

Jane îi cunoștea pe băieţii femeii, iar cuvântul „îngeri” nu le 
mai era caracteristic. 

— Doamnă O'Brien, zise Jane, înainte de a fi nevoită să mai 
asculte alte sfaturi proaste de mamă, dumneavoastră aveți 
abonament la Week/y Confidential, nu-i așa? 

— Tocmai am primit numărul de săptămâna asta. „Câini de la 
Hollywood răsfăţați!” Ştiai că unele hoteluri au camere speciale 
pentru câini? 

— Mai aveţi vreun număr de luna trecută? Mă interesează 
acela cu Melanie Griffith pe copertă. 

— Știu la care te referi. 

Doamna O'Brien o invită în apartament. Jane o urmă în 
sufragerie și se uită uimită la teancurile șubrede de reviste puse 

pe fiecare suprafaţă orizontală. Trebuie să fi fost ediţiile de 
câţiva ani ale revistelor People, Entertainment Weekly și US. 

Doamna O'Brien se duse direct la teancul potrivit, căută prin 
cel de Confidential și scoase ediţia cu Melanie Griffith. 

— Da, îmi aduc aminte, asta a fost una bună, zise femeia. 
„Dezastre ale chirurgiei plastice!” Dacă te gândești vreodată să- 
ţi faci vreo operaţie estetică, ai face bine să citeşti acest articol. 
O să te facă să te răzgândești. 

— Vă supăraţi dacă o împrumut? 

— Dar o să o aduci înapoi? 

— Da, desigur. O iau doar pentru o zi sau două. 

— Să știi că o vreau înapoi. Imi place să le recitesc. 

Probabil că își aducea aminte toate detaliile. 

Intorcându-se la masa din bucătărie, Jane se uită la data când 
fusese publicată revista: 20 iulie. Fusese pusă în vânzare cu o 
săptămână înainte ca Olena să fie scoasă din Hingham Bay. 
Deschise revista și începu să citească. Işi dădu seama că-i place, 
chiar dacă se gândea: „Dumnezeule, astea sunt gunoaie, dar 
sunt gunoaie amuzante. Habar n-aveam că el era homosexual 
sau că ea nu mai făcuse sex de patru ani. Și ce naiba e cu 
nebunia asta a clismelor? „Se opri să se holbeze la dezastrele 
chirurgiei plastice și trecu mai departe, peste noutăţile modei și 
„Am văzut îngeri” și „Pisică îndrăzneață salvează o familie”. 
Zăbovise Joseph Roke asupra acelorași bârfe, a acelorași toane 
ale celebrităților? Studiase oare fețele desfigurate de chirurgi 
plasticieni și se gândise: „Nu-i pentru mine. O să îmbătrânesc 
frumos”? 

Nu, bineînțeles că nu. Joseph Roke nu era genul de bărbat 
care să citească aşa ceva. 

„Atunci cum de a ajuns acest ziar la el în mașină?” 

Se întoarse la anunţurile clasice de pe ultimele două pagini. 
Aici erau coloane cu reclame pentru servicii oferite de medii, 
vindecători și oportunităţi de afaceri la domiciliu. Răspundea 
cineva la aceste lucruri? Credea cineva că poate obţine „până la 
250 de dolari pe zi, lipind plicuri”? La jumătatea paginii găsi 
anunţurile personale, iar privirea îi îngheță brusc când văzu un 
anunţ de două rânduri, cu patru cuvinte familiare. 

„Zarurile au fost aruncate.” 

Dedesubt era o oră, o dată și un număr de telefon cu un cod 
începând cu 617. Boston. 

Propoziția putea să fie pur și simplu o coincidenţă, se gândi 
ea. Puteau fi doi iubiţi care aranjau o întâlnire pe ascuns. Sau o 
livrare de droguri. Probabil nu avea absolut nicio legătură cu 
Olena, Joe și Mila. 

Cu inima bătându-i, ridică receptorul telefonului din bucătărie 
și formă numărul din anunţ. Suna. De trei ori, de patru ori, de 
cinci ori. Nu intră robotul și nici nu se auzi vreun semnal sonor. 
Continuă să sune până pierdu numărul. „Poate că e numărul de 
telefon al unei femei moarte.” 

— Alo? răspunse un bărbat. 

Jane încremeni, pregătindu-se să pună receptorul în furcă. 
Ridică receptorul la ureche. 

— E cineva acolo? zise bărbatul, impacientat. 

— Alo? spuse Jane. Cine e la telefon? 

— Cine e? Dumneavoastră ați sunat. 

— Îmi cer scuze. Mi s-a dat numărul de telefon, dar nu am 
primit și un nume. 

— Nu e niciun nume pe linia asta, spuse bărbatul. E un telefon 
public. 

— Unde sunteţi? 

— Faneuil Hall. Treceam pe aici când am auzit telefonul 
sunând. Așa că, dacă dumneavoastră căutaţi pe cineva anume, 
nu vă pot ajuta. La revedere. 

Închise. 

Se uită din nou la anunţ. La acele patru cuvinte. 

„Zarurile au fost aruncate.” 

Se întinse iar după receptor și formă. 

— Weekly Confidential, răspunse o femeie. Anunturi. 

— Bună ziua, zise Jane. Aș dori să dau un anunţ. 

e 

— Trebuia să vorbești mai întâi cu mine, zise Gabriel. Nu-mi 
vine să cred că ai făcut asta de una singură. 

— N-am avut timp să îţi dau telefon, îi spuse Jane. Termenul 
limită pentru anunţuri era azi la ora 17:00. Trebuia să iau o 
decizie pe loc. 

— Nu știi cine va răspunde, iar acum numărul telefonului tău 
mobil va fi tipărit. 

— Cel mai rău lucru care se poate întâmpla e să primesc 
câteva telefoane de la nebuni, atâta tot. 

— Sau vei fi atrasă în ceva mult mai periculos decât credem. 

Gabriel azvârli tabloidul pe masa din bucătărie. 

— Trebuie să aranjăm asta cu Moore. Poliţia din Boston poate 
lista și verifica apelurile. Mai întâi trebuie să ne gândim cum 
procedăm. Se uită la ea. Anulează.-l, Jane. 

— Nu pot. Ti-am spus, e prea târziu. 

— Isuse. Dau o fugă la birou pentru două ore și vin acasă şi- 
mi găsesc soţia jucând „sunând după pericol” în bucătăria 
noastră. 

— Gabriel, e doar un anunţ de două rânduri. Ori mă sună 
cineva, ori nu mușcă nimeni momeala. 

— Și ce faci dacă totuși sună cineva? 

— Atunci îl voi lăsa pe Moore să se ocupe. 

— O să-l /ași pe el? Gabriel începu să râdă. Asta e meseria lui, 
nu a ta. Tu ești în concediu de maternitate, mai ţii minte? 

Pentru a sublinia acest aspect, un urlet puternic izbucni brusc 
în camera copilului. Jane se duse să-și liniștească fetița și 
descoperi că Regina iar se dezvelise și acum își ridicase pumnii, 
supărată că dorințele ei nu erau îndeplinite. „Nimeni nu e 
mulțumit de mine azi”, se gândi Jane în timp ce o ridică pe 
Regina din pătuţ. Duse gura înfometată a bebelușului la sân și 
tresări din cauza durerii în timp ce fetiţa începu să sugă. „Încerc 
să fiu o mamă bună, își zise ea, chiar sunt, dar m-am săturat să 
miros a lapte acru și a pudră de talc. M-am săturat să fiu 
obosită. Obișnuiam să urmăresc băieţi răi.” 

O duse pe fetiţă în bucătărie și începu s-o legene când pe un 
braţ, când pe celălalt, încercând s-o mulțumească, deși ea mai 
avea puțin și lua foc. 

— Chiar dacă aș putea, nu aș anula anunţul, zise ea sfidător. 

Se uită cum se duce Gabriel spre telefon. 

— Pe cine suni? 

— Pe Moore. O să preia el de aici. 

— E telefonul meu mobil. E ideea mea. 

— Nu e investigația ta. 

— Nu spun că trebuie să comand eu operaţiunea. Am 
specificat ora și locul. Ce-ar fi să stăm împreună în acea noapte 
și sa așteptăm să vedem cine sună? Eu, tu și Moore. Vreau să fiu 
acolo când sună. 

— Trebuie să încetezi cu asta, Jane. 

— Deja m-am implicat. 

— O ai pe Regina. Ești mamă. 

— Dar nu sunt moartă. Mă asculţi? Nu. Sunt. Moartă. 

Cuvintele ei părură să rămână în aer, furia răsunând ca un 
țambal dezacordat. Regina se opri brusc din supt și își deschise 
ochii, uitându-se cu uimire la mama sa. Frigiderul scoase un 
zăngănit și se opri. 

— N-am spus niciodată că ești, spuse Gabriel încet. 

— Dar aș putea fi, după cum vorbești. „O ai pe Regina. Ai o 
slujbă mult mai importantă acum. Trebuie să stai acasă, să 
alăptezi și să-ţi lași creierul să putrezească.” Sunt polițistă, și 
trebuie să mă întorc la muncă. Îmi /ipsește. M-am săturat să am 
pagerul închis. 

Respiră adânc și se așeză la masa din bucătărie, plângând de 
frustrare. 

— Sunt polițistă, șopti ea. 

Gabriel se așeză în faţa ei. 

— Știu că ești. 

— Nu cred că știi. Își puse mâna pe faţă. Nu știi deloc cine 
sunt. Crezi că te-ai căsătorit cu altcineva. Mama Perfectă. 

— Știu exact cu cine m-am căsătorit. 

— Realitatea e nenorocită, nu-i așa? Așa sunt și eu. 

— Păi cam așa ești, încuviinţă el. Uneori. 

— Te-am avertizat. 

Se ridică în picioare. Regina era ciudat de liniștită, uitându-se 
încă la Jane de parcă mami devenise deodată interesantă de 
privit. 

— Ştii cine sunt, și întotdeauna ai avut de ales. 

Jane ieși din bucătărie. 

— Jane. 

— Trebuie să-i schimb scutecul Reginei. 

— Fir-ar să fie, fugi de ceartă. 

Se întoarse spre el. 

— Nu fug de nicio ceartă. 

— Atunci așază-te lângă mine, pentru că eu nu fug de tine și 
nici nu am de gând s-o fac. 

Pentru o clipă se uită pur și simplu la el. „E atât de greu și 
înspăimântător să fii căsătorit, și are dreptate când spune că 
vreau să fug. Singurul lucru pe care vreau cu adevărat să-l fac 
este să mă retrag într-un loc în care nimeni nu mă poate 
atinge.” Își trase un scaun și se așeză. 

— Ştii, lucrurile chiar s-au schimbat, îi spuse el. Nu mai e ca 
înainte, când nu o aveam pe Regina. 

Ea nu spuse nimic, fiind supărată că el fusese de acord cu 
faptul că ea era o nenorocită. Chiar dacă era adevărat. 

— Am vrut să fiu mamă, nu să mă duc la închisoare. 

— Vrei să spui că îţi pare rău că avem un copil? 

Jane se uită la Regina. Fetiţa ei se uita în sus, cu ochii larg 
deschiși, de parcă înțelegea fiecare cuvânt. 

— Nu, bineînțeles că nu. Doar că... Clătină din cap. Sunt mai 
mult decât mama ei. Sunt și eu. Dar mă pierd, Gabriel. Cu 
fiecare zi care trece simt că dispar câte puţin. Asemenea pisicii 
Cheshire din Alice în Țara Minunilor. În fiecare zi îmi aduc din ce 
în ce mai greu aminte cine eram. Apoi vii acasă și te superi pe 
mine pentru că am dat acel anunţ, ceea ce, trebuie să recunoști, 
a fost o idee stră/ucită. Apoi mă gândesc: Bun, acum chiar m-am 
pierdut. Până și soţul meu a uitat cine sunt. 

Gabriel se aplecă, străfulgerând-o cu privirea. 

— Ştii cum m-am simţit atunci când ai fost ţinută ostatică în 
spital? Ai idee? Crezi că ești așa puternică. lei o pușcă la spinare 
și brusc ești Femeia Fantastică. Dar dacă ești rănită, nu ești 
singura care sângerează. Și eu sângerez. Te-ai gândit vreodată 
la mine? 

Jane nu spuse nimic. 

El râse, era râsul unui om rănit. 

— Da, sunt o pacoste, care încearcă să te protejeze tot timpul 
de tine însăţi. Cineva trebuie s-o facă, pentru că ești cel mai 
mare dușman al tău. Nu încetezi niciodată să arăţi ce poţi. Încă 
ești surioara detestată a lui Frankie Rizzoli. O fată. Nu ești 
suficient de bună să te joci cu băieții, și n-o să fii niciodată. 

Ea se uita pur și simplu la el, urând faptul că o cunoștea atât 
de bine. Ura precizia săgeţilor lui, care loviseră cu atâta cruzime 
ținta. 

— Jane. : 

El se întinse deasupra mesei. Inainte ca ea să se tragă înapoi, 
o luase de mâini, ținând-o bine, fără nicio intenție de a-i da 
drumul. 

— Nu trebuie să-mi demonstrezi nimic mie, sau lui Frankie, 
sau altcuiva. Ştiu că îţi e greu acum, dar o să te întorci la 
serviciu înainte să-ți dai seama. Așa că lasă puțin la o parte 

adrenalina. Lasă-mă pe mine să stau liniștit. Lasă-mă să mă 
bucur puţin că am soția și fetița în siguranţă acasă. 

Incă o ţinea de mână peste masă. Jane se uită în jos la mâinile 
lor și se gândi: „Omul ăsta nu ezită niciodată. Oricât de tare l-aș 
enerva, e mereu alături de mine. Chiar dacă îl merit sau nu.” 
Încet, degetele lor se uniră într-un armistițiu silențios. Telefonul 
sună. 

Regina începu să urle. 

— Momentul de linişte n-a durat mult, oftă Gabriel. 
Scuturându-și capul, se ridică să răspundă la telefon. Jane ieșea 
cu Regina din bucătărie când îl auzi spunând: 

— Ai dreptate. Hai să nu vorbim despre asta la telefon. Deveni 
imediat alertă, întorcându-se să-i vadă fața și să afle motivul 
pentru care își schimbase vocea. Dar el se uita la perete, iar ea 
observă cum i se încordaseră mușchii gâtului. 

— Te așteptăm, spuse el și puse receptorul în furcă. 

— Cine era? 

— Maura. Vine încoace. 

e TREIZECI ȘI UNU 


Maura nu veni singură la ei. Lângă ea în hol stătea un bărbat 
atrăgător cu părul negru și o barbă îngrijită. 

— El e Peter Lukas, zise ea. 

Jane îi aruncă Maurei o privire neîncrezătoare. 

— Ai adus un reporter? 

— Jane, avem nevoie de el. 

— De când avem nevoie de reporteri? 

Lukas salută voios. 

— Încântat de cunoştinţă, detective Rizzoli, agent Dean. Pot 
să intru? 

— Nu, haideţi să nu stăm de vorbă aici, zise Gabriel, în timp 
ce el și Jane, cu Regina în braţe, ieșiră pe hol. 

— Unde mergem? întrebă Lukas. 

— Urmaţi-mă. 

Gabriel îi conduse pe scări, două etaje mai sus, și ieșiseră pe 
acoperiș. Aici, locatarii blocului creaseră o grădină exuberantă 
cu flori în ghiveci, dar arșiţa verii din oraș și suprafaţa încinsă a 
asfaltului începuseră să veștejească această oază. Roșiile se 
ofileau în ghivece, iar vița-de-vie cu frunzele arse de soare se 
prindea asemenea degetelor stafidite pe un cadru de metal. 
Jane o așeză pe Regina pe scaunul pentru copii aflat la umbra 
unei mese cu umbrelă, iar bebelușul, îmbujorat, adormi imediat. 
Din această poziţie favorabilă, puteau vedea alte grădini pe 
acoperișuri, alte petice de verdeață în peisajul sterp. 

Lukas puse un dosar lângă bebeluș. 

— Dr. Isles mi-a spus că v-ar interesa asta. 

Gabriel deschise dosarul. Conţinea o tăietură din ziar, cu 
chipul unui bărbat zâmbind și titlul: „Bărbat din Reston găsit 
mort la bordul unui iaht. Lipsește de pe 2 ianuarie”. 

— Cine era Charles Desmond? întrebă Gabriel. 

— Un bărbat foarte puţin cunoscut, răspunse Lukas. Lucru 
care mă intriga cel mai mult la el. De aceea mi-am îndreptat 
atenţia către această știre, deși medicul legist a determinat în 
mod convenabil că s-a sinucis. 

— Pui la îndoială acest aspect? 

— Nu am cum să dovedesc că n-a fost vorba de o sinucidere. 
Desmond a fost găsit în toaleta iahtului său, pe care îl ţinea 
acostat într-un port pe râul Potomac. A murit în cadă, cu venele 
de la mâini tăiate, lăsând în urmă un bilet în care explica de ce 
s-a sinucis. Când l-au găsit, era mort de zece zile. 
Departamentul de Medicină Legală n-a făcut publică nicio poză, 
dar, după cum vă imaginaţi, trebuie să fi fost o autopsie destul 
de plăcută. 

Jane se strâmbă. 

— Aș prefera să nu-mi imaginez. 

— Biletul pe care l-a lăsat în urmă nu era prea revelator. 
„Sunt deprimat, viaţa e de rahat, nu mai suport să mai trăiesc 
nicio zi.” Desmond era cunoscut ca fiind în plus un băutor înrăit 
și era divorțat de cinci ani, așa că era plauzibil să fie deprimat. 
Sună a fi un caz clar de sinucidere, nu? 

— De ce nu pari convins? 

— Am simțit furnicături. Al șaselea simţ al reporterului care 
spune că ceva nu e în regulă, ceva ce ar duce la o poveste mai 
importantă. Tipul ăsta este bogat, are un iaht, lipsește de zece 
zile și abia apoi se gândește cineva să-l caute. Singurul mod în 
care au putut să stabilească de cât timp dispăruse a fost 
datorită tichetului de intrare în parcarea portului, datat 2 
februarie și găsit în mașina sa. Vecinii lui au spus că obișnuia să 
călătorească atât de des în străinătate, încât nu i-a alarmat 
faptul că nu-l mai văzuseră de o săptămână. 

— Călătorea în străinătate? întrebă Jane. De ce? 

— Nimeni n-a putut să-mi spună. 

— Sau n-au vrut să-ţi spună. 

Lukas zâmbi. 

— Ești foarte suspicioasă, detective. Așa sunt și eu. Am 
devenit și mai curios în legătură cu Desmond și am început să 
mă întreb dacă mai e ceva în plus. Ştii, așa a început și 
povestea Watergate. Un caz banal de furt se transformă în ceva 
mult, mult mai important. 

— Ce era atât de important în povestea asta? 

— Cine era tipul. Charles Desmond. 

Jane se uită la fotografia cu chipul lui Desmond. Avea un 
zâmbet plăcut și un nod la cravată bine făcut. Era genul de poză 
care apare în rapoartele unei corporaţii. Directorul companiei, 
emanând competenţă. 

— Cu cât puneam mai multe întrebări despre el, cu atât 
ieșeau la iveală lucruri interesante. Charles Desmond n-a făcut 
facultate. A lucrat douăzeci de ani în armată, majoritatea 
timpului pentru serviciile secrete militare. La cinci ani după ce 
se retrage din armată, își ia un iaht și o vilă în Reston. Acum te 
întrebi următorul lucru: ce a făcut de a strâns atâţia bani? 

— In articolul tău scrie că a lucrat pentru o companie numită 
Pyramid Services, remarcă Jane. Ce-i asta? 

— Asta m-am întrebat și eu. Mi-a luat ceva timp până am 
aflat, dar câteva zile mai târziu am aflat că Pyramid Services 
este o sucursală a ghici cărei companii? 

— Nu-mi spune, zise Jane. Ballentree. 

— Exact, detective. 

Jane se uită la Gabriel. 

— Numele ăsta tot apare. 

— Vită-te la data când a dispărut, spuse Maura. Asta mi-a 
atras atenţia. 2 ianuarie. 

— Cu o zi înainte de masacrul din Ashburn. 

— Interesantă coincidenţă, nu vi se pare? 

— Povestește-ne mai multe despre Pyramid. 

Lukas încuviinţă. 

— Este ramura din Ballentree care se ocupă cu transportul și 
cu securitatea, parte din gama variată de servicii pe care ei le 
oferă în zonele de război. Orice lucru de care are nevoie 
apărarea noastră - gărzi de corp, escorte pentru transporturi, 
echipe private de intervenţie - Ballentree poate pune la 
dispoziție. Se duc la muncă în zone ale lumii unde nu există 
guverne funcţionale. 

— Profitori după războaie, spuse Jane. _ 

— De ce nu? les o grămadă de bani de pe urma războaielor. In 
timpul conflictului din Kosovo, soldaţii privaţi ai lui Ballentree au 
protejat echipele de constructori. Au acum forţe de poliţie 
private în Kabul, Bagdad și în mai toate orașele din jurul Mării 
Caspice. Toate plătite de contribuabilul american. Așa și-a 
cumpărat Charles Desmond iahtul. 

— Lucrez pentru forţa de poliţie greșită, remarcă Jane. Poate 
că ar trebui să mă înscriu pentru Kabul, și așa mi-aș cumpăra și 
eu un iaht. 

— N-ai vrea să lucrezi pentru oamenii ăștia, Jane, zise Maura. 
Nu când auzi ce presupune asta. 

— Te referi la faptul că lucrează în zone de conflict? 

— Nu, interveni Lukas. Faptul că au legături cu niște indivizi 
dubioși. De câte ori faci afaceri într-o zonă de conflict, faci în 
același timp afaceri cu mafia locală. E aproape firesc să formezi 
parteneriate -, așa ajung ucigașii locali să lucreze cu companii 
precum Ballentree. Există o piaţă neagră pentru orice fel de 
marfă - droguri, armament, băutură, femei. Fiecare război 
reprezintă o oportunitate, o piaţă nouă și toată lumea vrea o 
parte din pradă. De aceea e așa de mare bătaie pe contractele 
de apărare, nu doar pentru contracte în sine, ci pentru șansa 
afacerilor pe piaţa neagră care vin odată cu ele. Ballentree a 
câștigat mai multe afaceri anul trecut decât oricare alt 
contractor de apărare. Tăcu. In mare parte datorită faptului că 
Charles Desmond era al naibii de bun în meseria lui. 

— Ce meserie? 

— El le aranja afacerile. Un om care avea prieteni la Pentagon 
și probabil în alte locuri. 

— Și tare l-a mai ajutat asta, spuse Jane uitându-se în jos la 
poza lui Desmond. Un om al cărui cadavru nu a fost descoperit 
timp de zece zile. Un om considerat misterios de vecinii lui, 
astfel încât nu s-a gândit nimeni să raporteze dispariţia sa. 

— Întrebarea e, zise Lukas, de ce a trebuit să moară? Oare i- 
au întors spatele prietenii de la Pentagon. Sau altcineva? 

Pentru câteva clipe nimeni nu scoase o vorbă. Din cauza 
căldurii, acoperișul lucea ca apa, iar de pe străzi se ridica 
mirosul de gaze de eșapament și huruitul traficului. Jane își dădu 
seama că Regina era trează și se uita atentă la ea. „E ciudat 
câtă inteligenţă văd în ochii fiicei mele.” Din locul în care stătea, 
Jane putu vedea o femeie stând la soare pe un alt acoperiș, 
având sutienul de la costumul de baie desfăcut iar spatele gol 
lucind de ulei. Văzu un bărbat pe un balcon, vorbind la telefonul 
mobil, și o fată care stătea lângă fereastră, exersând la vioară. 
Deasupra capului, o urmă albă anunţa trecerea unui avion. „Câţi 
oameni ne pot vedea? se întreba ea. Câte camere și câţi sateliți 
sunt orientaţi spre acoperișul nostru? Bostonul a devenit un oraș 
supravegheat.” 

— Sunt sigură că asta le-a trecut tuturor prin minte, spuse 
Maura. Charles Desmond a lucrat pentru serviciile secrete 
militare. Bărbatul pe care Olena l-a împușcat în camera din 
spital lucrase mai mult ca sigur în armată. Cu toate astea, 

amprentele sale au fost șterse din dosare. Biroul meu a fost 
spart. Ne gândim oare la fantome? Poate chiar la CIA? 

— Ballentree și CIA au mers întotdeauna mână-n mână, zise 
Lukas. Asta nu ar trebui să surprindă pe nimeni. Lucrează în 
aceleași ţări, angajează același tip de oameni. Comerţ cu 
aceeași informație. 

Se uită la Gabriel. 

— lar astăzi apar aici, acasă. Declară o ameninţare teroristă, 
iar guvernul american poate justifica orice acţiune, orice 
cheltuială. Fonduri de care nu știe nimeni sunt direcționate către 
programe neoficiale. Așa ajung oameni ca Desmond să deţină 
iahturi. 

— Sau să sfârșească morţi, adăugă Jane. 

Soarele s-a schimbat, strălucește acum sub umbrelă, pe 
umerii lui Jane. Sudoarea îi curge pe sân. „E prea cald aici 
pentru tine, bebelușule”, se gândi ea, uitându-se la faţa 
îmbujorată a Reginei. 

„E prea cald pentru noi toţi.” 

e TREIZECI ȘI DOI 


Detectivul Moore se uită la ceas, ora opt seara apropiindu-se. 
Ultima oară când Jane stătuse în sala de conferinţe a Secţiei de 
Criminalistică, era însărcinată în luna a noua, epuizată, irascibilă 
și mai mult decât pregătită pentru concediul de maternitate. 
Acum se afla în aceeași cameră, cu aceiași colegi, dar totul era 
diferit. Atmosfera din cameră era tensionată, crescând cu 
fiecare minut. Ea și Gabriel stăteau cu faţa spre Moore; 
detectivii Frost și Crowe stăteau aproape de capul mesei. In 
mijloc era obiectul la care se uitau cu toţii: telefonul lui Jane, 
conectat la un difuzor. 

— Ne apropiem, spuse Moore. 

— Te simţi în stare să faci asta? Îl putem pune pe Frost să 
preia apelurile. 

— Nu, trebuie s-o fac, replică Jane. Dacă răspunde un bărbat, 
s-ar putea s-o sperie. 

Crowe ridică din umeri. 

— Asta dacă această fată misterioasă va suna. 

— Din moment ce ţi se pare o pierdere de timp, izbucni Jane, 
nu trebuie să fii prezent. 

— Stau să văd ce se întâmplă. 

— N-am vrea să te plictisim. 

— Trei minute, băieţi, interveni Frost, încercând, ca de obicei, 
să-i împace pe Jane și pe Crowe. 

— Revista se află la chioșcurile de ziare de cinci zile, spuse 
Moore. A avut ocazia să-l vadă. Dacă nu sună, înseamnă că nu 
vrea. 

„Sau e moartă”, se gândi Jane. Cu siguranţă asta le-a trecut 
tuturor prin minte deși n-o rostise nimeni. 

Telefonul mobil al lui Jane sună, iar toate privirile se 
îndreptară către ea. Pe ecran apăru un număr din Fort 
Lauderdale. Era doar un telefon, dar inima lui Jane bătea cu 
putere, ca și când îi era frică. 

Respiră adânc și se uită la Moore, care încuviinţă. 

— Alo? răspunse ea. 

Se auzi vocea unui bărbat vorbind tărăgănat. 

— Despre ce e vorba? 

În fundal se auziră râsete, oameni bucurându-se de o glumă 
bună. 

— Cine sunteți? întrebă Jane. 

— Ne întrebam cu toţii ceva. Ce înseamnă „Zarurile au fost 
aruncate”? 

— M-aţi sunat ca să mă-ntrebaţi ceva? 

— Da. Acesta e un joc și noi trebuie să ghicim? 

— Nu am timp să vorbesc acum cu dumneavoastră. Aștept un 
alt telefon. 

— Cucoană! Sunăm interurban, fir-ar să fie. 

Jane închise receptorul și se uită la Moore. 

— Ce nesimtit. 

— Dacă ăsta e cititorul tipic de Confidential, zise Crowe, asta 
o să fie o noapte al naibii de distractivă. 

— Probabil că vom mai primi câteva telefoane de acest fel, îi 
avertiză Moore. 

Telefonul sună. De data asta apelul era din Providence. 

Un fior de adrenalină o făcu pe Jane să tresară. 

— Alo? 

— Bună, zise o femeie. Am văzut anunțul dumneavoastră în 
Confidential, și scriu o lucrare de cercetare pe anunţurile 
personale. Voiam să ştiu dacă scopul acestui anunț este unul 
romantic sau o reclamă pentru o fabrică. 

— Niciuna din variante, izbucni Jane și trânti receptorul. 
Dumnezeule, ce se întâmplă cu oamenii ăştia? 

La 8:05, telefonul sună din nou. Era cineva din Newark, care 
întreba: 

— Ăsta e vreun fel de concurs? Primesc vreun premiu pentru 
că am sunat la acest număr? 

La 8:15. 

— Eşti vreun spion, ceva? 

Pe la 8:30 telefoanele au încetat, în sfârșit. Timp de douăzeci 
de minute s-au uitat la telefon. 

— Cred că asta a fost, zise Crowe, ridicându-se în picioare și 
întinzându-se. A fost o seară petrecută în mod va/oros. 

— Aşteptaţi, spuse Frost. Ne apropiem de ora centrală. 

— Ce? 

— Anunţul dat de Rizzoli nu specifica fusul orar. E aproape opt 
seara în Kansas. 

— Are dreptate, zise Moore. Hai să mai așteptăm puţin. 

— Toate fusurile orare? O să stăm aici până la miezul nopții, 
se plânse Crowe. 

— Chiar și mai mult, își dădu cu părerea Frost. Dacă luăm în 
calcul și Hawaii. 

Crowe pufni. 

— Poate că ar trebui să comandăm niște pizza. 

În cele din urmă așa făcură. În liniștea dintre zece și 
unsprezece seara, Frost ieși și se întoarse cu două pizza mari cu 
peperroni de la Domino. Deschiseră câteva cutii cu suc și 
împărțiră șervețele, uitându-se la telefonul tăcut. Deși Jane se 
afla în concediu de mai bine de-o lună, în seara asta era ca și 
când nu plecase deloc. Stătea la aceeași masă, cu aceiași 
polițiști obosiţi și, ca de obicei, Darren Crowe o enerva la culme. 
Nimic nu se schimbase, cu excepţia lui Gabriel, care se 
alăturase echipei. „Mi-au lipsit, se gândi ea. Crowe și toți ceilalți. 
Mi-a lipsit participarea la căutare.” 

Telefonul sună și o prinse când se pregătea să muște dintr-o 
felie de pizza. Luă un șerveţel să se șteargă pe mâini și se uită 
la ceas. Fix unsprezece noaptea. Pe ecran apăru un număr de 
Boston. Acest apel întârziase cu trei ore. 

— Alo? răspunse ea. 

Nu se auzi nimic. 

— Alo? spuse Jane din nou. 

— Cine ești? 

Era vocea unei femei, aproape că șoptea. 

Emoţionată, Jane se uită la Gabriel și văzu că și el își dăduse 
seama de același lucru. Femeia avea un accent aparte. 

— Sunt o prietenă, spuse Jane. 

— Nu știu cine ești. 

— Olena mi-a povestit despre tine. 

— Olena e moartă. 

Ea e. Jane se uită în jurul mesei și văzu feţe uluite. Până și 
Crowe se aplecă în faţă, încordat. 

— Mila, spuse Jane. Spune-mi unde ne putem întâlni. Te rog, 
trebuie să vorbim. Îţi promit că vei fi în siguranţă. Oriunde vrei 
tu. 

Auzi păcănitul receptorului închizându-se. 

— La naiba. 

Jane se uită la Moore. 

— Trebuie să o localizăm. 

Frost închise telefonul din sala de conferinţe. 

— West End. E un telefon public. 

— Să mergem, zise Crowe, care deja se ridicase de pe scaun 
și se îndrepta spre ușă. 

— Până când ajungi acolo, va fi plecată de mult, spuse 
Gabriel. 

— O patrulă ar putea ajunge acolo în cinci minute, sugeră 
Moore. 

Jane clătină din cap. 

— Fără uniforme. Dacă vede vreuna își va da seama că eo 
înscenare și voi pierde orice șansă de a lua legătura din nou cu 
ea. 

— Și ce propui să facem? spuse Crowe, oprindu-se în pragul 
ușii. 

— S-o lăsăm să reflecteze puţin. Are numărul meu. Ştie cum 
să dea de mine. 

— Dar nu știe cine ești, zise Moore. 

— Și asta trebuie s-o sperie. Este doar precaută. 

— S-ar putea să nu mai sune deloc. Asta ar putea fi unica 
noastră șansă s-o aducem aici. Haideţi să trecem la fapte, 
propuse Crowe. 

— Are dreptate, recunoscu Moore, uitându-se la Jane. Ar 
putea fi singura noastră șansă. 

După un moment, Jane încuviinţă. 

— Bine. Ducetţi-vă. 

Frost și Crowe părăsiră sala. În timp ce minutele se scurgeau, 
Jane se uita la telefonul mut, gândindu-se: „Poate că ar fi trebui 
să mă duc cu ei. Eu ar trebuie să fiu cea care o caută”. Și-i 
imagină pe Frost și pe Crowe cercetând labirintul de străzi din 
West End, căutând o femeie al cărei chip nu-l știau. 

Telefonul lui Moore sună, iar el îl deschise cu repeziciune. 
După felul în care vorbea, Jane își dădu seama că veștile nu erau 
tocmai bune. Închise și dădu din cap. 

— Nu era acolo? întrebă Jane. 

— Au chemat echipa de investigaţie pentru a lua amprente de 
pe telefon. Văzu marea dezamăgire de pe chipul ei. Cel puţin 
acum știm că există cu adevărat. Trăiește. 

— Pentru moment, zise Jane. 


Până și polițiștii trebuie să cumpere lapte și scutece. 

Jane era în magazin, la raionul de alimente cercetând cu 
atenţie cutiile cu lapte praf pentru bebeluși, de pe rafturi, 
studiind conţinutul nutritiv al fiecărui produs, iar Regina stătea 
comod pe pieptul ei, într-un ham pentru bebeluși. Toate ofereau 
surplusul zilnic de la A la Zinc, necesar bebelușului. „Oricare 
dintre aceste produse ar fi bun, se gândi ea, așa că oare de ce 
mă simt vinovată? Reginei îi place laptele. Și trebuie să-mi 
deschid pagerul și să mă întorc la serviciu. Trebuie să mă dau 
jos din pat și să nu mă mai uit la acele reluări din Cops.” 

Trebuie să ies din magazinul ăsta. 

Luă două baxuri cu câte șase cutii de Similac, se duse la un 
alt raion pentru Pampers, apoi se îndreptă spre casă. 

Afară era atât de cald, încât transpiră doar punând 
cumpărăturile în portbagaj. Pe scaune puteai să prăjești carne; 
înainte s-o fixeze pe Regina în scaunul pentru bebeluși, Jane 
lăsă ușile deschise pentru a aerisi mașina. Cărucioarele pentru 
cumpărături zăngăneau, împinse de cumpărători transpiraţi. Se 
auzi un claxon, iar un bărbat ţipă: „Vezi pe unde mergi, 
bezmeticule!” Niciunul dintre acești oameni nu voia să se afle în 
oraș în momentul de faţă. Toţi voiau să fie pe plajă cu câte o 
înghețată la cornet în mână, nu să fie cot la cot cu alţi bostonezi 
nervoși. 

Regina începu să plângă, cu cârlionţii negri lipiti de frunte din 
cauza transpiraţiei. Un alt bostonez nervos. Tot urla în timp ce 
Jane se aplecă pe bancheta din spate și îi puse centura. În timp 
ce Jane se afla în trafic, la câteva străzi depărtare, cu aerul 
condiționat la putere maximă, Regina tot urla. Mai prinse un 
semafor și se gândi: „Doamne, ajută-mă să trec de după-amiaza 
asta”. 

Îi sună telefonul mobil. 

Putea să-l lase să sune, dar sfârși prin a-l căuta prin poșetă și 
văzu pe ecran că era un număr local pe care nu-l recunoscu. 

— Alo? răspunse ea. 

Printre tipetele nervoase al Reginei, abia auzi întrebarea: 

— Cine ești? 

Vocea era blândă și familiară. 

Toţi mușchii i se încordară. 

— Mila? Nu închide! Te rog, nu închide. Stai de vorbă cu mine! 

— Ești de la poliţie. 

Semaforul se făcu verde, iar în spatele ei claxona o mașină. 

— Da, recunoscu ea. Sunt polițistă. Incerc doar să te ajut. 

— De unde-mi știi numele? 

— Eram cu Olena când... 

— Când a omorât-o poliția? 

Mașina din spatele lui Jane claxonă din nou, un îndemn nervos 
să se miște naibii de acolo. „Tâmpitule.” Călcă acceleraţia și 
trecu prin intersecţie, cu telefonul încă la ureche. 

— Mila, Olena mi-a spus să te caut. A fost ultimul lucru pe 
care l-a spus - că trebuie să te caut. 

— Aseară ai trimis polițiști să mă prindă. 

— N-am trimis... 

— Doi bărbaţi. l-am văzut. 

— Sunt prietenii mei, Mila. Cu toţii încercăm să te protejăm. E 
periculos să fii de una singură. 

— Nici nu ai idee cât de periculos. 

— Ba da, știu! 

Tăcu. 

— Știu de ce fugi și de ce ești speriată. Erai în acea casă când 
prietenele tale au fost omorâte, nu-i așa, Mila? Ai văzut cum s-a 
întâmplat. 

— Sunt singura care a mai rămas. 

— Ai putea să depui mărturie la proces. 

— Mai întâi o să mă omoare. 

— Cine? 

Se făcu liniște. „Te rog nu închide iar, se gândi ea. Rămâi pe 
fir.” Văzu un loc liber lângă bordură și trase brusc pe dreapta. 
Stătea cu telefonul la ureche, așteptând ca femeia să spună 
ceva. Pe bancheta din spate Regina urla întruna, din ce în ce 
mai furioasă că mama ei îndrăznea s-o ignore. 

— Mila? 

— Ce bebeluș plânge? 

— E bebelușul meu. E în mașină cu mine. 

— Dar ai spus că ești de la poliţie. 

— Da, sunt. Ți-am spus că sunt. Mă cheamă Jane Rizzoli. Sunt 
detectiv. Poţi verifica asta, Mila. Sună la Departamentul de 
Poliție din Boston și întreabă-i despre mine. Eram cu Olena când 
a murit. Am fost prizonieră în acea clădire cu ea. Tăcu. N-am 
putut s-o salvez. 

Se facu iar liniște. Aerul condiţionat funcționa la capacitate 
maximă, iar Regina tot plângea, hotărâtă să-i scoată peri albi 
mamei sale. 

— In parc, spuse Mila. 

— Poftim? 

— În seara asta la ora nouă. Așteaptă-mă lângă heleșteu. 

— Vei fi acolo? Alo? 

Nu mai era nimeni pe fir. 


e TREIZECI ȘI TREI 


Arma se simţea grea și ciudat de nefamiliar la brâul lui Jane. 
Cândva un vechi prieten, stătuse închisă și ignorată într-un 
dulap în ultimele săptămâni. O încărcase în silă și o băgase în 
toc. Deși întotdeauna își tratase arma cu un respect sănătos pe 
care-l merita orice obiect ce putea face o gaură în pieptul unui 
om, nu mai ezitase niciodată să-l ia. „Asta trebuie să fie din 
cauza instinctului matern, se gândi ea. Mă uit acum la un pistol, 
și singurul lucru la care mă gândesc e Regina. Cum o apăsare 
greșită, un glonţ la voia întâmplării ar putea-o răpi de lângă 
mine.” 

— Nu trebuie să fii tu, insistă Gabriel. 

Stăteau în Volvo-ul lui Gabriel, parcat pe Newbury Street, 
unde magazinele de firmă se pregăteau să închidă. Clienţii 
obișnuiți ai restaurantelor de sâmbătă seara zăboveau prin 
cartier, cupluri la patru ace se plimbau, mulţumiţi de cină și de 
vin. Spre deosebire de Jane, care era prea agitată să mănânce 
mai mult de câteva guri din friptura înăbușită pe care i-o 
adusese mama ei acasă. 

— Pot să trimită o altă polițistă, zisese Gabriel. Poţi să stai 
deoparte de data asta. 

— Mila îmi cunoaște vocea. Ştie cum mă cheamă. Trebuie s-o 
fac. 

— Ai fost pe tușă o lună. 

— Și e timpul să revin înapoi. 

Se uită la ceas. 

— Patru minute, spuse ea la microfon. E toată lumea 
pregătită? 

Îl auzi pe Moore în ureche spunând: 

— Suntem pe poziţii. Frost e la Beacon și Fluntington. Eu sunt 
în faţă la Four Seasons. 

— lar eu voi fi în spatele tău, zise Gabriel. 

— Bine. 

Cobori din mașină și își lăsă în jos sacoul ușor pe care îl purta 
pentru a-i acoperi arma. Mergând pe strada Newbury Street, 
îndreptându-se spre vest, trecu pe lângă turiști ieșiţi la plimbare 

sâmbătă seara. Oameni care nu aveau nevoie de arme la 
centură. Pe Arlington Street se opri să aștepte traficul. Peste 
stradă era parcul, iar în stânga ei se afla Beacon Street, unde 
stătea Frost, dar nu se uită în direcţia lui. Nici nu se hazardă la o 
privire peste umăr, ca să vadă dacă Gabriel era în spatele ei. 
Știa că e. 

Traversă Arlington Street și intră în parc. 

Newbury Street era aglomerată, dar aici erau doar câţiva 
turiști. Un cuplu se așeză pe o bancă lângă heleșteu, stând 
îmbrățișaţi, neatenţi la cei care nu făceau parte din universul lor 
pasional. Un bărbat era aplecat deasupra unui coș de gunoi, 
strângând cutii din aluminiu și băgându-le în sac. Întinși pe 
peluză, la umbra copacilor prin care nu răzbăteau luminile 
stradale, mai mulţi puști zdrăngăneau fiecare, pe rând, la 
chitară. Jane se opri la marginea heleșteului și se uită în 
întuneric. „O fi aici? Oare deja mă urmărește?” 

Nimeni nu se apropie de ea. 

Se plimbă încet în jurul heleșteului. În timpul zilei erau bărci în 
formă de lebădă, care lunecau pe apă, familii care mâncau 
înghețată și muzicieni care cântau la tobe bongo. Dar în această 
seară apa era limpede, o gaură neagră în care nu se reflectau 
nici măcar luminile orașului. Merse până în capătul heleșteului și 
se opri, ascultând traficul de pe Beacon Street. Printre boscheţi 
văzu silueta unui bărbat așteptând sub un copac. Barry Frost. Se 
întoarse și își continuă drumul în jurul lacului, oprindu-se într-un 
final sub un stâlp de iluminat. 

„lată-mă, Mila. Uită-te bine la mine. Se poate vedea că sunt 
singură.” 

După câteva clipe se așeză pe o bancă simțindu-se vedeta 
unei piese cu o singură eroină, lumina lămpii bătând deasupra 
capului ei. Se simțea privită, violându-i-se intimitatea. 

Ceva foșni în spatele ei și se întoarse, cu mâna pipăind 
pistolul. Palma îi îngheţă pe toc atunci când văzu că era doar 
vagabondul acela cu sacul plin de cutii de aluminiu. Cu inima 
bătându-i cu putere, se așeză din nou pe bancă. Un vânt ușor 
sufla prin parc, provocând valuri mici pe suprafaţa apei din 
heleșteu și acoperind-o cu luminițe. Vagabondul își trase sacul 
spre un loc de colectare a gunoiului de lângă banca ei și începu 
să scormonească prin gunoi. Nu se grăbea cu căutarea, și de 
fiecare dată când găsea câte ceva se auzea un zăngănit de 

aluminiu. Nu mai pleca bărbatul? Frustrată, se ridică în picioare 
să scape de el. 

Îi sună telefonul. 

Băgă mâna în poșetă și scoase telefonul. 

— Alo? Alo? 

Liniște. 

— Sunt aici, spuse ea. Stau lângă heleșteu, unde mi-ai spus 
să aștept. Mila? 

Își auzi doar pulsul inimii. Pierduse legătura. 

Se plimbă împrejur și cercetă parcul, văzându-i doar pe acei 
oameni pe care îi văzuse înainte. Perechea îmbrățișată de pe 
bancă, copiii cu chitara și bărbatul cu sacul plin de cutii. Stătea 
nemișcat, aplecat deasupra coșului de gunoi, de parcă se uita 
după vreo bijuterie minusculă în mormanul de ziare și ambalaje. 

„M-a ascultat.” 

— Ascultă, zise Jane. 

Bărbatul se îndreptă imediat. Începu să se îndepărteze, sacul 
plin de cutii zdrăngănind în spatele său. 

Ea se ţinu după el. 

— Vreau să vorbesc cu tine! 

Bărbatul nu se uită în spate, ci continuă să meargă din ce în 
ce mai repede, știind că era urmărit. Se luă după el și îl ajunse 
chiar când era pe trecere. Apucându-l de hanorac, îl trase spre 
ea. La lumina stâlpului de iluminat public, se uitau unul la 
celălalt. Avea ochii duși în fundul capului, iar barba neîngrijită și 
căruntă. Duhnea a alcool și îi mirosea gura. 

Îi trase mâna la o parte. 

— Ce faci? Ce naiba, cucoană? 

— Rizzoli, se auzi vocea lui Moore în cască. Ai nevoie de 
întăriri? 

— Nu. Nu, mă descurc. 

— Cu cine tot vorbești? întrebă vagabondul. 

Supărată, îi făcu vânt să plece. 

— Pleacă. Hai, cară-te. 

— Cine te crezi, de-mi dai mie ordine? 

— Cară-te. 

— Da, da. 

Gâfâi și plecă, târând sacul cu cutii după el. 

— În ziua de azi, parcurile sunt pline de nebuni... 


Se întoarse și își dădu brusc seama că era încercuită. Gabriel, 
Moore și Frost își abandonaseră posturile și se strânseseră în 
jurul ei. 

— Dumnezeule, oftă ea. Am cerut cumva ajutor? 

— Nu știam ce se întâmplă, spuse Gabriel. 

— Acum am dat-o în bară. 

Se uită prin parc și i se părea mai gol ca niciodată. Perechea 
de pe bancă pleca; rămăseseră doar puștii cu chitara, râzând în 
întuneric. 

— Dacă Mila a stat la pândă, și-a dat seama că a fost o 
capcană. Acum nu se va mai apropia de mine nici în ruptul 
capului. 

— E zece fără un sfert, zise Frost. Ce zici? 

Moore dădu din cap. 

— Hai să strângem tot. Nu se mai întâmplă nimic în seara 
asta. 

e 

— Mă descurcam, spuse Jane. Nu aveam nevoie de întăriri. 

Gabriel viră în parcarea de lângă blocul lor și opri motorul. 

— Nu știam ce se petrece. Te-am văzut alergând după acel 
bărbat și apoi ni s-a părut că te ameninţa. 

— Voia să plece. 

— N-am știut. Singurul lucru la care m-am gândit a fost... Se 
opri și se uită la ea. Am reacţionat, atâta tot. 

— Cred că am pierdut-o, să știi. 

— Atunci am pierdut-o. 

— Parcă nici nu-ţi pasă. 

— Ştii de ce-mi pasă? Să nu te rănești. Asta e mai important 
decât orice pe lume. 

Gabriel cobori din mașină, iar Jane îl urmă. 

— iți amintești cumva cu ce mă ocup? întrebă ea. 

— Incerc să nu. 

— Brusc slujba mea nu mai e bună. 

Inchise portiera și se uită la ea pe deasupra mașinii. 

— Recunosc. Mă chinui din greu să fac faţă. 

— Îmi ceri să renunţ? 

— Credeam că va fi simplu. 

— Și ce ar trebui să fac în loc? 

— Am o idee mai bună. Ai putea sta acasă cu Regina. 


— De când ai devenit așa de demodat? Nu-mi vine să cred ce 
spui. 

Gabriel oftă și clătină din cap. 

— Nici mie nu-mi vine să cred c-o spun. 

— Ştiai cum sunt când te-ai căsătorit cu mine, Gabriel. 

Se întoarse și intră în clădire, ajungând deja la al doilea etaj 
când îl auzi spunând, de la capătul scărilor: 

— Poate că nu știam cine sunt eu. 

Se uită la el. 

— Ce vrei să spui? 

— Tu și cu Regina sunteţi tot ceea ce am. 

Urcă ușor pe scări până când ajunseră faţă-n față. 

— Până acum nu a trebuit să-mi fac griji pentru nimeni, 
pentru ceea ce aș putea să pierd. N-am știut că mă va speria 
atât. Acum am descoperit acest călcâi al lui Ahile, și mă gândesc 
doar la cum să-l protejez. 

— Nu-l poţi proteja, zise ea. E ceva cu care trebuie să trăiești. 
Asta se întâmplă când ai o familie. 

— Am prea mult de pierdut. 

Ușa de la apartamentul lor se deschise brusc, iar Angela băgă 
capul pe hol. 

— Am zis eu că voi sunteți. 

Jane se întoarse. 

— Bună, mamă. 

— Abia am culcat-o, așa că faceţi liniște. 

— Cum s-a comportat? 

— Ca tine la vârsta ei. 

— Chiar așa de rău? 

Intrând în apartament, Jane fu surprinsă de cât de aranjat era 
totul. Vasele fuseseră spălate și puse la locul lor, masa curățată. 
Un mileu împodobea masa. De când avea ea un mileu? 

— V-aţi certat, nu? întrebă Angela. Îmi dau seama doar 
uitându-mă la tine. 

— Am avut o noapte dezastruoasă, atâta tot. 

Jane își dădu jos jacheta și o puse în dulap. Când se întoarse 
spre mama ei, văzu că privirea Angelei era aţintită asupra 
pistolului ei. 

— O să-ţi scoţi și chestia aia, nu? 

— Întotdeauna îl scot. 

— Pentru că bebelușii și pistoalele... 

— Bine, bine. 

Jane își luă pistolul și îl puse într-un sertar. 

— Ştii, nu are nici măcar o lună. 

— E precoce, exact ca tine. 

Angela se uită la Gabriel. 

— Ti-am povestit vreodată ce a făcut Jane când avea trei ani? 

— Mamă, nu vrea să asculte povestea asta. 

— Ba da, vreau, zise Gabriel. 

Jane oftă. 

— Implică o brichetă și draperiile din sufragerie. Și pompierii 
din Revere. 

— A, asta, spuse Angela. Am uitat povestea asta. 

— Doamnă Rizzoli, ce-ar fi să-mi povestiţi asta pe drum? 
întrebă Gabriel, întinzându-se în dulap după jacheta Angelei. 

În cealaltă cameră, Regina scoase un urlet să-i anunţe că, de 
fapt, nu dormea. Jane intră în camera bebelușului și o ridică din 
pătuţ. Când intră în sufragerie, Gabriel și cu mama ei plecaseră 
deja. Legănând-o pe Regina în braţe, stătea lângă chiuveta din 
bucătărie, turnând apă caldă într-o cratiţă ca să încălzească 
biberonul. Sună cineva la interfon. 

— Janie? pârâi vocea Angelei la interfon. Poţi să-mi dai 
drumul? Mi-am uitat ochelarii. 

— Urcă, mamă. 

Jane apăsă pe buton ca să-i dea drumul și aștepta la ușă să-i 
dea mamei sale ochelarii, când aceasta urca. 

— Nu pot să citesc fără ei, spuse Angela. Se opri să-i dea 
nepoțelei ei năbădăioase un ultim sărut. Gabe a pornit deja 
mașina. 

— Pa, mamă. 

Jane se întoarse în bucătărie, unde apa din cratiţă fierbea. 
Băgă biberonul în apă fierbinte și, în timp ce încălzea laptele, se 
plimbă prin cameră cu fetiţa care urla. 

Sună din nou cineva la interfon. 

— Of, mamă, ce-ai mai uitat de data asta? se întrebă ea și 
apăsă butonul să-i dea drumul. 

Acum biberonul era deja cald. Îi dădu biberonul Reginei, dar 
fetița ei îl dădu la o parte, aproape în scârbă. „Ce vrei, copile? 
se gândi ea frustrată în timp ce-o duse în sufragerie. De-ai putea 
să-mi spui ce vrei!” 

Deschise ușa ca s-o întâmpine pe mama ei. 


Nu era Angela cea care stătea în prag. 


e TREIZECI ȘI PATRU 


Fără să scoată un cuvânt, fata intră pe lângă Jane în 
apartament și încuie ușa. Se duse repede la fereastră, trase 
obloanele, unul după altul, în timp ce Jane o privea mirată. 

— Ce crezi că faci? 

Intrusa se întoarse cu faţa la ea și îi puse degetul pe buze. Era 
scundă, mai mult o copilă decât o femeie, corpul slăbuț aproape 
că nici nu se vedea în bluza largă. Mâinile care-i ieșeau din 
mâneci aveau oasele delicate ca ale unei păsări, iar sacoșa 
mare pe care o ţinea părea că-i rupe umărul fragil. Părul ei 
roșcat era tuns inegal, de parcă ea folosise foarfecile, tăind la 
întâmplare. Avea ochii palizi, o nuanţă nefirească de gri, 
transparenţi asemenea sticlei. Era un chip înfometat, sălbatic, 
cu obrajii proeminenţi și o privire care scruta camera în 
căutarea capcanelor. 

— Mila? întrebă Jane. 

Își acoperi din nou gura cu degetele. Felul în care se uita la 
Jane nu avea nevoie de interpretare. 

Taci. Fii speriată. 

Chiar și Regina părea să înțeleagă. Bebelușul se potoli brusc, 
făcând ochii mari și alerți în timp ce stătea liniștită în braţele lui 
Jane. 

— Eşti în siguranţă aici, spuse Jane. 

— Nicăieri nu e sigur. 

— Stai să-mi sun prietenii. O să îţi oferim protecţie chiar 
acum. 

Mila clătină din cap. 

— li cunosc pe oamenii ăștia. Lucrez cu ei. 

Jane se întinse după telefon. 

Fata se aplecă în faţă și îi trânti mâna pe receptor. 

— Fără poliţie. 

Jane se uită în ochii fetei, cuprinși de panică. 

— Bine, murmură ea, îndepărtându-se de la telefon. Și eu 
sunt tot de la poliţie. De ce ai încredere în mine? 

Mila se uită la Regina. „De asta a riscat să vină aici. Știe că 
sunt mamă. Cumva, asta contează”, se gândi Jane. 

— Știu de ce fugi, îi spuse Jane. Știu despre Ashburn. 

Mila se duse la canapea și se afundă în perne. Brusc, păru și 
mai mică, veștejindu-se din ce în ce mai mult, sub privirea lui 
Jane. Işi aduse umerii în faţă. Işi lăsă capul în mâini, de parcă 
era mult prea epuizată ca să și-l ţină drept. 

— Sunt atât de obosită, șopti ea. 

Jane se apropie mai mult, stând chiar lângă ea, uitându-se la 
părul tăiat neîngrijit. 

— Ai văzut criminalii. Ajută-ne să-i identificăm. 

Mila se uită la ea cu niște ochi goi, bântuiţi. 

— Nu o să mai trăiesc mult. 

Jane se lăsă în jos până când cele două femei ajunseră faţa-n 
față. Și Regina se holba la Mila, fascinată de această nouă 
creatură exotică. 

— De ce ai venit aici, Mila? Ce vrei să fac? 

Mila băgă mâna în sacoșa murdară cu care venise, scormoni 
printre haine, dulciuri și materiale mototolite. Scoase o casetă 
video și i-o înmână lui Jane. 

— Ce-i asta? 

— Mi-e frică s-o mai ţin. i-o dau ţie și spune-le că nu mai sunt 
altele. Asta e singura copie rămasă. 

— De unde o ai? 

— la-o! 

l-o înmână, de parcă era otrăvită, și voia s-o ţină cât mai 
departe de ea. Răsuflă ușurată când Jane o luă, în sfârșit. 

Jane o puse pe Regina în scăunel, apoi se duse la televizor. 
Băgă caseta în video și apăsă butonul PLAY pe telecomandă. 

Pe ecran apăru o imagine. Văzu un pat din alamă, un scaun și 
niște jaluzele acoperind o fereastră. Pe fundal se auzeau pași 
apropiindu-se și o femeie chicotind. Se închise o ușă și apărură o 
femeie și un bărbat. Femeia avea un păr blond lucios, iar bluza 
scurtă îi scotea în evidență formele frumoase. Bărbatul era 
îmbrăcat într-un tricou polo și pantaloni kaki. 

— Așa, se bucura bărbatul în timp ce femeia își dădea bluza 
jos. i 

Işi răsuci fusta și își dădu jos chiloţii. II împinse în joacă pe 
bărbat pe pat, iar el căzu pe spate, pasiv, în timp ce se descheia 
la pantaloni și îi lăsă în vine. Aplecându-se deasupra lui, îi luă 
penisul în erecţie și-l băgă în gură. 

„E doar o casetă porno, se gândi Jane. De ce mă uit eu la 
asta?” 

— Nu asta, zise Mila, luând telecomanda din mâna lui Jane. 

Apăsă pe derulare înainte. 

Capul blondei se balansa acum în jos și în sus, făcându-i sex 
oral cu o eficiență nebunească. Ecranul se întunecă. Acum un alt 
cuplu apăru în prim-plan. Văzând părul lung și negru al femeii, 
Jane împietri. Era Olena. 

Îmbrăcămintea dispăru ca prin magie. Trupuri dezbrăcate se 
tăvăleau cu rapiditate prin pat. „Am mai văzut dormitorul ăsta o 
dată”, își dădu Jane brusc seama, amintindu-și de dulapul cu o 
gaură în perete. Așa a fost făcută filmarea - cu o cameră 
ascunsă în dulap. Işi dădu seama cine era femeia blondă din 
primul film. Era Necunoscuta numărul doi din filmarea de la 
locul crimei a detectivului Wardlaw. Femeia care murise în patul 
ei, ghemuindu-se sub o pătură. 

„Toate femeile din filmarea asta sunt acum moarte.” 

— Aici, spuse Mila încet. Apăsă pe STOP, apoi pe PLAY. 

Era același pat, aceeași cameră, dar de data asta erau alte 
așternuturi: un imprimeu floral cu feţe de pernă neasortate. Un 
bărbat mai în vârstă, cu chelie și ochelari cu rame de sârmă, 
apăru pe ecran, îmbrăcat cu o cămașă albă cu nasturi și o 
cravată roșie. Işi scoase cravata și o aruncă pe scaun, apoi își 
descheie cămașa și i se văzu burta palidă, lăsată din cauza 
bătrâneţii. Deși stătea cu fața la cameră, nu părea să fie 
conștient de prezenţa acesteia și își dădu jos cămașa fără niciun 
fel de sfială, dând la iveală un trup cocârjat. Se îndreptă brusc, 
uitându-se la ceva ce camera nu putu să filmeze. Era o fată. 
Țipa din toate puterile, protestând frenetic în ceea ce părea a fi 
rusă. Nu voia să intre în cameră. Plânsetul îi fu curmat de o 
palmă puternică și de porunca fermă a unei femei. Apoi fata 
apăru în cadru ca și când ar fi fost împinsă și căzu pe podea, la 
picioarele bărbatului. Ușa se închise și se auzi zgomotul pașilor 
îndepărtându-se. 

Bărbatul se uită în jos spre fată. În pantalonii săi gri deja se 
vedeau semnele unei erecții. 

— Ridică-te, spuse el. 

Fata nu se mișcă. 

— Ridică-te, îi zise el iar. 

O împinse cu piciorul. 


În cele din urmă fata își ridică ușor capul. Încet, de parcă se 
simţea epuizată doar de atracţia gravitaţiei, se chinui să se 
ridice în picioare, cu părul blond ciufulit. 

Împotriva voinţei ei, Jane se simţi atrasă de imaginea de la 
televizor. Era prea șocată ca să nu se uite în continuare, deși se 
înfuria tot mai tare. Fata nici măcar nu era adolescentă. Purta o 
bluză scurtă, roz și o fustă scurtă care îi scotea în evidență 
picioarele îngrozitor de slabe. Pe faţă mai era încă vizibilă urma 
palmei primite de la acea femeie. Vânătăile de pe braţele ei 
goale erau semnele altor lovituri, ale altor cruzimi. Deși bărbatul 
se așeză deasupra ei, această copilă fragilă îl sfida cu privirea. 

— Dă-ţi jos bluza. 

Fata se uită pur și simplu la el. 

— Ce ai, ești proastă? Nu înţelegi engleză? 

Fata se ridică brusc, încordându-și maxilarul. 

„Ba da, înțelege, și îți spune să te duci dracului, boule.” 

Bărbatul se duse spre ea, o apucă de bluză cu ambele mâini 
și i-o rupse, smulgându-i nasturii. Fata tresări speriată și îl 
plesni, aruncându-i ochelarii de la ochi. Aceștia căzură pe 
podea. Timp de câteva secunde bărbatul se uită la ea, surprins. 
Apoi furia se întipări pe chipul bărbatului, iar Jane își întoarse 
privirea de la televizor, știind ce urma să se întâmple. 

Îi trase una peste faţă, iar lovitura fu atât de puternică, încât 
fata se clătină și căzu pe podea. El o luă de talie, o târî spre pat 
și o trânti pe saltea. Cu câteva smucituri îi trase fusta și apoi se 
descheie la pantaloni. 

Deși lovitura o ameţi temporar, fata nu se lăsă învinsă. 
Deodată păru să-și revină, ţipând, bătându-l cu pumnii. Bărbatul 
o apucă de încheieturi și se urcă peste ea, ţintuind-o de saltea. 
Grăbindu-se să-și facă loc între coapsele ei, îi dădu drumul la 
mâna dreaptă. Ea îl apucă de față și îl zgârie cu unghiile. El se 
dădu înapoi și își atinse obrazul unde îl zgăriase. Se uita, 
nevenindu-i să creadă, la degetele sale. Îi dăduse sângele. 

— Pizdă. Pizdă mică ce ești. 

O lovi cu pumnul în tâmplă. Lovitura o făcu pe Jane să se 
înfioare. O cuprinse greaţa. 

— Am plătit pentru tine, fir-ar să fie! 

Fata îl împinse, dar era slăbită acum. Ochiul ei stâng se 
umflase, iar sângele îi curgea de la buză, dar cu toate astea 
continua să lupte. Eforturile ei păreau să-l excite. Prea plăpândă 

să se mai împotrivească, nu putu opri inevitabilul. În timp ce o 
pătrunse, ea scoase un țipăt. 

— Taci din gură. 

Continuă să ţipe. 

— Taci din gură! 

O lovi iar și iar. Până la urmă, îi puse mâna la gură ca să-i 
înăbușe tipetele în timp ce o pătrundea. Nu păru să bage de 
seamă că nu mai ţipa sau că nu se mai mișca. Singurul zgomot 
care se mai auzea era scârțâitul patului, și grohăiturile animalice 
pe care le scotea el. Scoase un ultim geamăt și își dădu drumul. 
Apoi, oftând, se prăbuși peste fată. 

Pentru un moment stătu răsuflând din greu, extenuat. Încet, 
păru să-și dea seama că ceva nu era în regulă. Se uită în jos la 
ea. 

Fata stătea nemișcată. 

O împinse. O bătu peste obraz, iar o notă de îngrijorare îi 
apăru în glas. 

— Trezește-te. Trezește-te, fir-ar să fie. 

Fata nu se mișcă. _ 

Se dădu jos din pat și se uită câteva clipe la ea. li puse 
degetul la gât pentru a-i verifica pulsul. Se părea că avea toți 
mușchii încordaţi. Indepărtându-se de pat, se panică. 

— Isuse, șopti el. 

Se uită împrejur, de parcă soluţia la dilema lui se găsea 
undeva în cameră. Innebunit, își luă hainele și începu să se 
îmbrace, iar mâinile îi tremurau în timp ce se încheia la nasturi. 
Se lăsă în genunchi să-și ia ochelarii, care căzuseră sub pat, și 
și-i puse la ochi. Se uită pentru ultima dată la fată și-și confirmă 
cele mai negre gânduri. 

Clătinând din cap, se dădu înapoi, în afara unghiului camerei. 
O ușă se deschise, se trânti și se auziră pași care se îndepărtau 
cu repeziciune. Trecu o eternitate, camera filmând încă patul cu 
trupul neînsufleţit al fetei. 

Se auziră pași apropiindu-se și un ciocănit la ușă, o voce 
strigând în rusă. Jane o recunoscu pe femeia care intră în 
cameră. Era matroana casei, care murise legată de un scaun de 
bucătărie. 

„Ştiu ce o să păţești. Ce îţi vor face la mâini. Știu că vei muri 
în chinuri.” 


Femeia se duse lângă pat și trase de fată. Lătră un ordin. Fata 
nu răspunse. Femeia se dădu înapoi, ţinându-se cu mâinile de 
gură. Apoi, se întoarse brusc și se uită direct la cameră, iar 
filmarea se opri. 

Mila închise aparatul video. 

Jane era înmărmurită. Se așeză pe canapea și rămase 
nemișcată. Regina stătea și ea liniștită, de parcă știa că nu era 
momentul să facă nazuri. Că în acest moment mama ei era prea 
zdruncinată ca să aibă grijă de ea. „Gabriel, se gândi ea. Am 
nevoie de tine.” Se uită la telefon și își dădu seama că își lăsase 
telefonul mobil pe masă și nu avea cum să dea de el în mașină. 

— E un bărbat important, spuse Mila. 

Jane își întoarse privirea către ea. 

— Poftim? 

— Joe spunea că trebuie să fie un înalt oficial în guvern. 

Mila arătă către televizor. 

— Joe a văzut caseta asta? 

Mila încuviință. 

— Mi-a dat o copie când am plecat, astfel încât să avem cu 
toţii câte o copie în caz că... Se opri. In caz că nu ne mai vedem 
niciodată, spuse ea încet. 

— De unde provine? De unde aveţi filmarea asta? 

— „Mama” o ţinea în camera ei. Nu știam de ea. Noi voiam 
doar banii. 

„Asta e motivul masacrului, se gândi Jane; de asta au fost 
omorâte toate femeile din acea casă. Știau ce se întâmplase în 
acea cameră, iar această casetă este dovada.” 

— Cine e el? întrebă Mila. 

Jane se uita la televizorul stins. 

— Nu știu, dar cunosc pe cineva care s-ar putea să știe. 

Se duse să ia telefonul. 

Mila se uită la ea alarmată. 

— Fără poliţie! 

— Nu sun la poliţie. Vreau să rog un prieten să vină până aici. 
Un reporter. Cunoaște oameni la Washington. A locuit acolo și 
va ști cine e acel bărbat. 

Căută în cartea de telefon până ce găsi numele Peter Lukas. 
Avea domiciliul în Milton, la sud de Boston. In timp ce forma 
numărul, simţea cum Mila o urmărește, neavând încredere în 


268 


ea. „Dacă fac ceva greșit, se gândi Jane, această fată o să fugă. 
Trebuie să am grijă să n-o sperii.” 

— Alo? spuse Peter Lukas. 

— Poţi să vii acum până la mine? 

— Detectiv Rizzoli? Ce se petrece? 

— Nu pot vorbi la telefon. 

— Sună a fi ceva serios. 

— Ar putea să-ţi aducă Premiul Pulitzer, Lukas. 

Se opri. 

Cineva suna la interfon. 

Mila se uită cuprinsă de panică la Jane. Luându-și sacoșa, se 
grăbi spre fereastră. 

— Aşteaptă. Mila, nu... 

— Rizzoli? întrebă Lukas. Ce se întâmplă acolo? 

— Așteaptă puţin. Te sun imediat, zise Jane și închise 
telefonul. Mila se uita la fiecare fereastră căutând disperată 
scara de incendiu. 

— E în regulă! îi zise Jane. Calmează-te. 

— Știu că sunt aici! 

— Nici măcar nu știm cine e la ușă. Hai să vedem. 

Apăsă pe buton. 

— Da? 

— Detective Rizzoli, sunt John Barsanti. Pot să urc? 

Mila reacţionă imediat. Se duse glonţ în dormitoare, căutând 
un loc pe unde să fugă. 

— Așteaptă! o strigă Jane, urmând-o. Poţi să ai încredere în 
acest bărbat! 

Fata ridica deja geamul de la dormitor. 

— Nu poţi pleca. 

Auziră din nou interfonul. Mila ieși pe geam, și apoi pe scara 
de incendiu. „Dacă pleacă, nu o s-o mai văd niciodată, se gândi 
Jane. Fata asta a supravieţuit atât de mult timp din instinct. 
Poate că ar trebui s-o ascult.” 

O apucă pe Mila de încheietură. 

— Vin cu tine, bine? Plecăm amândouă. Te rog să nu pleci 
fără mine! 

— Grăbește-te, șopti Mila. 

Jane se întoarse. 

— Bebelușul. 

Mila o urmă înapoi în sufragerie și se uită agitată la ușă în 
timp ce Jane scoase caseta din video și o aruncă în sacoșa cu 
scutece. Apoi deschise dulapul unde avea pistolul, luă arma și o 
puse tot în sacoșa cu scutece. /n caz de nevoie. 

Interfonul sună iar. 

Jane o luă pe Regina în braţe. 

— Hai să mergem. 

Mila cobori pe scara de incendiu, iute ca o maimuţă. Jane 
fusese și ea odată la fel de agilă, la fel de nesăbuită. Dar acum 
trebuia să fie atentă la fiecare pas, pentru că o ţinea în brațe pe 
Regina. „Bietul bebeluș, nu am de ales acum, se gândi ea. 
Trebuie să te târăsc după mine în această aventură.” Ajunseră 
în sfârșit pe alee și se duseră spre locul unde își parcase ea 
Subaru. În timp ce descuia ușa de la mașină, încă auzea, prin 
fereastra deschisă a apartamentului, sunetul insistent al 
soneriei apăsate de Barsanti. 

Luând-o spre vest, pe Tremont Street, se uita încontinuu în 
oglinda retrovizoare, dar nu văzu niciun semn că era urmărită, 
nu erau faruri care le urmăreau. Se gândea acum la un loc sigur 
în care să nu-i fie frică Milei. Unde să nu vadă uniforme de 
poliţie. Și mai ales un loc în care Regina să fie în siguranţă. 

— Unde mergem? întrebă Mila. 

— Mă gândesc, mă gândesc. 

Se uită în jos la telefonul mobil, dar nu îndrăznea s-o sune pe 
mama ei. Nu îndrăznea să sune pe nimeni. 

O luă brusc spre sud, pe Columbus Avenue. 

— Știu un loc sigur, spuse ea. 


e TREIZECI ȘI CINCI 


Peter Lukas se uita în liniște la violul brutal ce rula pe ecranul 
televizorului. Când în sfârșit se termină caseta, nu se clinti din 
loc. Chiar și după ce Jane opri înregistrarea, Lukas rămase 
înmărmurit, cu privirea aţintită asupra televizorului, de parcă 
încă vedea corpul neînsuflețit al fetei, cearșafurile pline de 
sânge. În cameră se așternuse liniștea. Regina dormea pe 
canapea; Mila stătea lângă fereastră, uitându-se la șosea. 

— Mila n-a aflat niciodată numele fetei, spuse Jane. Există 
multe șanse ca fata să fie îngropată undeva în pădure, în 
spatele casei. E o zonă izolată, cu multe locuri în care poţi să 
scapi de un cadavru. Dumnezeu știe câte fete or mai fi 
îngropate acolo. 

Lukas își lasă capul în jos. 

— Îmi vine să vomit. 

— Și mie la fel. 

— De ce ar înregistra cineva așa ceva? 

— Bărbatul ăsta cu siguranţă nu și-a dat seama că a fost 
filmat. Camera era montată într-un dulap, unde clienţii nu o 
puteau vedea. Poate că era o altă sursă de câștig. Vinzi fetele 
pentru sex, înregistrezi actul, apoi dai casetele pe piaţa 
pornografică. Pe fiecare parte pe care ai întoarce-o, ies bani. 
Acest bordel era o altă sucursală, până la urmă. Se opri, apoi 
adăugă pe un ton sec: Se pare că Ballentree crede în 
diversitate. 

— Dar acesta este un film nimicitor! Ballentree nu ar putea să 
scape niciodată vânzând așa ceva. 

— Nu, asta era ceva exploziv. Matroana casei știa cu 
siguranţă că e. A ascuns-o în cutie. Mila spune că au cărat cutia 
luni de zile fără să știe ce era pe casetă. Apoi Joe s-a uitat la ea 
la un video dintr-o cameră de hotel. 

Jane se uită la televizor. 

— Acum știm de ce au fost ucise acele femei din Ashburn și 
de ce a fost ucis și Charles Desmond. Pentru că îi cunoșteau pe 
clienţi și îi puteau identifica. A trebuit să moară cu toții. 

— Deci toate astea au fost făcute pentru a acoperi un viol și o 
crimă. 

Ea încuviință. 

— Joe și-a dat brusc seama că ceea ce are în mână e 
devastator. Ce să facă el cu dovada? Nu știa în cine să aibă 
încredere. Şi cine va avea încredere într-un tip care deja a fost 
etichetat ca fiind un nebun paranoic? Probabil că asta ţi-a trimis. 
O copie a acestei casete. 

— Doar că n-am primit-o niciodată. 

— Și de atunci s-au despărțit ca să nu fie prinși. Dar fiecare 
dintre ei a luat câte o copie. Olena a fost prinsă înainte s-o 
aducă pe a ei la Tribune. A lui Joe a fost probabil luată după 
intervenţia de la spital. 

Arătă spre televizor. 

— Asta e ultima copie rămasă. 

Lukas se întoarse către Mila, care stătea într-un colț 
îndepărtat al camerei, asemenea unui animal speriat, temându- 
se să vină mai aproape. 

— L-ai văzut pe acest bărbat de pe casetă cu ochii tăi, Mila? 
Venea la casă? 

— lahtul, spuse ea și începu să tremure de frică. L-am văzut la 
o petrecere, pe un iaht. 

Lukas se uita la Jane. 

— Crezi că se referă la iahtul lui Charles Desmond? 

— Cred că așa a făcut afaceri Ballentree, zise Jane. Lumea lui 
Desmond era clubul unor băieţi. Contractori ai apărării, membri 
ai Pentagonului. Când vezi băieţi mari jucându-se cu bani, 
întotdeauna poţi paria că apare și sexul. Un mod de a pecetlui 
afacerea. Scoase caseta din aparatul video și se întoarse cu fața 
la Lukas. Știi cine e bărbatul de pe casetă? 

Lukas înghiţi cu greu. 

— Imi pare rău. Imi vine greu să cred că această casetă e 
reală. 

— Bărbatul trebuie să fie un personaj foarte important. Uită-te 
la tot ce a reușit să facă, la ce resurse a apelat pentru a găsi 
această casetă. 

Ea stătea în faţa lui Lukas. 

— Cine e? 

— Nu-l recunoști? 

— Ar trebui? 


— Nu, dacă nu ai urmărit numirile în funcţii, ce au avut loc 
săptămâna trecută. Este Carleton Wynne, noul director al 
Serviciului Naţional de Informații. 

Jane răsuflă adânc și se așeză pe un scaun cu faţa la el. 

— Isuse. Te referi la tipul care are în subordine toate agenţiile 
de informații din ţară. 

Lukas încuviinţă. 

— FBI, CIA, Serviciul de Informații Militare. În total 
cincisprezece agenții, incluzând filiale ale Securităţii Interne și 
ale Departamentului de Justiţie. Acest om poate trage sfori din 
interior. Motivul pentru care nu-l recunoști pe Wayne este că el 
nu e o persoană publică. E una dintre acele persoane în costume 
gri. A plecat din CIA acum doi ani, pentru a conduce 
Departamentul de Suport Strategic al Pentagonului. După ce 
ultimul director al serviciilor secrete a fost forțat să 
demisioneze, Casa Albă l-a nominalizat pe Wayne ca înlocuitor. 
Abia a fost confirmat în funcţie. 

— Vă rog, interveni Mila, am nevoie la toaletă. 

— E la capătul holului, murmură Lukas, nefiind atent când 
Mila ieși din sufragerie. Se uita la Jane. Nu e un om ușor de 
doborât, zise el. 

— Cu filmul acesta ai putea să-l dărâmi și pe King Kong. 

— Directorul Wayne are o serie întreagă de contacte la 
Pentagon și la companie. Omul ăsta a fost ales de președinte. 

— Acum e al meu și o să-l dobor. 

Se auzi soneria. Jane se ridică, speriată. 

— Stai liniștită, spuse Lukas, săltându-se în picioare. Cred că e 
vecinul meu. l-am promis că o să-i hrănesc pisica în week-end. 

In ciuda acelei asigurări, Jane stătea pe marginea scaunului 
trăgând cu urechea, în timp ce Lukas deschise ușa. Salutul lui fu 
obișnuit. 

— Te rog, intră. 

— Totul e sub control? întrebă celălalt bărbat. 

— Da, tocmai ne uitam la o casetă. 

In acel moment Jane trebuia să fi înţeles că ceva nu era în 
regulă, dar tonul relaxat al lui Lukas o dezarmă, o făcu să se 
simtă în siguranță în această casă, în această companie. 
Vizitatorul intră în cameră. Avea părul blond și braţele 
musculoase. Chiar și atunci când Jane văzu arma pe care o 
avea, tot nu acceptă ceea ce tocmai se întâmpla. Se ridică încet 

în picioare, inima bătându-i cu putere. Se întoarse către Lukas, 
iar privirea ei sfâșiată de trădarea lui îl făcu să ridice pur și 
simplu din umeri. O privire „îmi pare rău, dar așa stau lucrurile”. 

Bărbatul blond aruncă o privire în cameră și se uită cu atenţie 
la Regina, care dormea profund între pernele canapelei. Işi 
ridică dintr-odată pistolul asupra bebelușului, iar Jane fu 
cuprinsă de panică de parcă i-ar fi băgat cineva un cuţit în 
inimă. 

— Să nu scoţi niciun sunet, îi spuse el lui Jane. 

Știa exact cum s-o controleze, cum să găsească punctul slab 
al unei mame. 

— Unde-i târfa? îl întrebă pe Lukas. 

— În baie. Mă duc s-o aduc. 

„E prea târziu s-o avertizez pe Mila, se gândi Jane. Chiar dacă 
tip n-ar avea șanse să fugă.” 

— Așadar, tu ești polițista despre care am auzit, zise bărbatul 
blond. 

Poliţista. Târfa. Oare știa măcar numele celor două femei pe 
care urma să le omoare? 

— Numele meu este Jane Rizzoli, îi spuse ea. 

— Locul nepotrivit, la momentul nepotrivit, detective. 

„Ştia cum mă cheamă.” Bineînţeles, un profesionist trebuia să 
știe. Știa să stea la o anumită distanţă de ea, destul de departe 
pentru a reacţiona la vreo mișcare de-a ei. Chiar și fără pistol, 
nu era un bărbat pe care îl putea învinge prea ușor. Postura sa, 
modul eficient și liniștit în care preluase controlul o convinse că, 
neînarmată, nu avea nicio șansă asupra acestui bărbat. 

Dar înarmată... 

Se uită la podea. Unde naiba lăsase sacoșa cu scutece? Era 
oare în spatele canapelei? Nu o vedea. 

— Mila? o strigă Lukas de lângă ușa de la baie. Ești bine 
înăuntru? 

Regina scoase brusc un țipăt, de parcă știa că se întâmplă 
ceva nepotrivit, că mama ei era în pericol. 

— Lasă-mă s-o iau în braţe, spuse Jane. 

— Îi e bine acolo unde e. 

— Dacă nu mă lași s-o iau în braţe, o să înceapă să urle. Și 
crede-mă că știe să urle. 

— Mila? Lukas bătea acum la ușa de la baie. Descuie ușa, 
Mila! 

După cum prezisese Jane, Regina începu să ţipe. Jane se uită 
la bărbat, iar acesta fu în sfârșit de acord. Luă bebelușul în 
brațe, dar se pare că pe Regina n-o mulțumea asta. „Imi aude 
inima bătând. Simte că mi-e frică.” 

Pe hol se auzeau ciocănituri, apoi o bubuitură, în timp ce 
Lukas sparse ușa. După câteva secunde dădu buzna în 
sufragerie, roșu la faţă. 

— A fugit. 

— Ce? 

— Geamul de la baie e deschis. Trebuie să fi ieșit pe acolo. 

Bărbatul ridică doar din umeri. 

— Atunci o s-o găsim altă dată. Ceea ce vrea neapărat el e 
caseta video. 

— O avem. 

— Eşti sigur că e ultima copie? 

— E ultima. 

Jane se uită la Lukas. 

— Știai deja despre casetă. 

— Ai idee câte gunoaie nesolicitate primește un reporter prin 
poștă? întrebă Lukas. Câţi teoreticieni ai conspiraţiilor și nebuni 
paranoici există? Și cât de disperaţi sunt să-i creadă publicul? 
Am scris acel articol despre Ballentree și am devenit brusc cel 
mai bun prieten al tuturor Joseph Roke-ilor din această țară. Toţi 
ciudații. Cred că dacă îmi povestesc micile lor iluzii, o să preiau 
povestea de acolo. Voi fi Wood Ward și Bernsteinul lor?. 

— Așa ar trebui să funcţioneze. Asta trebuie să facă jurnaliștii. 

— Cunoști vreun reporter bogat? Odată ce ai trecut de 
vedetele mai puţin cunoscute, câte nume îţi mai aduci aminte? 
Realitatea e că publicul nu dă doi bani pe adevăr. Sau poate că 
s-ar arăta interesați timp de câteva săptămâni. Câteva articole 
pe prima pagină, cu titlul: „Directorul Serviciului Naţional de 
Informații este acuzat de crimă”. Casa Albă se va arăta extrem 
de indignată, Carleton Wynne va pleda vinovat, apoi se va 
întâmpla cum s-a întâmplat cu toate scandalurile de la 
Washington. În câteva luni, publicul va uita complet, iar eu mă 
voi întoarce să scriu articole, să-mi plătesc ipoteca și să conduc 
aceeași Toyota obosită. 

Clătină din cap. 

— De îndată ce am văzut caseta pe care mi-a lăsat-o Olena, 
mi-am dat seama că valora mai mult decât un Pulitzer. Știam 
cine va plăti pentru ea. 

— Caseta pe care ţi-a trimis-o Joe. Deci ai primit-o. 

— Aproape că am aruncat-o. Apoi m-am gândit, ce naiba, hai 
să vedem ce e pe ea. L-am recunoscut imediat pe Carleton 
Wynne. Până când nu am ridicat receptorul și l-am sunat, nici 
măcar nu știa de existenţa casetei. Credea că urmăreşte pur și 
simplu două târfe. Deodată, chestiunea a devenit mult, mult mai 
serioasă. Și mult mai costisitoare. 

— A fost dispus să încheie un târg cu tine? 

— Tu n-ai fi, știind cum te poate compromite caseta asta? 
Știind că mai sunt câteva casete pe undeva? 

— Chiar crezi că Wynne te va lăsa să trăieşti, acum că i-ai 
găsit pentru el pe Joe și pe Olena? Nu mai are nevoie de nimic 
de la tine. 

Bărbatul blond interveni: 

— Am nevoie de o lopată. 

Dar Lukas încă se uita la Jane. 

— Nu sunt prost, zise el. lar Wayne știe asta. 

— Lopata? repetă bărbatul blond. 

— E una în garaj, îi răspunse Lukas. 

— Du-te și adu-o. 

In timp ce Lukas se îndreptă spre garaj, Jane strigă: 

— Ești dobitoc dacă crezi că vei trăi suficient de mult încât să 
te bucuri de răsplată. 

Regina se liniști în braţele sale, calmată de furia mamei sale. 

— Ai văzut cum joacă acești oameni. Ştii cum a murit Charles 
Desmond. O să te găsească și pe tine în baie cu venele tăiate. 
Sau o să te drogheze cu barbiturice și o să te arunce în apă, așa 
cum au făcut cu Olena. Sau poate că tipul ăsta o să-ţi tragă un 
glonţ în cap, simplu și ușor. 

Lukas intră în casă, cărând o lopată, l-o dădu bărbatului. 

— Oare cât de întinse sunt pădurile alea din spatele casei? 
întrebă bărbatul. 

— Fac parte din Rezervaţia Blue Hills. Au cel puţin doi 
kilometri. 

— O s-o ducem suficient de departe. 

— Nu vreau să am de-a face cu asta. Pentru asta te plătește 
pe tine. 

— Atunci va trebui să ai grijă de mașina ei. 

— Așteaptă. 

Lukas se aplecă peste canapea și ridică sacoșa cu scutece. 

l-o dădu celuilalt bărbat. 

— Nu vreau nicio urmă de-a ei în casa mea. 

„Dă-mi-o mie, se gândi Jane. Dă-mi naibii sacoșa.” 

În schimb, bărbatul și-o puse peste umăr și spuse: 

— Hai să mergem la o plimbare prin pădure, detective. 

Jane se întoarse să-l avertizeze pe Lukas. 

— O să primeşti ceea ce meriţi. Eşti un om mort. 

Afară, o lună la jumătate de pătrar strălucea pe un cer 
înstelat. Cu Regina în brațe, Jane se împiedica de tufișuri și 
puieți, drumul pe unde mergea fiind luminat de lanterna 
bărbatului. Era atent să o urmeze la distanţă, astfel încât ea nu 
avea nicio șansă să-l lovească. Nu putea oricum, nu cu Regina în 
braţe. Regina, care se bucurase de doar câteva săptămâni de 
viaţă. 

— Bebelușul meu nu-ţi poate face rău, spuse Jane. Nu are nici 
măcar o lună. 

Bărbatul tăcea. Singurul lucru care se auzea erau paşii lor. 
Trosnetul ramurilor copacilor și foșnetul frunzelor. Atât de mult 
zgomot, dar nu era nimeni prin preajmă ca să asculte. Când o 
femeie cade în pădure, dar nimeni n-o aude... 

— Ai putea s-o iei, spuse Jane, și s-o lași într-un loc unde o va 
găsi cineva. 

— Nu e problema mea. 

— E doar un bebelus! 

Vocea lui Jane se înmuie brusc. Tăcea, printre copaci, 
strângându-și fetița la piept în timp ce lacrimile îi curgeau pe 
obraji. Regina gânguri încet, de parcă încerca s-o aline, iar Jane 
se aplecă deasupra bebelușului, îi atinse părul, i-l mirosi și simţi 
căldura obrăjorilor ei catifelați. „Cum am putut să te bag în 
asta? se gândi ea. O mamă nu poate comite o greșeală mai 
gravă. O să mori odată cu mine.” 

— Continuă să mergi, zise el. 

„Am luptat înainte și am supravieţuit, își zise ea. Pot s-o fac 
din nou. Trebuie s-o fac iar, pentru tine.” 

— Sau vrei să-i pun capăt aici? o întrebă el. 

Jane respiră adânc, inhalând aroma copacilor și a frunzelor 
umede. Se gândi la rămășițele umane pe care le examinase în 

Rezervaţia Stony Brook vara trecută. Cum intraseră vițele prin 
orbite, îmbrăţișând craniul cu lăcomie. Cum dispăruseră mâinile 
și picioarele, căci fuseseră smulse și duse de animalele de 
pradă. Işi simţi pulsul bătându-i în degete și se gândi cât de 
fragile erau oasele mâinii. Cât de ușor sunt împrăștiate pe 
pământul din pădure. 

Incepu din nou să meargă, pătrunzând tot mai adânc în 
pădure. „Fii atentă, se gândi ea. Dacă intri în panică, vei pierde 
orice ocazie de a-l surprinde și de a o salva pe Regina.” | se 
ascuţiră simțurile. Simţea cum îi circulă sângele, simţea aproape 
fiecare moleculă de aer care îi atingea faţa. „Te trezești la viață, 
se gândi ea, atunci când ești pe cale să mori.” 

— Cred că e destul de departe, spuse bărbatul. 

Stăteau acum într-o mică poiană. Erau înconjurați de copaci, 
un cerc întunecat de martori muţi. Stelele erau niște luminiţe 
înghețate. „Nimic nu se va schimba când eu nu voi mai fi, își 
zise ea. Stelelor nu le pasă. Copacilor nu le pasă.” 

li aruncă lopata la picioare. 

— Incepe să sapi. 

— Și fetița mea? 

— Pune-o jos și începe să sapi. 

— Solul e atât de tare. 

— Mai contează asta acum? 

li aruncă punga cu scutece la picioare. 

— Așaz-o pe asta. 

Jane îngenunche, inima îi bătea atât de tare, încât crezu că o 
să-i sară din piept. „Am o singură ocazie, se gândi ea. Bag mâna 
în pungă și scot pistolul. Mă întorc și apăs pe trăgaci înainte să- 
și dea seama ce se întâmplă. Fără milă, îi zbor pur și simplu 
creierii.” 

— Săracul bebeluș, murmură ea, în timp ce se ghemui lângă 
sacoșă și băgă mâna încet înăuntru. „Pistolul. Unde naiba e 
pistolul meu?” 

— Pune bebelușul pe ea. 

„Nu e aici. Răsuflă, scoțând un suspin. Bineînţeles că l-a luat. 
Nu e prost. Sunt polițistă, știa că am unul.” 

— Sapă. 

Se aplecă s-o sărute pe Regina și s-o mângâie, apoi o puse pe 
pământ, sacoșa servindu-i drept saltea. Luă lopata și se ridică 
încet în picioare. Avea picioarele slăbite și își pierduse orice 

speranţă. Stătea prea departe de ea ca să-l lovească cu lopata. 
Chiar dacă arunca în el cu ea, îl ameţea pentru câteva secunde. 
Nu avea timp s-o ia pe Regina și să fugă. Se uită în jos la sol. La 
lumina lunii, văzu frunze împrăștiate pe mușchi. Patul ei pentru 
eternitate. 

„Gabriel n-o să ne găsească niciodată aici. Nu va ști 
niciodată.” 

Băgă lopata în pământ și simţi primele lacrimi curgându-i pe 
obraz în timp ce începu să sape. 


e TREIZECI ȘI ȘASE 


Ușa de la apartament era întredeschisă. 

Gabriel se opri pe hol, alarmat. Auzi voci discutând înăuntru și 
pași. Împinse ușa și păși înăuntru. 

— Ce cauţi aici? 

John Barsanti se întoarse de la fereastră și se uită la el. 

Prima lui întrebare îl luă pe Gabriel prin surprindere. 

— Agent Dean, știi unde e soţia ta? 

— Nu e aici? 

Își îndreptă privirea către al doilea vizitator, care tocmai ieșea 
din camera bebelușului. Era Helen Glasser de la Departamentul 
de Justiție. Avea părul strâns în coadă, scoțându-i în evidenţă 
trăsăturile care-i trădau îngrijorarea. 

— Geamul de la dormitor e larg deschis, zise ea. 

— Cum aţi intrat aici? 

— Portarul clădirii ne-a dat drumul, răspunse Glasser. Nu mai 
puteam aștepta. 

— Unde-i Jane? 

— Asta am vrea și noi să știm. 

— Ar trebui să fie aici. 

— Cât timp aţi fost plecat? Când v-aţi văzut ultima dată soția? 

Se uita la Glasser, descurajat de nerăbdarea din vocea ei. 

— Am fost plecat aproape o oră. Am dus-o acasă pe mama ei. 

— Te-a sunat Jane de când ai plecat? 

— Nu. 

Se îndreptă spre telefon. 

— Nu răspunde la mobil, agent Dean, îi zise Glasser. Am 
încercat deja s-o contactăm. Trebuie să dăm de ea. 

Se întoarse să se uite la ei. 

— Ce naiba se întâmplă? 

— Acum e cu Mila? întrebă Glasser încet. 

— Fata n-a apărut la... 

Tăcu. 

— Știaţi deja asta. Și voi supravegheați parcul. 

— Fata e ultimul nostru martor, spuse Glasser. Dacă e cu 
soţia ta, atunci trebuie să ne spui. 

— Jane și bebelușul erau singuri aici când am plecat eu. 

— Atunci unde sunt acum? 

— Nu știu. 

— Inţelegi, agent Dean, că dacă Mila e cu ea, Jane se află în 
pericol. 

— Soţia mea știe să-și poarte de grijă. Nu s-ar băga în nimic 
fără să se asigure că e pregătită. 

Se duse la dulapul unde își ţinea Jane de obicei pistolul și îl 
găsi descuiat. Îl deschise și se uită la tocul gol. 

Işi luase pistolul. 

— Agent Dean? 

Gabriel închise dulapul și se duse în dormitor. Așa cum îi 
spusese Glasser, fereastra era larg deschisă. Acum îl cuprinse 
frica. Se duse iar în sufragerie și simţi privirea lui Glasser 
citindu-i frica pe chip. 

— Unde s-ar putea duce? întrebă Glasser. 

— M-ar suna, asta ar face. 

— Nu și dacă credea că îi este ascultat telefonul. 

— Atunci s-ar duce la poliție. S-ar duce imediat în Schroeder 
Plaza. 

— Am sunat deja la poliţie. Nu e acolo. 

— Trebuie s-o găsim pe fata aceea, spuse Barsanti. Avem 
nevoie de ea în viață. 

— Lăsaţi-mă să mai încerc o dată s-o sun pe telefonul mobil. 
Poate că nu e nimic serios. Poate că s-a dus la magazin să 
cumpere lapte. 

Sigur. Și și-a luat pistolul cu ea. Ridică receptorul și era gata 
să apese pe prima tastă când se încruntă brusc, uitându-se la 
numere. „Merită să încerc, se gândi el. Poate că...” 

Apăsă pe redial. 

După ce telefonul sună de trei ori, răspunse un bărbat. 

— Alo? 

Gabriel tăcu încercând să-și dea seama cine e, știind că mai 
auzise vocea asta. Apoi își aduse aminte. 

— Ești... Peter Lukas? 

— Da. 

— Gabriel Dean la telefon. E cumva Jane pe acolo? 

Urmă o tăcere lungă. O pauză ciudată. 

— Nu. De ce? 

— Numărul tău e pe redial. Trebuie să te fi sunat. 


— A, da. 

Lukas începu să râdă. 

— Voia toate notițele mele despre povestea Ballentree. l-am 
spus că o să le caut. 

— Când a fost asta? 

— Stai să mă gândesc. Acum o oră. 

— Și asta a fost tot? N-a mai spus nimic altceva? 

— Nu. De ce? 

— Atunci o să încerc s-o mai sun. Mulţumesc. 

Puse receptorul în furcă și rămase uitându-se la telefon. Se 
gândea la tăcerea care apăruse când îl întrebase pe Lukas 
despre Jane. Ceva nu era în regulă. 

— Agent Dean? întrebă Glasser. 

Se întoarse și se uită la ea. 

— Ce știi despre Peter Lukas? 

e 

Groapa îi ajungea acum până la genunchi. 

Jane scoase încă o lopată de pământ și o aruncă peste 
grămada formată. Transpiraţia luase locul lacrimilor. Muncea în 
liniște. Singurele zgomote erau cele produse de lopată și de 
zdrăngănitul pietricelelor. Regina stătea și ea liniștită, de parcă 
înțelesese că nu mai avea rost să facă scandal. Că soarta ei, ca 
și cea a mamei sale, fusese decisă. 

„Nu a fost decisă. La naiba, nimic n-a fost decis.” 

Jane săpa în solul pietros și, deși stătea aplecată și mâinile îi 
tremurau, simţi cum o cuprinde furia precum cel mai puternic 
combustibil. „Nu o să te atingi de copilul meu, se gândi ea. Mai 
întâi o să-ţi rup capul.” Aruncă pământul peste grămadă, uită de 
durere și de oboseală, încercând să se concentreze la ce urma 
să facă. Ucigașul era doar o siluetă care stătea la marginea 
copacilor. Deși nu-i vedea chipul, știa c-o urmărește. Săpa de 
aproape o oră, fiind epuizată din cauza solului pietros, iar el nu 
mai era atât de vigilent. Până la urmă, ce rezistență putea să 
opună o femeie epuizată în fața unui bărbat înarmat. Nu avea 
nimic în avantajul ei. 

Doar elementul surpriză și furia unei mame. 

„Se va grăbi la prima împușcătură. Va ţinti mai întâi corpul, 
nu capul. Orice ar fi, continuă să te miști, se gândi ea, continuă 
să te repezi la el. Dacă te împușcă, nu mori imediat și, chiar 
dacă ești la pământ, mai ai câteva clipe.” 

Se aplecă să sape, având lopata în umbra gropii, ascunsă de 
lumina lanternei bărbatului. El nu-i putea vedea mușchii 
încordațţi sau piciorul proptit în marginea gropii. Nu o putea auzi 
respirând în timp ce avea mâinile încleștate pe coada lopeţii. Se 
ghemui, cu membrele încordate. 

„Asta e pentru tine, scumpa mea fetiță. Totul e pentru tine.” 

Ridicând lopata în aer, aruncă pământul în faţa bărbatului. El 
se poticni în spate, mormăind surprins, în timp ce ea sări din 
groapă. Se repezi și îl lovi direct în abdomen. Căzură amândoi la 
pământ, crengile trosnind sub greutatea lor. Se repezi la pistolul 
lui, îi prinse încheietura mâinii și își dădu brusc seama că nu îl 
mai avea, că îl scăpase atunci când căzuseră. 

„Pistolul. Găsește pistolul!” 

Se întoarse și începu să caute arma prin iarbă. 

Lovitura o nimeri într-o parte. Căzu pe spate, și nu mai putea 
să respire din cauza impactului. La început nu simţi niciun fel de 
durere, doar șocul că bătălia se terminase atât de repede. Fața 
începu să o usture, apoi începu cu adevărat s-o doară capul. 
Văzu că el stătea deasupra ei, capul lui acoperind stelele. O auzi 
pe Regina ţipând, ultimele ţipete ale vieţii ei scurte. „Săracul 
bebeluș. Nu o să știi niciodată cât de mult te-am iubit.” 

— Treci în groapă! îi ordonă el. Acum e destul de adâncă. 

— Nu și copilul meu, șopti ea. E atât de mic... 

— Treci înăuntru, nenorocito! 

O lovi cu piciorul în coaste și ea se rostogoli pe-o parte, 
incapabilă să ţipe pentru că o durea foarte tare și doar când 
respira. 

— Mișcă-te! îi ordonă el. 

Se ridică încet în genunchi și se târî până la Regina. Simţi 
ceva cald și umed curgându-i din nas. Strângând-o pe Regina în 
braţe, atinse șuvițele moi de păr cu buzele, o legănă, cu sângele 
curgându-i pe capul bebelușul. „Mami e cu tine. Mami nu o să-ţi 
dea niciodată drumul.” 

— E timpul, zise el. 

e TREIZECI ȘI ȘAPTE 


Gabriel se uita la Subarul parcat al lui Jane, iar inima i se 
strânse. Avea telefonul mobil pe bord, iar scaunul pentru 
bebeluș era montat în spate. Se întoarse și lumină cu lanterna 
chipul lui Peter Lukas. 

— Unde e? 

Lukas se uită la Barsanti și la Glasser, care stăteau la câţiva 
pași depărtare, privind în liniște confruntarea. 

— Asta e mașina ei, zise Gabriel. Unde e? 

Lukas își ridică mâna să se apere de lumina lanternei. 

— Probabil că a bătut la ușă în timp ce eram la duș. Nici 
măcar nu mi-am dat seama că avea mașina parcată aici. 

— Mai întâi te sună, apoi vine la tine acasă. De ce? 

— Nu știu... 

— De ce? repetă Gabriel. 

— E soţia ta. Nu știi? 

Gabriel îl apucă atât de iute de gât, încât Lukas nu avu timp 
să reacționeze. Se împiedică în spate de mașina lui Barsanti, 
lovindu-se cu capul de capotă. Nemaiputând să respire, îl apucă 
pe Gabriel de mâini, dar nu reuși să se elibereze - se zbătea 
neajutorat, cu spatele lipit de mașină. 

— Dean, strigă Barsanti. Dean! 

Gabriel îi dădu drumul lui Lukas, respirând greu, încercând să 
nu se lase pradă panicii. Dar era deja acolo, strângându-l de gât 
așa cum îl strânsese și el pe Lukas, care era acum în genunchi, 
tușind și înecându-se. Gabriel se întoarse spre casă. Urcă 
repede treptele și intră. Necunoscând casa, fugi din cameră în 
cameră, deschizând uși, verificând dulapuri. Abia când se 
întoarse în sufragerie zări ceea ce nu văzuse prima dată: cheile 
de la mașină ale lui Jane, aruncate pe covorul din spatele 
canapelei. Se uită în jos la ele, panica transformându-se în 
spaimă. „Ai fost în casa asta, se gândi el. Tu și Regina...” 

Focurile de armă din depărtare îl făcu să tresară. 

leși din casă, pe verandă. 

— S-au auzit din pădure, zise Barsanti. 

Inghețaseră cu toţii la auzul celui de-al treilea foc. 

Deodată, Gabriel începu să fugă, neatent la ramurile copacilor 
și la arbuști în timp ce intra în pădure. Lumina lanternei sale 
dansa în mod haotic pe solul pădurii acoperit de frunze moarte 
și nuiele căzute. Pe unde, pe unde? Pornise oare în direcţia 
bună? 

Se împiedică de niște viţe și căzu în faţă, în genunchi. Se 
ridică în picioare, pieptul bătându-i cu putere, în timp ce-și 
trăgea sufletul. 

— Jane? ţipă el. Vocea îl lăsă, numele ei devenind o șoaptă. 
Jane... _ 

„Ajută-mă să te găsesc. Indrumă-mă.” 

Stătea ascultând, copacii înălțându-se de jur împrejurul lui 
aidoma gratiilor unei închisori. Dincolo de lumina lanternei sale 
era un întuneric atât de gros încât părea solid, de nepătruns. 

În depărtare se auzi trosnetul unei crenguțe. 

Se întoarse împrejur, dar nu vedea nimic dincolo de raza 
lanternei. Stinse lumina și se uită, inima bătându-i cu putere, 
încercând să deslușească ceva în întuneric. Abia atunci văzu 
luminița, atât de palidă încât puteau fi doar licurici zburând 
printre copaci. Se auzi o altă crenguţă trosnind. Lumina venea în 
direcţia lui. 

Își scoase pistolul. Îl ţinea îndreptat spre pământ în timp ce 
vedea cum lumina devenea mai intensă. Nu putea vedea cine 
folosea cealaltă lanternă, dar auzea pașii apropiindu-se, foșnetul 
frunzelor, la câţiva metri depărtare. 

Ridică pistolul și aprinse lanterna. 

Prinsă în lumina lanternei lui Gabriel, silueta se ghemui 
asemenea unui animal înspăimântat, strâmbându-se din cauza 
luminii. Se uita la fața palidă și la părul roșcat vâlvoi. Doar o 
fată, își zise el. Doar o fată slabă și speriată. 

— Mila? întrebă el. 

Apoi văzu și cealaltă siluetă ieșind din umbră chiar în spatele 
fetei. Chiar înainte să-i vadă chipul, recunoscu mersul, conturul 
buclelor în dezordine. 

Scăpă lanterna și fugi spre soţia și fiica sa, cu braţele 
deschise și nerăbdătoare să le îmbrăţișeze. O îmbrăţișare 
cuprinsă în altă îmbrăţișare, toată familia lor se afla în universul 
îmbrățișării sale. 

— Am auzit Împuşcături, zise el. Am crezut... 

— Era Mila, șopti Jane. 


— Ce? 

— Mi-a luat pistolul și ne-a urmărit... 

Jane se îndreptă brusc și se uită la el. 

— Unde e Peter Lukas? 

— Barsanti stă cu ochii pe el. Nu pleacă nicăieri. 

Jane respiră înfiorată și se întoarse cu faţa la pădure. 

— Vor apărea animale de pradă după cadavru. Trebuie să 
chemăm medicul legist aici. 

— Cadavrul cui? 

— O să-ţi arăt. 

(J 

Gabriel stătea la marginea copacilor, neintervenind în calea 
detectivilor și a echipei de la Criminalistică, uitându-se la groapa 
care trebuia să fie mormântul soției și al fiicei sale. Banderola 
poliţiei fusese înfășurată în jurul locului respectiv și lumini 
puternice străluceau deasupra cadavrului bărbatului. Maura 
Isles, care stătea ghemuită deasupra cadavrului, se ridică acum 
în picioare și se duse la detectivii Moore și Crowe. 

— Am găsit trei răni, zise ea. Două în piept, una în frunte. 

— Asta am auzit, spuse Gabriel. Trei împușcături. 

Maura se uită la el. 

— La ce intervale? i 

Gabriel se gândi și simți din nou ecourile panicii. Işi aduse 
aminte când intrase în pădure și apoi cum, cu fiecare pas, frica îi 
crescuse. 

— Au fost două, unul după altul, spuse el. lar al treilea a fost 
tras la vreo cinci, zece secunde. 

Maura tăcu, privind iar cadavrul. Se uită la părul blond al 
bărbatului, la umerii săi puternici. Un SIG Sauer stătea lângă 
mâna lui dreaptă. 

— Mi se pare un caz foarte clar de legitimă apărare, zise 
Crowe. 

Nimeni nu spuse nimic, nici despre arsurile de la praful de 
pușcă de pe faţă sau despre întârzierea dintre a doua și a treia 
împușcătură. Dar știau cu toții. 

Gabriel se întoarse și plecă spre casă. 

Drumul era acum împânzit de mașini. Se opri acolo, orbit 
temporar de luminile albastre ale mașinilor de patrulare. Apoi o 
zări pe Helen Glasser ajutând-o pe fată să urce pe locul din faţă 
al unei mașini. 

— Unde o duceţi? întrebă el. 

Glasser se întoarse spre el, părul ei reflectând luminile mașinii 
asemenea staniolului. 

— Undeva la loc sigur. 

— Există un asemenea loc pentru ea? 

— Crede-mă, o să găsesc unul. 

Glasser se opri lângă ușa șoferului și se uită spre casă. 

— Caseta schimbă totul, să știi. Și îl putem preda pe Lukas. 
Acum nu are de ales, și va coopera cu noi. Vezi, nu depinde totul 
de fată. Ea e importantă, dar nu e singura armă pe care o avem. 

— Chiar și așa, va fi oare suficient să-l doborâm pe Carleton 
Wynne? 

— Nimeni nu se află deasupra legii, agent Dean. Glasser se 
uită la el, ochii ei reflectând duritate. Nimeni. 

Urcă la volanul maşinii. 

— Stati, strigă Gabriel. Trebuie să vorbesc cu fata. 

— lar noi trebuie să plecăm. 

— Durează un minut. 

Gabriel dădu un ocol mașinii, deschise ușa și se uită la Mila. 
Stătea chircită pe scaun, de parcă se temea de intenţiile lui. 
„Doar o copilă, se gândi el, cu toate astea e mai puternică decât 
noi toţi. Dacă-i dai o șansă, va supravieţui oricărei situaţii.” 

— Mila, spuse el ușor. 

Privea cu ochi neîncrezători; probabil că nu va mai avea 
niciodată încredere într-un bărbat, și de ce ar face-o? „A văzut 
ce avem cel mai rău de oferit.” 

— Vreau să-ţi mulţumesc, îi zise el. Îţi mulţumesc că mi-ai 
redat familia. 

lată-l - urma unui zâmbet. Era mai mult decât se aștepta el. 

Inchise portiera și îi făcu semn lui Glasser. 

— Doboară-l! strigă el. 

— De asta sunt plătită așa de bine, spuse ea râzând și plecă, 
escortată de poliţia din Boston. 

Gabriel intră în casă. Înăuntru îi găsi pe Barry Frost și pe 
Barsanti stând de vorbă în timp ce membrii FBI cărau 
computerul lui Lukas și cutii cu dosarele lui. Acum era clar un 
caz federal, iar departamentul de poliţie va ceda investigația 
FBl-ului. „Chiar și așa, se gândi Gabriel, cât de departe pot 
merge?” Apoi Barsanti se uită la el, iar Gabriel văzu în ochii lui 
aceeași duritate pe care o văzuse și la Glasser. Și văzu că 

Barsanti ţinea strâns caseta video. O păzea de parcă ţinea însuși 
Sfântul Graal. 

— Unde-i Jane? îl întrebă pe Frost. 

— E la bucătărie. Fetiţei i s-a făcut foame. 

O găsi pe soția lui stând cu spatele la ușă; nu-l văzu intrând în 
cameră. Se opri în spatele ei, uitându-se în timp ce o legăna pe 
Regina la sânul ei, cântând fals. „Jane n-a putut niciodată să 
cânte”, își zise el, râzând. Reginei părea să nu-i pese; stătea 
liniștită în brațele încrezătoare ale mamei sale. „Dragostea e 
partea care vine în mod natural, se gândi Gabriel. Celelalte 
lucruri sunt cele care necesită timp și pe care trebuie să le 
învăţăm.” 

Își puse mâinile în jurul umerilor lui Jane și se aplecă s-o 
sărute pe păr. Ea se uită în sus la el, cu ochi strălucitori. 

— Hai să mergem acasă, spuse ea. 

e TREIZECI ȘI OPT 


Mila 


Femeia a fost bună cu mine. Mașina noastră se zgâlțâie pe 
drumul de pământ, mă ia de mână și mă strânge. Mă simt în 
siguranţă cu ea, deși știu că nu va fi mereu acolo să mă ţină de 
mână; sunt atât de multe fete la care trebuie să se gândească, 
alte fete care sunt pierdute în colţurile întunecate ale acestei 
ţări. Dar pentru moment e aici cu mine. Ea e protectoarea mea, 
și mă aplec spre ea, sperând că mă va lua în braţe. Dare 
neatentă, uitându-se la deșertul ce înconjoară mașina. Un fir de 
păr i-a căzut pe mâneca mea și strălucește acolo, aidoma unui 
fir din argint. Îl iau și-l strecor ușor în buzunar. Poate că va fi 
singurul suvenir care îmi va aminti de ea după ce drumurile ni 
se vor despărți. 

Mașina se oprește. 

— Mila, spune ea, întorcându-se spre mine. Ne apropiem? 
Crezi că e prin zona asta? 

Îmi ridic capul de pe umărul ei și mă uit pe geam. Ne-am oprit 
lângă albia secată a unui râu, unde copacii nu au mai crescut, 
fiind chinuiţi. Dincolo sunt dealuri cafenii pline cu bolovani. 

— Nu știu, îi răspund eu. 

— Seamănă cu locul ăsta? 

— Da, dar... 

Mă tot uit, forțându-mă să-mi aduc aminte ceea ce am 
încercat din răsputeri să uit. 

Unul din bărbaţii de pe locul din faţă se uită la noi. 

— Acolo au găsit urmele, pe cealaltă parte a albiei, zice el. Au 
prins un grup de fete venind pe aici, săptămâna trecută. Poate 
că ar trebui să coboare și să arunce o privire. Să vadă dacă 
recunoaște ceva pe aici. 

— Hai, Mila. 

Femeia deschide portiera și coboară, dar eu nu mă mișc. Se 
apleacă în mașină. 

— E singura cale de a face asta, spune ea încet. Trebuie să ne 
ajuţi să găsim locul. 

Întinde mâna. Fără tragere de inimă, o iau. 

Unul dintre bărbaţi ne conduce, printre arbuștii uscați și 
copaci, pe un drum îngust și apoi spre albia secată. Acolo se 
oprește și se uită la mine. El și femeia mă privesc, așteptându- 
mi reacţia. Mă uit la țărm, la un pantof vechi uscat și crăpat din 
cauza căldurii. Îmi străfulgeră ceva în minte, apoi mă 
concentrez. Mă întorc și mă uit la celălalt țărm, care e plin cu 
sticle de plastic, și văd o bucată albastră dintr-o pelerină 
fluturând de o creangă. 

Îmi vine în minte o altă amintire. 

Aici e locul unde m-a lovit. Aici stătea Anja, piciorul ei 
sângerând în pantofii ei deschiși la culoare. 

Fără niciun cuvânt, mă întorc și urc înapoi pe mal. Inima îmi 
bate tare, iar spaima își încleștează pumnii în jurul gâtului meu, 
dar acum nu am de ales. Îi văd fantoma, zburând chiar în faţa 
mea. Un smoc de păr dus de vânt. O privire tristă, în spate. 

— Mila? strigă femeia. 

Continui să merg, croindu-mi drum printre arbuști, până când 
ajung la drumul de pământ. Cred că aici. Aici erau parcate 
dubiţele. Aici ne așteptau bărbaţii. Amintirile se succed rapid, 
asemenea teribilelor străfulgerări ale unui coșmar. Bărbaţii se 
uită lacomi în timp ce ne dezbrăcăm. Fata ţipă în timp ce e 
împinsă pe dubiţă. Și Anja. O văd pe Anja stând nemișcată pe 
spate, în timp ce bărbatul care tocmai a violat-o își trage 
fermoarul la pantaloni. 

Anja se mișcă, se clatină pe picioare asemenea unui vițel nou- 
născut. Atât de palidă, atât de slabă, exact ca umbra unei fete. 

O urmăresc, fantoma Anjei. Deșertul e presărat cu pietre 
ascuţite. Buruieni pline de spini ies din pământ, iar Anja fuge 
peste ele, clătinându-se pe picioarele însângerate; plângând, 
ajungând spre ceea ce ea crede că e libertate. 

— Mila? 

Aud bolboroselile Anjei, îi văd părul blond căzându-i pe umeri. 
Deșertul pustiu se întinde în faţa ei. Dacă ar putea fugi mai 
repede și mai departe... 

Se aude o împușcătură. 

O văd aplecându-se în faţă, tăindu-i-se respiraţia, iar sângele 
îi curge pe nisipul cald. Cu toate astea, se ridică în genunchi și 
se târăște printre spini, printre pietre care taie precum cioburile. 

Se aude a doua împușcătură. 


290 


Anja se prăbușește la pământ, pielea ei albă pe nisipul maro. 
Aici a căzut? Sau o fi fost oare acolo? Dau roată acum, 
înnebunită să găsesc locul. „Unde ești, Anja, unde?” 

— Mila, spune-ne ceva. 

Mă opresc brusc, uitându-mă cu atenţie în jos. Femeia îmi 
spune ceva; de-abia o aud. Mă uit doar la ceea ce se află la 
picioarele mele. 

— Hai să mergem, Mila. Nu te uita, îmi spune femeia, ușor. 

Dar nu pot să mă mișc. Stau acum îngheţată în timp ce doi 
bărbaţi se apleacă. În timp ce unul își pune mănuși și dă lao 
parte nisipul pentru a scoate la iveală coastele acoperite de 
piele și bolta maro a unui craniu. 

— Pare a fi o femeie, zice el. 

Pentru câteva clipe nu scoate nimeni vreo vorbă. O rafală de 
vânt ne aruncă praf în față, iar eu clipesc din cauza înțepăturii. 
Când deschid iar ochii, văd mai mult din Anja ieșind din nisip. 
Curbura șoldului, osul maro al coapsei sale. Deșertul a decis s-o 
abandoneze, iar acum iese din pământ. 

Cei care dispar se întorc uneori la noi. 

— Hai, Mila. Să mergem. 

Mă uit în sus la femeie. Stă atât de dreaptă, invulnerabilă. 
Părul ei argintiu strălucește aidoma coifului unui războinic. Mă ia 
în braţe și, împreună, mergem la mașină. 

e 

— E timpul, Mila, spune femeia încet. E timpul să-mi 
povestești totul. 

Ne așezăm la o masă, într-o cameră fără ferestre. Mă uit la 
carneţelul din fața ei. E gol, așteptând penita stiloului. 
Așteptând cuvintele pe care mi-a fost teamă să le spun. 

— V-am spus totul. 

— Nu cred că ne-ai zis. 

— Orice întrebare mi-aţi spus, v-am răspuns. 

— Da, ne-ai ajutat foarte mult. Ne-ai dat ceea ce aveam 
nevoie. Carleton Wynne va face închisoare. O să plătească, 
întreaga lume știe acum ce a făcut și îţi mulțumim pentru asta. 

— Nu știu ce mai vreţi de la mine. 

— Vreau ceea ce e încuiat acolo. 

Dă ocol mesei și îmi atinge inima. 

— Vreau să știu lucrurile pe care îţi e frică să mi le povestești. 
Mă va ajuta să înțeleg modul cum acţionează ei și să lupt 

împotriva lor. Mă va ajuta să salvez mai multe fete, ca tine. 
Trebuie, Mila. 

Îmi curg lacrimile. 

— Dacă nu, mă veţi trimite înapoi. 

— Nu. Nu. Se apleacă mai aproape, uitându-se insistent. Dacă 
vrei să rămâi, asta e casa ta acum. Nu vei fi deportată, îţi dau 
cuvântul meu. 

— Chiar dacă... ă 

Mă opresc. Nu o mai pot privi în ochi. Imi crapă obrazul de 
rușine și mă uit în jos la masă. 

— Nimic din ce ţi s-a întâmplat nu e vina ta. Orice ţi-au făcut 
acei bărbaţi - orice te-au silit să faci - te-au obligat. Corpul tău a 
avut de suferit. Nu are legătură cu sufletul tău. Sufletul tău, 
Mila, e încă inocent. 

Nu suport să mă uit în ochii ei, continui să mă uit în jos, 
privind cum propriile lacrimi curg pe masă și simt că îmi 
sângerează inima, că fiecare lacrimă e o altă parte din mine, 
scurgându-se. 

— De ce îţi e frică să te uiţi la mine? mă întreabă ea ușor. 

— Îmi e rușine, îi șoptesc eu. Toate lucrurile pe care vrei să ţi 
le spun... 

— Te-ar ajuta dacă n-aș fi aici în cameră? Dacă nu m-aș uita 
la tine? 

Tot nu o privesc. 

Ea oftează. 

— Bine, Mila. Uite ce o să fac. Pune un reportofon pe masă. 
Voi da drumul reportofonului și voi ieși din cameră. Apoi poţi să 
spui ce vrei, orice îţi amintești. Poţi să spui în rusă dacă îţi e mai 
ușor. Orice gând, orice amintire. Tot ce ţi s-a întâmplat. Nu 
vorbești cu o persoană, vorbești pur și simplu cu o mașină. Nu 
te poate răni. 

Se ridică în picioare, apasă pe ÎNREGISTRARE și iese din 
cameră. 

Mă uit la butonul roșu care strălucește pe reportofon. Caseta 
se învârte încet, așteptând cuvintele mele. Așteptând durerea 
mea. Inspir adânc, închid ochii și încep să vorbesc. 

Numele meu e Mila și aceasta e călătoria mea. 

Un eveniment fericit - iminenta naştere a 
primului copil - se transformă într-un coşmar 
pentru Jane Rizzoli când aceasta se trezeşte 
implicată într-o luare de ostatici. O femeie 
găsită înecată în Hingham Bay este dusă la 


morgă şi închisă în camera frigorifică. Insă 


când medicul legist Maura Isles se uită la 
cadavru, trăieşte spaima vieţii sale, căci femeia 
considerată moartă deschide ochii. Dusă de 
urgenţă la spital, aceasta omoară un agent de 
pază şi ia ostatici, unul dintre ei fiind Jane 
Rizzoli. Dar cine e această femeie disperată şi 
ce urmareşte? Numai Jane poate descifra 
misterul - dacă va reuşi să supravieţuiască. 


DISPARITIE 


